
I 

EFTER  GILDET  HOS  RENTEMESTEREN 


Uet  var  mørkt  nede  mellem  Husene,  saa  mørkt, 
at  man  næppe  kunde  se  en  Haand  for  sig.  Oventil 
lysnede  det  kun  lidet  mere,  thi  Himlen  var  skyfuld 
og  overtrukken,  og  man  formaaede  kun  med  Møje 
at  skelne  den  frie  Luft  fra  de  høje  Tages  sorte  Masser. 
Den,  der  en  saadan  Nat  uden  Fakkel  eller  Blus  fær- 
dedes paa  Københavns  Gader,  maatte  være  godt  kendt 
for  at  finde  sin  Vej  og  var  næppe  ude  i  lovligt  Ærinde. 

Og  saa  var  det  saa  stille;  ikke  en  Vind  rørte  sig. 
Langt  op  i  Højbrostræde  hørte  man  Vagtens  drø- 
nende Trin  i  Porthvælvingen  under  Blaataarn  og  den 
skarpe  Klang,  naar  de  ved  hver  Vending  satte  Helle- 
barderne fast  i  Stenbroen. 

Hvis  ikke  denne  Lyd  havde  runget  saa  stærkt  i 
den  stille  Nat,  havde  de  mulig  kunnet  høre  Lyden  af 
Fodtrin  ovre  fra  Gammelstrand,  hvor  to  Kvinder  fam- 
lede sig  frem  i  Mørket.  Her,  langs  Husrækken,  var 
der  daarlig  Gang;  de  snublede  hvert  Øjeblik  og  gik 
derfor  over  til  det  lave  Bolværk  langs  Stranden;  Isen 

1 


lysnede  lidt,  saa  de  kunde  se  at  følge  Retningen  hen 
til  Højbro.  Her  stod  de  stille  og  lyttede.  Vagtens 
Skridt  under  Porten  lød  nu  stærkere  i  deres  Øren 
end  før. 

»Ja,  de  hytter  ham  godt,«  hviskede  den  forreste, 
»men  om  ellers  gamle  Gunild  forstaar  sit  Kram, 
skal  vi  hitte  ham  trods  Vagt  og  Spir  og  Krone.  — 
Duk  Dig,  Lucie  —  ind  under  Broen!  der  kommer 
Bysvendene. « 

Og  begge  Kvinder  forsvandt  ind  under  Højbro. 

Det  var  dog  ikke  Bysvendene.  En  summende, 
ubestemmelig  Lyd  hørtes  oppe  fra  Byen;  den  kom 
nærmere  og  nærmere,  og  snart  kunde  man  høre  munter 
og  højrøstet  Tale  og  skelne  Lyden  af  de  enkelte  Stem- 
mer. En  Skare  Mennesker  kom  ned  ad  Amagertorv; 
Faklerne,  som  de  førte  med  sig,  kastede  deres  Skin 
frem  foran,  og  Hjørnehuset  til  Højbrostræde  begyndte 
at  hæve  sig  frem  af  Mørket.  Saa  drejede  de  pludse- 
lig om  Hjørnet,  og  nu  blev  der  paa  een  Gang  lyst  i 
det  smalle  Stræde.  Seks  Drabanter  med  Fakler  højt  i 
Hænderne  svingede  fra  Torvet  ind  i  Strædet,  tre  paa 
hver  Side.  Det  stærke,  røde  Lys  fra  de  osende  og 
blussende  Fakler  kastedes  op  over  Husene  med  deres 
fremspringende  Tagskæg,  Karnapper  og  Bislag  og 
skinnede  klart  i  de  smaa,  blyindfattede  Ruder.  Ogsaa 
paa  den  plørede,  sølede  Gade  kastede  Faklerne  deres 
Skær,  saa  hans  Naade,  den  unge  22aarige  Kong  Chri- 
stian med  samt  sit  Følge  kunde  se  at  finde  Rj^gstenene 
midt  ad  Gaden.  Foran  Kongen  gik  en  14 — 16  Aars 
Dreng  —  Sten   Rosensparre,    Kongens  Livdreng  —  i 


Linie  med  de  to  forreste  Drabanter.  Han  bar  sin 
Herres  Sværd  over  Skuldren,  idet  han  holdt  om  Dup- 
skoen med  højre  Haand,  og  spankulerede  stolt  af 
Sted  med  et  lyst  og  fornøjet  Udtryk  i  sit  raske  Drenge- 
ansigt. 

Kongen  kom  en  fire-fem  Skridt  bagefter.  Lyset  fra 
de  to  forreste  Fakler  faldt  tilbage  over  hans  slanke, 
unge  Skikkelse,  der  syntes  dobbelt  kraftig  og  spændstig 
i  den  klædelige  spanske  Dragt.  Den  korte  Kappe 
hang  løst  over  Skuldrene,  og  en  højpullet  opkrammet 
Filthat  med  en  hvid  Fjer  og  et  stort  Spænde  med 
en  funklende  Sten  i  sad  kækt  paa  Hovedet.  Kinderne 
blussede,  og  Øjnene  skinnede.  Af  Vaaben  bar  han 
kun  en  kort  ibenholtskæftet  Daggert,  der  i  Sølvkæde 
hang  ved  hans  højre  Hofte.  Han  gik  med  en  lang, 
tynd  Stok,  som  han  førte  med  strakt  Arm,  i  venstre 
Haand  og  slog  —  medens  han  talende  skred  frem  — 
ivrig  ud  med  den  højre.  Hans  Stemme  var  klar 
og  klingende  og  lød  langt  ned  gennem  det  stille 
Stræde. 

»Som  jeg  siger  Jer,  Hr.  Børge«  —  Talen  gjaldt 
Admiralen,  Børge  Trolle,  som  tæt  hyllet  i  en  Kappe 
fulgte  næst  efter  Kongen  —  »der  kan  ikke  tvivles  paa, 
at  Hollænderen  har  noget  for  deroppe.  Har  I  ikke 
selv  forgangen  Aar  oppe  i  Vardø  talt  med  hollandske 
Skippere,  der  havde  været  langt  inde  Øster  paa  og 
hverken  havde  fisket  eller  handlet  derinde?  Og  var 
det  ikke  Jer  egen  Mening  dengang,  at  de  havde  været 
derinde  for  at  lede  efter  den  korte  Vej,  Norden  om, 
til  Kina  og  Indialand?    Skam  faa  Hollænderen,  han 


er  ligesaa  snu,  som  han  er  firkantet!  Han  vil  trykke 
den  Løgn  i  os,  som  har  Retten  og  HerUgheden  over 
Strømmene  deroppe,  at  ingen  kan  komme  frem  for 
Is,  for  at  han  kan  være  uforstyrret  om  den  Sejlads! 
Sikkert  er  det,  at  der  er  Vej  deroppe.  Det  har  lærde 
Mænd,  Uge  fra  Strabo  og  PHnius  og  op  til  vore  Dage 
været  enige  om.  Og  jeg  vil  holde  mit  Livskib  »Victor« 
fuldtrustet  paa,  at  om  man  kommer  Nordkap  rundt 
inden  Philippi-Jacobi  Dag,  saa  kan  man  naa  ind  til 
det  tatariske  Hav  og  være  hjemme  igen  ud  paa 
Høsten«. 

»Jeg  frygter,  Eders  Naade  vil  finde  Vejen  længere, 
end  I  tænker,  og  sikkert  træffer  man  ogsaa  paa  mere 
Is  paa  de  Kanter,  end  man  skøtter  om.« 

»Ja,  den  Vise  kender  jeg,«  afbrød  Kongen  ham 
utaalmodigt.  »Den  hørte  jeg  alt  af  Tyge  Brahe  for 
5 — 6  Aar  siden.  Det  kan  vel  ske,  at  han  havde  Ret, 
da  han  sagde,  at  hans  Svoger,  Erik  Lange,  havde  sat 
mig  Fluer  i  Hovedet  med  den  indianske  Sejlads.  Da 
jeg  var  Dreng  tænkte  jeg  paa  intet  andet  end  denne 
Fart,  og  endnu  faar  jeg  mangen  Gang  en  sær  Lyst  til 
at  staa  det  Eventyr  ud.« 

»Den  Lyst  har  Eders  Naade  ikke  fra  fremmede. 
Eders  kongelige  Hr.  Fader  —  Gud  glæde]  hans  Sjæl 
—  talte  tidt  om  at  forsøge  sig  videre  paa  Rigets 
Strømme.« 

»Dem  ville  vi  nu  selv  lære  at  kende  paa  det  fore- 
staaende  Togt,  saa  vi  selv  kunne  have  Indsigt  i  Sagen 
og  holde  Svensken  borte  fra  Kysterne,  hvor  han  alt 
begynder    at  kile  sig  ind    for    at  forplumre  Værket. 


Dermed  ville  vi  ogsaa  bedst  kunne  give  Plan  og 
Ordre  for  de  næste  Togter,  som  vi  mulig  agte  at 
skikke  videre  mod  Øst.  Hvor  der  er  Vilje,  er  der 
ogsaa  Vej,  siger  et  gammelt  Ord;  lad  Hollænderne 
slaas  med  Portugiserne  om  Vejen  Sønden  om,  vi 
Danske  skal  vel  hitte  en  Genvej  Norden  om.  Hvad 
mener  I  om  den  Ting,  vise  Hr.  Laurits?« 

Selskabet  var  kommet  over  Broen  og  ud  paa  den 
brede,  brolagte  Stenbro,  der  førte  til  højre  forbi  Rente- 
riet op  til  Slottets  Portbygning.  Her  behøvede  man 
ikke  længer  at  balancere  paa  de  smalle  Rygsten  — 
hvilket  havde  kostet  nogle  af  de  gode  Herrer  Møje 
nok,  thi  de  kom  fra  Gilde  hos  Rentemesteren,  Enevold 
Kruse,  og  mange  af  dem  havde  kigget  dybt  i  Bægerne. 
Det  var  med  en  Følelse  af  Tryghed,  at  de  paa  den 
brede  Højbro  brød  ud  af  den  hidtil  fulgte  Gaasegang 
og  tog,  to  og  to,  hinanden  under  Armen  til  gensidig 
Støtte  og  Afstivelse.  Laurits  Galt,  som  Kongen  havde 
henvendt  sig  til,  en  undersætsig,  førladen  Mand,  hvis 
Ansigt  blussede  stærkt  i  Fakkellyset,  havde  haget  sig 
fast  ved  Børge  Trolles  højre  Arm;  Kongens  Spørgs- 
maal  bragte  ham  ud  af  hans  blide  Drømme,  og  han 
løsnede  lidt  paa  Kappen,  som  han  havde  trukket  helt 
op  over  Ørene. 

»Hvad  jeg  mener.  Eders  Naade?  Jeg  mener,  at 
min  Visdom  er  blevet  noget  fugtig  af  Rentemesterens 
Malmesier.« 

»Ja,  hun  var  liflig,«   svarede   Kongen,  »hun  var 


Malmesier:  Malvoisier,  en  stærk,  sød,  græsk  Vin. 


6 

destilleret  ved  Solen,  og  vi  drak  ogsaa  frit  af  hende 
.  .  .  jeg  vil  vædde,  I  kan  ikke  huske  et  eneste  af  de 
fine  latinske  Digte,  som  Sivert  Grubbe  satte  sammen 
til  Værtens  og  min  Pris.« 

»Ak!  nej,  Eders  Naade.  Mennesket  er  et  skrøbeligt 
Kar.  Jeg  kan  kun  huske  een  Ting,  der  er  ligesaa 
forunderlig  som  sørgelig.  Og  det  er,  at  I,  Herre  Konge, 
vil  rejse  bort  fra  dette  velsignede  Land,  som  nu  til 
Vaaren  skal  staa  med  Violer  og  alle  Smaablomster 
udslaaede,  med  grønne  Enge  og  skyggefulde  Træer, 
og  begive  Jer  ud  paa  det  vilde  Hav  mellem  Is  og 
golde  Fjælde  og  skrækkelige  Malstrømme.  Lad  Børge 
Trolle  og  Mogens  Ulfeld  og  de  andre  søfarende  Folk 
om  det.  Eders  Naade,  de  ere  dertil  skabte  og  beskik- 
kede af  Naturen  .  .  .« 

»Hold  op!  hold  op,  Hr.  Laurits!  Vil  I,  at  vi  skal 
sidde  hjemme  ved  Arnen,  naar  der  iigger  Magt  paa, 
at  vi  lære  alt  i  vore  Riger  at  kende?  I  er  jo  selv  en 
berejst  Mand;  Landet  staar  vel  i  Flor  endnu,  naar 
vi  komme  hjem  igen.  Man  faar  nytte  sin  Ungdom, 
Hr.  Laurits,  man  kan  tidsnok  blive  gammel  og  af- 
lægs.« 

»I  har  Jer  Faders  Sind,  Eders  Naade,  og  jeg  vil 
lade  mig  slaa  ihjel  for  Jer,  saa  tidt  der  er  Brug  for 
mit  Liv.  —  Men  Nord  paa  vokser  der  ingen  Vin. 
Jeg  blev  helt  sorgfuld  ved  Tanken  derom,  da  jeg  drak 
det  sidste  Bæger  i  Aften.« 

»Saa  var  det  vel  derfor,  I  var  saa  længe  om  at 
komme  til  det  sidste.  Men  trøst  Jer;  vi  skal  faa 
baade  Malmesier  og  Alicante  Vin  med  i  Lasten.    Jeg 


var  tilfreds  blot,  at  Isen  snart  vilde  bryde  op,  at  vi 
kunde  komme  af  Sted.« 

»Det  har  lange  Udsigter,  Eders  Naade!«  sagde  en 
af  Følget;  »i  Middags  fik  jeg  netop  Tidende  fra  Fal- 
ster, at  to  Mænd  ved  sidste  Fuldmaane  vare  gaaede 
fra  Warnemunde  til  Gedser.« 

»Det  siger  intet,«  svarede  Børge  Trolle,  »Isen  gaar 
hurtigere  bort,  end  man  tænker,  naar  der  først  gaar 
Hul  paa  den.  —  Jeg  skulde  næsten  tro,  vi  snart 
fik  Omslag  i  Vejret;  min  Værk  er  en  god  Spaamand, 
og  der  er  noget  i  Luften  i  Nat  —  hør  blot!« 

Kongen  og  hele  Følget  gjorde  straks  Holdt  midt 
paa  Slotspladsen.  En  susende  Lyd  lod  sig  paa  een 
Gang  høre;  Vejrhanen  paa  Blaataarn  drejede  sig  med 
en  pibende  og  skrattende  Lyd  langsomt  paa  sin  Stang, 
og  langt  ude  mod  Syd  hørtes  dumpe  Drøn  som  af 
fjerne  Kanonskud. 

»Det  er  Isen,  som  knækker,«  udbrød  Børge  Trolle. 
»Gaar  Vinden  Sønden  i  Nat,  kan  vi  snart  faa  aabent 
Vande.« 

»Gud  give  til  gode  Lykke,«  raabte  Kongen,  »en 
Kvart  Pibe  Vin  til  den  af  mine  Skibskaptajner,  der  først 
kan  lægge  ud  paa  Strømmen!  —  Jeg  gad  gerne  druk- 
ket mer  i  Nat,  men  jeg  frygter  Din  Rose  di  Sole, 
Sivert  Grubbe,  den  blev  os  for  stærk,  sidst  vi  havde 
været  hos  Rentemesteren,  og  der  bliver  travlt  og  nok 
at  gøre  for  alle  Hænder  i  Morgen.  —  Jeg  ønsker 
mine  Herrer  mange  gode  Nætter!  —  Giv  Ordet,  Sten!« 


Rose  di  Sole:  en  stærk  italiensk  Orangelikør. 

Medens  Sten  Rosensparre  gik  hen  til  Porthusets 
sænkede  Faldgitter  og  hviskede  Feltraabet:  »Victor 
og  Indialand«  til  Vagten  indenfor,  tog  den  Del  af 
Selskabet,  der  skulde  tilbage  til  Byen,  med  mange 
dybe  Buk  og  stive  Hilsener  Afsked  fra  Kongen,  Hof- 
junkerne og  Børge  Trolle,  der  som  Lensmand  paa 
Slottet  havde  sin  Bolig  her.  Faldgitteret  hævedes, 
og  Kongen  gik  ind;  men  paa  Broen  over  Slotsgra ven 
blev  han  staaende  og  saa  efter  den  anden  Del  af 
Selskabet. 

»Jeg  er  bange,  at  Laurits  ikke  hitter  hjem,«  sagde 
han.  »Tag  en  Fakkel,  Sten,  og  løb  efter  ham  og  faa 
ham  velbeholden  hjem  og  i  Seng.  Jeg  er  saa  klar- 
hovedet,  at  jeg  kan  finde  Sengen  uden  Din  Hjælp.« 

Et  Øjeblik  efter  saa  man  Sten  med  Faklen  i  højre 
Haand  lyse  for  Laurits  Galt;  men  han  havde  ikke 
gaaet  mange  Skridt,  før  han  maatte  t^ge  ham  under 
Armen  med  den  venstre  for  at  holde  ham  paa  ret  Køl. 

»Den  Malmesier,  den  Malmesier!«  sagde  Kongen 
og  lo,  »den  gør  det  af  med  mangen  brav  Karl.  Men 
i  Morgen  bander  Laurits  paa,  at  han  har  været  saa 
nøgtern  i  Nat  som  en  Spædekalv.« 

Dermed  gik  han  og  Følget  ind  i  Slotsporten,  og 
snart  hørte  man  atter  kun  Drønet  af  Vagtens  Trin 
under  Hvælvingen  og  ude  i  Sundet  den  underlige 
dumpe  Lyd  som  af  en  fjern,  rullende  Torden. 


II 

MØRKETS  GERNINGER 


Laurits  Galt  boede  oppe  i  Badstuestræde,  og  han 
og  hans  Følgesvend  bød  derfor  Godnat  til  de  øvrige 
Herrer,  da  de  vare  komne  over  Højbro,  og  gik  ned 
langs  Gammelstrand.  Da  de  vare  komne  saa  langt 
bort,  at  Faklen  —  paa  Grund  af  Hr.  Laurits's  sej- 
lende og  dinglende  Gang  —  lignede  Lanternen  paa 
et  Skib  i  Storm,  dukkede  de  to  Kvinder  frem  fra  deres 
Skjul  under  Broen.  Men  i  Stedet  for  at  gaa  op  paa  Land 
blev  de  nede  paa  Isen  og  fortsatte  stille  og  forsigtigt 
deres  Vej   henimod  Holmens  Smedie. 

Medens  Kvinderne  listede  sig  frem  langs  det  lave  Bol- 
værk, havde  Sten  Rosensparre  med  nogen  Besvær  faaet 
sin  stærkt  belastede  Riddersmand  bragt  til  Ro  oven  paa 
hans  Seng,  med  Klæderne  paa.  Saa  skyndte  han  sig  atter 
ud.  Thi  han  havde  om  Aftenen  ved  Gildet  hos  Rente- 
mesteren faaet  saa  mange  Historier  om  Spøgelser  og 
Genfærd,  at  han  ikke  var  glad  ved  at  skulle  gaa  til- 


Holmens  Smedie:  en  Del  af  nuværende  Holmens  Kirke. 

bage  i  Mørket.  Og  Faklen,  som  næsten  var  udbrændt, 
da  de  kom  til  Trappen,  og  som  han  havde  stukket  i 
en  Ring  i  Dørkarmen,  havde  kun  sendt  nogle  enkelte 
svagt  lysende  Blaf  gennem  Vinduet  ind  i  Stuen,  saa 
han  lige  netop  havde  kunnet  se  at  faa  Hr.  Laurits  op 
i  Sengen.  Da  han  atter  kom  ud  paa  Stentrappen,  gav 
den  en  ganske  lille  Flamme  og  blev  saa  paa  een  Gang 
til  en  eneste  stor  rød  Glød.  Sten  slog  den  mod  Sten- 
trappen; Gnisterne  røg  omkring,  men  der  kom  ingen 
Flamme.  Saa  tog  han  et  fast  Greb  om  Fakkeltræet 
med  højre  Haand  og  løb  tilbage  til  Slotsholmen. 

Men  her  jog  den  friske  Syd-Ost,  som  havde  begyndt 
at  blæse,  snart  al  Spøgelsefrygt  paa  Flugt.  Med  Blæ- 
sten vare  Drønene  ude  fra  Sundet  blevne  hyppigere 
og  hyppigere.  Der  ^ar  ingen  Tvivl  om,  at  Isen  knæk- 
kede. Sten  jublede  i  sit  Hjerte  ved  Tanken  om  atter 
at  skulle  se  de  blaa  Bølger  boltre  sig  frit;  thi  med 
det  første  aabne  Vande  skulde  Rejsen  gaa  for  sig. 

Og  i  Stedet  for  at  gaa  hen  til  Porthuset  og  give 
Ordet,  løb  Sten  op  paa  Strandskansen.  Og  medens 
han  stod  her  og  lyttede  efter  enhver  Bevægelse,  som 
kunde  tyde  paa,  at  Isen  gik  i  Drift,  fløj  hans  Tanker 
ud  til  de  fjerne  Lande,  som  Kongen  havde  talt  om 
hele  Aftenen,  og  som  det  forestaaende  Togt  kun  skulde 
være  en  Forberedelse  til  at  naa.    Hvordan  saa  der  vel 

egentlig  ud  i  Indialand? Store  pragtfulde  Blomster, 

som  gyngede  under  smaa  spraglede  Fugle;  grinagtige 
Abekatte  i  Træerne  med  de  underlige  Frugter,  og  hvor 


Strandskansen  laa  omtrent,  hvor  nu  Opgangen  er  til  Børsen. 

man  saa  hen,  faldt  Øjet  paa  Perler,  Guld  og  Ædel- 
stene, og  Luften  var  mættet  med  Duft  af  de  fineste 
Krydderier. 

Ved  denne  Tanke  sugede  Sten  med  Velbehag  Luf- 
ten op  gennem  Næsen  —  men  i  det  samme  stod 
hans  Hjerte  stille;  han  glemte  at  trække  Vejret  og 
stirrede  over  mod  Holmens  Smedie. 

En  Dør  blev  aabnet  derovre,  ganske  sagte,  men 
dog  med  en  knirkende  Lyd,  og  Ilden  paa  Essen  blus- 
sede højt  op,  idet  Døren  gik.  Sten  saa  tydeligt  Gert 
Boltesmed,  ogsaa  kaldet  Gert  Øreløs,  Bremerholms- 
fangen.  Han  stod  ved  Essen  og  drog  saa  smaat  i 
Bælgen  og  vendte  sit  mørke  Ansigt  mod  Døraabningen, 
hvor  i  det  samme  to  Kvinders  Skikkelser  kom  til  Syne ; 
men  i  næste  Nu  faldt  Døren  i,  og  alt  var  mørkt 
som  før. 

Men  Sten  blev  staaende,  som  naglet  til  Pletten,  og 
stirrede  derover.  Saa  strøg  han  sig  med  Haanden 
over  Panden  som  for  at  samle  sine  Tanker: 

Ja  vist!  —  Gert  Øreløs  var  dømt  i  Bremerholms 
Jærn  for  Manddrab  og  Mordbrand;  han  vilde  sikkert  for 
længe  siden  have  klædt  Hjul  og  Stejle  paa  Hallands 
Aas,  om  ikke  han  var  den  dygtigste  Smed  i  Landet 
maaske,  og  det  ikke  blot  til  groft  Arbejde  til  Kongens 
Skibsbygning,  men  ogsaa  til  Huggerter,  ja  fine  Rapirer 
og  Pungerter.  Der  var  Finneblod  i  ham,  sagde  man, 
og  han  forstod  blandt  andre  skjulte  Kunster  een,  der 
gjorde  Vaabnene  stærke,  smidige  og  svaje. 


Rapir:  en  lang,  smal  Kaarde.  —  Pungert:  en  Dolk. 

Og  saa  kom  Sten,  stadig  som  han  stod  og  stirrede 
over  mod  Smedien,  til  at  tænke  paa  den  Dag,  da 
Mestermanden  med  sine  Tænger  havde  knebet  Ørene 
af  Gert.  Den  unge  Konge  havde  selv  været  der  til 
Hest  og  rost  Bøddelen  for  hans  gode  Haandelag  og 
sagt  til  ham,  at  nu  skulde  han  for  Fremtiden  holde 
Haaret  smukt  stakket  paa  Gert,  at  det  ikke  skulde 
vokse  ud  og  skjule  Ørene  igen;  for  man  skulde  i  hans 
Riger  og  Lande  kunne  se  Forskel  paa  en  Ugernings- 
mand og  paa  en  ærlig  Mand. 

De  havde  saaledes  ladet  ham  slippe  med  Livet  for 
at  have  Gavn  af  hans  Gerning,  og  Gert  havde  i  næsten 
et  Aar  staaet  lænket  ved  Essen  i  Smedien,  hvor  han 

skulde  holde  Ilden  vedlige  Natten  over; men 

hvem  kunde  komme  til  ham  paa  denne  Tid  ?  Var  der 
Hekseri  med  i  Spillet,  eller  var  det  virkelige  Mennesker 
med  Kød  og  Blod,  som  Sten  havde  set  i  Døren? 

Det  drønede  ude  i  det  store,  sorte  Mørke,  og  Vin- 
den tog  paa  og  foer  hvinende  ind  mellem  Slottets 
Taarne  og  høje  Tage.  Det  var  netop  en  passelig  Nat 
for  onde  Gerninger.  Alle  de  gamle  Fortællinger  om 
Trolddom  og  Forgørelse,  baade  af  gamle  Kong  Chri- 
stians og  salig  Kong  Frederiks  Skibe,  randt  Sten  i 
Hu.  Han  vidste,  at  der  netop  i  de  Dage  blev  lavet 
Smedearbejde  til  Kongens  Livskib  »Victor«,  som  laa 
kølhalet  henne  ved  Bradbænken,  og  som  Kongen  selv 
vilde  sejle  med  paa  det  forestaaende  Togt.  Det  fik 
være  Trolddom  eller  Djævelskab  eller  hvad  det  vilde. 


Bradbænken:  Beding  eller  Slæbested. 

men  Sten  maatte  have  at  vide,  hvad  de  tog  sig  for 
ovre  i  Holmens  Smedie.  Var  det  et  Anslag  mod  hans 
unge  Herre  og  Konges  Liv,  da  var  det  jo  Vorherre 
selv,  der  havde  ført  ham  herhen  for  at  aabenbare 
det;  og  for  sin  Herre  vilde  han  gaa  gennem  Ild  og 
Vand. 

Sten  saa  op  til  Himlen.  Han  skimtede  et  eneste 
lille  Blink  af  en  Stjerne  mellem  de  sorte  Skyer;  saa 
klemte  han  Haanden  fast  om  Fakkeltræet,  listede  sig 
ned  paa  Isen  og  stod  et  Øjeblik  efter  ovre  paa  den 
anden  Side  ved  Smedien.  Henne  paa  den  østre  Gavl 
var  der  et  lavt  Skur  med  Halvtag  over  og  over  det, 
i  Muren,  en  Række  Glughuller  med  gamle  Bastmaatter 
for,  for  at  Sneen  ikke  skulde  fyge  ind.  Sagte  og  lyd- 
løst sneg  Sten  sig  hen  til  Gavlen ;  i  en  Haandevending 
var  han  oppe  paa  Halvtaget  og  kiggede  ind  gennem 
et  Hul  i  en  af  Maatterne. 

Der  var  intet  andet  at  se  i  det  store  mørke  Rum 
end  en  Bunke  Gløder  paa  Essen,  men  saa  meget  mere 
at  høre.  Det  lød,  som  om  Spillemanden,  Peter  Dis- 
kant, sad  og  gned  paa  to  Strenge  af  sin  Gige  helt  ned 
ved  Stolen  —  en  fin,  skærende  Lyd.  Saa  paa  en  Gang 
klirrede  der  en  Jærnkæde.  Sten  hørte  et  dybt  Aande- 
drag,  og  i  det  samme  blev  der  draget  saa  stærkt  i 
Bælgen,  at  Gløderne  blev  til  Flamme  og  lyste  rundt 
i  Smedien. 

Der  stod  Gert  ved  Essen;  men  Hænderne,  som  før 
havde  været  lænkede  sammen  med  Haandjærn,  vare 
nu  fri.  Kæden  imellem  dem  var  filet  over,  men 
Haandjærnet  sad    endnu    om    hvert  Haandled.     Ved 

Siden  af  ham  stod  Mor  Gunild,  som  Sten  straks 
kendte  som  en  over  hele  Byen  for  sit  Signe-  og  Mane- 
væsen berygtet  gammel  Kælling. 

»Du  faar  beholde  de  her  Armbaand  paa,  Sønneke, 
til  vi  kommer  over  Isen  og  faar  saa  pas  Tid,  at  vi 
kan  tænke  paa  at  hæge  os.  —  Din  hjerte  Hustru  har 
nok  ikke  været  saa  rask  paa  Haanden,  som  din  gamle 
Mor  —  naa,  nu  kommer  det  nok.« 

Den  skærende  Lyd,  der  var  bleven  fortsat,  om  end 
svagere,  hørte  pludselig  op ;  atter  klirrede  der  et  Stykke 
Kæde,  og  Gert  gjorde  et  Spring  ud  paa  Gulvet  og  ry- 
stede og  strakte  sig.  En  Kvinde,  som  havde  ligget  paa 
Knæ  og  filet  Fodlænken  over,  rejste  sig  fra  den  mørke 
Krog  ved  Siden  af  Essen.  Ilden  lyste  stærkt  nok  til, 
at  Sten  kunde  se  hendes  lyse  Haar  og  at  hun  var 
ung,  og  bleg  som  Døden. 

»Nu  skal  det  gaa  lystigt,«  hvæsede  Mor  Gunild, 
»nu  skal  der  blive  læst  Velsignelse  over  hans  Naades 
Livskib,  saa  han  kan  faa  den  Henfart,  vi  unde  ham.« 
Gert  drog  atter  Bælgen,  og  Ilden  lyste  nu  klart  op. 

Medens  den  gamle  tog  Gløder  fra  Essen,  lagde 
dem  til  Rette  midt  paa  Gulvet  og  pustede  Liv  i  dem, 
begyndte  den  unge  Kvinde  at  pakke  den  ene  af  de 
Bylter  ud,  som  de  havde  bragt  med.  Først  tog  hun 
en  Gryde  frem  og  dernæst  en  Blikdunk;  men  det 
øvrige  Indhold  syntes  hun  at  være  bange  for  at  røre. 

»Sikke  hun  ryster,  det  bitte  Lam,«  —  sagde  Mor 
Gunild,  »hun  er  snart  lige  saa  ræd  som  sidste  Nat, 
vi  laa  under  Galgen  og  laante  lidt  hos  de  go'e  Ven- 
ner til  dette  her  skønne  Værk.     Mens  Lucie  gravede 

efter  Sort-Thomas,  tappede  jeg  Blodet  af  Ruderknægt. 
De  havde  hængt  ham  om  Aftenen,  saa  det  kom  lige 
saa  lystig  rindende,  da  jeg  først  havde  læst  over  det. 
—  Naa,  kom  nu  med  det,  min  Kylling,  han  bider 
Dig  ikke.« 

Til  Stens  Rædsel  tog  den  Unge  Haanden  af  en 
Benrad  frem  fra  Bylten  og  rakte  den  til  den  Gamle. 
Hun  puttede  den  i  Gryden  og  tømte  derefter  Indholdet 
af  Blikdunken  ud  i  den. 

»Sort-Thomas  og  Ruderknægt  har  vist  aldrig  tænkt, 
de  skulde  komme  i  Gryde  sammen,  før  de  kom  i 
Helvede.  Men  En  faar  nytte  Ens  Venner,  hvad  enten 
de  vil  eller  ej,  og  Folk  bli'r  saa  medgørlige,  naar  de 
først  hænger  i  Galgen.« 

Den  gamle  havde  imidlertid  sat  Gryden  paa  Glø- 
derne og  lagt  Vedstumper  og  Kul  omkring;  snart  slog 
Flammerne  op  om  den,  og  Heksen  begyndte  at  gaa 
i  Rundkres  udenom,  mumlende  og  nynnende  og  med 
sære  Fagter. 

»Nu  kommer  det,  som  skal  give  Kraften,  Sønneke; 
jeg  har  haft  dem  liggende  ved  mit  Hjerte  fra  den 
Dag,  Kong  Retfærdighed  huggede  dem  af  Dig;  jeg 
tingede  mig  dem  til  af  Rakkerens  Knægt.  Men  de 
tre  sidste  Fuldmaanenætter  har  de  ligget  i  Altervin, 
som  jeg  laante  henne  i  St.  Nikolaj.« 

Hun  puttede  atter  noget  ned  i  Gryden  og  gik  lang- 
somt omkring  den,  stadig  mumlende  og  nynnende; 
en  Gang  imellem  drejede  hun  sig  tre  Gange  rundt  og 
nejede  som  for  en  usynlig  Mester. 

Den  unge  Kvinde   sad  paa  Stokken  af  et  Skibs- 

anker  med  Ansigtet  i  sine  Hænder;  men  Gert  drog 
Bælgen  stærkere  og  stærkere. 

»Ret  saa,  Gert«,  lød  den  Gamles  skrigende  Stemme, 
»nu  er  Timen  kommen.  Hjælp  mig  nu,  som  jeg  bad, 
hjælp  mig  nu,  alle  Hævnens  stærke  Magter!« 

Smeden  drog  hurtig  tre  Tænger  med  hvidglødende 
Jærnbolte  ud  af  Ilden.  Hun  snappede  dem  og  dan- 
sede rundt  om  Baalet,  idet  hun  holdt  Tængerne  med 
een  Haand  og  svingede  dem  over  Hovedet,  saa  Skel- 
lene fløj  som  lange  røde  Gnister  til  alle  Sider.  Og 
samtidig  sang  hun:  i 

»Ved  Uskylds  Blod, 

Ved  Hadskhed  i  hvert  Ledemod, 

1  tre  Mænds  Navn  — 
Ved  de  Hængtes  Død, 
Ved  den  Levendes  Kød, 

I  tre  Mænds  Navn  — 
Bliv  morsk  og  mør 
I  Nagelfar, 
Og  spring  som  Glar 
Naar  I  Stenen  rør, 

I  tre  Mænds  Navn!« 

Pludselig  stod  hun  stille  og  lod  de  tre  Jærnbolte 
falde  ned  i  Gryden.  Det  sydede  og  kogte,  og  en  tæt 
hvid  Damp  steg  op  og  fyldte  Rummet.  Det  sidste, 
Sten  kunde  skimte,  var  Gerts  svære  Skikkelse;  han 
stod  ved  Essen  og  stirrede  paa  sin  Moder  med  gni- 
strende Øjne.  Saa  sortnede  det  for  ham,  han  an- 
spændte al  sin  Kraft,  lod  sig  glide  ned  ad  Taget  og 
faldt  om,  da  han  følte  Jorden  under  sine  Fødder. 

Hvor  længe  han  havde  ligget  der,  kunde  han 
ikke  gøre  sig  klart,  da  han  atter  kom  til  sig  selv.    Det 

var  mørk  Nat  endnu ;  han  sansede  ikke  straks ,  hvor 
han  var,  men  følte  sig  for  og  fik  fat  paa  Fakkeltræet; 
Optrinet  inde  i  Smedien  stod  da  straks  lyslevende 
for  ham.  Han  rejste  sig  og  lyttede:  der  lød  Stemmer 
derinde.  Saa  var  det  altsaa  ikke  for  sent  at  udspejde, 
hvad  de  videre  vilde  gøre,  thi  andet  var  der  ikke  for 
—  dette  gjaldt  mulig  Livet  for  hans  Herre  og  Konge. 
Han  havde  aldrig  før  i  sit  Liv  følt,  hvor  meget  han 
holdt  af  ham,  og  hvor  villig  han  var  til  at  ofre  sig 
for  ham.  Men  nu,  da  han  vidste,  med  hvem  han 
havde  at  gøre,  lagde  han  sig  paa  Knæ,  tog  Huen  af, 
bad  først  sit  Fadervor  og  tog  dernæst  fat  paa  de  tre 
Trosartikler;  nu  angrede  han  bittert,  at  han  ikke 
havde  lært  dem  rigtigt  udenad;  saa  hjalp  han  sig 
igennem,  som  han  kunde,  føjede  et  Par  Stumper 
Salmevers  til,  og  slog,  trods  alle  Formaninger  og  For- 
bud fra  Præsten  derhjemme,  Hr.  Søren,  tre  Kors  for 
sig.  Og  saa  rejste  han  sig  frejdig  op,  parat  til  at 
gøre  sin  Pligt. 

Men  netop  som  han  vilde  liste  sig  op  paa  Taget 
igen  for  at  se,  hvad  der  gik  for  sig  i  Smedien,  hørte 
han  Døren  blive  aabnet  og  kort  efter  lukket  paa  ny 
og  de  sagte  Fodtrin  af  to — tre  Mennesker,  der  gik 
ned  mod  den  nære  Strand.  Sten  lod  dem  komme 
saa  langt  bort,  at  han  ikke  behøvede  at  frygte,  at  de 
skulde  høre  ham ;  og  da  han  følte  sig  overbevist  om, 
at  deres  Maal  var  Kongens  Livskib,  og  at  de  kun  gik 
langs  Stranden,  fordi  de  bedst  fandt  Vejen  der,  løb 
han  tværs  over  Holmen,  som  han  kendte  som  sin 
Bedstemoders   Dragkiste,    forbi   »Trunken«,    hvor    de 

almindelige  Bremerholms  Fanger  laa  om  Natten,  og 
hvor  Morten  Vægter  plejede  at  ligge,  naar  han  sov 
sin  Rus  ud,  og  over  til  »Victor«. 

Skibet  laa  kølhalet  i  en  Vig  i  Stranden  henne  ved 
Bradbænken.  Der  var  her  dybt  Vand  lige  ind  til  det 
lave  Bolværk,  og  det  var  halet  over  paa  Siden,  saa 
at  Masterne  laa  næsten  vandret  ind  over  Land.  Uden- 
for var  der  vækket  i  Isen,  og  dér  laa  en  Tømmerflaade, 
hvorpaa  Kongens  Skibstømrere  og  Smede  netop  et  Par 
Dage  i  Forvejen  havde  begyndt  at  lægge  nye  Bord  og 
Planker  ind  i  den  nederste  Del  af  Skibshunden,  hvor 
det  var  nødvendigt.  Disse  Planker  blev  gjort  fast 
indbyrdes  og  til  Spanterne  ved  Hjælp  af  Jærnbolte, 
som  blev  skruede  eller  nittede  fast  indvendig,  og  da 
det  var  et  Arbejde,  hvorpaa  Skibets  Styrke  i  aller- 
højeste Grad  beroede,  var  det  udsøgte  Folk,  som  vare 
satte  dertil. 

Sten  havde  ved  sin  Genvej  faaet  et  stort  Forspring 
for  Smeden  og  Kvinderne;  han  løb  ned  paa  Flaaden  og 
op  ad  Stigen  —  der  fra  denne  var  stillet  op  langs  Skibs- 
siden —  til  Storerøst;  der  satte  han  sig  og  ventede. 

Nu  først  —  da  han  sad  her  og  lyttede  —  lagde 
han  Mærke  til,  at  det  blæste  en  halv  Storm.  Vinden 
var  gaaet  endnu  sydligere  end  før,  og  Stigen,  som  fra 
Flaaden  stod  op  mod  Skibssiden,  gnavede  og  skurede 
mod  denne,  saa  Vandet  under  Isen  maatte  være  i 
stærk  Bevægelse.  Men  Sten  turde  ikke  have  sin  Op- 
mærksomhed henvendt  paa  de  mange  sære  Lyd  ude 

Rosterne:  smalle  Udbygninger  paa  Skibssiden,  hvortil  Vantene, 
de  svære  Tov  der  støtte  Masterne  til  Siden,  ere  befæstede. 

over  Sundet ;  han  lyttede  med  tilbageholdt  Aandedræt 
efter  de  listende  Fodtrin  —  skulde  han  have  taget  fejl? 

Nej!  der  kom  de.  Blæsten  havde  hindret  ham 
i  at  høre  dem  tidligere,  og  nu  vare  de  ganske  tæt 
ved.  De  traadte  allerede  ned  paa  Flaaden.  Han  kunde 
skelne  Gerts  tunge,  slæbende  Gang  fra  Kvindernes 
lette  Fjed. 

»Saa  vidt  kom  vi«,  sagde  Gert;  »men  Enden  er 
ikke  endda«. 

Sten  kunde  høre,  at  han  med  Foden  følte  sig  for 
efter  Kassen  med  Boltene. 

»Her  er  de!«  sagde  han.  »Der  skal  kun  sættes  ni 
Bolte  i  endnu,  sagde  Jakob  Skibbygger  i  Kvæld  inde 
i  Smedien;  nu  lægger  jeg  vore  tre  øverst.  Dem  tager 
de  først  i  Morgen;  der  er  ikke  lavet  finere  Bolte  end 
dem,  og  naar  de  ere  satte  ind,  saa  siger  Gert  Øreløs 
Tak  for  naadig  Straf.« 

»Ja,  og  Lykke  paa  Rejsen!«  føjede  Mor  Gunild 
til.  »Min  Mormor  deroppe  skal  nok  lugte,  at  jeg  har 
haft  en  Haand  med  i  den  Gerning,  og  spille  lidt  Bold 
med  Hans  Naades  Skibe;  der  er  ingen  som  hun  til 
at  lave  Vind  og  Vejr.« 

»Jeg  var  tilfreds,  Du  kunde  stille  den  Søndenvind, 
Morlil;  den  huer  mig  ikke  ret.  Men  vi  slipper  vel 
over,  inden  Isen  gaar  i  Drift.« 

»Vær  Du  li'saa  stille,  min  Søn!«  svarede  Gunild. 
»Vi  kommer  saa  vist  til  Sverige  paa  Isen,  det  har  jeg 
spaaet  mig  selv.  Du  kan  jo  tage  en  Stige  med,  om 
der  skulde  være  Vaager  paa  Vejen.« 

Smeden  gik  langs  Skibssiden,    indtil  han  fik  fat 

paa  Stigen,  men  det  lod  til,  at  han  ogsaa  fandt  noget 
andet. 

»Ho,  ho!«  lo  han  vildt,  »en  Økse,  og  den  er  skarp! 
Jeg  kunde  lide  at  sætte  den  i  Skallen  paa  et  Par 
Stykker,  inden  jeg  siger  Farvel.  —  Gaa  I  i  Forvejen«, 
udbrød  han  som  med  en  pludselig  Indskydelse,  »og 
skrig,  naar  I  hører  mig  kalde,  saa  jeg  kan  hitte  Jer 
igen  —  jeg  har  lidt  at  gøre  endnu.« 

»Gert,  Gert!«  udbrød  den  unge  Kvinde  med  bedende 
Stemme. 

»Afsted  med  Dig«,  snærrede  Smeden.  »Nu  har  jeg 
Lyst  at  gøre  Ondt.« 

»Kom!«  sagde  Mor  Gunild,  »ellers  flækker  han 
Panden  paa  Dig.  Du  kender  ham  jo;  lad  ham  gøre, 
hvad  han  vil.« 

Sten  kunde  mod  den  hvidlige  Is  se  de  to  sorte 
Kvindeskikkelser  fjerne  sig  udefter;  men  hans  Op- 
mærksomhed blev  snart  ganske  optaget  af  Smeden. 

Hvad  kunde  han  have  i  Sinde? 

Stigen  blev  paa  een  Gang  revet  bort,  og  Gert  løb 
med  den  paa  Flaaden  hen  agter  ud.  Der  blev  den 
atter  sat  op  til  Skibssiden,  og  Sten  hørte  ham  løbe 
op  ad  den  og  krybe  hen  til  Mesanrøstet.  Derefter 
fulgte  der  et  sikkert,  hurtigt  Hug,  et  endnu,  tre-fire, 
og  for  hvert  Hug  faldt  et  af  de  tykke  Tov  ned  i  Vandet 
med  et  Plask. 

Sten  forstod  straks,  at  det  var  den  rene  Ødelæg- 
gelseslyst,  der  drev  den  hævnsyge  Smed.  Var  først 
Vantene  huggede  over,  maatte  Masterne  knække,  saa- 
ledes  som  Skibet  laa.  Men  han  forstod  een  Ting  endnu, 

og  det  var,  at  nu  kom  Gert  løbende  hen  paa  Skibs- 
siden og  vilde  kappe  Vantet  i  Storerøst,  hvor  han  selv 
sad  skjult,  og  saa  vilde  Udyret  kaste  sig  over  ham, 
og  han  vilde  aldrig  se  Solen  staa  op  mere. 

Lydløst  kravlede  Sten  paa  alle  fire  forefter  for  at 
bjærge  Livet  saa  længe  som  muligt.  Han  var  lige 
kommet  over  det  forreste  Tov,  da  han  hørte  Gert 
kappe  det  agterste,  og  kravlede  fremad  med  sit  eneste 
Vaaben,  Fakkeltræet,  klemt  fast  mellem  Hage  og  Bryst. 

Men  paa  een  Gang  betænkte  han  sig.  Længere  end 
til  Fokkerøst  kunde  han  dog  ikke  naa.  Derfra  buede 
Skibssiden  saa  stærkt  ind  mod  Stævnen,  at  der 
maatte  han  rutsje  ned;  og  nede  paa  Flaaden,  om 
han  ogsaa  kom  ned  uden  at  brække  Benene,  hvilket 
ikke  var  rimeligt,  vilde  han  aldeles  være  i  Gerts  Magt. 
Saa  hellere  ligge  ganske  stille  heroppe  og  maaske  ved 
et  pludseligt,  uventet  Slag  med  Fakkeltræet  slaa  Benene 
fra  Voldsmanden,  saa  han  styrtede  ned  paa  Flaaden. 

Ja,  det  var  det  eneste,  der  var  at  gøre. 

Men  medens  disse  Tanker  jog  gennem  Drengens 
Hovede,  faldt  det  andet,  tredje  og  fjerde  Hug,  og  Gerts 
tunge  Trin  kom  nu  hen  imod  ham.  Han  rykkede  sig 
helt  op  mod  Rælingen,  nu  var  Gert  næsten  lige  ved 
Siden  af  ham  —  nu  ...  . 

Sten  lagde  alle  sine  Kræfter  i  og  drev  Fakkeltræet 
mod  sin  usynlige  Fjendes  Ben,  lidt  over  Ankelen.  — 
Et  halvkvalt,  forbavset,  harmfuldt  Brøl,  og  Gert  rul- 
lede ned  langs  Skibssiden  og  faldt  med  et  Hyl  og  et 
tungt  Klask  ned  paa  Flaaden. 

I   det  samme  følte  Sten  en  skærende  og  sviende 


22 

Smerte  oppe  ved  højre  Skulder.  Han  førte  Haanden 
derop  —  den  blev  vaad  af  en  tyk,  dampende  Vædske. 
Han  lugtede  til  den;  det  var  Blod.  I  Faldet  maatte 
Smeden  have  slængt  Øksen  fra  sig  og,  uden  at  ane  det, 
truffet  sin  Fjende  i  Skuldren. 

Men  medens  Sten  laa  heroppe,  mat  og  tung,  og 
tænkte  paa,  om  han  skulde  ligge  her  og  forbløde  sig, 
eller  om  han  skulde  høre  Gert  komme  op  ad  Stigen 
igen,  for  at  gøre  det  af  med  ham,  skete  der  noget, 
som  han  aldrig  glemte. 

Først  hørte  han  et  Drøn  som  dem,  der  havde  lydt 
hele  Natten,  men  langt  nærmere  og  stærkere  end 
noget  af  de  foregaaende,  og  saa  fulgte  der  et  Skrig, 
et  Angstskrig,  et  hvinende  Raab  om  Hjælp  fra  de  to 
Kvinder  ude  paa  Isen.  Og  i  næste  Øjeblik  lød  der 
gennem  Stormen  et  Tordenbrag ;  Skibet  løftede  sig  og 
rystede  i  alle  sine  Fuger,  de  to  Master  knækkede  af 
med  et  Smæld  som  et  Kanonskud,  og  ude  i  Sundet 
sydede  og  brusede  det,  som  om  tusinde  Malstrømmes 
stridende  Hvirvler  brødes  mod  hinanden. 

Isen  var  gaaet  i  Drift.  Der  var  store  aabne  Pletter 
mellem  de  hvide  Flager. 

Ude  i  Øst  viste  der  sig,  langt  nede  mod  Kimingen, 
en  mørkerød  Stribe. 

Sten  saa  ud  imod  den.  Der  vilde  Solen  staa  op 
—  skulde  hans  Øjne  se  det  endnu  en  Gang?  Han 
følte  sig  saa  mat,  som  om  Døden  alt  havde  lagt  sin 
kolde  Haand  paa  ham. 

Men  hans  Herre,  hans  Herre !  Hvem  skulde  under- 
rette ham  om  den  Fare,  som  ventede  ham,  om  han 

gik  om  Bord  paa  det  forheksede  Skib?  Han  maatte 
raabe  det  ud. 

Men  Bevidstheden  var  alt  veget;  han  rejste  sig  med 
en  sidste  Anstrengelse  halvt  op  paa  den  ene  Albu. 

»Victor  og  Indialand!«  raabte  han  og  faldt  i  Afmagt. 

Men  Stormen  fejede  hans  Stemme  bort,  som  den 
fejede  Isen  bort  og  Kvindernes  Skrig. 

Nede  paa  Flaaden  var  alting  stille. 


III 

PAA  BREMERHOLM 


Kong  Christian  var  Morgenmand.  Havde  end 
Vinen  været  aldrig  saa  stærk  Aftenen  forud,  var  han 
dog  altid  paa  Benene  ved  Solopgang,  og  ofte  tidligere 
endnu.  Naar  han  saa  havde  holdt  Morgenandagt  og 
sat  Davren  til  Livs,  den  bestod  af  varm  Øllebrød 
med  et  Par  salte  Sild  og  et  Par  Skiver  røget  Skinke, 
alt  skyllet  ned  med  en  halv  Pot  god  Rhinskvin,  gik  han 
gerne  over  i  Boldhuset  og  tog  en  Dyst  med  et  Par 
af  sine  jævnaldrende  Hofsinder.  Thi  som  Herren  er, 
saa  følge  ham  Svendene,  og  ingen  fik  Lov  at  ligge 
og  snue  de  friske  Morgentimer  bort.  Naar  han  havde 
faaet  den  dovne  Sved  ud  af  Kroppen,  som  han  sagde, 
gik  han  i  Reglen  over  paa  Holmen  til  sine  Skibe  og 
saa  Folkene  gaa  paa  Arbejde. 

Denne  Marts-Morgen  fik  han  imidlertid  ikke  sin 
tilvante  Legemsøvelse.  Da  han  var  kommen  ud  af 
Sengekammeret,  stod  Sten  ikke,  som  han  ellers  altid 
plejede,  i  Gemakket  udenfor  med  Kongens  Slobrok 
og  Tøfler.     Slagbænken,  som  han  sov  i  ved  Døren 

til  Sengekammeret,  stod  opredt  som  Aftenen  i  For- 
vejen. Snart  fløj  Hofsinder  og  Tjenere  rundt  paa 
Slottet  for  at  lede  efter  den  forsvundne  Livdreng. 
Et  Bud  blev  sendt  op  til  Laurits  Galt  for  at  se,  om 
han  skulde  være  der.  Budet,  som  havde  truffet  Herre- 
manden paa  Sengen  og  med  Møje  faaet  rusket  Liv  i 
ham,  kom  tilbage  med  den  mærkelige  Besked,  at  han 
var  gaaet  alene  hjem  og  i  Seng  og  ikke  havde  set 
Sten  Rosensparre  siden  Gildet  hos  Rentemesteren.  Han 
syntes,  at  han  havde  stukket  mere  under  Vesten,  end 
saadan  en  ung  Dreng  havde  godt  af,  og  de  fandt 
ham  nok  i  en  eller  anden  Dør  op  ad  Rentemesteren 
til.  Dermed  havde  Laurits  arrig  vendt  sig  om  og 
sovet  videre  paa  det  andet  Øre. 

Kongen  blev  vred  og  skældte  Laurits  Galt  ud  for 
en  gammel  Gæk;  men  i  sit  stille  Sind  var  han  urolig; 
thi  han  holdt  af  Sten  som  af  en  yngre  Broder  og  havde 
netop  fundet  det  Tømmer  i  ham,  som  han  holdt  af. 
For  en  kort  Stund  fik  han  nu  andet  at  tænke  paa, 
thi  medens  han  endnu  sad  ved  Davren,  kom  der 
Melding,  at  Isen  var  brudt  op  og  gaaet  i  Drift,  og 
denne  kærkomne  Efterretning  opfyldte  ham  med  Planer 
og  Virkelyst.  Et  Øjeblik  efter  gik  han  med  Børge 
Trolle  og  et  helt  Følge  ned  paa  Strandskansen. 

Solen  var  netop  ved  at  staa  op;  det  blæste  stift 
endnu,  og  Sundet  —  igaar  tvunget  og  stænget  af  Isens 
kolde  Dække  —  laa  nu  for  dem  i  hele  sin  friske 
Pragt  med  rullende,  blaasorte  og  hvidmankede  Bølger, 
der  boltrede  sig  i  lystig  Leg  som  i  løssluppen  Livs- 
glæde. 

Ovre  paa  Amagersiden  laa  en  fast  Kant  af  Isen 
endnu,  og  ude  paa  Rævshalegrunden  drejede  de  store 
hvide  Flager  sig  langsomt  rundt;  mange  taarnede  sig 
her  op  oven  paa  hinanden  og  dannede  en  hel  Række 
glitrende  Isbjærge;  men  naar  Strømmen  fik  fat  i  dem, 
hvirvledes  de  afsted  og  førtes  hurtigt  Nord  paa. 

Intet  kunde  være  lifligere  i  den  unge  Konges  Øjne 
end  Synet  af  det  aabne  Vand,  og  han  og  de  sø- 
kyndige  Herrer  blandt  Følget  fulgte  med  Interesse  de 
enkelte  løsrevne  Isflager,  som  rask  drev  forbi  med 
det  rivende  Søndenvande.  Solen  var  kommen  helt 
op  over  Kimingen,  og  nu  begyndte  Arbejdsklokken 
paa  Holmen  at  ringe.  Folk  begyndte  at  røre  sig  der- 
ovre, og  i  smaa  Afdelinger  marcherede  Fangerne  fra 
Trunken  hen  til  deres  forskellige  Arbejdspladser.  Kon- 
gens Opmærksomhed  blev  paa  een  Gang  delt  imellem 
en  Flok,  som  stimlede  sammen  ovre  ved  Smedien, 
og  en  Ordstrid  mellem  Admiralen  og  et  Par  Kaptajner. 
De  sidste  paastod,  at  de  kunde  se  to  Svaner  ude  paa 
Flagerne,  der  vare  drevne  op  paa  Rævshalen;  men 
Børge  Trolle  sagde  med  Eftertryk,  at  hvis  det  var 
Svaner,  saa  maatte  de  være  sorte,  og  de  vare  sjældne 
her  til  Lands,  og  han  vilde  for  sin  Part  holde  paa, 
at  det  var  to  menneskelige  Skikkelser,  den  ene  med 
lyst  flagrende  Haar  eller  en  hvid  Hætte  over  Hovedet. 
Saa  fik  alle  Herrerne  paa  een  Gang  den  samme  Tanke : 
Skulde  det  være  Sten  Rosensparre,  der  var  gaaet  i 
Drift  med  Isen? 

Men  nu  lød  der  høje  og  forvirrede  Raab  og  Skrig 
ovre  paa  Holmen.    En  Mand,  som  stod  ved  Smediens 

Dør,  raabte  noget  over  til  Kongen,  men  det  var  imod 
Blæsten,  og  man  kunde  ikke  skelne  Ordene.  Saa 
sprang  et  Par  Stykker  ned  paa  Isen  og  løb,  som  om 
det  gjaldt  Livet,  over  til  Slotsholmen  og  op  paa  Strand- 
skansen. 

»Gert  Øreløs,  Herre  Konge!  Gert  Boltesmed,«  raabte 
de  i  Munden  paa  hinanden  og  faldt  paa  Knæ,  »Gert, 
han  er  væk  —  Fanden  taget  —  borte  —  smøget  Jær- 
nene  af .  .  . « 

»Er  I  spitaltossede?«  raabte  Kongen  forbitret.  Han 
var  bleven  stærk  rød  i  Hovedet,  og  over  hvert  Øjen- 
bryn kom  der  en  hvid  Plet  tilsyne,  hvilket  altid  var 
Tegn  paa  Vrede.  »Hvad  er  det,  de  Kompaner  vræler 
op  med,  Jakob  Skibbygger?« 

Den  tiltalte  var  ligeledes  kommen  over  Isen;  han 
nærmede  sig  ærbødig  Kongen,  bøjede  sig  for  ham  og 
fortalte  med  Hatten  i  Haanden  omstændeligt,  at  Gert 
Øreløs  var  forsvunden;  Fodlænken  var  filet  over,  og 
to  File,  som  ikke  hørte  Holmen  til,  laa  der  endnu. 

De  to  Pletter  i  Kongens  rynkede  Pande  blev  hvidere 
og  hvidere;  han  satte  Stokken  haardt  i  Jorden  et  Par 
Gange  og  sagde  hvast: 

»Det  kommer  mig  for,  der  er  ringe  Tilsyn  paa 
mit  Skibsværft.  Fremmed  Folk  og  løst  Gesindeken 
kan  komme  og  gaa  som  dem  lyster  og  løse  mine 
Fanger  af  Jærn;  men  jeg  skal  vide  det  igen  hos  de 
Herrer  —  høje  eller  lave  —  som  har  forset  sig  herudi; 
de  skal  faa  frit  Logemente  et  Par  Nætter  eller  tre  paa 


Gesindeken :  Pak. 

Blaataarn,  det  kan  jeg  forvisse  dem  paa.  Hvad  er  det, 
I  mumler  mellem  Tænderne?  —  Tal  ud,  i  Djævelens 
Skind  og  Ben!« 

»Ak,  min  Herres  høje  Naade!«  udbrød  Mester  Jakob 
skælvende  og  faldt  paa  Knæ.  »Med  gunstig  Forlov: 
Hvem  kunde  holde  Gert  Øreløs  i  Jærn,  selv  om  han 
var  bunden  som  en  Bjørn?  Det  er  vitterligt  for  alle 
paa  Holmen  og  mange  fler,  at  Gert  tit  har  fortalt,  at 
han  havde  slugt  et  nyfødt  Barns  Hjerte  og  derfor 
kunde  smøge  Bolt  og  Jærn  af  sig.« 

>0g  saa  skulde  han  have  nødig,  at  fremmed  Pak 
kom  og  filede  Kæderne  af  ham,  som  I  just  selv  har 
fortalt!«  raabte  Kongen  haanlig  og  rystede  sin  Stok. 
»I  er  en  Dosmer,  Mester  Jakob,  saa  gammel  som  I 
er,  og  var  det  ikke  for  Jer  graa  Haar,  skulde  I  faa 
dette  gode  spanske  Rør  at  smage.  —  Men  er  Jordens 
Kres  af  Lave  i  Dag!  Hvad  er  der  nu  paa  Færde 
igen?« 

Fra  Strandskansen  saa  man  over  de  lave  Huse 
paa  Holmen  Overkanten  af  »Victor«s  høje  Skrog.  En 
seks-otte  Mennesker  stod  oppe  paa  det  og  raabte  og 
skreg,  ivrig  pegende  paa  noget,  som  laa  imellem  dem, 
men  som  Kongen  paa  Grund  af  Afstanden  ikke  kunde 
se.  Og  fra  Mund  til  Mund,  mellem  Folkene  paa 
Holmen,  blev  der  kastet  et  Ord,  der  til  sidst  gennem 
mange  Struber  lød  op  til  Kongen:  »Sten  —  Sten  Rosen- 
sparre —  Hs.  Naades  Livdreng  .  .  .« 

I  et  Spring  var  Kongen  nede  af  Skansen  og  i 
fuldt  Løb  over  mod  Holmens  Bro;  alle  fulgte,  som  de 
bedst  kunde.    Saa  standsede  han  pludseligt  og  raabte : 

»Varsko  Dr.  Petrus,  at  han  iligst  kommer  over 
til  »Victor«  med  sit  Slagvand  og  Akvavit.« 

Og  saa  gik  det  igen  i  stormende  Løb  over  til 
Bradbænken. 

Ved  Kongens  Ankomst  blottede  Folkene  Hovederne. 
De  vare  stimlede  sammen  ved  Bolværket  og  stirrede 
alle  op  mod  den  lille  Flok  Kvartermænd  og  Mestre, 
som  stod  oppe  paa  Skibssiden.  Dér  maatte  han  altsaa 
være.  Let  som  en  Kat  løb  Kongen  op  ad  Stigen. 
Mændene  traadte  til  Side,  og  han  saa  nu  Sten  Rosen- 
sparre ligge  i  sit  Blod  med  Ansigtet  mod  Solen  og 
Fakkeltræet  fast  knuget  i  sin  Haand. 

Uden  at  sige  et  Ord  knælede  han  ned,  rev  Drengens 
Vams  op,  lagde  sin  Haand  ind  paa  hans  Bryst  og 
bøjede  sit  Øre  ned  til  hans  Mund. 

En  Stund  gik  hen  i  dyb  Tavshed.  Endelig  rejste 
Kongen  sig.  »Han  lever!«  udbrød  han  med  et  Lettel- 
sens Suk.  »Den  Flænge  ved  Skuldren  er  dyb  nok,  men 
den  er  vel  næppe  til  Døden.  Tag  Benene  med  Jer,  lærde 
Hr.  Doktor,  der  er  Brug  for  Jer  heroppe  —  og  brug 
saa  al  Jer  Kunst  og  Vidskab.  Den  Drengs  Liv  ligger 
der  stor  Magt  paa.« 

Dr.  Petrus  var  kommen  op  ad  Stigen,  saa  hurtigt, 
som  hans  Værdighed  tillod  det.  Han  havde  en  Dreng 
med,  der  bar  en  Haandkasse  med   hans  Redskaber. 

»Se,  se!«  sagde  Doktoren  paa  Knæ  ved  Siden  af  den 

bevidstløse  Sten,  »vulnus  grave  cum  gladio  valde  acuto 

infertum^)  — en  kvart  Tomme  dybere,  og  Arteria  axillaris 

havde  været  offenderet,  og  hans  curricula  vitae  ^)  brat 

^)  Et  dybt  Saar,  hugget  med  et  saare  skarpt  Sværd.    ^)  Livsbane. 

afskaaret.  Causa  gravis,  etiam  gravissima,  sed  juvenis 
est  robustus ^)  .  .  .« 

»Spar  Jer  lærde  Latin,  høj  vise  Hr.  Doktor,  til  Pa- 
tienter, som  har  Stunder  og  Lyst  til  at  høre  derpaa; 
men  ^ask  Saaret  og  læg  den  Forbinding  paa,  som 
han  trænger  til,  og  som  en  simpel  Bartskær  straks 
havde  gaaet  i  Gang  med  uden  latinske  Gloser. «  Kongens 
Stemme  havde  en  spydig  Klang,  medens  han  talte  til 
Lægen.  Derefter  vendte  han  sig  til  Folkene:  »Hvem 
kom  først  her  op  og  fandt  min  Livdreng?« 

Medens  Doktoren  betuttet  gav  sig  til  at  udvaske 
Saaret,  udspurgte  Kongen  nøje  den  Mand,  der  havde 
set  Sten  ligge  deroppe.  Man  havde  ladet  ham  ligge 
ganske  som  han  laa,  men  der  var  intet  som  helst  Spor 
til  Løsning  af  Nattens  Gaader. 

Nu  først  saa  Kongen,  at  Vantene  vare  kappede 
og  Masterne  knækkede.  Ingen  havde  turdet  gøre 
ham  opmærksom  derpaa,  for  ikke  at  opirre  ham  mere. 
Hans  Stemme  dirrede  af  Forbitrelse. 

»Hvilket  Helvedes  Pak  har  drevet  sit  Spil  her  i 
Nat?  —  Hvor  er  Morten  Vægter?  Find  den  Hundsvot 
og  før  ham  hid.  Han  maa  kunne  sige  os  Besked  om 
det  Selskab,  her  har  huseret.« 

Medens  et  Par  Mand  fløj  af  Sted  for  at  finde 
Morten  Vægter,  blev  Sten,  der  var  bleven  forbundet, 
men  ikke  var  kommen  til  sig  selv  endnu,  med  For- 
sigtighed baaren  ned  paa  Flaaden;  der  lagde  de  ham 
paa  en  Stige  med  en  Kappe  under  Hovedet,  og  nu 

O  Et  alvorligt  Tilfælde,  et  meget  alvorligt  Tilfælde,   men  det  er 
en  kraftig  Yngling. 

gik  det  op  mod  Slottet,  hvor  der  alt  var  blevet  gjort  i 
Stand  til  hans  Modtagelse. 

Men  Kongen  blev  paa  Holmen  og  undersøgte  om- 
hyggelig alt  i  Smedien  og  paa  Flaaden.  Den  ulykke- 
lige Morten  Vægter  havde  intet  hørt  og  intet  set.  Alt 
hvad  man  fandt,  var  de  to  File  og  Spor  af  et  Baal 
midt  paa  Smediens  Gulv.  En  Tømmersvend  erklærede, 
at  han  havde  ladet  sin  Økse  staa  ved  Foden  af  Stigen, 
men  at  den  intetsteds  var  til  at  finde. 

Gert  Øreløs  var  forsvunden.  At  han,  efter  at  have 
forøvet  Skaden  paa  »Victor«  og  saaret  Sten  Rosen- 
sparre, havde  forsøgt  at  undvige  over  Isen  og  var 
druknet,  da  den  gik  i  Drift,  var  den  almindelige  Me- 
ning; men  skønt  Mor  Gunilds  og  Lucies  Flugt  og 
Død  paa  Flagerne  ved  Rævshalen  —  thi  fra  Blokhuset 
ved  St.  Anne  Bro  havde  man  set  to  Kvinder  blive 
knust  mellem  Isflagerne  —  talte  for  denne  Opfattelse, 
var  der  dog  dem,  der  ymtede  om,  at  »Gammel  Erik« 
selv  havde  været  der  og  hentet  ham  og  dem. 

Men  hvorledes  Sten  var  kommen  ud  paa  Holmen 
kunde  ingen  forklare,  og  derom  kunde  man  ikke 
vente  at  faa  Oplysning,  før  Drengen  kom  til  sin  Bevidst- 
hed igen. 

Medens  Morten  Vægter  blev  ført  hen  til  Gabestokken, 
hvor  han  efter  Kongens  Ordre  skulde  sluttes  krum  i 
tre  Dage  og  tilbringe  de  mellemliggende  Nætter  i  Blaa 
Taarn,  begyndte  Arbejdet  at  gaa  sin  daglige  Gang 
over   alt  paa   Holmen.     Og  snart    kunde  man    høre 


St.  Anne  Bro:  omtrent  ved  den  nuværende  Toldbod.  —  Gammel 
Erik:  Fanden. 

Skibssmedenes  taktfaste,  afmaalte  Hammerslag,  naar 
de  nede  paa  Flaaden  nittede  de  sidste  Bolte  fast  i 
Plankerne  paa  Kongens  Livskib. 

I  de  følgende  tre  Uger  herskede  der  uafbrudt 
Travlhed  paa  Bremerholm.  Foruden  »Victor«  ud- 
rustedes nemlig  endnu  syv  Skibe  til  Nordlandstogtet, 
og  der  var  Arbejde  nok  at  gøre  paa  dem  alle.  Af  de 
store  Skibe  skulde  »Gideon«  og  »Josaphat«  rigges 
helt  fra  nyt;  »Raphael«  fik  nyt  Spryd  og  »St.  Michael« 
nyt  Dæk  paa  Skanse  og  Bak.  De  mindre,  »Hector«, 
»Duen«  og  »Papegøjen«,  kom  man  lettere  af  Sted  med; 
men  alle  skulde  de  tjæres,  kalfaktres  og  males  og  endelig 
forsynes  med  Proviant  og  Ammunition  og  Skyts. 

I  Smedien,  som  paa  Reberbanen,  paa  Værftet  som 
paa  Sejlloftet  var  der  derfor  fuldt  op  at  gøre.  Det 
var  knap  nok,  at  den  unge  Konge  gav  sig  Stunder 
til  Maaltiderne.  Hele  Dagen  var  han  i  Virksomhed 
paa  Holmen  og  i  Tøjhuset;  og  for  ikke  at  spilde  den 
kostbare  Tid,  gav  han  Ordre  til,  at  Folkene  ikke 
maatte  standse  deres  Arbejde  for  at  hilse  ham;  det 
skulde  være  nok  med  Morgenhilsenen  og  intet  yder- 
mere. 

Men  trods  al  Travlhed  gik  der  dog  ikke  nogen 
Dag,  uden  at  han  jo  gav  sig  Tid  til  at  se  ind  til  den 
syge  Sten,  som  i  de  første  otte  Dage  laa  i  stærk  Feber 
og  uafbrudt  talte  i  Vildelse,  noget  usammenhængende 
Tøj,  som  ingen  kunde  finde  Mening  i ;  snart  om  nogle 
Bolte,  som  Kongen  skulde  agte  sig  for;  snart  hviskede 
han  om  tunge  Skridt,  som  kom  nærmere  og  nærmere 
og  fik  ham  til  at  fare  sammen  af  Skræk ;  snart  vævede 


33 

han  om  underlige  Træer  med  Kolibrier  og  Abekatte, 
og  skreg  saa  pludseligt  op  om  et  Par  gnistrende  Øjne, 
som  stirrede  vildt  paa  ham,  og  om  en  Tiger,  som 
slog  sin  skarpe  Klo  i  hans  Skulder. 

Ungdommen  sejrede  dog  til  sidst;  og  medens  den 
fornøjelige  Summen  af  Matrosernes  Opsang,  Banken, 
Tømren  og  Kommando-Ord  lød  gennem  det  aabent- 
staaende  Vindue  i  Sygekamret  ind  til  Sten,  kom  Farven 
tilbage  paa  hans  Kinder. 

Men  den  Dag  Feberen  veg  fra  ham,  var  det,  som 
om  alt,  hvad  der  var  foregaaet  hin  Nat,  var  gledet  ud 
af  hans  Bevidsthed.  Det  sidste,  der  stod  klart  for 
ham,  var,  at  han  havde  staaet  paa  Hr.  Laurits's  Sten- 
trappe og  søgt  at  faa  Flamme  i  den  udgaaede  Fakkel, 
og  at  han  derefter  havde  hørt  nogle  forfærdelige  Torden- 
brag. Ikke  en  Gang  hans  Saar,  der  endnu  ikke  ret 
vilde  læges,  eller  Gert  Ørelos's  Navn  og  Fortællingen 
om  hans  Forsvinden  kunde  —  trods  Kongens  gen- 
tagne Forsøg  paa  at  lede  ham  paa  Sporet  —  bringe 
nogen  som  helst  Forestilling  hos  ham  til  Veje  om  de 
for  alle  andre  skjulte  Begivenheder  den  Nat,  da  Isen 
gik  i  Drift. 

Kun  naar  han  hørte  Tale  om  Kongens  Skib  »Victor«, 
at  nu  var  det  saa  nær  og  nu  saa  nær  færdigt,  at  nu 
var  Kahytten  gjort  i  Stand,  og  nu  Hs.  Naades  Køje 
afleveret  fra  Snedkeren,  blev  han  betaget  af  en  sær 
og  uforklarlig  Uro.  Og  da  der  en  Dag  blev  talt  om, 
at  han  mulig  var  for  svag  til  at  gøre  den  lange,  be- 
sværlige Sørejse  med,  blev  han  helt  ude  af  sig  selv. 
Han    bad  og  besvor  Kongen  om  ikke  at  lade   ham 

blive  tilbage.  Hs.  Naade  havde  een  Gang  antaget  og 
forpligtet  ham  som  sin  Livdreng,  og  saa  længe  han 
ikke  havde  forbrudt  sig  mod  sin  Herre,  eller  forset 
sig  i  nogen  Maade,  var  der  ingen  Retfærdighed  i  at 
give  ham  sit  Pas  og  forløve  ham  i  Utide.  Og  Kong 
Christian,  som  altid  holdt  af  frimodig  Tale,  gav  ham 
da  til  sidst  sit  Ord  paa,  at  han  skulde  komme  med 
og  være  hans  Livdreng  i  alle  Maader  og  lige  saa 
fuldt  om  Bord  som  i  Land. 

Og  samme  Aften  gav  han  Snedkeren  Ordre  til  at 
slaa  Stens  Køje  op  mellem  Kanonerne  i  hans  egen  Kahyt. 

Arbejdet  med  de  nye  Master  om  Bord  i  »Victor« 
havde  forsinket  Skibets  Udrustning,  saa  at  det  ikke 
kunde  blive  færdigt  til  samme  Tid  som  den  øvrige 
Flaade,  der  i  den  første  Uge  af  April  laa  sejlklar  paa 
Strømmen.  Men  Kongen  kendte  det  som  den  bedste 
Sejler  af  alle  sine  Skibe  og  tog  derfor  ikke  i  Be- 
tænkning at  lade  de  andre  løbe  ud  først.  Flaaden 
stak  derfor  i  Søen  den  12.  April,  Kongens  Fødselsdag. 
Admiralen  havde  Ordre  til  at  søge  Flækkerø  Havn, 
hvor  Hs.  Naade  selv  vilde  støde  til  med  »Victor«. 


forløve:  give  Orlov  eller  Afsked. 


IV 
AFSKED 


Mandag  den  17de  April  tidlig  paa  Formiddagen 
bevægede  alt,  hvad  der  i  København  kunde  krybe  og 
gaa,  sig  ned  paa  Slotspladsen  for  at  se  den  unge 
Konges  Afsejling.  Tiden  vidste  man  ikke  saa  nøje; 
men  Borgerskabet  havde  faaet  Besked  om  at  møde 
Kl.  10  under  Fanerne  med  Gevær.  Saa  før  kunde 
det  da  ikke  blive. 

Selv  om  man  imidlertid  fik  Lov  til  at  vente  et 
Par  Timers  Tid,  kom  man  dog  ikke  let  til  at  kede 
sig;  thi  der  var  nok  at  se  paa.  Kvinderne  vare  i 
Flertal;  de  yngre  i  kulørte  Skørter  og  Trøjer,  de  ældre 
i  sort,  men  alle  med  den  ærbare,  tætsluttende  Kappe, 
med  en  hvid  Strimmel  foran,  paa  Hovedet.  Mændene, 
i  stramt  siddende  Livtrøjer,  med  Kappe  og  Pludder- 
hoser, vare  mest  godt  til  Aars,  thi  de  yngre  stod  under 
Gevær  fra  Slottets  Porthus  og  ned  til  en  lille  Færgebro, 
der  skød  ud  i  Stranden  mellem  Indløbet  til  Havnen  og 


Indløbet  til  Havnen:  nu  Kanalen  ved  Holmens  Kirke. 

Strandskansen.  Her  var  der  rejst  et  otte-kantet  spidst 
Telt  med  forgyldt  Spir  for  Dronningen  og  hendes  Jom- 
fruer samt  de  Hofsinder,  som  ikke  skulde  med  paa 
Togtet.  Strandskansen  var  derfor  afspærret  for  almin- 
delige Dødelige,  som  ellers  fyldte  Pladsen  alle  Vegne. 
Oppe  i  Slottets  og  Renteriets  Vinduer  var  der  fuldt 
af  Tilskuere;  ja,  oppe  paa  Slottets  høje  Tag  havde 
nogle  løftet  Tagstenene  af  og  stak  Hovederne  frem  mel- 
lem Lægterne.  Den  bedste  Plads  havde  dog  Drengene ; 
de  vare  klatrede  op  paa  Plankeværket  omkring  den 
kongelige  Vedhave  eller  vare  gaaede  til  Vejrs  i  Rig- 
ningen paa  Skibene  ved  Bolværket  uden  for  Hol- 
mens Bro. 

Fra  Slottet  og  ned  til  Færgebroen  bevægede  der 
sig  uafladelig  en  Mængde  Mennesker,  kgl.  Tjenere, 
Hofsindernes  Folk  og  lejede  Dragere.  Nedefter  gik  det 
langsomt ;  thi  da  havde  alle  nok  at  slæbe  paa.  Kister, 
Kasser  o.  s.  v.,  som  skulde  om  Bord  i  sidste  Øjeblik, 
men  tilbage  til  Slottet  gik  det  i  fuldt  Løb.  Fra  Broen 
færgede  smaa  og  store  Baade  Godset  ud  til  Kongens 
Skib,  som  ude  paa  Strømmen  vuggede  sig,  slank  og 
fin,  straalende  af  Guld  og  Farver,  med  sin  høje  Rig- 
ning og  de  skinnende  hvide  Sejl.  Ved  Siden  af  de 
buttede  danske  og  hollandske  Handelsskibe,  som  og- 
saa  laa  til  Ankers  derude,  lignede  det  en  kongelig 
Svane  mellem  kluntede  Gæslinger. 

Drengene  lod  til  at  kende  næsten  hver  enkelt  blandt 
de  bærende  og  slæbende  Mennesker,  som  færdedes 
mellem  Slottet  og  Broen;  og  der  faldt  mange  vittige 

og  næsvise  Tilraab  og  Svar,  der  snart  lønnedes  med 
rungende  Latter,  snart  med  Piben  og  Hujen. 

Men  mellem  de  besindige  og  fornuftige  Folk,  der 
nede  paa  Jorden  gik  rundt  mellem  Venner  og  Bekendte, 
var  der  kun  Tale  om  den  unge  Konges  Forvovenhed, 
at  han  vilde  begive  sig  ud  paa  en  saa  lang  og  farlig 
Sørejse  og  lide  Ondt  som  en  gemen  Matros. 

»At  farte  rundt  paa  det  vilde  Hav  for  Vind  og  Vove, 
saa  længe  man  bare  kan  gaa  paa  den  faste  Jord,  det 
kalder  jeg  Galenskab.«  sagde  Ole  Pryssing,  Vintapperen; 
han  var  omringet  af  en  hel  Del  gode  Venner  og  Be- 
kendte, der  efterhaanden  gav  deres  Besyv  med  i  Laget. 
»Jeg  glemmer  aldrig  den  Rejse,  jeg  gjorde  for  —  ja, 
nu  bliver  det  27  Aar  til  Høst,  over  til  Lånte  Meklen- 
borg;  det  var  jo  kun  Barneværk  mod  dette  her;  men 
det  hopped'  og  det  svirred'  det  usselig'  Skib ;  En  vidste 
aldrig,  hvor  Hovedet  var,  eller  hvor  Benene  var;  jeg 
spyede,  saa  jeg  troede,  jeg  havde  spyet  Sjælen  ud  af 
Kroppen  paa  mig.« 

»Ja,  det  er  just  det,  Nabo«,  sagde  en  anden,  »at 
naar  En  paa  Landjorden  lægger  sig  om  Aftenen  og 
sovner  ind  med  Hovedet  paa  Puden,  saa  véd  En  dog 
mesten  Dels,  at  En  vaagner  paa  samme  Sted  om  Mor- 
genen. Men  det  er  ej  saa  sikkert  om  Bord  i  et  Skib, 
saadan  som  det  kan  hviste  og  hive  med  et  sølle  Men- 
neskebarn.« 

»Og  saa  faa  de  intet  at  æde  uden  haardt  Brød  og 
Saltfadsmad.     Gummerne  blive  helt  svulne  til  sidst. 


hviste:  kaste. 

og  Tænderne  falde  ud  af  Kæben.  Og  naar  de  saa 
ligge  og  ere  aller  daarligst,  med  Lemmer  saa  stive  og 
bolne,  at  de  intet  kan  staa  imod,  saa  træffer  det  aller- 
snarest,  at  der  kommer  en  Tyrker  eller  en  Diinkercher, 
og  saa  er  det  altid  Krumkniven  eller  Slaveriet.« 

»Ja,  det  er  den  Ungdom,  der  driver  Hs.  Naade, 
den  har  sligt  uroligt  gærende  Blod  nu  om  Stunder.« 

»Deri  kan  I  vel  have  Ret,  Hans  Badstuemand«, 
sagde  Hr.  Niels,  Sognepræsten  ved  Nikolaj  Kirke,  idet 
han  vendte  sig  om  fra  en  Mand,  han  havde  talt  med, 
og  med  Værdighed  gengældte  Borgernes  ærbødige 
Hilsener.  »Men  de  gode  Venner  agte  intet  Hs.  Naades 
Mod  og  høje  Sind,  at  han  selv  vil  gaa  ud,  saa  Tingen 
kan  komme  i  sin  rette  Gænge.  Den,  som  gaar  først 
i  en  saadan  Sag,  maa  altid  lysne  som  et  Eksempel 
for  alle  dem,  der  komme  efter.  Alt  her  i  Verden  kan 
ikke  maales  med  Bismer  og  Alen,  I*  gode  Mænd,  og 
den  unge  Ørn  skal  vel  have  Lov  at  prøve  sine  Vinger.« 

»I  taler  som  en  skøn  Bog,  Hr.  Niels«,  sagde  en 
af  Gruppen,  »og  I  har  altid  saadan  nogle  bevægelige 
Ord.  Men  jeg  bliver  ved  mit:  en  regerendes  Fyrste 
og  Herre  skal  blive  hjemme  og  regere,  og  Peber  og 
Kanel  bliver  vist  intet  billigere,  selv  om  Hs.  Naade 
skulde  faa  Held  til  at  hitte  en  Genvej  derud,  hvor  det 
gror.  Tyrker  og  Diinkercher  holder  han  nok  fra  Livet; 
de  Fyre  har  kuns  Mod,  naar  det  gælder  et  enkelt 
Fartøj,  som  ikke  kan  bide  fra  sig  —  men  der  er  det, 


Tyrker  eller  Dunkercher:  tyrkiske  eller  flamske  Sørøvere  — 
de  sidste  i  Reglen  fra  Dunkerchen  —  som  dengang  gjorde  de 
nordiske  Have  usikre. 

der  værre  er,  deroppe  Nord  paa,  hvor  der  er  mørk 
Nat  de  ni  Maaneder  af  Aaret,  og  hvor  Finlapper  og  andet 
Troldpak  drive  deres  Skarns  Kunster.  Har  vi  ikke 
alle  Vegne  fra  spurgt  Forlis  og  Skibbrud  deroppe  paa 
de  Kanter,  hvor  det  Belials  Kram  kan  binde  en 
Storm  ind  i  en  Sæk  og  puste  den  ud,  naar  dem 
lyster?« 

»Ja,  det  er  vist  nok,  der  var  mange  gamle  Folk, 
der  spaaede  Ulykke  og  Fortræd  af,  at  kgl.  Majestæt 
lod  nappe  Ørene  af  Finne  Gunilds  Gert.«  føjede  Ole 
Pryssing  til  med  dæmpet  Stemme.  »Og  hang  det  hele 
Kompagni  saa  endda  redelig  i  Galgen!  —  men  den 
her  sælsom  Forsvinden,  den  huer  mig  ikke.  —  Ja, 
Gud  se  i  Naade  til  Danmarks  Rige,  om  vor  unge 
Konge  kommer  noget  til  paa  Rejsen.« 

»Amen!«  udbrød  Hr.  Niels.  »Det  Ønske  kunne  vi 
alle  istemme.  Men  ellers  talte  I  der  syndige  og  for- 
mastelige Ord,  Ole  Pryssing.  Man  skal  intet  male 
Fanden  paa  Væggen.  Gert  Boltesmed  skete  kun,  hvad 
Recessen  bød,  og  Mor  Gunnild  skulde  jeg  gerne  unde 
en  sviende  Hale,  om  hun  hørte  med  til  de  Bloks- 
bjærgs  Fugle.  Men  En  faar  vare  sin  Mund  i  disse 
Tider  og  ikke  sige  sin  Næste  andet  paa,  end  han  kan 
staa  ved  som  en  ærlig  Mand;  der  kommer  tidt  stor 
Fortræd  af  løs  Snak.« 

Samtalen  blev  med  det  samme  afbrudt  af  Dren- 
genes og  Ungdommens  Skrigen  og  Raaben. 

»Svartmand!  Svartmand!«  raabte  de.  —  »Agt  Dig, 


Recessen :    Loven. 

Peter  Diskant,  han  nipper  Dig  i  Rumpen !  —  Spil  op, 
Musikantere,  før  I  bli'r  søsyge,  for  saa  kommer  der 
Flæsk  i  Fløjten!« 

Det  var  Hs.  Naades  Musikkorps,  der  havde  musi- 
ceret under  Maaltidet  paa  Slottet,  som  nu  gik  om 
Bord.  De  havde  faaet  godt  at  drikke  til  Afsked  og 
fulgtes  ned  til  Baaden  af  Hustruer  og  Døtre.  Umid- 
delbart efter  dem  kom  Bjørnetrækkeren  med  Kongens 
Yndlingsdyr,  en  stor,  sort  Bjørneunge,  der  til  daglig 
gik  nede  i  Slotsgaarden  og  var  kendt  af  hele  Byen 
under  Navnet  Svartmand.  Thi  trods  alle  Forbud  var 
der  dog  Dagen  igennem  et  farligt  Rykind  af  Folk 
fra  Byen,  som  gjorde  sig  saa  et  saa  et  andet  Ærinde 
op  paa  Slottet. 

Bjørnen,  der  blev  ført  i  en  let  Lænke,  spidsede 
Øren,  da  den  hørte  sit  Navn  blive  raabt  fra  saa 
mange  Munde,  og  da  et  Par  af  PJberne  tog  deres 
Instrumenter  ud  af  Lædersækken,  og  begyndte  at 
blæse  op,  rejste  den  sig  paa  Bagbenene  og  begyndte 
at  danse.  Og  saa  blev  Jubelen  naturligvis  langt 
stærkere. 

Paa  Dækket  af  det  yderste  Skib  ved  Bolværket, 
en  Jagt  fra  Malmø,  sad  Jakob  Maler  og  bredede  sig 
med  Hustru  og  Døtre.  Den  ældste  af  dem  var  gift 
med  Jagtens  Ejer  og  Skipper,  saa  Mester  Jakob  var 
saa  godt  som  hjemme;  og  det  var  ogsaa  tydeligt  at 
se,  at  han  følte  sig.  De  fleste  af  alle  de  mange  Men- 
nesker, som  vare  om  Bord,  kunde  jo  dog  takke  Be- 
kendtskabet med  ham  for,  at  de  i  det  hele  taget  havde 
faaet  Lov  til  at  komme  over  paa  Skibet,   og  Mester 


41 

Jakob  var  derfor  i  høj  Grad  naadig  og  beskyttende. 
Men  hvad  der  ganske  særiigt  bidrog  til  hans  Velvære, 
var,  at  »Victor«,  som  laa  derude  i  det  straalende  Sol- 
skin og  koket  svajede  og  drejede  sig  efter  Strømmens 
og  Vindens  Luner,  kunde  takke  ham  for  en  væsent- 
lig Del  af  sine  Prydelser.  Thi  det  var  Mester  Jakob, 
der  havde  malet  dets  farverige  Agterspejl  og  alle  de 
luende  Skjolde  paa  Siden. 

»Se  nu  den  forgyldte  Løve  der  i  Spejlet«,  sagde 
han  til  sin  Svigersøn,  der  sammen  med  et  Par  andre 
Mænd  sad  tavse  omkring  ham,  »er  den  ikke  lige  saa 
levendes  naturlig  som  den,  kgl.  Majestæt  sendte  til 
England  forgangen  Aar?« 

»Jo,  naturlig  nok  er  den«,  sagde  en  af  Mændene, 
»andet  end  som  den  anden  ingen  Krone  havde  paa, 
og  saa  spillede  dens  Tunge  knap  nok  saa  langt  ud 
af  Kæften  paa  den,  og  til  daglig  gik  den  vel  ikke  saa 
rag  paa  Bagbenene  eller  slog  saa  mange  Krøller  paa 
Halen.« 

Mester  Jakob  saa  paa  den  talende  med  overlegen 
Medlidenhed. 

»Ja,  En  snakker,  som  En  har  Vid  til,  Rasmus  Bly- 
tækker; men  ser  I,  der  skal  være  Forskel  paa  en 
Kunstens  Løve  og  en  Naturens  Løve.  Og  ligesom 
Kunsten  er  mere  ophøjet  end  Naturen,  saaledes  skal 
ogsaa  en  kunstig,  af  kontrafej  et  Løve  være  mere  subtil 
end  en  naturlig.« 

»Ja,  og  det  er  den,   Mester  Jakob,  det   er  den«. 


rag:  lige.  —  afliontrafejet:  afmalet.  —  subtil:  ophojet. 

skyndte  Rasmus  Blytækker  sig  at  indrømme,  »den 
her  ser  meget  mere  gefærlig  ud  end  den  levende,  det 
gør  den.« 

»Nu  kommer  der  en  eller  anden  stormægtig  Per- 
son!« raabte  den  yngste  af  Døtrene;  »de  rør'  Kedel- 
trommerne!  Sikken  en  Klang  der  er  i  dem!  —  naa, 
de  er  jo  ogsaa  af  det  bare  Sølv.  —  Se,  nu  nejer  de 
for  ham  med  Fanerne  —  det  er  Hs.  Naades  Broder, 
Hertug  Ulrik,  med  Jørgen  Kaas  og  Mogens  Ulfeld, 
Høvedsmanden  paa  »Victor« ,  og  Markus  Pens  og 
Knud  Gyldenstjerne  og  saa  en  lærd  en,  som  jeg  intet 
kender. « 

»Nej,  men  Hofjunkerne  kendte  Du  straks,  min 
Kylling!«  lød  hendes  Moders  Stemme  skarpt.  »Den 
lærde  Mand  er  ellers  Dr.  Jonas  Carisius  fra  det  tyske 
Kancelli.  —  Nej,  sikke  dog  Folk  er  uforskammede  til 
at  dringe  paa;  det  er  knap,  de  vil  lade  Hertugen  Plads 
til  at  komme  frem.« 

»Han  ser  saa  nolle  ud,  det  sølle  Skind.  En  skulde 
tro,  at  han  var  søsyg  allerede«,  fortsatte  den  unge 
Pige.  »Nej  se,  nej  se,  nu  kommer  Hendes  Naades 
Jomfruer!« 

Dronningen  kom  nu  spadserende  ud  fra  Porthuset, 
omringet  af  sine  Terner  og  Jomfruer,  med  sin  Mar- 
skal ved  Siden  og  med  en  fem — seks  Hofjunkere  i  sit 
umiddelbare  Følge.  Hun  bar  en  rød,  guldgaloneret 
Kjole,  der  var  udskaaret  i  Firkant  for  Halsen  og  som 
løb  ned  i  et  langt,  spidst  Liv.  Over  den  brede  Hofte- 
krans laa  Skørtet  fladt  ud  i  flere  Lag  og  faldt  dernæst 
i  en  Mængde  smaa  Læg  ret  ned  som  en  Tønde.    Om 

Halsen  bar  hun  en  opstaaende,  hvid  Kniplingskrave 
og  paa  Hovedet  en  højpullet  Hat.  Hun  saa  ung  og 
frisk  men  lidt  enfoldig  ud.  Hun  havde  ingen  Tron- 
arving født  Riget  endnu,  og  hun  interesserede  ikke 
Københavnerne  synderligt.  Borgerskabet  hilste  hende 
vel  paa  militær  Vis  og  sænkede  Fanerne,  og  en  Del 
af  Forsamlingen  bukkede  ærbødigt,  medens  hun  kom 
forbi  og  gik  op  paa  Strandskansen,  men  de  fleste  vare 
dog  langt  mere  optagne  af  Afskeden  paa  Broen  mel- 
lem Musikanterne  og  deres  Hustruer.  Der  vankede 
mange  Omfavnelser  og  ømme  Ord,  men  ogsaa  mange 
alvorlige  og  formanende,  og  Tilskuerne  morede  sig  høj- 
lydt over  de  ægteskabelige  Billeder,  der  her  oprulledes. 

»Kom  nu,  Peter  Diskant!«  raabte  Styrmanden  agter 
i  Baaden  til  den  sidste  Efternøler,  der  ikke  kunde 
blive  færdig  med  at  hviske  sin  unge  Kone  formanende 
Ord  i  Øret.  »Kom  nu,  kom  nu.  Din  Flæbhals!  Din 
Kælling  trøster  sig  vel,  hun  hverken  snibber  eller 
græder.  —  Tag  ham  i  Kraven,  Baadsmand.« 

»Sæt  af  med  Trompeterbaaden!«  kommanderede  en 
af  Holmens  Skippere,  der  fungerede  som  Havnefoged. 
»Og  hal  frem  med  Hvalbaaden,  nu  kommer  kgl. 
Majestæt.« 

I  samme  Øjeblik  fyldtes  Luften  med  høje  Raab  og 
Frydeskrig,  Kirkeklokkerne  begyndte  at  ringe,  og  paa 
Volden  og  Skibene  begyndte  Stykkerne  at  lade  sig 
høre.  Man  saa  den  unge  Konge  gaa  over  Slotsbroen 
i  samme  Øjeblik,  som  de  forreste  Drabanter  svingede 

snibbe:  hulke.  —  Hvalbaaden:  let  Baad,  benj^tet  af  Skibs- 
chefen. 

ud  fra  Porthuset;  efter  dem  fulgte  Trompetere  og 
Trommeslagere,  der  af  al  Magt  bearbejdede  deres 
Instrumenter,  og  derefter  Slotstjenere  og  Hofsinder,  de 
ringeste  altid  forrest.  Saa  var  der  et  lille  Mellemrum, 
og  derpaa  kom  Sten  Rosensparre,  lidt  blegnæbbet,  men 
straalende  glad,  og  med  Kongens  Sværd  over  den 
raske  Skulder.  Saa  saa  man  Kongen  selv  med  Kans- 
leren, Christian  Friis,  ved  Siden  og  fulgt  af  en  Mængde 
af  de  ældre  Rigsraader  og  Adelsmænd. 

Saasnart  den  unge  Konge  kom  ud  paa  selve  Slots- 
pladsen, brød  Jubelen  ud  paa  ny.  Folk  svingede  med 
Hatte  og  Næseduge  og  raabte  i  vilden  Sky. 

Hurra !  Hurra !  —  Gud  velsigne  Hs.  Naade !  —  Gud 
bevare  Kongen!  lød  det  fra  alle  Sider. 

Kongen  bar  en  sort,  silkebrocheret  Dragt  med  Kappe 
af  samme  Stof  og  hvid  Pibekrave.  Over  Skuldrene 
laa  en  tredobbelt  Guldkæde  med  det  hvide  Elefant- 
Ordenstegn  paa  Brystet;  om  Livet  en  bred  Sølvkæde 
med  hans  Daggert.  Knæbukserne  vare  meget  vide 
og  hang  i  dybe  Folder.  Han  førte  sig  let  og  sikkert, 
og  hans  skarpe  Blik  søgte  roligt  og  fast  ud  over  den 
jublende  Mængde.  Han  gik  med  sin  venstre  Haand 
paa  Kanslerens  højre  Skulder  og  hilste  venligt  ud 
med  den  højre.  Efterhaanden  som  han  skred  forbi, 
fyrede  Borgerne  deres  Bøsser  af  i  Luften  og  hilste 
med  Fanerne,  og  mellem  Jubelraabene  gav  enkelte  af 
Tilskuerne  sig  Luft  i  anerkendende  Ord. 

»En  kan  da  se,  det  er  en  Konge!«  sagde  en  gam- 
mel Mand,  der  stod  ved  Palisaderne  om  Slotsgraven. 
»Hjertet  hopper  i  Livet  paa   En  ved   at  se  ham  gaa 

der,  —  sikken  en  Gang,  det  er  ligesom  det  var  bar 
Staalfjedre.« 

»Ja,  men  hans  Blik!  Han  kan  se  En  lige  dmk 
igennem«,  udbrød  en  anden.  »Og  saa  hans  Rejsning; 
han  knejser  just  som  en  Konge  skal  knejse,  hverken 
mer  eller  mindre.« 

»Har  I  lagt  Mærke  til.  Nabo,  at  det  altid  er  Sol- 
skin, hver  Gang  Hs.  Naade  gaar  til  Skibs?  Det  er 
gode  Tegn!  det  er  gode  Tegn!« 

»Ja  vist!  Men  skulde  Solen  ikke  skinne  til  en 
Konge,  som  aldrig  har  skaanet  sig,  saa  ung  han  er, 
om  det  saa  var  for  de  allerringeste  af  hans  Under- 
daner?  Kan  I  huske  ham  den  Nat,  det  brændte  oppe 
i  St.  Klemensstræde?« 

»Ja,  jeg  kan,  Søren,  —  jeg  fik  jo  selv  allerunder- 
danigst en  over  Nakken  af  ham,  fordi  jeg  intet  kom 
gesvindt  nok  med  Sluffen.  —  Se,  det  bliver  ellers  et 
helt  Ungdomstogt ;  de  to  eneste,  der  er  lidt  til  Aars, 
det  er  Henning  Gjøe,  den  strenge  Marsk,  han  er  de 
tre  Snese  saa  vel,  og  saa  Laurits  Galt  —  han  er  da 
kuns  med  for  Plaser.« 

»Ja,  sikken  han  puster  sig  op,  den  gamle  Gæk,  — 
Næsen  den  straaler  paa  ham!  Han  er  kun  med  for 
at  fortælle  Løgne,  —  han  er  stoppet  med  dem,  og  fler 
laver  han  under  Vejs!« 

»Se  der.  Hofjunkerne,  sikke  overmodige  de  ser  ud, 
sær  de  pommerske  Bylov'er  —  de  spanker  af  saa  stolt 
som  nogen  spansk  Pludderkok,  —  ja.  Skænken,  Hr. 
Albert  Skeel,  giver  dem  da  ikke  noget  efter.  —  Han 
ser  ikke  til  nogen,  der  er  ringere  end  han  selv.    Nej, 

saa  lover  jeg  Sivert  Grubbe  og  Iver  Friis  fra  Kancel- 
liet —  de  ere  mer  beskedne  i  deres  Færd.  Men  se 
nu  der  paa  Skansen!« 

Kongen  var  imidlertid  naaet  ned  til  Stranden. 
Medens  Følget  gik  ned  i  Baadene,  der  laa  paa  bægge 
Sider  af  Broen,  gik  han  op  til  Dronningens  Telt.  Sten 
blev  staaende  lige  ved  Indgangen.  Det  var  kun  aabent 
ud  mod  Søen,  saa  man  kunde  ikke  fra  Land  se,  hvad 
der  foregik.  Kort  efter  kom  han  ud  igen,  blev  et 
Øjeblik  staaende  oppe  paa  Skansen  og  saa  ud  over 
den  bølgende  Mængde,  hvorfra  Raabene  nu  lød  stær- 
kere end  før. 

»Gud  styrke  Hs.  Naade!« 

»Gud  unde  ham  en  lykkelig  Færd!« 

»Hurra  —  Hurra!« 

Men  da  Kongen  tog  Hatten  af  og  holdt  den  strakt 
ud  i  højre  Haand,  blev  der  ganske  stille;  og  saa  sagde 
han,  saa  det  kunde  høres  over  hele  Pladsen: 

»Tak,  Tak  for  alle  gode  Ønsker  og  Gud  i  Vold 
allesammen ! « 

Og  saa  gik  han  med  Kansleren,  der  skulde  staa 
for  Styret,  medens  han  var  borte,  og  som  kun 
fulgte  med  til  Helsingør,  ned  i  sin  egen  Baad,  og 
under  fornyede  Leveraab,  Musik  fra  Trompeterbaaden 
og  idelig  Skyden,  Klokkeringning  og  Viften  roede  han 
ud  til  sit  Livskib. 

I  samme  Øjeblik,  som  Kongen  kom  om  Bord,  blev 
alle  Flag  og  Boisaner  hejste,    og  straks    hørte  man 


Boisaner:  Vimpler. 

Baadsmandspibernes  Fløjten,  og  derefter  Kommando- 
raab  og  Opsang.  Oppe  paa  Bakken  iøb  Matroserne 
rundt  i  Spillet;  Sejlene,  som  hang  løst  under  Ræerne, 
bleve  halede  ud  i  Skøderne  og  hejste,  og  da  Ankeret 
var  hevet  op,  haledes  der  i  Braserne,  og  Sejlene  stil- 
ledes efter  Vinden.  Før  havde  de  hængt  slapt  ned, 
nu  begyndte  de  at  fylde,  og  Skibet  gled  frem  gennem 
Vandet,  kastende  Skummet  fra  sig  til  hægge  Sider. 

Nu  begyndte  ogsaa  »Victor«  at  salutere.  Kongen 
stod  agterude  paa  Hækken  og  svingede  med  Hatten. 
Til  Ære  for  Dronningen  lod  han  kippe  alle  Flag  og 
Boisaner,  og  paa  een  Gang  saa  man  alle  Hofsinderne 
løbe  op  paa  Skansen.  Alle  havde  de  fyldte  Glas  i 
Haanden;  pludselig  hævede  Kongen  sit  Glas  højt  i 
Luften. 

»Vivat!  vivat!  vivat!«  raabte  han  mellem  Kanon- 
skuddene over  mod  Hendes  Naades  Telt,  drak  sit  Glas 
ud  og  kastede  det  i  en  stor  Bue  i  Søen. 

»Vivat!  vivat!  vivat!«  lød  det  fra  alle  Herrerne,  de 
drak,  og  alle  Glassene  plaskede  i  Vandet. 

Mængden  begyndte  at  sprede  sig.  Dronningen  blev 
siddende  i  Teltet,  til  »Victor«  havde  passeret  Blok- 
huset ved  St.  Anne  Bro,  hvor  der  atter  blev  saluteret. 
Saa  begav  hun  sig  tilbage  til  Slottet.  De  fleste  Folk 
gik  nu  hjem;  Karen,  Peter  Diskants,  trippede  af  med 
den  italienske  Tenorist;  Jakob  Maler  stod  dog  endnu 
længe  og  saa  den  forgyldte  Løve  straale  i  Solskinnet. 

Men  ude  paa  den  anden  Side  Blokhuset,  hvor  Isen 


Kippe  F'lag:     Hilse  med  Flaget  ved  at  sænke  det.   —  Vivat!: 
Hun  leve! 

havde  skruet  nogle  store  Sten  op  paa  den  lille  Odde, 
sad  to  gamle  Kvinder  i  Læ.  De  rodede  i  Sandet  med 
nogle  Pinde  og  fniste  med  det  samme  paa  en  sær, 
forrykt  Maade.     Saa  hviskede  den  ene: 

»Saa  Du  Gunild  den  Nat,  før  hun  blev  henne?« 

»Det  har  vi  jo  snakket  om  før«,  svarede  den  anden 
lige  saa  sagte,  »saa  det  véd  Du  jo  vel;  Du  var  jo  der 
ogsaa  selv,  bitte  Maren.« 

Den  anden  holdt  op  at  fnise  og  saa  ud  over  Sun- 
det. »Victor«,  som  de  ikke  før  havde  kunnet  se  for 
Stenene,  skød  nu  frem  lige  ud  for  Odden,  hvor  de  sad. 

»Den  skal  ha'  ondt  ved  at  komme  hjem  igen, 
efter  den  Velsignelse,  Mor  Gunild  læste  over  den,« 
hviskede  den  ene  for  sig  selv.  »Hvis  de  var  lige  saa 
kloge,  som  de  er  lystige  og  glade  om  Bord  paa  Hs. 
Naades  Livskib,  saa  tog  en  af  dem  en  Sølvknap  af 
sin  Trøje  og  puttede  den  i  sin  Bøsse  og  skød  den 
Fugl  med,   som  kommer  der  i  Følge  med  dem.« 

Saa  saa  de  paa  hinanden  igen  og  skuttede  sig  og 
fniste  og  fulgte  med  skadefro  Øjne  en  sort  Fugl,  der 
højt  oppe  i  Luften  svævede  over  Kongens  Skib. 

Om  Aftenen  kom  der  Budskab  ind  til  Hendes 
Naade,  at  »Victor«  for  Vindstille  havde  ligget  til  An- 
kers et  Par  Timer  ved  Vartov  Kro,  men  var  lettet 
igen  og  sidst  set  ovre  under  Hveen.  Dagen  efter  kom 
Kansleren  tilbage  fra  Kronborg,  hvor  han  ved  Mid- 
dagstid havde  taget  Afsked  med  Kongen. 


V 

I  KAPERNAUM 


To  Dage  senere  ankrede  »Victor«  i  Flækkerø  rum- 
melige Havn,  hvor  den  øvrige  Flaade  modtog  det  med 
Flagen  og  Skyden,  og  Dagen  efter  lod  Kongen  alle 
sine  Skibshøvedsmænd  møde  om  Bord.  Der  var  Ad- 
miralen, Børge  Trolle,  og  Kaptajn  Jørgen  Urne  fra 
»Gideon«,  Alexander  Durham  fra  »Josaphat«,  Herluf 
Daa  fra  »Raphael«,  Kjeld  Baad  fra  »St.  Michael«,  Jens 
Jørgensen  fra  »Hector«  og  Peder  Vejle  fra  »Pape- 
gøjen« samt  Peder  Bille  fra  »Duen«. 

Saa  snart  de  alle  vare  samlede,  gav  Hs.  Naade  dem 
deres  Instrukser.  Da  han  ikke  vilde  have  sin  kgl. 
Dignitet  aabenbaret,  antog  han  Navnet  Christian  Fre- 
deriksen og  Titel  af  General-Kaptajn,  og  det  blev  alle 
og  enhver  under  Livsstraf  forbudt  at  kalde  ham  andet 
paa  hele  Togtet.  Ogsaa  Hertug  Ulrik  maatte  lægge 
sin  Rang  til  Side  og  nøjes  med  den  beskedne  Sømands- 
betegnelse:  Math.  I  Fald  Flaaden  blev  splittet  under 
Sejladsen,  skulde  Skibene  samles  igen  ved  Vardø. 
Men  i  øvrigt  skulde  Kaptajnerne  holde  sig  saaledes,  at 

de  kunde  være  ham  og  Riget  til  Ære,  holde  god 
Mandstugt  om  Bord,  være  som  en  Fader  for  deres 
Folk  og  ikke  fare  frem  med  Uretfærdighed  og  ufor- 
nøden Haardhed.  Og  dernæst  skulde  de  holde  godt 
Øje  raed  Diinkerchere  og  andre  Fribyttere  og  ikke 
søge  Havn,  men  vove  en  Dyst  som  ærekære  Sømænd. 
Saa  snart  de  vare  komne  om  Bord  igen,  gav  Gene- 
ral-Kaptajnen Signal  til  at  lette,  og  et  for  et  gled  Ski- 
bene ud  gennem  det  smalle  Indløb  og  stod  til  Søs, 
krydsende  sig  op  mod  en  frisk  vestlig  Vind.  Denne 
trak  sig  snart  sydligt,  og  et  Par  Dage  efter  styrede 
Flaaden  Nord  paa  langs  Norges  klippefulde  Kyst. 


Eftermiddagssolen  skinnede  paa  »Victor« s  hvide 
Sejl  og  ind  gennem  Ruderne  i  General-Kaptajnens 
Kahyt,  der  bar  det  bibelske  Navn:  Kapernaum.  Den 
straaiede  i  den  blanke  Kobberring  om  »Sladrekom- 
passet«,  som  hang  i  Loftet,  og  i  de  mange  Vaaben, 
langskæftede  Pistoler,  elfenbensindlagte  Bøsser  og  Hug- 
gerter og  Rapirer,  som  hang  rundt  omkring  paa  Ka- 
hyttens Vægge.  Paa  Egetræsbordet  i  Midten  laa  de 
nyeste  hollandske  Søkort  samt  Kurslinealer,  Passer 
og  en  Sekstant;  i  den  lille,  stensatte  Kamin  —  den 
var  forsynet    med  et  Jærngitter  foran,  for   at  Ilden 


Kapernaum:  Datidens  Skibskaliytter  havde  gerne  bibelske 
Navne.  K.  betyder  »Trøstens  Bolig^<  og  betegner  tillige  et  Sted, 
livor  alt  gaar  3i)pigt  og  overdaadigt  til. 

ikke  skulde  falde  ud  og  gøre  Skade  —  mellem  de  to 
Døre  paa  den  forreste  Væg,  flammede  et  lystigt  Baal. 
Paa  bægge  Sider  stod  to  korte,  svære  Malmkanoner 
fastsurrede  med  Mundingerne  mod  Planker  tværs  over 
de  lukkede  Stykporte;  men  agterud  pegede  to  lange, 
slanke  Kanoner  gennem  tilpassede  Huller  i  Portene. 
Mellem  de  første  Kanoner  fandtes  paa  hver  sin  Side 
General-Kaptajnens  og  Sten  Rosensparres  Køjer  og  oven 
over  dem  en  Række  smaa  firkantede  Ruder.  Mellem 
Agterkanonerne  stod  en  lang  Kistebænk  med  Læder- 
hynder over,  og  oven  over  den,  i  Agterspejlet,  sad  der 
en  Række  buede  Vinduer,  et  højt  og  bredt  i  Midten  og 
tre — fire  mindre  paa  hver  Side.  Kahytten  selv  var  rigt 
udstyret  med  indlagt  Panel  og  Malværk;  over  Vin- 
duerne i  Spejlet  fandtes  udskaarne  og  broget  malede 
eller  forgyldte  Blomsterguirlander  med  det  kongelige 
Navnetræk  og  Valgsprog  i  forgyldt  Skrift,  og  derover 
igen  et  Maleri,  forestillende  Abraham  i  sit  Paulun  i 
Mamrelund;  i  bægge  Hjørner  saas  Rigsvaabnet,  og 
paa  Siden  de  forskellige  Provinsvaabner.  Mesanmasten 
gik  ned  gennem  Kahytten  mellem  Kaminen  og  Kort- 
bordet; den  var  klædt  med  Palisandertræ,  der  var 
indlagt  med  Elfenben  og  behængt  rundt  omkring  med 
Fløjter,  Giger  og  Horn;  thi  General-Kaptajnen  var  en 
stor  Elsker  af  Musik  og  havde  snart  en,  snart  en 
anden  af  sit  Orkester  inde  hos  sig  for  at  tage  Under- 
visning hos  ham  eller  øve  sig  sammen  med  ham. 

Ved  Enden  af  Tværbordet  foran  Bænken  sad  lige 
over  for  hinanden  Mogens  Ulfeld  og  Marsken  Hen- 

ning  Gjøe  med  et  Brædtspil  imellem  sig.  De  fleste 
af  Herremændene  sad  langs  Bordet  eller  laa  halvt  op 
paa  det  og  saa  til.  General-Kaptajnen,  som  lige  havde 
tabt  et  Parti  mod  sin  Skibshøvedsmand,  sad  overskrævs 
paa  Eæk- Kanonen  med  et  Sølvbæger  i  venstre  Haand, 
højre  Albu  hvilende  paa  Knæet,  Foden  støttet  mod 
Raperten  og  venstre  Ben  strakt  mod  Dækket.  Han 
fulgte,  som  de  øvrige  Herrer,  med  Interesse  Spillets 
Gang. 

»I  kan  intet  klare  Jer,  Hr.  Marsk!«  udbrød  han, 
»Mogens  er  en  stiv  Karl  paa  Brædtet  —  nu  tager  han 
Jer  Løber.  I  Tremmens  Navn!  dæk  Taarnet,  dæk 
Taarnet ! « 

En  skraldende  Latter  hørtes  fra  Tilskuerne,  og 
Sten,  der  havde  staaet  bag  sin  Herre,  satte  straks 
Vinkanden,  som  han  holdt  i  Haanden,  sprang  ud  i 
Forkahytten,  hægtede  en  stor,  blank  Kobberbøsse  af 
en  Krog  paa  Væggen  og  præsenterede  den  dernæst 
for  General-Kaptajnen. 

»Der  blev  jeg  min  egen  Lovs  Overtræder«,  sagde 
denne,  »nu,  saa  maa  jeg  og  spytte  i  Bøssen,  thi  Ret 
skal  være  Ret ;  —  at  En  intet  kan  lade  den  ugudelige 
Banden  fare,  naar  En  bliver  hidsig!«  General-Kap- 
tajnen trak  en  Sølvskilling  op  af  Lommen  og  lod  den 
falde  i  Bøssen,  som  Sten  atter  hængte  paa  Plads. 

»Det  bliver  jo  hartad  kristelig  Gerning,  naar  alle 
Bøder  gaa  til  de  Fattige«,  sagde  Mogens  Ulfeld. 


Herremænd:  Adelsmænd.  —  I  Tremmens  Navn!:  For  Fanden! 

»Føj,  føj,  det  er  en  jesuitisk  Moral,  I  præker  der, 
Mogens!«  udbrød  Sivert  Grubbe. 

»Nej,  jesuitisk  er  jeg  intet,«  svarede  Mogens  Ulfeld, 
»da  maa  jeg  bekende,  at  jeg  snarere  er  tyrkisk  i  min 
Tro.  Alt  er  af  Skæbnen  ufravigelig  bestemt;  om  den 
strenge  Marsk  kunde  bekende  sig  til  samme  Tyrke- 
tro, da  vilde  han  med  mere  Sindsro  finde  sig  i,  at 
jeg  nu  sætter  ham  mat  —  se,  nu  kan  I  intet  røre 
Jer  mer.« 

Marsken  sprang  op  og  væltede  Brikkerne  med 
Haanden.  »Jeg  gider  intet  spille  mer  med  Jer,  Mogens 
Ulfeld,  det  er  den  anden  Sølvdaler,  I  napper  mig  ud 
af  Lommen,  —  det  maa  sikkert  være  en  Ulykkesdag. « 

»I  maa  vide,  I  gode  Herrer!«  ubrød  General-Kap- 
tajnen, »at  vor  gode  Marsk  har  faaet  nogle  Dage  op- 
skrevne af  Tyge  Brahe,  og  paa  dem  ender  alt,  hvad 
En  foretager  sig,  galt  og  i  Ulykke.« 

»Nej,  jeg  har  faaet  dem  af  min  salig  Hustrus 
Fader,  gamle  Peder  Skram,«  sagde  Marsken,  »og  han 
havde  tidt  nok  gjort  den  Erfaring,  at  det  slog  til.« 

»Ja,  hvem  kender  intet  de  forvorpne  Dage?«  sagde 
Dr.  Carisius.  »Tyge  Brahe  havde  sine,  som  vi  vel 
kunne  kalde  de  danske  Ulykkesdage,  Jøder  og  Græ- 
kere og  Romere  havde  deres,  —  der  bliver  snart  ikke 
mange  gode  Dage  i  Aaret  at  begynde  sin  Gerning  paa.« 

»Det  kan  volde  en  Del  Hovedbrud  at  komme  dem 
alle  i  Hu,«  udbrød  Mogens  Ulfeld.  »Nej,  saa  har 
Tyrken  det  mere  nemt.  Hvad  der  skal  ske,  det  skal 
ske,  som  jeg  sagde  før,  og  det  nytter  intet  at  stride 
mod  Skæbnen.« 

»Aa,  I  har  lært  saa  mange  ugudelige  Sentenser 
udenvælts«,  raabte  Henning  Gjøe.  »En  skulde  tro, 
at  I  snarere  havde  gaaet  i  Skole  hos  de  vantro  Hunde 
end  kæmpet  imod  dem.« 

»Nej,  det  skal  ingen  sige  vor  Høvedsmand  paa.« 
udbrød  Knud  Gyldenstjerne.  »Jeg  hørte  i  Padua,  hvor 
Mogens  Ulfeld  har  studeret,  mange  Berømmelser  over 
hans  Manddom  i  Kampene  paa  Malta  mod  Saracenerne. 
Ridderne  af  den  højlovlige  Johannitterorden  kaldte 
ham  Magnus  Magister  og  sagde,  at  han  var  lige  saa 
tapper  som  lærd.« 

»Tak  for  Jer  gode  Mening,  Knud«,  sagde  Mogens 
Ulfeld.  »Men  ellers  har  I  nogen  Ret,  Henning  Gjøe; 
jeg  gik  saa  sandt  i  Skole  hos  de  Vantro.  Vi  fangede 
en  Gang  en  Hob,  der  var  gaaet  i  Land  paa  Øen  for 
at  plyndre.  De  fleste  blev  hugget  ned,  men  et  Par 
Stykker  tog  vi  levende;  blandt  denl  var  der  en,  som 
talte  baade  Spansk  og  Latin  og  mange  andre  Sprog. 
Han  var  en  stor  Matematikus  og  Astronom  —  det  er 
for  Resten  ham,  der  har  lært  mig  at  spille  Skak  — 
og  forfaren  i  Lægekunsten  var  han  ogsaa;  og  det  var 
det,  han  kunde  takke  for  sit  Liv,  thi  Stormesteren 
vilde,  at  han  skulde  oplære  vore  slette  og  ukyndige 
Bartskærere.  Men  jeg  maatte  beundre,  hvorledes  han 
aldrig  knurrede  mod  Skæbnen  over  sit  trælsomme 
Fangenskab,  men  altid  sagde:  Alt  er  forud  fra  Evig- 
hed bestemt;  der  er  kun  een  Gud,  hans  Vilje  ske.  Saa 
kom  der  en  Dag  Budskab  fra  en  af  deres  Paschaer, 
at  om  Murad,  saa  hed  vor  Filosofus,  var  i  Live,  vilde 
de  give  store  Løsepenge  for  ham,  for  han  var  en  for- 

nem  Mand  og  vidt  berømt  i  sit  Hjemland.  Og  Stor- 
mesteren, som  var  en  pengegrisk  Mand,  besluttede  sig 
da  til  at  give  ham  fri  mod  en  rundelig  Sum,  og  Dag 
og  Time  for  hans  Udløsning  blev  bestemt.  Men  Stor- 
mesteren havde  bestandig  ærgret  sig  over,  at  Murad 
var  en  saa  renlivet  Mand,  at  han  aldrig  lod  sig  be- 
væge til,  mod  sin  Religions  Forskrift,  at  drikke  Vin  — 
lige  som  han  paa  alle  Maader  spægede  sit  Kød,  som 
om  han  havde  været  en  Helgen.  Og  Stormesteren, 
der  just  var  af  ganske  modsat  Natur,  havde  nu  sat 
sig  i  Hovedet,  at  Murad  skulde  vende  døddrukken 
tilbage  til  sit  Folk,  for  at  Forgyldningen  kunde  gaa 
lidt  af  ham.  Og  samme  Stormester  var  en  Himmel- 
hund til  at  finde  paa,  naar  det  gjaldt  at  faa  Folk  til 
at  drikke.  Og  da  nu  alle  Overtalelser  og  Formanin- 
ger intet  havde  frugtet  hos  Murad  —  der  til  alt  kun 
svarede:  Hvorfor  skulde  jeg  synde  mod  Profetens 
Bud!  —  saa  fik  Stormesteren  en  lys  Idé.  »Bring  mig 
den  lille  Falkonet«,  sagde  han;  han  fik  den,  ladede 
den  med  Krudt  og  Kugle,  lagde  Krudt  paa  Panden, 
støttede  Falkonetten  mod  Bordet  og  fyldte  den  halvt 
med  stærk  Vin.  Saa  skar  han  to  Stykker  Lunte  af, 
hver  paa  en  kvart  Tomme,  stak  det  ene  Stykke  helt 
ned  i  Fænghullet,  tændte  den,  løftede  Falkonetten  op 
med  bægge  Hænder  om  Tapperne  og  drak  den  ud,  og 
ikke  fem  Sekunder  efter  at  han  havde  taget  den  fra 
Munden  og  atter  støttet  den  mod  Bordet  med  Mun- 
dingen ud  efter,  gik  Skuddet  af.  »I  har  altid  haft 
Ord  for  at  være  en  modig  Mand,  Murad«,  sagde  han, 
»men  I  er  en  fej  Hund,  om  I  ikke  gør  mig  det  efter.« 

Ridderne  jublede  i  vilden  Sky,  men  Murad  saa  ud, 
som  han  skulde  sprænges ;  dog,  han  tvang  sig  og  sagde : 
»Gud  er  stor,  hans  Vilje  ske!«  Saa  ladede  de  Fal- 
konetten,  fyldte  Vin  i  den  ganske  som  før  og  tændte 
Lunten.  Murad  greb  den  og  drak  roligt  til  Bunden. 
Men  i  Stedet  for  at  støtte  den  paa  Bordet,  da  han 
havde  drukket  ud,  med  Mundingen  skraat  ud  efter, 
saa  vendte  han  den  mod  Stormesteren  og  støttede  den 
mod  sit  eget  Bryst.  Og  Skuddet  gik  af,  og  Kuglen 
tog  Stormesterens  Hoved  med,  men  Falkonetten  knuste 
ved  Slaget  Brystet  paa  Murad.  Saaledes  mistede  Jo- 
hanitterne  deres  Stormester,  og  jeg  min  Lærer  udi 
Matematik  og  Astronomi  og  Skakspil,  og  snart  efter 
drog  jeg  hjem.« 

»Med  Resterne  af  Jer  Tyrke-Tro«,  udbrød  Marsken, 
»ja,  behold  I  den  for  Jer  selv  —  men  at  der  er  ulyk- 
kelige Dage,  som  der  er  ulykkelige  T-al,  det  véd  jeg  saa 
sikkert,  som  jeg  véd,  at  to  og  to  er  fire.  Men  Ver- 
den gaar  sin  Undergang  i  Møde;  thi  Ungdommen  vil 
føre  an  og  intet  høre  paa,  hvad  gamle  og  forstandige 
Folk  sige.  Har  jeg  ikke  varet  Jer  nok  ad,  at  vi  intet 
skulde  fange  denne  Rejse  an  den  17de  April,  som  sket 
er.  Det  er  just  en  af  Tyge  Brahes  Dage  —  og  døde 
min  kære  Hustru  ikke  for  syv  Aar  siden  paa  den  Dag? 
Og  brændte  min  Gaard  i  Thy  ikke  af  paa  den  Dag, 
og  kastede  ikke  min  bedste  Hoppe  sit  Føl  i  Fjor  paa 
den  Dag  —  er  ikke  det  Ulykker  nok?« 

»Saa  sagte,  Hr.  Marsk,  saa  sagte«,  sagde  General- 
Kaptajnen,  »I  er  vel  den  ældste  her  om  Bord,  og  vi 
tog  Jer  just  med  for  at  kunne  have  Gavn  af  Jer  lange 

Erfaring,  —  men  I  maa  intet  forlange,  at  vi  skal  tro 
paa,  at  den  Dag  er  ulykkelig  for  os  andre;  det  synes 
jo  tværtimod,  som  om  det  er  Jer  personlige  Ulykkes- 
dag.  Naar  vi  sejlede  den  17de,  saa  var  det,  fordi 
Vorherre  lod  blæse  den  Vind,  som  vi  skulde  bruge.« 

»Ja,  men  hvor  længe  blæste  den?«  vedblev  den 
halsstarrige  Marsk.  »Den  blæste,  til  vi  vare  lokkede 
bort  hjemmefra,  og  saa  stillede  den  af,  og  der  laa  vi, 
—  men  da  var  Rejsen  paabegyndt,  og  det  bedste,  vi 
kunde  have  gjort,  var  at  vende  om.  Vorherre  lod 
Vinden  blæse!  Hvor  véd  I  det  fra?  Jeg  har  hørt  om 
Troldfolk  og  Hekse,  som  lod  Vinden  blæse.  Tror  I 
kanske  ogsaa,  General-Kaptajn,  at  det  er  Vorherre,  der 
sender  den  sorte  Fugl  efter  os,  som  har  siddet  af  og 
til  og  hvæset  paa  Masten?  Den  har  Bud  til  os,  og  vi 
skal  faa  det  at  mærke,  inden  vi  ser  Danmarks  Kyster 
igen.« 

Samtalen  blev  paa  een  Gang  afbrudt.  Skipperen, 
Mikkel  Neb,  traadte  ind  i  Kahytten,  bukkede  for 
General-Kaptajnen  og  gik  hen  og  hviskede  Mogens 
Ulfeld  nogle  Ord  i  Øret.  Han  sprang  straks  op,  slog 
i  Bordet  med  sin  højre  Haand  og  udbrød:  »Naar  man 
taler  om  en  viss  Mand,  saa  er  han  der!  Fuglen,  den 
formaledidede  Fugl,  den  sidder  nu  paa  Stortoppen ! « 

Alle  sprang  op  og  vilde  ile  til  Døren,  men  Gene- 
ral-Kaptajnens Stemme  standsede  dem  pludselig. 

»Bliv!«  raabte  han.  »Skal  I  kanske  med  Jeres 
Skrig  og  Fagter  jage  den  bort,  saa  vi  intet  faar 
den  fat?    Sten !  tag  mine  Bøsser  og  følg  med  op,  og  I, 

Mogens  Ulfeld  og  Henning  Gjøe !  I  andre  faar  smukt 
passe  Jer  selv  en  Stund  hernede.« 

Med  hurtige  Skridt  løb  han  ud  paa  Dækket  og  op 
paa  Bakken,  fulgt  af  de  nævnte  Herrer.  Mandskabet 
var  stimlet  sammen  i  Smaaklynger  og  stirrede  alle 
op  paa  Stormastens  Fløjknap,  hvor  den  sære,  ravne- 
sorte Fugl,  som  med  forskellige  Mellemrum  havde 
fulgt  Skibet,  havde  sat  sig  og  rettede  med  Næbet  paa 
sine  Fjer  eller  stirrede  ud  mod  Solen.  Nu  syntes  den 
med  et  at  blive  opmærksom  paa,  hvad  der  foregik 
paa  Dækket,  og  sad  og  saa  derned  med  Hovedet  snart 
paa  den  ene  og  snart  paa  den  anden  Side. 

»Kald  paa  Dr.  Jakob  og  Hr.  Niels!«  raabte  Gene- 
ral-Kaptajnen. »Og  Du,  Sten!  lad  Bøsserne,  den  ene 
med  Kugle,  den  anden  med  Hagl.« 

»I  skulde  hellere  lade  den  ene  med  Ærter  og  den 
anden  med  Gryn«,  sagde  en  Matros 4  Nærheden.  »Det 
bider  lige  saa  godt  paa  den  Fyr,  som  Jeres  Kugler  og 
Hagl.« 

»Vaer  Din  Mund,  Rasmus  Rønne!  Bliver  Fuglen 
hængende  i  Rigningen,  naar  den  nu  bliver  skudt,  skal 
Du  faa  Lov  at  gaa  op  at  hente  den,  eller  Du  skal 
komme  til  at  gaa  en  Gang  under  Kølen!«  — 

Matrosen  vendte  sig  om  for  at  undgaa  General- 
Kaptajnens  Blik  og  mumlede  mellem  Tænderne. 

»Kom  hid,  I  lærde  Herrer!  og  sig  os  Jer  Mening 
om  den  Kompan,  som  sidder  deroppe,  om  I  kender 
den  og  ved  Navnet  paa  den.« 

Men  hverken  Præsten  eller  Dr.  Jakob  mente  at 
have  set  en  saadan  Fugl  før.        ^ 

»Om  man  kunde  komme  til  at  se  Næb  og  Klør, 
maatte  jeg  Tel  kunne  sige,  hvad  den  er  for  en«, 
sagde  Lægen.     »Men  jeg  kan  intet  se  det  ret.« 

»Da  skal  vi  hente  den  ned  til  Jer,  om  I  vil  give 
Stunder  —  giv  mig  Haglbøssen,  Sten!« 

Sten  rakte  den  til  Chefen;  han  spændte  Hanen, 
lagde  Bøssen  til  Kinden  og  tog  omhyggeligt  Sigte.  Alle 
saa  opmærksomt  op  til  Stortoppen. 

Skudet  knaldede;  man  hørte  en  underlig  skrattende 
Lyd  og  saa  Fuglen  ryste  sig  og  rokke  lidt  paa  Fød- 
derne, som  den  skiftevis  trak  op  under  sig.  Saa 
spredte  den  Vingerne  og  fløj  ned  paa  Merseraaen. 

General-Kaptajnen  saa  med  rynkede  Bryn  op  paa 
den. 

»Jeg  vil  holde  ti  mod  een  paa,  at  den  fik  hele  Lad- 
ningen paa  Brystet  —  og  nu  kommer  den  nærmere! 
Er  der  Djævelskab  med  i  Spillet,  eller  hvad  er  det?« 

De  lærde  Herrer  saa  paa  hinanden  med  forstaaende 
Blik,  men  Henning  Gjøe  havde  uformærkt  skaaret 
en  Sølvknap  af  sin  Vams,  og  da  Sten,  som  var  i  Færd 
med  at  lade  den  anden  Bøsse,  havde  sat  Forladningen 
for  Krudtet,  lagde  han  den  uden  at  sige  et  Ord  i 
Bøsseløbets  Munding.  Sten  saa  spørgende  paa  ham, 
men  Herremanden  nikkede  kun  alvorligt  som  Svar 
paa  hans  stumme  Spørgsmaal,  og  Sten  førte  den  sære 
Kugle  ned  med  Ladestokken  og  lagde  Forladning  for. 

»Giv  hid,  Sten!«  raabte  General-Kaptajnen  uden 
at  vende  sig;  men  Sten  beholdt  Bøssen  i  Haanden. 

»Eders  Naa  —  Hr.  General-Kaptajn!«  bad  han. 
»Jeg  saa  Haglene  sl^a  i  Brystfjerene  paa  den  Ulykkes- 


60 

fugl,  det  kan  intet  hænge  rigtigt  sammen;  men  der 
ligger  for  stor  Magt  paa  Eders  Liv  til  at  prøve  det 
igen  —  lad  mig  faa  Lov  at  holde  en  Gang  til  det  lede 
Dyr,  min  Haand  skal  ikke  ryste  . . .« 

General-Kaptajnen  saa  tvivlraadig  paa  Sten.  Et 
Smil  begyndte  at  kruse  hans  Læber,  da  Mogens  Ul- 
feld  og  Henning  Gjøe  samtidig  udbrød: 

»Drengen  har  Ret,  Herre,  Drengen  har  Ret.  Han 
har  sin  Slægts  ædelige  Blod.  Han  er  den  yngste  om 
Bord  og  har  sagtens  de  færreste  Synder  at  bære  paa 
—  lad  ham  prøve.« 

»Vel,  vel,  i  Guds  Navn!    men  tag  fint  Korn,  Sten!« 

Der  var  dødsstille  paa  Dækket.  Man  hørte  kun 
Ræernes  Knagen  i  Rakkerne  og  Vindens  Susen.  Sten 
hævede  Bøssen,  te  g  rolig  Sigte  og  trykkede  løs. 

Det  gav  et  Hop  i  Fuglen  paa  Raaen,  men  den 
flyttede  sig  ikke;  derimod  saa  man  straks  efter  to 
store  Bloddraaber  falde  ned  paa  det  udspilede,  krid- 
hvide Merssejl  og  trille  ned  ad  dets  Runding. 

»Den  er  lammet!«  raabte  General-Kaptajnen.  »Op 
efter  den,  Rasmus  Rønne,  om  ikke  Du  vil  under  Kølen.« 

Saa  optaget  havde  alle  været  af  at  se  efter  Kuglens 
Maal,  at  ingen  før  nu  havde  lagt  Mærke  til  Skytten. 
Nu  saa  man  først,  at  han  var  sunken  om  paa  Dæk- 
ket, og  laa  og  bed  Munden  sammen  i  Smerte. 

»Min  Skulder!«  sagde  han  mellem  Tænderne. 

»Til  Køjs  med  ham!  Dr.  Jakob,  gaa  med  og  faa 
Tøjet  af  ham  og  se,   hvad  det   er.     Saaret  var  knap 


Rakke:   den  Strop  eller  Bøjle  midt  paa  Raaen,  hvorved  denne 
holdes  ind  til  Masten. 

lægt  endnu,  og  Bøssen  har  stødt  for  haardt.  —  Tag 
den  i  Nakken,  Rasmus!« 

De  sidste  Ord  gjaldt  Matrosen,  der  var  klatret  ud 
paa  Raaen  og  nu  kun  var  et  Par  Alen  fra  Fuglen, 
der  stille  sad  og  stirrede  paa  ham.  Han  syntes  at 
betænke  sig. 

»Naa,  rask  nu!«  raabte  General-Kaptajnen  op  til 
ham.  »En  gammel  Daler!  om  Du  faar  den  med  Dig 
ned.« 

Man  saa  Matrosen  gribe  bagfra  med  højre  Haand 
efter  Fuglens  Hals;  saa  baskede  den  med  Vingerne  — 
et  Brøl,  og  Matrosen  slap  sit  Tag  paa  Raaen  og  faldt, 
først  ned  paa  det  bugnende  Merssejl,  rullede  derfra 
ned  paa  Storsejlet  og  styrtede  endelig  med  et  dumpt 
Klask  ned  paa  Overløbet. 

Men  i  det  samme  hørtes  der  et  hæst,  ildevarslende 
Skrig.  Fuglen  spredte  sine  Vinger,  lettede  og  fløj  med 
tunge,  langsomme  Vingeslag  ind  mod  Land.  Da  Gene- 
ral-Kaptajnen og  Herremændene  havde  undersøgt  Ma- 
trosen og  fundet,  at  Sejlene  havde  taget  Stødet  af,  og 
at  han  var  sluppen  forholdsvis  heldigt  med  et  Par 
knækkede  Ribben,  var  den  intetsteds  at  se. 

Den  unge  Chef  saa  alvorlig  og  eftertænksom  ud. 
Han  gik  op  paa  Skansen,  hvor  han  i  Tavshed  spad- 
serede frem  og  tilbage,  mønstrende  Sejlene,  Luften  og 
Solen,  der  var  ved  at  gaa  i  Skjul  bag  en  mægtig  Sky 
i  Kimingen.  Dens  Kanter  begyndte  alt  at  farves  pur- 
purrøde. Langt  ude  til  Luvart  saas  Sejlene  af  »Gideon« 


Overlobet:   en  Bro,   som  midtskibs  forte  fra  Bak  til  Halvdæk 
over  Rummet  »Kulen«  mellem  disse  to  hojere  Dæk. 

og  »Josaphat«,  og  nede  i  Læ  laa  en  tung  Taagebanke 
og  skjulte  den  norske  Kyst. 

»Lad  Hr.  Niels  komme!«  raabte  han  ned  til  Vagten, 
og  et  Øjeblik  efter  saa  man  den  værdige  Præst  og 
General-Kaptajnen  i  dyb  Samtale.  Den  blev  først  af- 
brudt, da  Dr.  Jakob  en  god  halv  Time  senere  kom 
og  berettede,  at  Sten  Rosensparres  Saar  var  brudt  op, 
som  Chefen  havde  sagt. 

Men  paa  Halvdækket  stod  Herremændene,  som  nu 
vare  komne  ud  fra  Kapernaum,  og  talte  hviskende 
med  hinanden,  og  Mogens  Ulfeld  og  hans  gamle  Skibs- 
fælle,  Mikkel  Neb,  stod  paa  Overløbet  og  saa  paa  den 
synkende  Sol. 

»Vi  faa  et  haardt  Pust  i  Nat;  jeg  haaber,  han  vil 
rebe  i  Tide«,  sagde  Mikkel  Neb. 

»Ja«,  tilføjede  Mogens  Ulfeld,  »og  saa  sætte  Kur- 
sen noget  udefter.  Komme  vi  med  paalands  Storm 
ind  paa  Klipperne  her,  saa  se  Gud  i  Naade  til  os!« 

Bægge  de  erfarne  Mænds  Ønsker  bleve  opfyldte. 
En  halv  Time  senere  lod  General-Kaptajnen  pibe  op 
til  Rebning,  og  samtidig  blev  Kursen  sat  to  Streger 
mere  nordligt. 


1 


VI 
MELLEM  BRAAD  OG  BRAND 


General-Kaptajnen  havde  kastet  sig  fuldt  paaklædt 
paa  Køjen;  thi  ogsaa  han  var  overbevist  om,  at  der 
var  noget  i  Vente,  og  han  mente,  at  det  var  bedst  at 
tage  den  Hvile,  han  kunde  faa. 

Men  han  formaaede  dog  ikke  at  falde  i  Søvn. 
Lampen  fra  Sladrekompasset  kastede  et  svagt  Skær 
rundt  i  Kahytten,  hvor  alting  var  stuvet  af  Vejen  og 
gjort  fast.  Sten  sov  med  korte,  hurtige  Aandedræt  og 
hviskede  i  Søvne;  en  Skibsdreng,  som  skulde  vaage 
hos  ham,  laa  foran  Kaminen  og  snorkede  højt,  og 
fra  Lukafet  foran  Kahytten  hørtes  Math  Ulriks  og 
Markus  Pens's  Jamren  og  Stønnen.  De  havde  Kam- 
mer sammen  og  kappedes  om  at  være  søsyge.  Thi 
Kulingen  tiltog,  det  peb  og  sang  i  Rigningen,  og  Ski- 
bets Bevægelser  blev  voldsommere  med  den  voksende 
Sø.  Uden  for  lød  Rattets  Knagen  og  Skildvagtens  Trin 
ved  Halv-Timeglasset,  naar  han  skyndte  sig  ud  paa 
Bakken  for  at  slaa  Glas. 


Slaa  Glas :  Tiden  om  Bord  udmaaltes  ved  et  Sandiir  (Halvtime- 
glas); for  hver  Gang  det  løb  ud,  blev  der  slaaet  paa  Skibsklokken' 

Eftermiddagens  Begivenheder  drog  gennem  General- 
Kaptajnens  Sind,  medens  han  laa  og  fulgte  de  dan- 
sende og  hoppende  Bevægelser  af  Skyggerne  paa  Ka- 
hyttens Loft.  Han  havde  talt  alvorligt  med  Præsten 
om  denne  Fugl,  som  syntes  saa  bestemt  at  have  bragt 
Ulykke  over  dem.  Og  Præsten  havde  haft  mange 
Bibelsprog  og  Skriftsteder  paa  rede  Haand  og  talt 
rolige  og  besindige  Ord  om,  at  ingen  Spurv  falder 
til  Jorden  uden  Guds  Vilje;  men  han  havde  dog  sam- 
tidig raadet  ham  til  ikke  at  undlade  at  bære  en  Safir 
paa  Brystet.  Der  fandtes  ikke  virksommere  Middel 
mod  Trolddom  eller  Forgørelse,  og  man  skulde  ikke 
lade  haant  om  de  hemmelige  Kræfter,  hvilke  Gud 
havde  nedlagt  i  Naturen  til  skrøbelige  Menneskers 
Trøst  og  Bistand. 

Ved  den  lyse  Dag  havde  han  næppe  lyttet  til  denne 
Anvisning,  men  nu  i  Nattens  Uhygge,  med  den  haarde 
Klippekyst  og  dens  mange  blinde  Skær  nede  i  Læ 
og  med  Følelsen  af  en  truende  Fare,  fik  han  den 
Overbevisning,  at  det  vilde  være  formasteligt  ikke  at 
benytte  ethvert  Middel  til  Beskyttelse. 

Hurtig  rejste  han  sig  fra  Køjen,  aabnede  Døren  i 
et  lille,  udskaaret  Skab,  der  var  skruet  fast  i  Skibs- 
siden, og  trykkede  paa  en  Knap.  En  skjult  Skuffe 
skød  sig  frem,  og  op  af  den  tog  han  et  sammenfoldet 
Papir.  Han  kendte  Udskriften  godt  og  havde  set  den 
mange  Gange  før;   men  dog  lod  han  Lampens  matte 


eet  Slag  for  den  første  Halvtime  paa  Vagten,  to  for  den  næste  o.  s,  v. 
Da  Vagten  var  delt  i  fire  Timer  (begyndende  Kl.  8,  12  og  4),  kom 
der  altsaa  otte  Glas  paa  Vagten.  —  Nu  slaas  der  Glas  efter  Ur. 

Skær  falde  paa  det  og  læste:  Til  min  Søn  Chri- 
stian, naar  Nød  falder  paa,  skrevet  med  hans 
Moders,  den  gamle  Enkedronning  Sofies  snørklede 
Haand.  Han  foldede  Papiret  ud;  indeni  laa  en  flad 
Læderpung,  hvis  Indhold  han  rystede  ud  paa  Bordet. 
Jo  vist  huskede  han  ret;  imellem  andre  heldbringende 
og  beskyttende  ædle  Stene,  smaa  Kapsler  med  Pulvere 
og  sære  Rødder  laa  der  den  klare  Safir  med  en  Silke- 
snor gennem  Øskenen.  Han  lagde  Resten  tilbage, 
lukkede  Skabsdøren  i,  men  stod  saa  lidt  og  stivede 
sig  af  ved  Kortbordet,  medens  han  vendte  og  drejede 
den  funklende  Sten  i  Haanden.  Og  alene  Synet  af 
dens  dybe,  rene,  himmelblaa  Farve,  bragte,  syntes  det 
ham,  en  Følelse  af  Tryghed  i  hans  Sind,  som  han 
ikke  havde  følt  tidligere.  Han  bandt  Snoren  fast  om 
Halsen  og  stak  Stenen  ned  paa  det  blotte  Bryst.  Men 
i  Stedet  for  at  lægge  sig  paa  Køjen  igen,  satte  han 
sig  paa  Kanonen  ved  Fodenden  af  Stens  Køje  og  iagt- 
tog nøje  den  syge  Dreng. 

Nu  laa  han  med  feberhede  Kinder  og  opspilede, 
stirrende  Øjne.  Munden  gik  uafladeligt  paa  ham,  men 
han  hviskede  saa  sagte  og  saa  hurtigt,  at  det  ikke 
var  Kongen  muligt  at  forstaa,  hvad  han  sagde.  Dog, 
efterhaanden  som  han  lyttede  skarpere  og  skarpere, 
hørte  han,  hvor  det  kom  jagende  og  stødende  fra 
Drengens  sitrende  Læber: 

»I  tre  Mænds  Navn  —  i  tre  Mænds  Navn  ...  se 
hvor  hun  danser  med  den  hængte  Ruderknægt  ...  i 
tre  Mænds  Navn  ...  og  Gert  drager  Bælgen  og  gløder 
Boltene  ...  i  tre  Mænds  Navn  ...  og  i  Morgen  slaar 

de  dem  fast  i  Hs.  Naades  Livskib  ...  i  tre  Mænds 
Navn  .  .  .  min  Herre  og  Konge!« 

Drengen  havde  rejst  sig  op  i  Køjen  og  udstødte 
de  sidste  Ord  i  et  klagende,  gennemtrængende  Skrig 
og  faldt  saa  atter  tilbage,  stønnende  og  sukkende. 

Kongen  havde  hørt  nok.  Nu  var  alt  klart.  Ja, 
saaledes  hang  det  sammen.  Han  greb  Bægeret,  som 
stod  i  Rillen  over  Køjen;  det  indeholdt  den  kraftigste 
Theriac,  som  fandtes  i  Medicinskisten,  og  det  lykkedes 
ham  at  faa  Drengen  til  at  drikke  en  Slurk  eller  to. 
Saa  satte  han  den  tilbage  og  sank  paa  Knæ  ved 
Kanonen. 

Endelig  rejste  han  sig.  Ude  paa  Bakken  slog  de  otte 
Glas,  og  den  anden  Vagt  kom  paa  Dækket  til  Hunde- 
vagten. Han  kastede  sin  Kappe  om  sig,  trykkede  en 
Hue  fast  paa  Hovedet  og  sparkede  i  Forbigaaende  til 
den  sovende  Dreng  foran  Kaminen.*^ 

»Varsko  Dr.  Jakob,«  befalede  han,  »og  bed  ham 
iligst  at  komme  hid  og  vaage  hos  Sten  og  agte  nøje 
paa,  hvad  han  siger;  lad  saa  Kokken  bringe  mig 
et  Krus  varmt  01  op  paa  Skansen,  og  hold  dig  her- 
efter uden  for  Døren  og  lad  ingen  komme  ind.« 

Det  blæste  nu  en  Storm.  Frivagten  fik  Ordre  til 
ikke  at  gaa  til  Køjs,  men  slange  paa  Banjerne.  Han 
gik  op  paa  Skansen,  hvor  Mogens  Ulfeld  og  Mikkel 
Neb  stod  ved  Vagtsbænken. 

»Om  vi  kan  stole  paa  vort  Bestik,  staa  vi  30 
Kvartmil  af  Kysten, »  sagde  han,  »men  Gud  alene  véd, 


Rillen:  Hylden.  —  Theriac:  Medicin. —  Slange  paa  Banjerne: 
sove  med  Klæderne  paa  paa  underste  Dæk. 

hvor  langt  Strømmen  har  sat  os  ind.  —  Vi  kan  ikke 
mindske  Sejl;  det  tør  gælde  mere,  end  vi  tænker,  at 
vi  kan  sejle  os  et  Par  Mil  ud  fra  Landet.« 

»Sejl  og  Tov  og  Rundholter  er  saa  godt  Kram, 
som  nogen  Sinde  stod  i  et  Fartøj,«  svarede  Mogens 
Ulfeld,  »saa  vi  kan  vel  byde  det  et  Pres;  men  jeg 
tænker,  vi  faar  sætte  to  Mand  til  Rattet.« 

»Ja  vel!  og  to  Mand  paa  Udkig,  skønt  de  ser 
næppe  noget  i  dette  Mørke;  lad  dem  varsko  for  det 
allermindste.  Og  sæt  ti  Mand  her  op  til  at  regere 
Mesanen.  Resten  bliver  paa  Bakken  og  holder  Ørene 
stive.     Se,  der  er  mit  01!« 

General-Kaptajnen  tog  en  Slurk  og  rakte  det  til  sin 
Næstkommanderende. 

»Drik,  Mogens,  og  Du  med,  Mikkel  Neb,  en  varm 
Drik  gør  altid  Hjertet  godt,  sær  naar  der  er  noget, 
der  klemmer.  —  Gaa  Du  en  Runde,  Mogens,  og  se 
at  alt  er  vel  afstivet.« 

»Med  gunstig  Forlov!«  sagde  den  gamle  Skipper, 
hvis  hvide  Haar  man  i  Skæret  fra  Kampagnelanternen 
saa  flagre  under  Sydvesten.  »Nu  er  Vinden  stik  Nord- 
vest og  vi  styrer  jævnt  hen  Nord-Nordost.  Er  vi  for 
langt  inde,  maa  vi  være  betænkt  paa  at  kunne  vende 
i  en  Snup,  saa  vi  maatte  helst  have  Folk  klare  ved 
alle  Skøder  og  Braser;  det  kan  gælde  Livet,  at  alt 
gaar  som  en  Røg.« 


Skøder  og  Braser  ere  Tov.  Ved  Skøder  spiles  Sejlene  ud  for 
Vinden;  ved  Braser  stilles  Ræerne  (og  de  derpaa  anbragte  Sejl) 
efter  Vindretningen. 

5* 

»Ret  saa,  Gamle!  Sørg  Du  for  det,  og  kom  saa 
herop  igen.« 

General-Kaptajnen  .stod  alene  paa  Skansen.  Han 
havde  besluttet  at  gemme  sin  Opdagelse  dybt  i  sit 
Bryst;  ingen  om  Bord  skulde  ane  det  mindste  om, 
hvad  Stens  Ord  havde  aabenbaret  ham.  En  Gang 
imellem  forekom  det  ham,  at  han  hørte  Sus  af  Vinge- 
slag i  Luften,  men  Sejladsen  havde  nu  ganske  lagt 
Beslag  paa  hans  Opmærksomhed. 

Skibet  krængede  over  paa  Siden  under  Stormens 
vældige  Pres  i  Sejlene.  En  Gang  imellem  rejste  det 
sig,  men  kun  for  det  næste  Øjeblik  at  blive  kastet 
saa  meget  mere  over.  Søernes  hvide  Braad  lyste  i 
den  mørke  Nat;  »Victor«  viste  sig  som  et  fortrinligt 
Søskib  og  tog  saa  godt  som  intet  Vand  ind,  men 
stundom  stampede  det  i  Søen  og  stod  et  Øjeblik  stille, 
sittrende,  som  en  fraadende  Hest,  der  er  standset  i  sit 
Løb,  og  jog  saa  det  næste  Sekund  atter  af  Sted.  Mo- 
gens Ulfeld  og  Mikkel  Neb  kom  tilbage  og  meldte, 
at  alt  var  i  Orden,  og  satte  sig  derefter  paa  Vagts- 
bænken,  og  medens  Vinden  hylede  i  Tovværket  og 
Søen  brølede  omkring  dem,  gled  den  lange  Nat  hen 
med  Sneglefjed. 

Endelig  begyndte  det  at  gry.  Men  i  den  svage 
Dæmring  saa  det  fraadende  Hav  næsten  endnu  skræk- 
keligere ud,  end  de  havde  tænkt  sig  i  Mørke.  Atter 
klang  otte  Glas,  og  Baadsmandspiberne  kaldte  Mand- 
skabet op  fra  Banjerne  til  Afløsning.  Da  lød  paa  een 
Gang  som  et  Angstskrig  ude  fra  Bakken  Udkiggenes 
Raab: 

»Brænding  ret  for!« 

I  samme  Nu  sprang  Generalkaptajnen  op.  »Ned 
med  Roret!«  raabte  han  gennem  Stormen.'  »Fire  Mand 
til  Rattet,  kast  los  Skøderne  der  forude,  klar  ved 
Braserne  over  alt!« 

Forude  paa  bægge  Sider  løftede  sig  en  Klippe  op 
af  Havet;  et  Øjeblik,  naar  Søen  løb  tilbage,  saas  den 
som  en  sort  Mur  mod  den  dæmrende  Morgenluft,  i 
det  næste  løb  Søen  over  den,  og  Vandet  styrtede  da 
straks  efter  ud  af  dens  Huler  og  Kløfter  som  et  kæmpe- 
mæssigt Vandfald  med  Tusinder  af  Løb;  hele  Vejen 
rundt  nede  i  Læ  stod  Skumsøjlerne  op]  fra  Brændin- 
gen paa  Skærene.  Skibet  var  kommet  ind  i  en 
fuldstændig  Gryde,  hvor  Vandet  sydede  og  bruste, 
pidsket  af  Stormen  ind  over  de  utallige  Skær,  som 
snart  laa  blottede  af  Søen  og  viste  deres  sorte  Takker 
og  Spidser,  og  snart  dækkedes  af  hvirvlende  Vand- 
strømme. 

»Bras  rundt  agter!  Hal  ind  paa  Skødet  her!«  kom- 
manderede General-Kaptajnen. 

Mandskabet  stod  overalt  paa  deres  Poster  og  alles 
Øjne  hvilede  i  dette  Øjeblik  paa  deres  Chef.  Hans 
Ordre  bleve  udførte  i  samme  Nu,  som  Ordene  faldt. 
Skibet  skød  stærkt  op  i  Vendingen;  det  saa  ganske 
ud,  som  om  det  skulde  løbe  Sprydet  mod  Klippen, 
men  i  hvirvlende  Fart  drejede  det  rundt  og  faldt  af 
for  de  bakkede  Forsejl,  til  Stævnen  viste  ud  mod  det 
aabne  Hav. 

»Bras  rundt  for!« 

Et  Øjeblik  efter  laa  Klippen  agterude,  og  med  et 

Befrielsens  Aandedrag  saa  hele  Mandskabet  efter  den. 
Det  forekom  dem  som  et  Vidunder,  at  Skibet  ikke 
laa  derinde,  sønderknust  paa  de  vilde  Skær. 

»Fuglen,  Fuglen!«  lød  det  pludselig  fra  mange 
Stemmer. 

Og  i  den  graa  Morgenluft  saa  man  en  stor,  sort 
Fugl  sidde  paa  Toppen  af  Klippen,  skrigende  og  hvæ- 
sende og  baskende  med  sine  Vinger. 

Men  den  gamle  Skipper  strøg  Sydvesten  af  Hovedet, 
saa  paa  General-Kaptajnen  og  sagde:  »I  er  en  be- 
faren Mand,  Herre!  I  taber  ikke  Hovedet,  om  saa 
Ulykken  hænger  i  en  Traad  over  Jer,  og  I  behøver 
ingen  Skipper  om  Bord  i  det  Skib,  som  I  træder  paa.« 


VII 
HOS  HERREMÆNDENE 


I  tre  Dage  holdt  Stormen  paa  med  Regn  og  Sne- 
tykning. General-Kaptajnen  havde  fra  Rejsens  Be- 
gyndelse givet  Ordre  til,  at  der  hver  Dag  skulde  holdes 
Gudstjeneste  om  Bord,  og  Hr.  Niels  havde  hidtil 
hver  Dag  fra  sin  overdækkede  Forhøjning,  der  lignede 
en  Bærestol  meget  mere  end  en  Prædikestol,  talt  for 
Sømændene.  Men  dette  maatte  opgives  paa  Grund 
af  Vejret. 

For  smaa  Sejl  styrede  > Victor«  ud  fra  den  ugæst- 
fri Kyst;  Mogens  Ulfeld,  Mikkel  Neb  og  den  norske 
Skipper  Amund,  hvis  Kendskab  til  Farvandet  dog 
først  begyndte  ved  Finmarkens  Grænser,  erklærede 
alle,  at  de  aldrig  før  havde  set  eller  hørt  om  de 
Klipper,  som  havde  truet  Skibet  med  Undergang.  De 
fandtes  heller  ikke  aflagte  paa  Kortet,  og  General- 
Kaptajnen  maatte  med  nogen  Forbitrelse  erkende,  at 
man  egentlig  slet  ikke  vidste,  hvor  man  var.  Om  at 
gaa  ind  og  faa  Landkending  kunde  der  ikke  være 
Tale,  før  Vinden  gik  om  i  et  andet  Hjørne  og  bragte 
bedre  Vejr. 

Kun  Vagtsmandskabet  opholdt  sig  paa  Dækket. 
Det  var  bitterlig  koldt,  og  de,  der  ikke  vare  nødte 
til  at  være  oppe,  krøb  i  Køjen  for  at  holde  Varmen. 
General-Kaptajnen  inviterede  ingen  til  sig  i  »Kaper- 
naum«,  saa  længe  Sten  laa  i  Vildelse.  Ved  Maal- 
tiderne  skaffede  han  ude  i  Forkahytten  med  Mogens 
Ulfeld  og  stundom  Dr.  Jakob.  Herremændene,  som 
ellers  altid  samlede  eller  skiftevis  vare  med  til  Bords, 
havde  faaet  Ordre  til  foreløbig  at  skaffe  i  deres  Ka- 
hytter. 

De  to  unge  Hofjunkere,  Jørgen  Kaas  og  Knud 
Gyldenstjerne,  delte  Lukaf  med  Kancelliherremændene 
Sivert  Grubbe  og  Iver  Friis.  De  havde  været  dygtig 
søsyge  og  saa  alle  meget  blegnæbbede  ud,  som  de 
laa  der  i  Køjerne.  Der  var  lige  slaaet  fire  Glas,  saa 
de  vidste,  at  nu  kom  Skafferne  snart  med  Maden; 
men  skønt  de  ikke  havde  nydt  noget  i  et  Par  Dage, 
var  der  dog  ingen  af  dem,  der  følte  sig  særlig  op- 
muntret ved  at  skulle  se  Søbe-Kaalen  og  det  dam- 
pende Flæsk  staa  paa  Bordet  og  dufte  dem  i  Næsen. 
Men  inden  Maden  var  kommen,  blev  der  dundret  paa 
Døren,  og  til  deres  store  Forbavselse  traadte  Henning 
Gjøes  og  Laurits  Galts  to  Drenge  ind  og  stillede  sig 
som  Pager  paa  hver  Side  af  Døren,  hvorpaa  sidst- 
nævnte Riddersmand  med  Kappe  og  Sværd  meget 
højtideligt  skridtede  ind  i  Lukafet. 

»Jeg  kommer  paa  Besøg,  som  I  ser,  I  gæve  Mænd, 
standsmæssig  som  det  sømmer  sig  en  Adelsmand.  — 
Skrub  af,  I  Hundsvotter!«  det  sidste  gjaldt  Drengene, 

Skaffe:  Sømaudsudtryk  for  at  spise. 

der  straks  fløj  ud  ad  Døren.  »Aldrig  har  jeg  set  et 
mere  traurigt  Kompagni,  end  det  her  om  Bord!  Enten 
saa  Hgger  de  med  Næbbet  i  Vejret  og  ser  ud  som 
flaaede  Spurveunger  —  Gud  hjælpe  os  for  Ungdom 
i  Danmark!  —  eller  de  gaar  omkring  som  General- 
Kaptajnen  ligervds  som  en  ung  Løve,  bister  og  gram, 
der  brøler,  naar  En  bare  ser  paa  ham,  eller  som 
Henning  Gjøe  og  Mogens  Ulfeld  med  syv  Segl  for  deres 
Mund  —  jeg  gider  ikke  set  deres  Begravelsesfjæs  for 
mine  Øjne!  Men  kan  jeg  ikke  faa  Liv  i  de  Levende, 
saa  faar  jeg  prøve  med  de  Døde.  —  Herut  med  Jer 
af  Køjerne,  om  I  har  Jert  Liv  kært  —  allesammen! 
Gamle  Laurits  Galt  vil  gøre  Jer  den  Ære  at  spise 
med  Jer  i  Dag  og  hjælpe  Jer  at  drikke  Jer  Vin.  I 
maa  have  sparet  meget  sammen  i  alle  de  Dage,  I  har 
ligget  og  spyet.  —  Op  nu  og  vær  lystig!« 

Laurits  Galt  smed  sig  veltilfreds  paa  Kistebænken. 

»Hille  den  styrtende  Syge,  hvor  I  ser  ud,  I  Herrer 
Kalluns-Riddere  —  nej  se  paa  mig!  Jeg  har  spist  og 
drukket  baade  for  to  og  for  tre  i  disse  bedrøvelige 
Dage.«  Han  lo  af  fuld  Hals  og  daskede  sig  paa 
Laarene,  medens  de  fire  Herrer  kravlede  ud  af  Køjerne 
og  under  mange  forgæves  Forsøg  paa  at  holde  Lige- 
vægten endelig  fik  deres  Sko  og  Vamse  paa. 

»I  kan  sagtens,  Hr.  Laurits,«  sagde  Sivert  Grubbe 
med  svag  Stemme.  »I  har  sejlet  saa  meget,  at  Sø- 
sygen intet  formaar  over  Eder  .  .  .« 

»Nej,  jeg  har  aldrig  kendt  den,«  erklærede  Hr. 
Laurits.  »Hver  Gang  den  vilde  til  at  komme,  saa 
spiste  jeg  den  væk.« 

»Spiste  den  væk!«  udbrød  de  fire  Herrer  i  Kor. 

»Spiste  den  væk,«  nikkede  Hr.  Laurits.  »Og  drak 
til!  Det  er  bare,  om  En  vil.  Men  der  kommer  den 
liflige  danske  Søbekaal,  og  dygtig  Sul  er  der  ogsaa 
og  01  og  Vin  i  Overflod!  —  Naa,  selv  om  I  ikke  er 
af  de  allermuntreste  Fugle,  saa  er  I  allenfals  bedre 
end  den  fosse  Albert  Skeel  og  den  sure  Mogens  Ulfeld. 
Ret  saa.  Skaffer!« 

Dækkeren  havde  imidlertid  bredet  Dug  og  fast- 
skruet Slingrebrædderne ,  der  forhindrede  Tin-Terrin 
og  Tallerkner,  Bægre  og  Kander  i  at  tage  Raus,  naar 
Skibet  kastedes  over  paa  Siden;  og  straks  efter  kom 
Skafferen  med  Maden. 

»Det  er  det  sidste  bløde  Brød,  der  bliver  at  faa,« 
sagde  han,  »fra  i  Morgen  vanker  der  kun  Skonrogger 
og  Tvebakker.« 

»Det  er  haarde  Ord  for  tandløse  Gummer!  Har  I 
bakket  op  for  Køgemesteren  og  Jægermesteren,  I  Skan- 
tring?»  spurgte  Hr.  Laurits  Skafferen. 

»Nej,  Eders  Velbyrdighed!  end  ikke.« 

»Saa  spring  fluks  over  til  dem,  og  hils  dem  fra 
det  forsamlede  Ridderskab,  som  her  tilstede  er,  om 
de  vil  komme  hid  og  æde  Middag  med  os  —  Retterne 
kender  de  —  naa,  af  Sted.« 

»I  lader  som  I  er  hjemme,  Laurits  Galt,«  sagde 
Sivert  Grubbe,  »men  lad  gaa;  af  gode  Venner  kan 
man  aldrig  se  for  mange,  og  hvor  der  er  Husrum  er 
der  ogsaa  Hjerterum,  siger  et  gammelt  Ord.« 


Fos:  bister.  —  Tage  Raus:  rutsje  ned.  —  Skonrogger:  haarde 
Rugbrøds-Beskøjter.  —  Skantring:  Skældsord  (Hvalp). 

»Der  talte  I  ret  ud  af  mit  Sind  og  langt  bedre, 
end   man  skulde  tro  af  en  Penneslikker  i  Kancelliet 

—  naa  naa,  naa  naa,  Sivert!  Det  var  ej  ilde  ment, 
pas  paa  I  ikke  faar  Galden  op  i  Jer,  saa  faar  I  ingen 
Glæde  af  Maden.« 

Hans  og  Joakim  Bylov,  der  vare  paa  Alder  med 
Hofjunkerne,  kom  nu  til  og  fandt  det  en  fortræffelig 
Idé  at  skaffe  sammen.  Jørgen  Kaas,  som  var  den 
yngste,  læste  til  Bords,  og  Laurits  Galt  bakkede  op 
og  skar  for.  Skeer  laa  paa  Bordet,  men  Kniv  og 
Gaffel  havde  hver  af  Herrerne  hængende  i  en  lille 
Skede  ved  Bæltet.  De  brugte  dem  dog  kun  til  at 
skære  Kødet  og  Flæsket  i  Smaastykker  med  paa  Tin- 
tallerkenen og  benyttede  sig  derefter  af  Fingrene  for 
at  putte  det  i  Munden. 

»Vi  skal  have  fint  Vejr  i  Eftermiddag,«  sagde 
Joakim  Bylov  med  Munden  fuld  af  Mad. 

»Hvem  gav  Jer  Brev  paa  det?«  spurgte  Laurits 
Galt.  »Ellers  er  det  troligt  nok  —  den  er  da  ikke 
mer  saa  springsk  som  de  andre  Dage.« 

»Jeg  hørte  Mikkel  Neb  sige  det  til  General-Kaptajnen, 

—  han  var  ellers  lige  saa  glad  som  en  Brudgom,  for 
Sten  er  bleven  fri  for  Feber  og  snakker  roligt  igen.« 

»Han  er  saa  øm  over  den  mælke-brødfjæsede  Dreng,« 
sagde  Iver  Friis,  »som  om  det  kunde  være  en  Broder 
til  ham  og  ikke  hans  Livdreng.« 

»Ja!«  udbrød  Hans  Bylov,  »det  er  rent  opirrendes 
at  høre,  naar  han  siger,  ligesom  det  var  et  Skriftsted: 
han  er  gjort  udaf  det  rette  Tømmer,  det  er  Sten,  —  og 


76 

saa  ser  paa  os  andre  med  et  Par  spodske  Øjne,  som 
om  han  vilde  sige:  men  det  ere  I  andre  intet.« 

»Ja !  Det  er  jo  aldrig  godt  at  vide,  hvad  Tømmer 
der  gror  i  det  Land  Pommern;«  svarede  Sivert  Grubbe 
den  nordtyske  Herre,  idet  han  rolig  søbede  sin  Kaal, 
»her  bliver  jo  saa  mange  fremmede  Skud  ympet  ind 
i  vort  gamle  Land.  Men  en  Kvist  ud  af  Rosen- 
sparrernes Træ  vil  jeg  holde  for  bedre  Tømmer  end 
det  meste,  vi  faar  fra  Udlandet,  ihvor  det  saa  kommer 
fra.  Saa  kan  de  blinke  med  Øjnene,  som  faar  ondt 
i  dem.« 

»Sivert  har  Ret!  Sivert  har  Ret!«  raabte  de  danske 
Herrer  i  Munden  paa  hinanden,  og  Byloverne  fandt 
det  raadeligst  at  bide  Harmen  i  sig.  Og  det  kunde 
de  med  saa  meget  mere  Anstand,  som  alles  Opmærk- 
somhed i  det  samme  blev  ledet  hen  paa  Jørgen  Kaas, 
der  gulgrøn  i  Ansigtet  havde  lagt  Skeen  fra  sig  og 
rejst  sig  op. 

»Lad  ham  komme  ud!  lad  ham  komme  ud!« 
raabte  Laurits  Galt.  »Maden  bliver  stor  i  Munden 
paa  ham,  —  han  kan  intet  holde  den  nede.« 

Under  almindelig  Latter  blev  Hofjunkeren  hjulpet 
ud  af  Døren   og   overladt  til  sine  egne  Betragtninger. 

»General-Kaptajnen  faar  nu  ikke  sit  Huld  igen,  før 
vi  er  klar  af  Malstrømmen,«  sagde  Knud  Gyldenstjerne, 
da  der  var  kommen  Ro  igen.  »En  véd  jo  intet,  men 
den  Heks  i  Federham,  som  stødte  Rasmus  Rønne 
ned  fra  Raaen  og  slog  Stens  Skulder  i  sønder,  maa 
have  hvisket  ham  noget  i  Ørene  med  sin  Skræppen 
og  Skrigen.    Jeg  saa,  hvor  hvid  han  blev,  da  han  fik 

Øje  paa  den  Dødsklippe,  vi  var  ved  at  rende  paa.  — 
Hu,  ha,  det  var  ellers  et  gruseligt  Syn!« 

»Ja,  En  skulde  da  tro  bestemt,  at  det  var  den  be- 
rygtede Malstrøm,  vi  var  inde  i,«  sagde  Iver  Friis, 
»saadan  som  det  sydede  og  kogte;  det  var  et  rent 
Guds  Under,  at  vi  slap  fra  det  uden  Forlis.« 

»Nej,  Iver,  tro  aldrig  det.  Var  vi  kommen  ind  i 
den,  saa  havde  vi  nu  været  ædt  af  Fiskene.  Nej, 
Malstrømmen  ligger  længere  Nord  paa  —  ongefær 
saadan,«  Sivert  Grubbe  tegnede  med  Fingren  paa 
Dugen,  »og  vi  skal  nok  faa  at  mærke,  naar  vi  kom- 
mer did.« 

»Det  er  nu  min  Tro,  at  det  er  Henning  Gjøe,  der 
har  givet  General-Kaptajnen  noget  at  tænke  paa,«  sagde 
Laurits  Galt,  da  Skafferen  havde  baaret  Klipfisken  ind. 
»Han  var  jo  med  paa  Skotlandstogtet  forgangen  Aar, 
da  hele  Flaaden  var  bleven  forgjort  og  forhekset.  Han 
gik  paa  Halvdækket  med  General-Kaptajnen  i  Gaar 
Kvæld,  og  jeg  hørte  ham  sige,  at  det  begyndte  just 
som  med  os  —  ret  paa  en  Gang  stod  der  en  Klippe 
ude  i  det  aabne  Hav,  hvor  der  aldrig  var  set  nogen 
tilforn,  og  det  var  —  ligesom  forgangen  Dag  —  et 
stort  Miraculum,  at  de  intet  satte  hele  Flaaden  til.« 

»Pladder  og  Prat!«  afbrød  Sivert  Grubbe.  »Henning 
Gjøe  var  først  med  paa  det  andet  Togt  til  Skotland,  Aaret 
efter,  saa  han  har  intet  set  paa  den  første  Fart.  Havde 
Skottekongen  ikke  været  saa  hidsig  efter  at  faa  det 
udlagt  som  Trolddom,  saa  havde  de  nok  fundet,  at 
Fejlen  laa  hos  dem  paa  Bremerholm.    Men  saa  saare 

et  Sejl  skørede,  eller  et  Rundholt  knækkede,  saa  hed 
det  sig,  intet  efter  Naturlighed  og  Rimelighed,  at  Godset 
havde  faaet  Lov  at  ligge  og  raadne  paa  Holmen,  som 
det  gjorde  efter  salig  Kong  Frederiks  Død,  men  at 
det  var  Hekseri  og  Trolddom.  Der  er  ingen  Ting 
saa  bekvemmeligt  som  sligt  i  et  galt  Regnskab.« 

»Det  er  godt  at  høre,  at  I  har  studeret  i  Genf, 
Sivert!«  Laurits  Galt  saa  ondskabsfuldt  paa  ham.  »I 
er  intet  godt  luthersk  og  har  Jere  egne  reformerede 
Meninger.  Men  I  vil  vel  aldrig  nægte,  at  vi  nok  saa 
skønt  fik  Sandheden  pillet  ud  af  de  Skarns  Huder, 
da  Mestermanden  begyndte  at  knibe  dem  lidt.  Fik  vi 
ikke  Forklaring  paa  Langvinus,  Karen  Vævers  Apostel, 
som  hun  havde  skikket  ud  efter  kgl.  Majestæts  Flaade 
i  en  tom  Øltønde?  Og  maatte  hun  ikke  opgive  sine 
Helvedes  Udsendinge  Pil  Hestesko  og  Smuk,  og  hvad 
det  andet  Belsebubs  Kram  nu  hed,  og  aabenbare, 
hvorlunde  hun  havde  vakt  Stormen  i  nogle  usselige 
Lerpotter  hjemme  i  sin  Rønne?  Men  hun  fik  med 
sine  en  ond  Ende,  den  Helvedes  Kvind!  —  om  det 
saa  var  Margrete  Jakob  Borgmesters,  blev  hun  svoren 
til  Ilden.  Hun  var  ellers  et  skønt  Fruentimmer,  men 
Jøsse  Kors,  hvor  hun  gav  sig,  da  de  bandt  hende 
paa  Stigen  og  smed  hende  paa  Baalet!« 

Maden  var  imidlertid  bleven  taget  af  Bordet;  Herre- 
mændene tørrede  Kniv  og  Gaffel  af  i  Dugen  og  stak 
dem  igen  i  Skeden,  og  nu  begyndte  Vinkanderne  for 
Alvor  at  gaa  rundt.  I  de  stormfulde  Dage  havde  de 
ikke  drukket  synderligt,  og  da  hver  daglig  fik  sit  be- 
skere: flænges.  —  Svoren  til  Ilden:  dømt  til  Baalet. 

stemte  Maal  tildelt,  var  der  sparet  tilstrækkeligt  op  til 
at  holde  Gilde  paa. 

Da  de  havde  siddet  lidt,  gik  Døren  op  og  ind 
traadte  Hr.  Niels.  Han  blev  behagelig  overrasket  ved 
at  se  saa  mange  samlede,  thi  da  var  der  altid  Høj- 
vande i  Vinkanderne,  men  begyndte  dog  straks  buk- 
kende at  gøre  Undskyldning  for  sin  Tilstedeværelse; 
han  vilde  kun  have  laant  en  Bog  af  Sivert  Grubbe. 
Men  Laurits  Galt  brød  ham  kort  af. 

»Velkommen,  Hr.  Niels!  Velkommen!  Sid  hos  og 
tag  til  Takke.  I  er  en  Mand,  som  vi  intet  tør  und- 
være. Thi  er  eller  bliver  dette  gode  danske  Skib  be- 
fængt med  nogen  Slags  Trolddom,  da  er  Jer  Hellig- 
hed vor  eneste  Ballast,  og  om  intet  I  kan  mane  det 
Skab  ned  i  Helvedes  Pøl,  saa  tænker  jeg  ikke,  nogen 
kan.  Drik  Hr.  Anders  til,  Knud  Gyldenstjerne!  I  véd 
vel,  hvad  gammel  Skik  er,  hvor  dannis  Folk  komme 
til  Huse.« 

Den  tiltalte  nikkede  til  Præsten,  drak  en  Slurk  af 
Kanden  og  rakte  ham  den.  Denne  forhastede  sig  ikke, 
men  drak  med  rolige,  lange  Drag.  Da  han  endelig 
satte  den  fra  sig,  smaskede  han  og  drog  et  dybt  Suk. 

»Ak,  velbyrdige  Herrer,  min  Hellighed  skal  vist 
ikke  hjælpe  dette  Fartøj  ud  af  nogen  Fare.  Jeg  er 
en  ydmyg,  ringe  Skibspræst,  og  en  Skibspræsts  Hellig- 
hed, ædle  Herrer,  skal  vi  ikke  tale  for  højt  om.  En 
kommer  i  saa  mange  Fristelser,  synderlig  for  Kuld', 
ringe  Mad  og  Kedsommelighed  i  de  fleste  Skibe,  — 
her  i  kgl.  Majestæts  Livskib  er  det  noget  helt  andet; 
det  er  jo  en  hel  Herrefærd.« 

»Kald  det  før  Troldefærd,  Hr.  Niels!«  raabte  Lau- 
rits Galt.  »Hvad  mener  I  om  den  sorte  Gast,  der 
lavede  os  de  Ulykker  i  Overgaars  og  Dagen  forud?« 

»Véd  I  for  vist,  at  det  var  den,  der  lavede  det?« 
spurgte  Præsten  til  Svar.  »Storm  og  Uvejr  høre  med 
paa  Jorderig  lige  som  Stillevejr  og  Solskinsdag,  og 
nu  er  jo  Aarsens  Tid  til  sligt.  Mig  tykkes,  Laurits 
Galt,  man  skal  være  varsom  med  at  snakke  om  Trold- 
dom, for  de  uvittige  og  enfoldige  Mennesker  der 
straks  blive  som  galne  og  se  Trolderi  i  ethvert  Spil.« 

»Men  Fuglen,  Fuglen!«  afbrød  Knud  Gyldenstjerne 
ham,  »saa  I  ikke,  hvor  den  sad  paa  Klippen  og  ba- 
sked'  og  trued'?«  ^ 

»Jo,  jeg  saa  den  nok,«  sagde  Præsten  rolig,  »og 
jeg  tror  ogsaa,  den  gerne  vil  bringe  os  Ulykke,  hveden 
den  saa  kommer.  Men  al  Djævelens  List  agter  jeg 
intet,  saalænge  der  findes  en  Bibiel  om  Bord  og  hver 
Mand  kan  sit  Fadervor;  det  tænker  jeg  at  bruge  til 
Fundament  for  min  Præken  i  Morgen,  om  Vejret 
ellers  bliver  dertil.« 

»Der  talte  I  som  en  ret  Præst,  Hr.  Niels,  selv  om 
Jer  Næse  er  rødere  end  godt  og  gavnligt  for  en  Her- 
rens Tjener,  og  nu  drikker  jeg  Jer  til  af  Hjertet.« 
Sivert  Grubbe  drak  og  rakte  Præsten  Kanden,  som  han 
straks  satte  for  Munden  og  tømte. 

»Ja,  Hr.  Niels  talte  ogsaa  sande  og  retvise  Ord 
forgangen  Dag  i  sin  Præken,«  sagde  Iver  Friis.  »Men 
godt  var  det  for  Jer,  at  General-Kaptajnen  intet  hørte, 


Uvittig:  ukyndig.  —  Hveden:  hvorfra. 

at  I  kaldte  det  Galenskab  og  Dumdristighed  at  for- 
lade det  velsignede  Land  og  farte  rundt  paa  disse 
kolde  og  gyselige  Steder.« 

»Tys,  tys,  ædle  Herre!  Bring  mig  ikke  dog  i  Fortræd 
ved  at  gentage  disse  ubesindige  Ord  —  de  kom  saadan 
af  sig  selv  —  lige  fra  Hjertet.« 

»Og  I  har  aldrig  sagt  Ord,  der  gik  mer  til 
Hjertet!  Skaal  og  Singgodt,  Hr.  Niels,  nu  drikker  jeg 
Jer  til.« 

Denne  Gang  var  det  Hans  Bylov,  der  beærede 
Præsten;  da  denne  tog  Kanden  fra  Munden,  var  han 
kobberrød  i  Ansigtet  og  synlig  oplivet. 

»Hej!«  raabte  han.  »Nu  skal  vi  have  en  Vise,  en 
lystig  en!« 

Og  Hr.  Niels  begyndte  med  høj,  drævende  Stemme 
at  synge  en  Vise  om  Kirsten  Let-paa-Taa  og  hendes 
Bejlere.  Herremændene  lo  og  brølede  det  letfærdige 
Omkvæd  med  i  Kor  og  hamrede  Takten  dertil  i  Bord 
og  Gulv  med  deres  Kander  og  Hæle.  Men  under 
Larmen  havde  ingen  hørt  Baadsmandspibernes  Fløjten, 
der  kaldte  alle  Mand  paa  Dækket,  og  Støjen  var 
just  paa  sit  højeste,  da  Døren  pludselig  blev  stødt 
op,  og  General-Kaptajnen  viste  sig  i  Aabningen.  Der 
blev  med  et  dødsstille;  hans  skarpe  Blik  fæstede  sig 
et  Øjeblik  paa  hver  af  de  tilstedeværende. 

»Hvad  i  tusind  Pokkers  Navn  er  dette  for  et 
ugudeligt  Slemmeri?  Har  I  intet  hørt,  at  Piberne 
har  kaldt  alle   Mand  op  til  at  stikke  Reb  ud?    Det 


Slemmeri:  tøjlesløst  Drikkegilde. 

lader  ilde,  at  de  høje  Herrer  sidde  nede,  naar  Folkene 
ere  paa  Ræerne.  —  I  behøver  intet  at  dukke  Jer  saa 
dybt  under  Bordet,  Hr.  Niels  —  vi  har  set  Jer,  I 
skrøbelige  Kar;  I  løber  fuld,  saa  saare  Tappen  er  af 
Tønden.  Op  mine  Herrer  og  gør  Gavn,  der  er  nok 
at  gøre  for  alle  Hænder.« 

Dermed  vendte  han  sig  brat  og  gik  op  paa  Dækket. 
En  efter  en  luskede  Herremændene  op,  og  snart  saa 
man  dem  trampe  i  Dækket  og  hale  i  Mersefald  Side 
om  Side  med  Matroserne. 

Hr.  Niels  derimod,  der  følte,  at  han  stod  grumme 
daarligt  paa  sine  Ben,  gik  over  i  Køjen  og  sov  sin 
Rus  ud;  men  den  næste  Formiddag  holdt  han  en 
Præken,  som  General-Kaptajnen  takkede  ham  for  i 
sit  Hjerte. 


Mersefald:  Tov,  ved  hvilke  Merssejlene  hejses. 


VIII 
FRIBYTTEREN 


Det  gik  atter  for  fulde  Sejl  Nordost-til-Nord,  den 
rette  Kurs  opefter,  som  »Viktor«  paa  Grund  af  Stor- 
men ikke  havde  kunnet  styre.  Luften  var  nu  klar 
og  let,  man  kunde  se  hele  Kimingen  rundt ;  men  alle 
de  andre  Skibe  vare  forsvundne.  Solen  skinnede  af 
og  til  og  begyndte  at  give  lidt  Varme,  og  Halvdækket 
mellem  Skansen  og  Stormasten,  med  hvilket  Kahyt- 
terne laa  i  Flugt,  var  Dagen  igennem  optaget  af  Her- 
remændene, som  legede  med  Svartmand,  der  stod  i 
Lænke  paa  Halvdækket,  spillede  »Narrehoved«  eller 
»Ring  paa  Krog«,  doblede  med  Terninger  eller  laa 
paa  Maven  paa  Dækket  og  lod  Solen  varme  sig  paa 
Ryggen. 

Men  inde  fra  »Kapernaum«  lød  ofte  blide  Fløjte- 
toner, Gige  eller  Horn;  thi  efter  at  Sten  Rosensparre 
var  kommen  til  sin  Samling  igen,  forlystede  General- 
Kaptajnen  sig  hyppigt  med  Musik.  Efter  Middag  tog 
han  gerne  en  af  Herremændene  ind  i  Kahytten  til  et 
Bæger  Vin  eller  flere  og  et  Spil  Skak,  i  hvilket  kun 

Mogens  Ulfeld  var  hans  Mester.  Men  var  Skibets  Be- 
vægelser for  voldsomme,  til  at  Brikkerne  kunde  staa  paa 
Brædtet,  tog  man  sin  Tilflugt  til  Terningerne,  og  saa 
maatte  i  Reglen  Math  Ulrik,  der  først  nu  begyndte  at 
komme  sig  af  sin  Søsyge,  eller  den  vagthavende  Hof- 
junker, være  hans  Makker. 

Da  Sten  var  kommen  saa  vidt,  at  han  atter 
kunde  være  oven  Senge,  tog  General-Kaptajnen  sig 
paa  at  indvie  ham  i  Brædtspillets  vanskelige  Kunst, 
og  under  denne  Beskjæftigelse  udfrittede  han  behæn- 
digt Drengen,  og  fik  den  Overbevisning,  at  Sten  frem- 
deles var  ganske  uvidende  om  hine  natlige  Begiven- 
heder, som  havde  fyldt  hans  Sind  og  givet  sig  Udtryk 
under  hans  Vildelse. 

Men  mest  Glæde  havde  han  dog  af  at  undervise 
Drengen  i  Musik,  for  hvilket  han  havde  megen 
Nemme.  Viol  de  Gambe  var  hans  særlige  Yndlings- 
instrument,  og  Sten  gjorde  gode  Fremskridt. 

»Musik  er  den  største  Guds  Naadegave  næst  efter 
det  hellige  Ord,«  sagde  han.  »Der  er  ingen  Medicin 
for  et  sygt  Sind,  som  den,  og  den  vederkvæger  og 
forfrisker  i  lige  Maade  det  karske.  Det  ses  grant  af 
Fortællingen  om  Saul  og  David,  og  ogsaa  af  mange 
hedenske  Kongers  Historie.  Du  faar  se  til  at  blive 
en  saadan  Mester  derudi,  Sten,  at  Du  kan  lege  for 
mig,  som  David  legte  for  Saul  —  sær  efter  Drikkelag, 
naar  Vinen  er  gaaet  ind  og  Forstanden  ud.  Thi  den 
Kunst  kan  som  intet  andet  bringe  Lise  og  Ro  og  jage 
onde  og  forvirrede  Tanker  paa  Flugt.« 

Viol  de  Gambe:  en  Slags  Violoncel. 

Denne  General-Kaptajnens  kæreste  Adspredelse 
og  Tidsfordriv  blev  en  Formiddag  i  den  første  Uge 
af  Maj  afbrudt  ved  den  norske  Styrmand  Amunds 
Melding,  at  Udkigsmanden  i  Fore-Mers  have  varskoet 
for  en  Sejler  forude  til  Luvart. 

Det  var  en  uventet  Begivenhed.  Thi  da  »Victor« 
sejlede  meget  bedre  end  Flaadens  øvrige  Skibe,  havde 
alle  troet,  at  disse  vare  løbne  langt  agterud.  Men  det 
kunde  jo  ogsaa  være  et  fremmed  Handelsfartøj,  som 
med  eller  uden  Pas  gik  her  paa  Rigets  Strømme.  Og 
endelig  var  den  Mulighed  ikke  udelukket,  at  det  var 
en  af  de  berygtede  Diinkerchere,  som  laa  og  gjorde 
Søen  usikker  med  deres  Sørøveri.  I  al  Fald  maatte 
man  have  Sikkerhed  for  hvad  den  førte  i  sit  Skjold. 
General-Kaptajnen  var  straks  paa  Dækket  og  gav  Or- 
dre til  at  sætte  alle  Klude  til. 

Nyheden  havde  kaldt  alle  op.  »Victor«  vandt  i 
Begyndelsen  synlig  ind  paa  den  fremmede  Sejler; 
man  kunde  alt  skimte  dens  tre  Master  og  ualminde- 
lig høje,  gammeldags  Skanse.  Det  var  et  stort  Skib. 
og  det  kunde  næppe  være  noget  almindeligt  Handels- 
fartøj.  Men  ud  paa  Eftermiddagen  maatte  General- 
Kaptajnen  indrømme,  at  man  i  det  sidste  Par  Timer 
ikke  var  kommen  det  nærmere.  Han  gav  da  Ordre 
til,  at  Topsgasterne  i  alle  tre  Mers  skulde  slaa  Sejlene 
over  med  Vand  for  at  faa  dem  til  at  trække  bedre, 
og  snart  saa  man  dem  fire  smaa  Pøse  fra  Nokken  af 
Ræerne    ned  i  Søen,    hvor   de  i  Farten  fyldtes    med 


Nok  af  en  Raa:  Den  yderste  Del  af  Raaen. 

Vand,  og  derpaa  hale  dem  op  i  Merset  og  slaa  Ind- 
holdet ud  over  Sejlene.  Det  syntes  at  hjælpe;  et  Par 
Timer  senere  var  man  det  atter  saa  nær,  at  man 
kunde  skelne  de  sorte  Kanoner  paa  Bak  og  Skanse 
og  S3  Besætningen  staa  paa  Dækket.  Men  det  var 
tydeligt,  at  »Victor«  ikke  vilde  kunne  naa  op  paa 
Siden  af  det  før  ud  paa  Natten.  De  vare  imid- 
lertid alt  nu  paa  en  saa  nordlig  Breddegrad,  at  Solen 
kun  var  tre — fire  Timer  under  Horisonten,  og  Gene- 
ral-Kaptajnen vedblev  derfor  Forfølgelsen. 

Da  Jagten  trak  i  Langdrag,  havde  Herremændene 
agter  ude  paa  Halvdækket  atter  hengivet  sig  til  deres 
Lege  og  Adspredelser.  Men  ude  paa  Bakken  laa 
Vagtsmandskabet  og  fulgte  med  Opmærksomhed  det 
fremmede  Skib;  og  snart  vare  de  i  ivrigt  Skænderi 
om,  hvad  Landsmand  det  kunde  være.  Medens  nogle 
holdt  paa,  at  det  var  bygget  i  Dunkerchen,  svor  an- 
dre paa,  at  det  skrev  sig  fra  Hull  og  atter  andre,  at 
det  var  bygget  paa  Narven;  men  Lucas  Jyde,  som 
længe  havde  ligget  og  stirret  paa  det,  sprang  paa  een 
Gang  op. 

»Det  er  »Blaamanden« !«  raabte  han  med  vild 
Glæde.  »Jeg  kender  den,  den  er  bygget  i  Enckhuy- 
sen.  Jeg  har  faret  med  den  for  tolv  Aar  siden.  Hejsa! 
det  var  lystige  Dage!« 

Der  blev  almindelig  Tavshed;  Søfolkene  rykkede 
sig  lidt  tilbage  og  saa  paa  den  stærke  Karl  med  det 


Narven:   Bugten  ved  Narva. 

store  Skæg  og  det  vejrbidte  Ansigt,  der  skæmmedes 
af  en  mægtig  Skramme  fra  Øret  ned  over  Hagen. 

»Blaamanden?«,  gentog  endelig  en  af  Matroserne 
spørgende.  »Det  var  Mogens  Hejnesens  Fartøi  —  var 
det  intet?« 

»Det  var  det,  og  bedre  Fartøj  har  aldrig  gaaet 
over  Søen,  og  bedre  Mand  har  aldrig  sat  sin  Fod 
paa  et  Skibsdæk.« 

»Har  Du  faret  med  Mogens  Færing,  da  han  sej- 
lede under  hollandsk  Flag,«  sagde  en  anden,  »saa 
har  Du  set  lidt  af  hvert.  Var  Du  med,  da  han  nap- 
pede Ny  kastleren  med  Borgmesterens  Kone  og  Døtre?« 

»Aa,  jo,  aa  jo!«  Sømanden  viste  med  et  bidsk 
Grin  sine  smaa  hvide  Tænder.  »Hvor  Mogens  Fæ- 
ring var  i  de  sidste  ti  Aar,  der  var  Lucas  Jyde  med. 
En  stolt  Karl  var  han,  og  ærlig  —  mod  mig.  Den  og 
den  Del  gaar  til  Rederiet  og  det  til  Mandskabet  — 
sagde  han  altid  —  og  Resten  deler  jeg  med  min  tro 
Stalbroder  Lucas.« 

»Ja,  I  delte  nok  ogsaa  Borgmesterens  Døtre,  I 
Himmelhunde!«   lo  hans  Kammerat. 

»Ja  gu'  delte  vi  dem,  mens  Mutter  Borgmesters 
svor  sin  Saligheds  Ed  paa,  at  vi  skulde  komme  til  at 
brænde  i  Helvede  derfor;  sikke  blaaøjede  de  var  — 
og  hvide  og  røde,  de  Lam  —  og  saa  gav  vi  dem  til 
Fiskene  bagefter;  de  fik  Mutter  med  i  Tilgift.« 

Matrosens  Øjne  lyste  ved  Tanken  om  de  svundne 
Dage.     De  andre  sad  tavse  og  ventede  paa  mere. 


Nykastlereii :  Skib  fra  Newcastle. 

»Jeg  var  ellers  nær  kommen  til  at  gøre  ham  Sel- 
skab paa  det  sidste.«  fortsatte  han.  »De  huggede  mig 
i  et  Ølhus  ude  ved  Østervold ;  jeg  kom  for  Skade,  at 
gøre  noget  Fjas  med  et  Kvindfolk,  som  havde  sin 
Kæreste  i  Stuen.  Han  slog  godt,  den  Kæltring,  for 
jeg  kom  først  til  Samlingen  igen,  da  jeg  laa  i  Svelte- 
kælderen.  Og  saa  skulde  det  Pak  faa  det  maget  saa, 
at  jeg  blev  ført  op  i  Raadstuen,  just  som  Rentemeste- 
ren og  hans  Svende  kommer  gjennem  Gangen.  »Der 
er  en  af  Mogens  Hejnesens  Folk,  der  er  en  vi  kan 
bruge!«   raabte  en  af  de  Snuder  og  pegede  efter  mig 

—  de  skulde  have  Vidner  mod  Mogens,  forstaar  I,  — 
og  saa  sendte  Rentemesteren  mig  over  i  Blaa  Taarn. 
Og  der  laa  jeg  i  eet  Hul  og  Mogens  i  et  andet. 
Taarngemmeren  tragte  Hilsen  og  Bud  og  spurgte  fra 
Mogens,  om  jeg  var  den  Mand,  jeg  havde  været  før, 
og  jeg  sendte  Hilsen  igen,  at  jeg  var  Lucas  Jyde,  og 
at  vi  delte  som  ærlige  Folk.« 

»Naa,  og  hvad  mer?«  gentog  Søfolkene. 
»Hvad  mer!«  gentog  Lucas.     »Ja,  saa  klemte  de 
mig  lidt  og  kneb  mig  lidt  og  strakte  mig  en  Kende 

—  for  de  vilde  have  at  vide,  hvormange  Fartøjer 
Mogens  havde  taget,  og  hvad  han  havde  gjort  ved 
Folkene.  Der  var  kun  een  Ting,  de  kunde  rive  ham 
i  Næsen;  det  var  en  sølle  usselig  Skude,  der  løb  fra 
London  til  Hull  med  Stykgods,  som  vi  tog  i  Søen. 
Om  de  andre  Bedrifter  var  der  aldrig  kommet  noget 


Rentemesteren:    Christopher    Valkendorf,    Mogens    Hejnesens 
Fjende.  —  Sveltekælderen :  Arresten. 

op,  skønt  de  var  mange  og  halsløse  tillige.  Men 
Mogens  Færing  havde  altid  set  sig  for  og  aldrig  la- 
det nogen  slippe  i  Land,  der  kunde  sladre  af  Skole. 
Og  hver  Gang  de  begyndte  at  klemme  og  knibe,  saa 
lod  jeg,  som  jeg  fik  Mundklemme.  Jeg  tror  nok,  de 
var  ved  at  knibe  Livet  af  mig  til  sidst,  men  saa  holdt 
de  op  med  et.  De  behøvede  ingen  Vidnesbyrd,  sagde 
de,  de  havde  nok  til  at  dømme  Mogens  paa;  nu 
skulde  han  rettes,  enten  det  nu  var  med  eller  imod 
Loven. « 

»Saa  var  det  vel  mestens  imod,  for  Aaret  efter 
maatte  de  jo  grave  ham  op  som  en  ærlig  Mand.« 

»De  puttede  ham  ogsaa  ned  som  en  ærlig  Mand, 
Din  Stodder!«  Lucas  saa  forbitret  paa  den  talende. 
Hvad  havde  han  gjort  andet,  end  hvad  alle  Fyrster 
og  høje  Herrer  gør,  naar  de  føre  Krig?  Saa  er  der 
ingen  Forskel  paa  mit  og  dit,  hvad  enten  det  er  Hu- 
stru eller  Fæ  eller  Gods  —  og  saa  er  de  Folk  vist 
ikke  saa  lige  til  at  dele  med  deres  Underdaner  som 
Mogens  var.  Det  sagde  han  ogsaa  den  sidste  Nat  i 
Taarnet;  jeg  fik  Lov  at  være  hos  ham  den  Nat. 
Taarngemmeren  havde  skaffet  os  Vin  og  tysk  01,  og 
vi  led  ingen  Nød.  Lys  havde  vi  ogsaa.  »Skaal,  Lu- 
cas, og  Tak!«  sagde  han  og  drak  mig  til.  »Jeg  har 
delt  med  Dig,  og  Du  har  delt  med  mig,  og  det  er 
ikke  Din  Skyld,  at  vi  ikke  kommer  til  at  dele  lige  i 
Morgen.  Jeg  havde  nu  troet,  at  jeg  havde  bjærget  mig, 
naar  blot  den  Historie  med  Nykastleren  ikke  kom  op ; 
og  var  jeg  sluppen  —  Gudsdød!  saa  skulde  jeg  have 
ført  et  andet  Liv,  ikke  saa  fredeligt,  saa  skulde  jeg 

ikke  have  været  Købmand  længer  —  men  rigtig  Fri- 
bytter.    Og  saa  sagde  han  .  .  .  .« 

Lucas  tav  og  saa  sig  spørgende  rundt  i  Forsam- 
Hngen,  saa  kastede  han  et  BUk  over  mod  det  frem- 
mede Fartøj  og  udbrød: 

»Sort  uden  Bords  og  blodrød  inden  Bords!«  og 
saa  brast  han  ud  i  en  kort,  hul  Latter. 

»Hvad  sagde  han?  hvad  sagde  han?«  Matroserne 
trængte  ind  paa  ham. 

»Kan  I  taale  at  høre  det,  Folkens?  . . .  Han  sagde: 
Men  jeg  svær'  Dig  til,  ved  alle  de  Skrig,  vi  har  hørt, 
og  ved  alt  det  Blod,  der  sidder  paa  vore  Hænder,  at 
de  faar  mig  ikke  bastet  og  bundet  endda.  »Blaa- 
manden«  skal  snart  være  rustet  igjen,  og  tvinger  de 
ogsaa  Livet  af  mig  i  Morgen,  —  saa  i  Helvedes  Navn 
kender  jeg  en,  der  kan  give  Liv  igen!  og  saa  til  Søs 
paa  ny;  da  skal  vi  atter  sejle  sammen,  Lucas,  jeg 
skal  finde  Dig  igen,  —  det  bliver  værst  for  dem,  vi 
møde ! « 

I  samme  Øjeblik,  som  de  betagne  Søfolk  ved 
Lucas'  sidste  Ord  sprang  op  og  stirrede  ud  mod  Ski- 
bet, drønede  et  Skud  fra  »Victor«,  saa  et  og  saa  et 
tredje.  Kuglerne  vandede  i  Nærheden  af  det;  det 
agtede  dog  ikke  denne  almen  kendte  og  bestemte  Op- 
fordring til  at  vise  Flag,  men  gjorde  en  Manøvre,  der 
fyldte  alle  om  Bord  i  »Victor«  med  Forbavselse:  det 
faldt  af  fra  Vinden  og  styrede  tværs  paa  »Victors« 
Kurs,  foran  om  det  og  ind  mod  Land. 

Et  Øjeblik  efter  faldt  ogsaa  »Victor«  af  og  sty- 
rede skøns  ind  paa  det  fremmede  Fartøj.    Der  blev  nu 

blæst  Hornsignal  fra  Skansen:  »Klar ved  Kanonerne«. 
Propperne  toges  af  Mundingerne,  Krudt  og  Kugler 
bragtes  op  fra  Arkeliet  og  Bagbords  Bovkanoner 
bleve  ladede.  Mandskabet  spændte  deres  Huggerter 
om,  og  Herremændene  fik  deres  Bøsser  og  Pistoler 
udleverede  fra  Kahytten  og  gik  i  Gang  med  at  lade 
dem. 

Solen  var  imidlertid  gaaet  ned.  Dens  sidste  røde 
Straaler  belyste  det  jagede  Skib,  saa  man  tydeligt 
kunde  se  de  enkelte  Genstande  paa  Dækket. 

»Det  er  den  gamle  Diinkercher  Mode,«  sagde  Ge- 
neral-Kaptajnen, »kulsort  uden  Bords;  men  om  det  er 
Solen,  der  gør  det,  eller  om  den  er  malet  rød  inden 
Bords,  det  kan  jeg  intet  skønne.« 

»Det  synes  mig  underligt,  at  de  intet  tager  sig  til 
derovre,«  svarede  Mogens  Ulfeld,  der  stod  hos  ham 
paa  Skansen,  »de  maa  dog  vente  en  Dyst  med  os, 
men  der  er  intet  gjort  klart  til  Bataille,  om  jeg  ellers 
ser  ret,  og  nu  kan  han  dog  intet  tænke  at  undløbe.« 

»Lad  os  give  ham  et  Par  Kugler  i  Skroget,  om 
vi  kan  lange  ham,  at  han  kan  se,  det  er  Alvor.«  Ge- 
neral-Kaptajnen var  sprunget  op  paa  den  lave  Vagts- 
bænk.  »Og  varsko  Konstablerne,  Mogens,  at  de  tager 
godt  Sigte.« 

Man  hørte  Mogens  Ulfeids  Kommando-Ord  forude, 
og  et  Øjeblik  efter  faldt  der  tre  Skud.  Alle  lyttede 
spændt,  om  de  skulde  høre  Smækket,  naar  Kuglerne 
slog  i  Skroget  derovre ;  men  der  kom  ingen  Lyd  som 
Svar  paa,  at  de  havde  truffet. 


Arkeliet:  Ammunitions-  og  Vaabenkammer  om  Bord. 

»De  har  ikke  naaet  ham.«  sagde  Henning  Gjøe. 
»Se,  der  kommer  Maanen,  vi  faar  fint  Vejr  i  Nat.« 

»Om  ikke  det  bhver  diset, »  svarede  Skipperen. 
»Man  ser  ikke  saa  langt  som  før.« 

»Hvor  i  tusind  Sygers  Navn  blev  Diinkercheren 
af?«  udbrød  General-Kaptajnen. 

»Der,  der  —  nej,  det  er  intet.«  Alle  stirrede  for- 
bavsede ud  efter  det  Sted,  hvor  Skibet  sidst  havde 
vist  sig. 

»Den  er  gaaet  bort  i  Disen,«  sagde  Mogens  Ul- 
feld,  »men  den  kommer  nok  igen.  Brug  Jeres  Øjne 
der  forude!«  raabte  han  ud  paa  Bakken. 

En  let,  klam  Taage  havde  bredt  sig  over  Vandet. 
I  en  ringe  Frastand  saa  den  i  det  hvide  Maanelys 
ud  som  et  fint  Sølvslør,  der  hemmelighedsfuldt  dæk- 
kede over  det  jagede  Skib. 

»Hvad  styre  vi?«  raabte  Genferal-Kaptajnen  ned 
til  Rorgængeren. 

»Ret  Øst!« 

»Det  er  lige  paa  Land,  mere  end  to  Timer  tør  vi 
ikke  holde  den  Kurs.« 

»Jeg  er  bange,  den  Satan  vil  lokke  os  længere 
ind,  end  godt  for  os,«  sagde  Mikkel  Neb.  »Vi  maa 
agte  os  for  Malstrømmen,  Herre.  Netop  med  Fuld- 
maane  og  diset  Luft  er  den  allerfarligst.  Man  ser 
den  intet,  før  den  har  En  fat.« 

»Dunkercheren!     Dunkercheren ! «     raabte  Sten. 
»Der  —  næsten  tværs  af  os.« 

Alle  saa  i  den  angivne  Retning  og  blev  staaende 
tavse  og  ubevægelige. 

Spøgelseagtigt  tyst  og  stille  gled  Skyggen  af  et 
stort  Skib  frem  i  samme  Retning  som  »Victor«.  Sej- 
lene og  Masterne  stod  mørke  og  kun  let  tilslørede 
oppe  i  Luften,  Skroget  var  næsten  skjult  af  Taagen, 
men  skimtedes  dog  som  en  sort  Masse.  Men  ikke 
en  Lyd  hørtes  derovre  fra. 

»Er  det  Maanen,  der  skinner  os  for  stærkt  paa 
Hovedet,  saa  vi  ser  Syner  og  bliver  til  gamle  Kæl- 
linger, eller  hvad  er  det?«  raabte  General-Kaptajnen 
efter  en  Stunds  aandeløs  Tavshed.  »Klar  ved  Bag- 
bords Kanoner!« 

»Klar  ved  Bagbords  Kanoner!«  lød  det  svagere, 
men  tydeligt  ovre  fra  det  fremmede  Skib. 

Herremændene  saa  bestyrtede  og  med  blege  Mi- 
ner paa  hinanden. 

»Det  kan  være  Ekko  mod  Taagen  eller  mod 
Sejlene  derovre.«  sagde  Mogens  Ulfeld  forklarende; 
hans  Stemme  lød  lidt  usikkert,  som  om  han  ikke 
rigtig  troede  paa  sin  egen  Forklaring. 

General-Kaptajnen  bed  Munden  sammen.  »Er  I 
Mennesker  derovre  af  Kød  og  Blod,  saa  skal  dette 
Abespil  blive  Jer  en  dyr  Leg.  I  den  hellige  Treenig- 
heds Navn,  giv  Ild!« 

Skuddene  drønede  ud  over  Vandfladen,  og  saa 
blev  alt  stille.  Men  paa  en  Gang  lød  der  gennem 
Luften  ligesom  en  klar  spottende  og  skadefro  Latter. 

Og  samtidig  hørtes  der  høje  Raab  forude. 

»Det  er  ham!  Det  er  ham!  Han  har  holdt  Ord 
og  fundet  mig.     Nu  kommer  Lucas  Jyde!« 

En  Mand  saas  staa  paa  Rælingen  ude  paa  »Vic- 
tors« Bov  med  Armene  højt  i  Vejret. 

»Lucas!  Lucas!«  raabte  Folkene  i  Munden  paa 
hverandre. 

Men  i  det  samme  sprang  Manden  i  en  stor  Bue 
paa  Hovedet  i  Søen.    Et  Plask,  og  alt  var  atter  stille. 

Krudtdampen,  der  havde  ligget  tæt  i  Taagen, 
drev  bort;  hvert  Spor  af  den  fremmede  Sejler  var 
forsvundet. 

General-Kaptajnen  gik  ned  af  Vagtsbænken.  Han 
var  kridhvid  i  Ansigtet. 

»Hvem  var  den  Mand,  der  sprang  over  Bord  og 
raabte  over  til  den  sorte  Skude,  at  han  kom?«  spurgte 
han  hæst.     »Kald  Folkene  agter  ud!« 

»Alle  Mand  op  paa  Halvdækket!«  kommanderede 
Mogens  Ulfeld. 

I  Tavshed  samledes  Mandskabet  agten  for  Stor- 
toppen. General-Kaptajnen  stod  ved  det  lave  Ræk- 
værk paa  Forkant  af  Skansen. 

»Hvem  var  den  Mand,  der  sprang  over  Bord?« 
gentog  han  højt  til  Folkene. 

»Det  var  Lucas!  Lucas  Jyde!«  raabte  en  Mængde 
Stemmer  i  Munden  paa  hverandre.  »Mogens  Færings 
Styrmand  eller  Baadsmand.  En  Røver  og  Ugernings- 
mand, efter  hvad  han  selv  fortalte.« 

»Mogens  Hejnesen!«    udbrød  Herremændene. 

Men  General-Kaptajnen  sagde  sagte:  »Saa  fik  Rente- 
mesteren dog  Ret!  —  Men  den  Synder  faar  sin  Straf 
som  saa  mange  andre  Fribyttere,  der  intet  kunne  finde 
Ro  i  deres  Grav.    Min  kongelige  Hr.  Fader  var  ham 

sær  bevaagen ;  men  ilde  lønnede  han  ham  hans  Gunst 
og  Naade.  —  Ja,  Du  har  Ret,  gamle  Mikkel,  vi  maa 
agte  os  for  Malstrømmen.     Styr  ret  Nord!« 

Derpaa  gik  General-Kaptajnen  ned  i  Kahytten, 
hvor  han  talte  længe  med  Sekretærerne  i  Kancelliet 
Sivert  Grubbe  og  Dr.  Jonas  Carisius,  og  Enden  paa 
Samtalen  blev,  at  han  endnu  samme  Nat  holdt  For- 
hør over  Lucas'  Bakskammerater.  Og  Hr.  Sivert 
maatte  nedskrive  alt,  hvad  den  forsvundne  Matros 
om  Formiddagen  havde  fortalt  om  Nykastleren  med 
Borgmesterkonen  og  hendes  Døtre  samt  om  andre  af 
den  berømte  og  berygtede  Fribytters  ukendte  Bedrifter. 


IX 
LAND! 


Den  næste  Formiddag  var  General-Kaptajnen  i 
daarligt  Lune.  Bestikket  kunde  man  paa  Grund  af 
Afdriften  under  det  stormende  Vejr  ikke  stole  paa, 
Mogens  Ulfeld,  der  havde  sejlet  heroppe  tidligere, 
mente,  at  de  stod  udfor  Trondhjems  Leden,  Mik- 
kel Neb,  at  de  ^^ar  langt  nordligere.  Solen  havde 
nok  skinnet  jævnlig  af  og  til,  men  de  havde 
i  lang  Tid  ikke  set  den  ved  Middagstid,  og  saa- 
ledes  ikke  været  i  Stand  til  at  faa  en  Polhøjde, 
og  det  saa  ikke  ud  til,  at  de  i  Dag  skulde  være  hel- 
digere. Denne  Usikkerhed  og  den  sidste  Nats  sære 
Begivenheder  gjorde  ham  pirrelig  og  vranten.  Des- 
uden kunde  han  ikke  sove  paa  Grund  af  det  vedva- 
rende Dagslys,  og  det  hjalp  ikke  paa  Humøret. 

Fra  den  tidlige  Morgenstund  fik  alle  om  Bord  at 
mærke,  at  deres  Kaptajn  ikke  var  naadig.  Han  tog 
sig  for  at  gennemgaa  Skibet  fra  øverst  til  nederst  og 
fandt  alle  Vegne  noget  at  udsætte,  og  inden  Formid- 
dagsvagten  begyndte,  havde  de  fleste  faaet  sig  en 
Røffel. 

Dermed  mente  Math  Ulrik,  at  Uvejret  var  drevet 

over.  Han  sad  tillige  med  Laurits  Galt  og  Markus 
Pens  ved  Frokosten,  der  bestod  af  en  prægtig  Skinke, 
da  Skibsklokken,  en  hel  Time  tidligere  end  sædvan- 
lig, kimede  Mandskabet  sammen  til  Gudstjeneste  paa 
Halvdækket. 

De  tre  Herrer  bandte  og  skældte  over  at  blive 
afbrudte  i  Frokosten,  som  de  først  havde  faaet,  da  de 
andre  vare  færdige.  Naar  de  kom  ned  igen  efter 
Gudstjenesten,  saa  var  Skinken  naturligvis  kold  .  .  . 
ja,  det  var  jo  nederdrægtigt;  men  der  var  ikke  andet 
at  gøre  end  at  gaa  med  ud  og  indtage  sin  Plads  paa 
Halvdækket. 

Da  fik  Laurits  Galt  en  lys  Idé.  »Tag  en  Skive 
med«  sagde  han  og  snittede  med  det  samme  en  for- 
svarlig Luns  af,  »og  Skonrogger  i  Lommen  —  vi  kan 
sagtens  dække  os  bag  de  andre.« 

»Ja,  nok  —  I  er  kløgtig,  gamle  Laurits!«  udbrød 
Math  Ulrik  og  fulgte  hans  Eksempel. 

»Fanden  er  gammel,  og  ikke  jeg.  —  Skynd 
Jer  nu.« 

Mandskabet  havde  alt  samlet  sig  foran  for  Styre- 
hullet, i  hvilket  Rorgængeren  stod  og  styrede.  Lige  bag 
det  stod  Hr.  Niels'  Prædikestol  og  ved  Siden  af  den 
en  Foldstol,  paa  hvilken  General-Kaptajnen  sad  og 
delte  sin  Opmærksomhed  mellem  Sejlene  og  Kom- 
passet i  Nathuset  lige  under  Lugen.  Herremændene 
havde  deres  Plads  alleragterst  helt  hen  til  Forkan- 
ten af  Kahytterne,  og  da  de  tre  Efternølere  traadte 
ud  paa  Dækket  blev  de  staaende  ved  Døren  —  det 
var   jo    endog    muligt,    naar   Hr.   Niels   var  kommen 

rigtig  i  Aande,  at  de  kunde  liste  tilbage  til  Skinken, 
inden  den  var  bleven  ganske  kold. 

Den  ringe  Del  af  Forsamlingen,  der  kunde  læse, 
og  som  stod  nærmest  Præsten,  havde  alt  istemt  den 
første  Salme,  da  de  kom  ud.  General-Kaptajnen  sad 
med  Nakken  imod  dem,  —  saa  kunde  det  saa  meget 
bedre  lade  sig  gøre  at  stikke  af. 

Det  første  Vers  gled  drævende  til  Ende,  og  nogle 
enkelte,  som  vare  for  ivrige  i  det,  begyndte  alt  de 
første  Takter  af  det  næste  Vers,  da  et  tordnende 
»Stille«  lød  fra  General-Kaptajnen.  Han  havde  rejst 
sig  op  og  saa  sig  omkring  med  bistre  Blikke. 

»Syng  fra  Leveren!«  raabte  han.  »I  klynker, 
som  om  I  intet  gad  være  over  at  synge  en  Lovsang 
for  Jer  Gud  og  Skaber . . .« 

Han  afbrød  med  et  sig  selv.  Hans  Blik  var  faldet 
paa  de  tre  Herrer,  som  henne  ved^Kahytsdøren  gjorde 
de  mest  fortvivlede  Anstrengelser  for  at  faa  sunket 
Maden,  inden  deres  strenge  Herre  havde  opdaget  dem. 

»Math  Ulrik,  Laurits  Galt  og  Markus  Pens!« 
raabte  han  fortørnet.  »Trin  nærmere,  I  gode  Mænd  . . . 
Behold  kuns,  hvad  I  har  i  Haanden,  Hr.  Laurits,  det 
lader  ilde,  at  I  vil  fornægte  Jer  egen  Slægts  Kød;  — 
det  er,  om  jeg  ellers  ser  ret,  en  Skive  af  en  god  Svine- 
bøste.  Naa,  saa  derfor  klinger  Sangen  intet,  fordi 
Herremændene  stopper  Munden  til  med  Sul!  Men 
jeg  skal  faa  den  lukket  op  igen.  Æd  nu  først  Jer 
Mad    i  vort  Paasyn,    saa  I   med  friske  Kræfter   kan 


Svinebøste:  Skinke. 

synge  gladeligen  derefter.  Efter  Prædiken  skal  der 
saa  blive  taget  videre  Beslutning  i  den  Sag.« 

De  tre  Syndere  maatte  nu,  udsatte  for  alles  Blikke 
og  dæmpede  Munterhed  sætte  Resten  til  Livs  af  deres 
medbragte  Frokost.  Munterheden  var  sikkert  bleven 
meget  højlydt  under  deres  Bestræbelser  for  at  faa  den 
saa  hurtigt  ned  som  muligt,  men  Frygten  for  at  opirre 
General-Kaptajnen  holdt  den  i  Tømme. 

»Naa,  blev  I  færdige?  Ja,  saa  velbekomme  Jer 
Maden!«  sagde  han,  da  den  sidste  Rest  af  Skinken 
og  Skonroggerne  var  forsvunden. 

Sangen  gik  nu  efter  Ønske,  og  Gudstjenesten  for- 
løb uden  Afbrydelse.  Men  umiddelbart  efter  lod  Ge- 
neral-Kaptajnen Mogens  Ulfeld,  Albert  Skeel  og  Joakim 
Bylov  komme  til  sig  i  »Kapernaum«  og  beordrede  dem 
til  som  Standret  at  fælde  Dom  over  de  tre  Misgernings- 
mænd, som  førtes  ind.  Dommerne  vare  alle  søkyn- 
dige  og  vidste,  hvad  Skibsartiklerne  bød,  og  Dommen 
lød  paa  Tabet  af  en  Maaneds  Hyre  for  hver.  Men 
General-Kaptajnen  vilde  tillige,  at  de  skulde  have  en 
Ekstrastraf  med  det  samme  og  beordrede  Math  Ulrik 
op  paa  Stortoppen  og  Markus  Pens  paa  Fortoppen, 
dér  at  forblive  til  de  kunde  varsko  for  Land  eller  paa 
hans  Naade. 

Snart  efter  saa  man  da  de  to  Herrer  med  sure 
Miner  gaa  til  Vejrs,  hver  paa  sin  Top.  Laurits  Galt 
fik,  af  Hensyn  til  sin  Alder,  Arrest  i  sit  Lukaf. 

Efter  den  urolige  Formiddag  skulde  der  imidlertid 
følge  blide  Timer,  og  Ekstrastraffen  blev  ikke  af  lang 
Varighed.     Lidt    før   Middag   brød    Solen    uformodet 

igennem,  og  General-Kaptajnen  og  Mogens  Ulfeld  fik 
nu  travlt  med  i  deres  Sekstanter  at  maale  Solhøjden. 
Den  derefter  udregnede  Bredde  blev  indført  i  Kortet, 
og  det  viste  sig  da,  at  de  vare  paa  Højden  af  Namsos- 
fj  orden. 

»Hvad  er  Vinden,  Sten?«  raabte  General-Kaptajnen 
til  Drengen  ude  i  Forkahytten. 

»Den  sprang  nys  til  Nord-Ost!« 

»Saa  varsko  Mikkel  Neb  og  Amund,  at  de  komme 
hid  —  og  Sivert  Grubbe  med,  og  bed  Køgemesteren 
lade  os  faa  en  Kande  Vin  —  af  den  spanske.« 

»Ho  ho!«  tænkte  Sten,  da  han  fløj  af  Sted  for  at 
udrette  sine  Ærinder,  »Spansk  Vin!  saa  klarer  det  op 
til  godt  Vejr!« 

»Vi  kan  intet  længer  sejle  i  blinde  her  paa  denne 
farlige  Kyst,«  sagde  General-Kaptajnen,  da  de  tre  til- 
kaldte havde  indfundet  sig.  »Nu  i)læser  Vinden  ud 
fra  Land,  det  er  klart  og  sigtbart  Vejr  —  om  ikke  I 
havde  tudet  mig  Ørene  fulde  om  den  Malstrøm,  vilde 
jeg  intet  betænke  mig  paa  at  gaa  ind  og  faa  Land- 
kending, men  nu  agter  jeg  at  høre  Jer  først.  Sig  nu 
frem,  Amund,  Du  er  barnefødt  her  inde  i  Trøndelagen, 
hvad  Du  véd  om  den  Strøm?  Hvor  langt  mærkes 
den  til  Søs?  Er  den  farlig  med  stille  Vejr  eller  friskt 
Vejr,  eller  er  det  kun  med  vestlig  Storm?  —  Du  faar 
nu  kramme  ud  med,  hvad  Du  véd.  Har  Du  selv  set 
den?  Jeg  kerer  mig  intet  om  Din  Broder  eller  Dit 
Søskendebarn  eller  Din  Oldefader  har  set  den,  men 
har  Du  selv  set  den?« 

»Ja,  Herre!  jeg  har  set  den,   og  jeg  skøtter  ikke 

om  at  se  den  igen.  Min  Fader  og  min  Broder  blev 
i  den,  saa  jeg  kender  lidt  til  den.  —  Men  først  maa 
jeg  da  sige,  at  med  detie  Vejr  og  den  Maane,  vi  har, 
er  der  ingen  Fare  ved  at  gaa  ind  og  tage  Kending  af 
Landet. « 

»Med  gunstig  Forlov,  Hr.  General-Kaptajn«,  sagde 
Mikkel  Neb.  »Det  er  et  dumdristigt  Forslag,  som  der 
kun  kan  følge  Fortræd  af,  —  nu  har  jeg  sejlet  her 
oppe  i  saa  mange  Aar,  og  jeg  har  vel  ogsaa  en  Mening 
om  det. . .« 

»Ja,  det  har  Du,  Mikkel,  naar  Du  bliver  spurgt. 
I  Kattegat  og  Sønden  for  Kap  Stat,  der  spørger  vi 
Dig  til  Raads ;  —  nu  kan  Du  gaa  ud  paa  Dækket  og 
lægge  hende  over  paa  den  anden  Bov.  Og  varsko 
Straffegasterne  til  Vejrs,  at  de  holder  sig  fast  under 
Vendingen.  Sten!  Du  beder  de  andre  Herremænd 
komme  ind  og  høre  Amunds  Beretning.« 

Mikkel  Neb  kastede  meget  ublide  Øjne  paa  Amund 
og  Vinkanden,  men  maatte  lystre  Ordre;  og  lidt  efter 
hørtes  Kommandoraabene  og  Matrosernes  Opsang, 
medens  de  halede  i  Braser  og  Skøder. 

Snart  vare  Herremændene  samlede  i  »Kapernaum« ; 
Amund  stod  i  Midten  med  Ryggen  mod  Kortbordet; 
han  fik  sit  Bæger  med  og  begyndte  paa  General-Kap- 
tajnens Bud  sin  Fortælling. 

»Ja,  jeg  er  jo  kuns  en  fattig  Sømand  og  kan  ingen 
Forklaring  give  paa  saadan  store  Naturens  Vidundere 
som  Moskenø  Strømmen  eller  den  anden  derinde,  Salt- 


lægge  Skibet  over  paa  den  anden  Bov:  vende. 

strømmen,  som  nok  kan  træffe  sig  at  være  lige  saa 
forskrækkelig.  Men  ellers  siger  Folk  paa  Kysten,  og- 
saa  Præster  og  Lensmænd,  at  da  Jætter  og  Troldpak, 
som  har  kastet  omkring  med  Klipperne  derinde  paa 
slig  forunderlig  Vis,  som  sket  er,  da  de  intet  kunde 
nære  sig  længer  for  Kristendom  og  Messesang  og  Kirke- 
klokkernes Klang  —  for  det  er  det  allerbedste  Middel 
mod  sligt  Utyske  —  saa  forfjælede  de  sig  dybt  i  Fjæl- 
denes  Kløfter  og  Spriker  eller  paa  Bunden  af  Havet. 
Og  der  gør  de  al  den  Fortræd,  som  de  kan,  for  at 
lokke  arme  syndige  Mennesker  i  Ulykke.  Naar  Vin- 
den blæser  ud  fra  Land  og  det  er  klar  Luft,  saa  kan 
En  ro  uden  om  Malen  i  en  Sømils  Afstand;  men  er 
det  vestlig  Storm,  —  og  den  kan  komme  pludselig, 
sær  ud  paa  Høsten  —  og  naar  Maanen  er  i  Ny 
eller  ogsaa  er  ganske  fuld,  saa  kan  ingen  klare  sig, 
om  han  saa  er  ti  Sømil  til  Søs  og"  paa  det  allerstær- 
keste og  bedst  besejlede  Fartøj.« 

»Hvad  var  det.  Du  talte  om,  at  Jætter  og  Trolde 
havde  kastet  omkring  med  Klipperne  derinde?  —  men 
drik  først,  Amund,  Du  bliver  tør  i  Halsen.« 

»Véd  I  intet  det,  General-Kaptajn«,  sagde  Amund 
efter  at  have  vædet  Ganen.  »Ja,  kommer  vi  ind  under 
Landet  med  klart  Vejr,  saa  skal  I  snart  faa  det  at  se. 
Jo,  se  der  var  jo,  —  men  det  er  nok  mange  hundrede 
Aar  siden  —  der  var  jo  Hestmanden,  han  var  nu 
endda  af  de  mere  godslige;  han  havde  fattet  en  slig 
uudslukkelig  Elskov  til  Lekømøen,  at  han  —  endda  hun 
aldrig  havde  villet  være  ham  til  Vilje  —  red  gennem 
det  salte  Hav  for  at  tage  hende  med   sig  Nord  paa. 

hvor  han  hørte  hjemme.  Men  hun  flyede  Sør  paa 
med  en  ung  Jættekarl;  og  da  blev  Hestmanden  saa 
optændt  af  Hadskhed,  at  han  greb  en  lang,  smal 
Klippe  og  drev  den  efter  dem.  I  det  samme  kastede  nu 
hendes  gode  Ven  sin  Hat  imellem,  og  den  tog  Stødet 
af,  dog  der  gik  Hul  i  den,  —  men  just  i  det  Øjeblik 
randt  den  livsalige  Sol,  og  al  det  Pak  blev  til  Sten 
i  den  samme  Stund  og  er  at  se  derinde  med  Hatten 
imellem  sig  og  Hullet  derudi  og  Pilen,  som  han  drev 
efter  Møen.  —  Men  nu  driver  de  deres  Spil  under 
Havet.  Jeg  laa  en  Gang  paa  Helseggen,  det  er  et  højt 
Fjæld  paa  Moskenø  lige  ved  Strømmen.  Jeg  havde 
bjærget  mig  ind  med  min  Farbror,  vi  havde  været 
paa  Fiske  langt  ude  paa  Søen;  min  Fader  og  min 
Broder  var  i  en  anden  Baad.  Vinden  var  vestlig,  men 
laber  og  fin.  Saa  siger  min  Farbror  med  et:  Kap, 
kap,  Amund,  kap  Garnene  fra  Dig  og  lad  os  sætte  Sejl, 
se  hvad  der  kommer!  Helt  nede  i  Kimingen  var  der 
en  lille,  bitte  sort  Sky;  men  jeg  kappede,  og  vi  sejlede 
og  kom  lykkelig  over  paa  den  anden  Side  af  Helseggen ; 
der  trak  vi  Baaden  op  og  klatrede  op  paa  Fj  ældet  for 
at  se  efter  de  andre,  som  vare  for  langt  Nord  paa,  til 
at  vi  havde  kunnet  varsko  dem.  Og  da  vi  saa  naaede 
op  paa  Toppen  af  Fjældet,  maatte  vi  lægge  os  paa 
Vommen  og  holde  fast  i  Kanten  for  ikke  at  blæse  ned, 
for  det  var  bleven  den  mest  rygende  Storm  og  beg- 
sort; og  saa  kunde  vi  se  lige  ned  under  os  -  for 
Helseggen  staar  brat  op  og  ned  ud  mod  Søen.  Og 
saa  var  det,  lige  som  at  Havet  laa  mange,  mange 
hundrede  Fod  højere,  end  det  ellers  gør;  det  stod  som 

en  Mur,  blank-sort  i  Fuldmaaneskinnet.  Og  saa  lige 
med  et  begyndte  det  at  glide  —  jeg  lukkede  Øjnene 
og  turde  ikke  se  paa  det,  for  jeg  tænkte,  at  Fj ældet, 
jeg  laa  paa,  maatte  glide  med.  Og  saa  først  mærkede 
jeg  Larmen  og  Tordenen,  som  fulgte  med,  for  min 
Farbror  bøjede  sig  hen  til  mig  og  satte  sin  Mund  lige 
ind  til  mit  Øre,  saa  jeg  vidste,  at  han  raabte  til  mig, 
men  jeg  kunde  intet  høre  et  Ord.  Han  pegede  ned- 
efter —  nu  var  det  blevet  en  Tragt  —  en  stor,  dyb 
og  vid  Tragt,  hvor  Vandet  jog  rundt  i  en  Fart,  saa 
En  svimlede  ved  at  se  det.  Der  var  Vandet  blankt 
og  glat,  men  ude  i  den  store  Rundkreds,  naar  det 
tørnede  mod  Skærene  og  Øerne,  der  sydede  og  bru- 
sede og  tordnede  det,  og  satte  Skummet  halvt  op  ad 
Helseggen.  —  Maanen  skinnede  dybt  ned  i  Tragten 
eller  Dj ævlesvælget,  eller  hvad  det  var;  jeg  saa  baade 
Baade  og  Skibe  jage  rundt  langs  Siderne  —  en  Hval 
var  der  ogsaa  —  men  hvor  det  blev  af,  det  kunde 
intet  ses,  for  Midten  var  eet  rygende  Hul,  og  derfra 
kom  en  Brølen  og  en  Buldren,  som  kunde  høres 
mange  Mile  bort.  Men  til  sidst  var  jeg  ikke  ved  min 
Samling  mer,  og  da  jeg  kom  til  mig  selv  igen,  havde 
min  Farbror  bundet  mig  med  sin  lange  Halsklud  til 
en  Spids  paa  Helseggen,  at  jeg  intet  i  Vildelse  skulde 
styrte  mig  ud.« 

Der  herskede  almindelig  Tavshed,  da  Amund  var 
færdig  med  sin  Fortælling.  Den  første,  som  brød  den, 
var  Hr.  Niels. 

»Gud  beskærme  og  bevare  alle  dem,  som  i  lovligt 
Ærinde  færdes  paa  de  vilde  Vover  og  nær  de  farlige 

og  skrækkelige  Kyster,  og  han  tilintetgøre  alle  onde 
Aanders  Anslag  og  Rænker.« 

»Amen!  Amen!«  udbrød  alle  Herrerne  i  Kor. 

»Nu,  Sivert!  Jer  lod  jeg  særlig  kalde,  for  at  I 
skulde  kunne  sige  os,  hvad  Lærdommen  mener  om 
sligt. « 

»Ja,  Herre !  Jeg  véd  kun  af  een  lærd  Mand  at  sige, 
der  har  skrevet  om  disse  Materier;  det  er  den  lærde 
Svensker  Olaus  Magnus.  Han  mener,  at  der  gaar  en 
Kanal  dybt  under  Jorden  her  fra  disse  Kanter  og 
under  Sverige  over  til  det  botniske  Hav,  hvor  stundom 
Havet  svulmer  op  og  giver  en  gruelig  Mængde  Vand 
fra  sig  uden  synlig  Aarsag;  desligeste  forklarer  han 
og  ved  andre  lignende  Kanaler,  at  Vandstanden  udi 
de  svenske  Søer  Venern  og  Vettern  paa  een  Gang 
kan  stige  eller  synke,  uden  at  noget  Menneske  før 
kunde  sige,  hvorfor  eller  hvordan  det  sker.  Naar  alt- 
saa  Jorden  trænger  til  Næring,  da  suger  den  gennem 
dette  store  og  forfærdelige  Svælg  Vandet  til  sig,  og 
naar  dens  Indvolde  ere  blevne  fyldte,  støder  den  det 
ud  igen;  men  ved  Indsugningen  opstaar  Malstrømmen. 
Saadanne  Havsvælg  findes  ogsaa  andetsteds  paa  be- 
kvemme Steder,  hvor  den  forsynlige  Natur  har  sørget 
derfor.  Der  er  for  Eksempel  de  forfærdelige  Hvirvel- 
strømme ved  Scylla  og  Charybdis,  om  hvilke  de  gamle 
Digtere  synge,  alt  paa  Christi  Fødsels  Tid: 

»Incidit  in  Scyllam,  qui  vult  evadere  Charybdin*) .  . .« 

»Ja,  ja,  det  er  et  sandt  Ord«,  afbrød  General- 
Kaptajnen  ham.  —  »Tak  for  det.   Sivert:    Incidit   in 

*)  Den  falder  i  Skylla,  som  vil  undfly  Charybdis. 

Scyllam,  qui  vult  evadere  Charybdin !  det  er  just  som 
vi  sige  med  danske  Ord:  Jeg  gaar  i  Fare,  hvor  jeg 
gaar!  —  Hvad  ligger  vi  an?«  Han  vendte  sig  og  saa  op 
mod  Sladrekompasset.  »Ost-Syd-Ost  —  saa  holder  vi 
den  Km's,  om  Vinden  bliver  staaende,  til  vi  faa  Land 
i  Sigte.  —  Naa,  lad  os  drikke  rundt  en  Gang!  Gid  vi 
snart  maa  faa  Landet  at  se  og  finde  »Gideon«  og 
»Josaphat«  og  de  andre  Skibe  ved  godt  Huld!« 

Der  var  ingen,  der  senere  kunde  beskrive,  det 
Indtryk,  det  gjorde  paa  dem  alle  i  Kahytten,  da  man 
i  samme  Øjeblik  hørte  Math  Ulrik  raabe  ned  fra  Stor- 
toppen:   »Land  ret  for!  og  to  Sejlere  for  i  Læ!« 

Alle  sprang  op.  Det  var  næsten  som  et  Svar  fra 
Himlen. 

»Op,  op!«  rarbte  General-Kaptajnen,  »vi  maa  se, 
om  det  ikke  er  Smørland,  han  raaber  med.  Følg 
Du  med,  Mogens!«  * 

Bægge  Herrerne  entrede  op  i  Storvantet  og  op  til 
Salingen.  Fra  Dækket  var  der  intet  at  se,  og  de 
øvrige  Herrer  stod  her  i  spændt  Forventning  efter  at 
høre  Bekræftelse  paa  Math  Ulriks  Raab. 

»Det  er  Land!«  varskoede  General-Kaptajnen  ned 
fra  Vejret.  »Kom  her  op,  Amund,  og  se,  om  Du  ken- 
der det.« 

Amund  gik  til  Vejrs,  og  snart  efter  kom  de  alle  tre 
ned  igen,  efterfulgte  af  Math  Ulrik,  der  først  havde 
opdaget  Kysten.  Ogsaa  Markus  Pens,  der  sad  paa 
Fortoppen,  fik  sin  Straf  eftergivet. 


Smørland:    Landlignende  Skybanker  i  Horisonten. 

»Vi  styre  lige  ind  paa  Folden,«  sagde  General- 
Kaptajnen,  »naar  vi  saa  har  lagt  over  paa  den  anden 
Bov,  løber  vi  langs  Landet,  og  saa  kan  vi  hilse  paa 
Lekømøen  og  Hestmanden,  som  Amund  fortalte  os  om 
før.  —  Og  til  den  Tid  faa  vi  Selskab;  jeg  tænker,  det 
er  »Gideon«  og  »Josaphat«,  vi  saa  derinde.« 

»Ja,  der  var  et  Par  Stykker  til  længere  inde  under 
Land«,  tilføjede  Mogens  Ulfeld,  »de  er  der  nok  alle.« 

»Lad  det  store  Flag  vaje  fra  Stortoppen,  at  de  kan 
give  os  Besked  i  Tide.  —  Naa,  Kokken  bander  os 
vist  for  Maden,  og  Maven  begynder  at  knurre.  Vel 
mødt  igen  paa  Skansen  efter  Skafning,  I  Herrer!  Tag 
godt  til  Jer  af  Flæsk  og  Ærter  og  anden  fast  Føde, 
thi  der  vil  drikkes  tæt  i  Eftermiddag,  om  ikke  alle 
gode  Mærker  slaa  Fejl.  —  Lad  Trompeterne  blæse  til 
Bords,  Køgemester!« 

General-Kaptajnen  og  Herremændene  gik  ind  i  Ka- 
hytterne for  at  skaffe.  Amund  overtog  Vagten;  Split- 
flaget blev  hejst  og  en  Mand  sendt  op  paa  Fokke- 
raaen for  at  holde  Udkig,  om  der  skulde  komme  flere 
Sejlere  op;  man  begyndte  nu  nede  fra  Dækket  at 
kunne  øjne  de  første,  og  snart  viste  Klippekysten  sig 
lige  i  Kimingen  som  et  mørkt  Skyggebillede  mod  den 
klare  Luft,  medens  de  høje  Fjælde  inde  i  Land  vare 
dækkede  af  Sne  og  Isbræer,  der  laa  skinnende  hvide 
i  Solen. 

Et  Par  Timer  senere  løb  »Victor«  tæt  agten  om 
»Josaphat«  og  »Gideon«  under  stor  Skyden  og  Raaben. 
General-Kaptajnen  prajede  over  til  Admiralen  og  bad 
ham  komme  over  til  sig,  og  straks  brasede  »Gideon« 

bak  og  satte  en  Baad  i  Vandet.  Børge  Trolle  kom 
om  Bord  og  aflagde  Rapport.  Han  havde  fulgtes  saa 
nogenlunde  med  de  øvrige  Skibe,  som  snart  vilde 
komme  op,  havde  haft  Regn,  Dis  og  uroligt  Vejr,  men 
ikke  oplevet  noget  mærkeligt.  Det  blev  besluttet,  at 
de  tre  Skibe  skulde  holde  gaaende  for  smaa  Sejl  og 
vente  paa  Resten  af  Flaaden,  og  at  man  dernæst  saa 
vidt  muligt  skulde  følges  ad  Nord  paa. 

Med  den  Ordre  gik  Børge  Trolle  om  Bord  i  sit 
eget  Skib  igen.  Men  han  efterlod  en  Foræring  til 
General-Kaptajnen;  der  fik  Tænderne  til  at  løbe  i  Vand 
paa  alle  Herrerne  paa  Dækket,  nemlig  to  Tønder  Østers, 
som  han  havde  tusket  sig  til  samme  Morgen  hos  en 
Fangstmand. 

General-Kaptajnen  inviterede  sine  Herremænd  til 
Gilde  paa  Halvdækket.  Fire  Matroser  bleve  placerede 
ved  Tønderne  henne  ved  Storma"^ten  for  at  aabne 
Skallerne.  Værten  og  hans  Gæster  satte  sig  paa  lave 
Skamler  omkring  Storlugen,  der  tjente  som  Bord. 
Paa  Forkant  af  Lugen  laa  en  kvart  Pibe  Rhinskvin, 
og  her  sad  en  Dreng  parat  til  at  tappe  i  de  store 
Kander,  efterhaanden  som  de  bleve  tømte;  og  oppe 
paa  Forkant  af  Skansen  stod  Musikanterne  og  trak- 
terede deres  Instrumenter.  Men  i  et  Hjørne  sad  Svart- 
mand  og  saa  nysgerrig  til. 

»Naar  En  saa  længe  har  maattet  døje  Saltfadsmad«, 
sagde  General-Kaptajnen,  »da  er  et  Par  Østers  en 
skønne  Ting,  og  saa  herlig  ferske,  endda  de  komme  fra 
det  salte  Hav.  Og  selv  om  man  lige  har  faaet  sin 
Middagsspise,  gaar  der  dog  lettelig  et  Par  Snese  ned.« 

»Sær  naar  de  blive  fugtede  med  saa  liflig  en  Drue,« 
sagde  Sivert  Grubbe  og  tømte  sit  Bæger. 

»Ak  ja,  om  vi  nu  havde  en  Bakke  frisk  Amager- 
smør og  et  Par  bløde  danske  Rugbrød,«  klagede  Hen- 
ning Gjøe.  »De  velsignede  Østers  kommer  jeg  nemt 
fra  at  tygge,  —  men  mine  Gummer  ere  ikke  meget 
for  de  haarde  Beskøjter.« 

»Saa  blød  dem  i  Vinen,  ædle  Hr.  Marsk!«  udbrød 
Laurits  Galt,  »ser  I  intet,  at  saa  kan  I  baade  æde  Jer 
en  Rus  til  og  ved  Siden  af  drikke  Jer  en  Rus  til,  — 
saa  kommer  I  paa  den  Vis  mellem  dobbelt  Ild.  Det 
har  jeg  gjort  i  mange  Aar  og  befundet  mig  vel  derved.« 

»Den  dobbelte  Ild,  Laurits  Galt,«  sagde  Mogens 
Ulfeld,  »den  skinner  endnu  i  Jert  Aasyn;  I  er  som 
en  evig  brændendes  Lampe  . . . .« 

»Aa,  føj,  Mogens,  kom  intet  og  lyv  mig  sligt 
papistisk  eller  hedensk  Væsen  paa;  det  var  kun  i 
gamle  Dage  i  de  gruelige  afgudiske  Templer  og  nu  i 
de  hartad  lige  saa  fæle  katoliske  Kirker,  at  man 
brænder  evige  Lamper.  Ellers  kan  jeg  en  Historie 
om  Papister  og  Østers,  der  er  lige  saa  sandfærdig 
som  lystig.« 

»Kom  med  den,  Laurits,«  raabte  General-Kaptajnen, 
»I  har  vel  selv  lavet  den?« 

»Nej,  Herre,  jeg  har  selv  set  og  oplevet  det,  som 
jeg  nu  skal  fortælle,  og  gid  aldrig  jeg  maa  smage  en 
Draabe  Vin  i  min  Hals,  om  det  ikke  er  sandt  —  hvert 
evige  Ord!« 

»Sten!«  udbrød  General- Kaptajnen,  »tag  straks 
Kanden  fra  Laurits.  —  En  mensvoren  Mand  vil  jeg 
intet  sejle  sammen  med.« 

»Stop,  stop!«  raabte  Laurits  Galt,  under  Herre- 
mændenes Latter  og  Munterhed,  medens  han  med 
bægge  Hænder  holdt  fast  paa  Kanden,  som  Sten  vilde 
tage  fra  ham.  »Stop,  strenge  Herre,  jeg  tager  mine 
Ord  tilbage;  —  det  kan  være,  der  er  en  Kende  Løgn 
deri,  men  den  er  kommen  mig  ganske  uforvarendes, 
og  I  maa  selv  hitte,  hvor  den  er.« 

»Fortæl,  fortæl!«  raabte  de  alle  i  Kor. 
»Nu  —  jeg  maa  begynde  med  Begyndelsen,  at  alt 
kan  komme  i  sin  rette  Orden.  I  det  Herrens  Aar  1570, 
just  for  29  Aar  siden,  var  gamle  Laurits,  eller  tykke  Lau- 
rits, som  I  kalde  mig,  lige  saa  slank  som  et  Lys  og  saa 
smidig  som  en  Klinge  fra  Toledo.  Da  havde  jeg  alt 
i  fire  Aar  som  Spyddreng  og  Opvarter  fulgt  en  fornem 
fransk  Greve  af  det  oraniske  Hus  og  været  med  i 
den  Dyst  til  Jarnac,  hvor  den  vidt  berømte  Krigs- 
Øverste  Ludovicus  Bourbonicus,  Prins  de  Condé,  satte 
det  kæreste  til  med  5000  af  sine,  iblandt  dem  min 
tapre  og  strenge  Herre.  Men  han  havde  længe  for- 
inden, for  dets  Skyld  om  noget  menneskeligt  skulde 
paakomme,  givet  mig  Brev  til  sin  nære  Frænde  Guil- 
lielmus.  Prins  af  Nassau-Oranien,  der  siden  efter  for- 
smædeligen  blev  myrdet.  Han  satte  mig  en  kort  Tid 
paa  Prøve,  og  saasom  jeg  ikke  undlod  i  mangfoldige 
Skærmysler  til  Trods  for  min  Ungdom  at  vise  Mand- 
dom og  Raskhed,  gjorde  han  mig  værgagtig  og  satte 
mig  til  Knægtene,  hvorefter  jeg  snart  avancerede  til 
Fændrik.  Men  just  kort  efter  den  hellige  Juletid  be- 
at blive  gjort  værgagtig:  at  blive  erklæret  for  voksen  og  faa 
Lov  at  bære  Værge. 

kom  jeg  Brev  fra  mine  kærlige  og  gudfrygtige  For- 
ældre, at  de  vare  nu  saa  meget  gamle  og  aflægs  og 
ventede  snart  at  kaldes  fra  denne  syndige  Verden, 
hvorfore  de  bød  mig  og  bad,  at  jeg  skulde  tage  Orlov 
fra  min  Krigs-Øverste  og  komme  hjem  og  lukke  deres 
Øjne,  om  Gud  vilde  mage  det  saa,  og  dele  den  ringe 
Arv  med  mine  fattige  Søstre.  —  Prinsen  vilde  intet 
lade  mig  rejse;  han  var  ellers  meget  faamælt  —  hvor- 
for han  gemenlig  kaldtes  Taciturnus  —  men  den  Dag, 
jeg  bad  om  Orlov,  kunde  han  bruge  sin  Mund.  »Jeg 
var  hellere  et  Hundrede  Mand  foruden,  end  Dig,  Lau- 
rits Galt,  —  ja,  hellere  et  Tusinde  Mand  foruden! 
Betænk  det  ringe  Mandskab  og  Fjendens  Overmagt, 
og  kom  i  Hu  det  Navn,  Du  har  indlagt  Dig  hos 
Espagnolerne«  —  de  kaldte  mig  mellem  os  sagt  Olger 
Danske  eller  den  genopstandne  Kæmpe.  —  »Det  kan 
blive  vor  og  Evangelii  Sag  til  største  Ulykke  og  For- 
træd, om  Du  forlader  os.«  —  Ha,  Henning  Gjøe!  sid 
intet  og  skær  Ansigter,  som  om  I  vilde  gøre  mine 
Ord  til  Løgn.  —  Nu,  jeg  stod  paa  mit  og  gav  det 
Løfte,  at  jeg  fluks  skulde  komme  tilbage,  naar  jeg 
havde  set  mine  gode  Forældre.  Saa  forløvede  han 
mig  endelig  og  gav  mig  mit  Pasbord  med  mange  Be- 
visninger  for  Manddom  og  Drabelighed.  I  største 
Hemmelighed,  thi  Prinsen  frygtede,  at  Fjenden  skulde 
faa  Nys  om  min  Afrejse  og  falde  over  ham,  drog  jeg 
til  Enckhuyszen  og  indskibede  mig,  thi  der  laa  just 
et  Fartøj  sejlklart  til  Sundet.    Men  Herren  havde  nu 

Guillielmiis    Taciturnus:     Vilhelm     den    tavse.    —    Pasbord: 
Rejsebrev. 

i  sin  Visdom  bestemt,  at  Prinsen  intet  skulde  und- 
være min  Arm ;  thi  som  vi  havde  sejlet  i  et  halvt  Døgn, 
kom  der  løbende  seks — otte  store  Skibe  paa  Siden 
af  vort,  og  raabte  at  vi  skulde  lægge  bi.  Skipperen 
stod  ved  Roret  og  græd  for  sin  Last  og  sit  Skib. 
»Det  er  Watergeuserne , «  sagde  han,  »de  tager  hvad 
de  finder,  enten  det  saa  er  fra  Venner  eller  fra  Fjender. 
Saa  kom  der  en  Hoben  vilde  Karle,  gudsforgaaende 
Knægte,  siger  jeg  Jer,  om  Bord.  »Vi  ere  Evangelii 
Stridsfolk  til  Søs,«  sagde  de,  »og  Søen  er  vor  Ager, 
hvor  vi  høster,  selv  om  vi  ikke  fik  Anledning  til  at 
saa.«  Skipperen  græd  og  jamrede,  det  Kræ,  men 
Genserne  brød  Lugerne  op  og  langede  Melsække  og 
Skinker  og  Ost  og  anden  Fetalje  op,  som  skulde 
være  solgt  i  Sundet.  Og  alt  imens  saa  hviskede  de 
og  tiskede  de  om  mig  og  snoede  sig  og  drejede  sig 
for  ret  at  se  mig.  Jeg  havde  min  opkrammede  Hat 
med  en  sort  og  en  gul  Fjer  —  Oraniens  Farve  — 
paa  Hovedet,  mit  Brystharnisk  paa,  to  Pistoler  i  Skærfet, 
min  Oksetunge  lidt  uddragen;  mit  brede  Slagsværd 
støttede  jeg  mig  til  med  højre  Haand,  den  venstre 
holdt  jeg  i  Siden  —  saadan  ongefær!  Og  næst  ved 
mig  stod  min  Dreng  med  min  Hjælm  og  mit  Spyd. 
—  Nu,  saa  kommer  der  En  hen,  han  var  Befalings- 
mand, og  bukker  dybt  og  spørger,  om  det  er  den 
drabelige  og  mandhaftige  danske  Ridder,  Laurits  Galt, 
han  ser  for  sig.  Jeg  nikker  —  saadan  —  men  svarer 
intet.    Om  han  turde  ulejlige  mig  med  at  træde  over 

paa  Admiralskibet  og  kanske  fortsætte  Rejsen,  thi 
dette  usselige  Fartøj  var  for  ringe  og  kom  ej  heller  til 
Sundet  den  Gang.  De  Hundsvotter  førte  mig  intet  til 
Danmark,  det  vidste  jeg  helt  vel,  men  hvad  var  der 
andet  at  gøre,  end  at  holde  gode  Miner  til  slet  Spil? 
Jeg  fulgte  da  med  om  Bord  paa  »Den  oraniske  Løve«. 
Der  skulde  I  se  Velstand!  Admiralen  sad  for  Enden 
af  et  Bord  paa  Halvdækket,  med  en  bred  Hat  paa  den 
ene  Side  af  Hovedet  og  et  stort  sort  Skæg  langt  ned 
paa  Brystet.  Men  han  og  de  syv — otte  andre  Herrer, 
der  sad  hos,  havde  alle  hvide  Messesærker  paa  og 
derover  Messehageler  af  rødt  eller  violet  Fløjel,  ind- 
virkede med  det  rene  Guld  og  bræmmede  med  dyre 
Stene.  I  venstre  Haand  holdt  hver  en  Pistol  med 
Mundingen  opefter  og  i  højre  en  Alterkalk  af  skin- 
nende Guld  og  med  straalende  Stene  besat.  Og  just 
som  jeg  kom  op  ad  Faldrebslejderen,  satte  de  i  med 
et  stort  Vræl  for  den  hollandske  Frihed  og  det  ædle 
oraniske  Blod,  og  saa  skød  de  Pistolerne  af  i  Luften 
og  drak  deres  Bægre  ud.  »Halløj!«  raabte  jeg,  »der 
drikker  jeg  med!«  og  saa  greb  jeg  en  Kalk,  som  just 
var  bleven  fyldt,  tømte  den  og  skød  min  Puffert  af. 
Admiralen  sprang  op  og  stirrede  paa  mig.  »Ved  mit 
Skæg!«  raabte  han,  »er  det  ikke  den  tapre  og  ernfeste 
Laurits  Galt,  der  kommer  uformodendis  her?  Ja,  I 
kommer  mig  ikke  i  Hu;  vi  saa  hinanden  sidst  i  Lejren 
for  Bergen  op  Zoom,  hvor  min  Fætter,  Prinsen  af 
Oranien,  karesserede  Jer,  som  om  I  var  hans  køde- 
hge  Broder.  Thi  jeg  er  Guillielmus,  Greve  af  Mark, 
maa  I  vide.   Baron  af  Lumay,   Herre  til  Seraing,  Borset 

8 


114 

etc.  etc.  og  Sønnesøn  af  den  vidtberømte  Greve  af 
Mark,  som  kaldtes  Vildsvinet  fra  Ardennerne,  og  som 
rodede  i  Indvoldene  paa  Bisp  Ludvig  af  Luttich,  til 
han  døde,  den  papistiske  Skalk.  Ha!  han  havde 
godtet  sig,  den  gamle  Præstejæger,  om  han  havde 
kunnet  se,  hvor  lystigt  vi  leger  med  deres  afgudiske 
Kalke  og  Diske,  som  vi  har  renset  Gudshusene  for  i 
Land.  Vi  har  kun  Messeklæderne  paa,  naar  vi  slemmer 
og  svirer;  naar  vi  slaas,  er  vi  i  vort  ærlige,  kristelige 
Tøj.  Nu,  Laurits  Galt!  jeg  drikker  Jer  til  i  Kalken 
fra  Højaltret  i  Loewenburg.  Ned  med  Paven  i  Rom 
og  hans  og  Djævelens  Forbundsfælle,  Kongen  af  Spa- 
nien! —  Nej,  behold  Bægret.  Jeg  kender  Jer  Manddom, 
og  I  skal  nok  faa  Lov  at  gøre  Gerning  derfor.  Guds 
Død !  I  skal  faa  Lov  at  tage  Domburg  paa  det  Eyland 
Walcheren  om  et  Par  Dage;  der  har  vi  intet  gjort 
rent  Bord  endnu.« 

»Det  er  et  Ord!«  raabte  jeg  og  stak  Kalken  til 
mig.  —  Aa,  General-Kaptajn,  om  intet  Henning  Gjøe 
tager  sine  stikkendes  Glugger  fra  mit  Ansigt,  da  for- 
tæller jeg  visseligen  intet  j^dermere. 

»Drik  en  Taar,  Laurits  Galt,«  sagde  General-Kap- 
tajnen, »og  gaa  videre.« 

Nu,  tre  Dage  senere,  om  Natten  Kl.  2,  satte  jeg  af 
med  et  halvhundrede  udsøgte  Knægte  i  Storbaaden 
fra  »Den  oraniske  Løve«,  som  tilligemed  de  andre 
Skibe  var  ankret  op  et  Par  Mil  ud  for  Walcheren.  Det 
var  Brandtaage,   og  det  var  just  ved  dens  Hjælp,  vi 

skulde  søge  at  tage  Domburg.  Byen  ligger,  maa  I 
vide,  ved  en  liden  Flod,  knap  en  halv  Fjerdingvej 
fra  Mundingen.  Den  var  fast,  med  Volde  og  Grave, 
og  Indgangen  ad  Floden  forsvaret  af  to  Kasteller  og 
spærret  med  en  Bom,  og  ovenover  førte  en  Træbro, 
som  var  vel  spækket  med  Stykker.  Admiralen  havde 
tilsagt  at  være  med  alle  Flaadens  Baade  i  Flodmun- 
dingen Kl.  572-  Det  var  først  Højvande  Kl.  6,  saa  de 
kunde  have  Strømmen  med  sig  op  en  halv  Time  endnu. 
Til  den  Tid  lovede  jeg  at  tage  Kastellerne  ved  Broen, 
saa  de  frit  kunde  komme  ind  i  Havnen.  »Jeg  vilde 
ikke  lægge  den  Gerning  i  nogen  andens  Haand,  thi 
den  er  halsløs,  om  ellers  nogen  er  det,  men  Laurits 
Galt  er  en  drabelig  Helt.«  —  Guds  Død!  det  sagde 
han,  tror  I  mi^  saa?  Nu,  vi  roede  i  Mulm  og  Mørke 
ind  mod  Land.  Snart  kunde  vi  høre  en  Hund  gø 
og  endelig  Klokkeslagene  fra  Kirkerne  i  Domburg ;  saa 
satte  vi  Drægget  og  hvilede  paa  vore  Aarer.  —  Det 
havde  begyndt  at  lysne  lidt,  da  vi  med  et  hørte 
Stemmer,  en  der  talte  og  skændte,  og  en  der  sang. 
»Det  er  en  Østersfanger  der  skraber  her  paa  Grundene,« 
hviskede  Konstabelen.  Knægtene  holdt  sig  stille  som 
Mus,  og  Lyden  kom  nærmere,  dog  der  var  intet  at 
se,  og  til  sidst  kunde  vi  skelne  Ordene  i  Sangen;  den 
var  lagt  om  min  højbaarne  Krigsøverste,  og  den,  der 
sang  den,  maatte  være  en  ærlig  Kristen. 

»Wilhelmus  van  Nassouwe 
Ben  ick  van  dujrtschen  bloet, 
Het  vaderlandt  ghetrouwe 
Blyf  ick  lot  in  den  doot. 
Een  prince  van  Orangicn  .  .  .< 

»Hold  op,  Martin,  med  den  fordømte  Syngen  om 
Din  Prinse  af  Orangien,«  raabte  en  anden  Stemme. 
»Kan  Du  ingen  Viser  om  Duc  d'Alba  eller  vor  aller- 
naadigste  Konge  af  Hispanien,  saa  hold  Din  Mund, 
Din  skaldede  Kætter.  Om  ikke  Du  vidste,  hvor  de 
bedste  Østers  laa,  skulde  Du  aldrig  komme  paa  Dækket 
af  en  god  walchersk  Skøjte,  Din  platfodede  Hedning.« 
I  det  samme  skimtede  jeg  hans  Sejl  gennem  Tykningen. 
»Tag  Drægget  ind,  ro  væk!«  hviskede  jeg  og  satte  lige 
paa  det.  »Jesus  Maria!«  raabte  Manden  ved  Roret, 
da  vi  løb  langs  Siden.  »Stryg  Jert  Sejl,  om  I  har 
Livet  kært!«  raabte  jeg,  og  straks  lod  de  Sejlet  løbe, 
og  vi  sprang  om  Bord.  »Knebl  den  katolske  Hund 
der  ved  Roret  og  hiv  ham  over  Bord,«  sagde  jeg,  »et 
Skud  gør  for  megen  Støj  —  stop,  træk  Tøjet  af  ham 
først  og  svinebind  ham,  saa  han  intet  svømmer  i 
Land.«  Martin  grinede,  da  de  hev  Skipperen  over 
Bord.  »Nu  kan  I  selv  se  efter,  hvor  de  bedste  Østers 
ligger,«  sagde  han.  »Med  Forlov,  er  I  Watergeusernes 
Admiral?«  Nej,  men  hans  Underadmiral  og  betroede 
Øverste,  sagde  jeg,  han  ligger  selv  her  ude  med  Flaaden 
for  at  tage  Domburg,  men  vi  skal  se  at  lukke  Døren 
op  for  ham;  hvad  Last  har  I?  »Østers,  Herre.  I  Dag 
og  i  Morgen  er  det  store  Fastedage  for  Papisterne, 
da  maa  de  intet  æde  Kød,  de  Skalke,  men  kun  Hav- 
dyr.« Saa  fik  jeg  ud  af  ham,  at  alle  Fattigfolk  nede 
ved  Havnen  vare  gode  Kristne,  at  der  laa  et  Par 
tomme  Skuder  inden  for  Bommen,  at  der  kun  var 
den  samme  Østersfanger  ude,  fordi  Skipperen,  som 
vi  havde  sat  over  Bord,  var  den  eneste,  som  Kom- 

mandanten  derinde  turde  stole  paa,  og  at  Feltraabet 
for  at  slippe  inden  for  Bommen  var:  »Hjælp,  St.  Denys 
og  vor  Frue!« 

»Nu,  kom  hurtig  her  om  Bord,«  sagde  jeg  til  mine 
Folk;  »to  Mand  bliver  i  Storbaaden  og  varskor  Ad- 
miralen, at  han  kommer  op,  naar  han  hører  et  godt 
Skrald  derinde,  saa  skal  Bommen  med  Guds  Hjælp 
være  aaben.  Alle  Mand  gaar  ned  for  og  agter,  og 
ingen  viser  sig  paa  Dækket.«  Saa  trak  jeg  mit  gode 
Tøj  af,  tog  en  Lap  for  det  venstre  Øje,  ligesom  Skip- 
peren havde  haft,  stak  i  hans  Vams  og  Sydvest  og 
tog  saa  Roret,  mens  Martin  hejsede  Sejlet;  han  svor 
paa,  at  Skipperens  Kælling  vilde  ikke  kunne  se  For- 
skel paa  sin  egen  Husbonde  og  mig,  og  blev  agterude 
for  at  retvise  mig.  Vi  kom  godt  gennem  Vandet. 
Det  var  brandtykt  endnu,  men  lysnede  saa  meget,  at 
Solen  maatte  være  staaet  op.  Saa  hørte  vi  et  Par 
Faar  bræge.  »Bagbord  lidt!«  sagde  Martin,  »de  Faar 
er  tøjrede  paa  Klitten  ved  Flodmundingen,  vi  skal 
snart  se  paa  Vandets  Farve,  naar  vi  ere  i  den.«  Det 
var  endnu  helt  blakket  inde  paa  Grunden,  men  lidt 
efter  begyndte  det  at  mørkne.  »Nu  haardt  Styrbord!« 
sagde  Martin.  Vi  kunde  nu  lige  skimte  den  ene  Flod- 
bred og  drev  rask  med  Strømmen  ind.  »Naar  vi 
kommer  til  den  første  Bøje,  tager  jeg  Sejlet,  som  jeg 
plejer  van,  og  saa  hiver  vi  en  Trosse  over  Hovedet 
paa  en  Pæl,  som  vi  faar  lidt  efter  om  Bagbord  og 
holder  os  fast  der,  til  de  har  firet  Bommen  af  —  men 
vi  maa  have  en  Kurv  fuld  til  Vagten  paa  Broen,  det 

faar  de  altid  —  og  snøvl  saa  dygtigt  og  hark  ligesom 
Pieter  Pieters,  —  se,  der  er  Bøjen!« 

Martin  strøg  Sejlet  og  løb  saa  agterud  med  Trossen, 
som  han  kastede  over  Pælen,  og  standsede  Farten  med 
den.  Saa  firede  han  os  langsomt  ned  med  Strømmen, 
og  nu  kunde  vi  i  Taagen  se  Broen  og  Stykkerne, 
som  vendte  ud  imod  os,  og  Muren  paa  bægge  Sider 
med  sine  Skydehuller. 

»Portvagt  aahøj!«  raabte  Martin. 

»Halløj!«  svarede  en  søvndrukken  Stemme  inde 
fra  Land.     »Hvem  der?« 

»Pieter  Pieters.    Hjælp,  St.  Denys  og  vor  Frue!« 

Bommen  blev  gjort  løs  paa  den  ene  Side  og  svin- 
gede ind  med  Strømmen. 

»Lang  I  nu  Kurven  ind,«  sagde  Martin  og  gav  sig 
til  at  hale  ind  paa  Trossen.  Vi  drev  nu  lige  ind 
under  Broen,  jeg  holdt  over  til  den  ene  Side  og  rakte 
Kurven  ind  paa  Baadshagen.  Guds  Fred  og  god 
Morgen,  Landsmand,  sagde  jeg.  Hold  Kæft,  Din  Vand- 
rotte, sagde  Bommanden  og  tog  Kurven.  Saa  gled  vi 
videre  og  kom  paa  den  anden  Side  Broen;  midt  paa 
stod  en  Landsknægt  med  Hjælm  og  Lanse  og  spyttede 
efter   os,  og  saa  blev  han  og  den  borte  i  Tykningen. 

»Saa  bider  vi  os  fast  ved  de  tomme  Skuder  og 
gemmer  os  i  dem,  Martin,  —  om  Du  kan  klare  Dig 
alene  med  Din  Skøjte  over  til  Bryggen  ved  Torvet. 
Hvis  der  er  nogen,  der  spørger  efter  Skipperen,  maa 
Du  sige,  at  han  ligger  i  sit  Lukaf  og  er  drukken. 
Men  dernede  stiller  vi  nu  det  ene  Krudtfad  med  en 
Lunte  hos,  og  naar  Klokken  ringer  halv  seks  i  Kirke- 

taarnet,  saa  løber  Dn  ned,  slaar  Ild  og  tænder  Lunten 
og  stik  saa  i  Land  nedefter  Broen  til,  der  træffer  Du 
os.     Du  kan  blot  gaa  efter  Lyden.« 

Nu  trak  jeg  i  mit  eget  gode  Tøj  igen  og  vi  gik 
alle  om  Bord  i  en  tom  Skude,  der  laa  fortøjet  ved 
Land.  Her  var  ingen  Bebyggelse,  havde  Martin  sagt, 
inden  han  satte  af  med  sin  Skøjte  og  stagede  over 
paa  den  anden  Side,  og  det  regnede  jeg  paa.  Jeg 
valgte  de  seks  raskeste  Karle  til  at  følge  mig  og  bære 
det  andet  Krudtfad,  gav  Resten  Ordre  til  at  holde  sig 
stille  under  Dækket  og  sneg  mig  saa  med  mine  seks 
Mand  i  Land.  Der  løb,  som  Martin  havde  forklaret, 
en  Sti  langs  Floden,  og  naar  vi  kom  til  en  Baad,  der 
var  væltet  over  paa  Siden,  var  vi  lige  ved  Broen. 
Under  Baaden  satte  vi  os  og  ventede;  en  brændende 
Lunte  havde  vi  med,  og  alt  var  rede.  Ovre  paa  den 
anden  Side  kunde  vi  høre  Martin  le  og  snakke  med 
Folk.  »Kom  kun  om  Bord,  og  tag  for  Jer,«  raabte 
han,  »de,  der  kommer  først,  faar  de  største;  men 
lad  være  at  stampe  i  Dækket,  for  Pieter  Pieters  sover 
sin  Rus  ud;  det  var  en  haard  Tørn  paa  Søen  i  Nat.« 
Saa  begyndte  Sangen  inde  i  Kirken,  og  et  Øjeblik 
efter  tog  Kirkeklokken  paa  at  ringe.  Der  gik  en  ringe 
Tid.  Naa,  Martin,  tænkte  jeg,  —  men  saa  lige  med 
et  kom  der  et  Drøn  og  et  Brøl  og  derefter  Skrigen 
og  Hvinen. 

»Lad  os  nu  komme  ned  til  Broen,«  sagde  jeg,  »nu 
har  de  andet  at  gøre  end  at  se  efter  os.« 

Men  da  vi  naaede  ind  under  Broen,  maatte  vi  dog 
stikke  Knivene   i   Halsen   paa  de  to  Brovægtere,  der 

stod  og  gniggede  Øjnene ;  men  det  gik  rask  og  uden 
en  Lyd.  »Op  med  Krudtfadet  der  under  Brobanen, 
pres  det  godt  fast,«  hviskede  jeg  og  filede  med  min 
Daggert  Bom-Fortøjningerne  over  og  slap  Kæden  los, 
saa  Bommen  langsomt  begyndte  at  svinge  indefter. 
»Nu  Lunten  i  Spundshullet ,  pust  til  den,  og  saa  af 
Sted!« 

Vi  løb,  alt  hvad  trække  kunde,  tilbage  til  Skuden. 
Næppe  havde  vi  smidt  los  og  begyndt  at  stage  den 
over  paa  den  anden  Side,  før  Broen  sprang  i  Luften 
med  et  Brag.  Nu  ringede  alle  Klokker,  og  Skrig  og 
Raaben  hørtes  over  alt,  men  intet  kunde  man  se  i 
den  velsignede  Tykning.  Saa  kom  der  en  Baad  dri- 
vende paa  Siden,  og  Martin  entrede  om  Bord. 

»Hille  den!«  raabte  han  og  lo,  saa  det  klukkede, 
»sikke  Himmelspræt  de  fik  —  to  tykke  Munke  fløj 
over  Kirketaget,  og  Pieter  Pieters  Mutter  blev  revet 
midt  over,  den  lede  Kvind.  —  Lad  mig  faa  en  Slire 
og  en  PufFert;  jeg  skal  snart  lære  at  være  Soldat.« 

Alle  Knægtene  var  paa  Dækket.  Otte  Mand  stagede 
Skuden  over;  Resten  stod  med  spændte  Bøsser  og 
brændende  Lunter.  Saa  snart  vi  kom  til  Bryggen, 
holdt  to  Mand  fast  med  Hagerne  og  vi  andre  sprang 
i  Land.  »Nu  følger  alle  den  danske  Kæmpe!«  raabte  jeg, 
og  saa  løb  vi  ned  mod  Kastellet.  Der  kunde  være  blevet 
en  varm  Skærmyssel;  men  vi  faldt  saa  uformodendis 
over  dem,  at  vi  havde  hugget  dem  ned  og  trængt 
dem  ud,  inden  de  fik  tænkt  paa  at  sætte  sig  til  Mod- 
værge. Ovre  fra  Skansen  paa  den  anden  Side  Floden 
begyndte    de    nu  at  fyre,    men    vi  vendte  Stykkerne 

mod  dem  og  mod  Byen  og  lod  dem  spille  paa  dem. 
Og  just  som  Solen  brød  igennem  Taagen,  kom  Ad- 
miralen med  alle  Baadene  roende  op  i  strygende 
Fart.  Trompeterne  skrattede,  og  Folkene  brølede  af 
fuld  Hals  »Holland  for  Oranien  og  Helvede  for  Spanio- 
lerne!«, og  Baadene  løb  lige  midt  ind  i  Byen  og  fyrede  til 
alle  Sider.  Og  da  det  havde  staaet  paa  en  Stund,  og 
den  spanske  Besætning  var  skudt  ned  eller  havde 
skjult  sig,  gik  Admiralen  i  Land  med  sit  Liv-Kom- 
pagni og  rensede  Kirkerne  for  de  papistiske  Veder- 
styggeligheder, og  endelig  kom  Borgmestere  og  Raad 
ud  paa  Torvet  med  hvide  Stave  i  Hænderne  og  gjorde 
ydmygst  Knæfald  for  Admiralen  og  overgav  ham  Nøg- 
lerne til  Staden.  Og  den  vilde  have  faaet  en  naadig 
Behandling,  om  ikke  en  Helvedeshund  af  en  spansk 
Soldat  et  Par  Timer  efter  lumskelig  havde  skudt 
Martin,  som  sad  paa  Høj-Alteret  i  St.  Denys  og  drak 
Kirkens  Vin  og  sang  sin  Vise  om  Prinsen  af  Orangien. 
I  to  Dage  drak  og  svirede  vi.  Det  var  ikke  alle 
de  smaa  Nonnefugle,  der  vare  bedrøvede  over  at  slippe 
ud  af  Buret;  og  derefter  fik  jeg  Forlov  af  Admiralen 
at  rejse  hjem;  og  det  var  med  mange  Taksigelser  for 
min  Snildhed,  at  jeg  havde  lært  Papisterne  at  spise 
Østers  paa  rette  Maade,  og  med  mange  Æresbevisninger 
for  min  Manddom,  at  han  lod  mig  fare.  Og  jeg  kom 
tidsnok  til  at  lukke  min  gudfrygtige  Moders  Øjne; 
min  Fader,  Iver  Galt,  var  død  et  Par  Maaneder  for- 
inden; men  Kalken,  som  jeg  fik  af  Greven  af  Mark, 
den  staar  nu  i  Kirken  i  Hagebro  Sogn;  og  har  mange 
lærde  og  højvise  Mænd  forklaret,  at  den  intet  vanhel- 

liger  vor  fattige  Kirke,  men  at  Watergeuserne  stundom 
viste  for  stor  Ivrighed  efter  at  rense  Gudshusene  for 
Papisternes  gamle  Kar. 

Se,  nu  slaar  jeg  Tap  i  min  Tønde,  og  nu  kan  Hen- 
ning Gjøe  begynde.« 

Laurits  Galt,  der  ikke  havde  glemt  at  læske  sin 
Tunge  under  Fortællingen,  saa  over  paa  Marsken 
med  et  selvbehageligt  og  udfordrende  Smil  og  drak 
en  vældig  Slurk. 

»Tak,  I  drabelige  Helt,  for  den  Beretning,«  sagde 
General-Kaptajnen.  »I  satte  ellers  ikke  Jert  Lys  under 
en  Skæppe;  —  men  nu,  Henning  Gjøe,  skal  I  stande 
os  til  Rette  fordi  I  fikserede  den  mandhaftige  Laurits 
Galt,  der  udenvælts  har  indlagt  sig  mere  Ære  og  Be- 
rømmelse, end  han,  efter  min  Viden,  har  høstet  inden 
Lands.« 

»Hør,  hør,  hør!  Ak,  General-Kaptajn,  I  er  i  Sand- 
hed de  Faderløse  en  Fader  og  de  Fortrykte  en  Be- 
skytter og  Forsvarer;  —  nu,  I  stormægtige  Marsk,  gør 
nu  Rede  for  Jere  spodske  Øjne,  I  staar  for  en  Dom- 
mer, der  ser  lige  lukt  gennem  Jer  Hovenhed  og  Over- 
modighed.« 

»Saa  sagte,  Laurits  Galt,  saa  sagte,«  sagde  Marsken 
og  rejste  sig.  »Vi  ere  saa  nær  af  samme  Alder,  denne 
gamle  Gæk  —  vaer  Jer  Tunge,  I  skrydende  Æsel !  — 
og  jeg,  og  jeg  blues  hartad  ved  at  være  i  Aars  Kom- 
pagni med  den  Pudsenmager.  Hør  nu,  I  gode  Mænd, 
som  her  sidde!  Laurits  Galt  sagde  til  en  Anfang,  at 
der  kanske  var  en  Kende  Løgn  i  det,  han  vilde  for- 
tælle, den  var  kommen  ham  ganske  uforvarendis,  og 

vi  maatte  selv  hitte  den.  Nu  skal  jeg  sætte  Fingren 
paa  den.  Ligervis  som  een  Draabe  Eddike  plumrer 
en  hel  Bøtte  Mælk,  saa  den  skørner  og  løber  sammen, 
saaledes  skal  min  Rettelse,  sur  og  bedsk  [for  Lau- 
rits, plumre  hele  hans  skønne  Beretning  om  hans 
drabelige  Mod  og  Manddom.  Thi  vide  maa  I,  alle 
som  her  tilstede  ere,  at  hvert  Ord  i  Laurits  Galts 
Fortælling  er  Sanning  paa  det  nær,  at  det  slet  intet 
var  ham,  der  øvede  Gerningen,  men  min  i  Herren 
hensovede  Broder,  Mogens  Gjøe,  der  er  Jer  Alle  med 
Æren  bekendt.« 

General-Kaptajnen  og  alle  Herremændene  brast  ud 
i  stormende  Latter,  og  det  regnede  ned  med  Vittig- 
heder og  Stikpiller  over  Laurits  Galt,  der  var  sunket 
sammen  med  Armene  paa  sine  Knæ. 

»Guds  Død!«  raabte  han  og  sprang  op,  da  han 
havde  sundet  sig  lidt.  »Saa  saare  vi  komme  i  Land, 
har  jeg  et  Ord  med  Jer  at  tale,  Hr.  Marsk.  Naar  En 
har  set  sig  saa  meget  om  i  Verden,  som  jeg,  og  været 
med  i  saa  mange  farefulde  Træfninger  og  Batailler, 
der  ere  saa  mangfoldige,  saa  En  intet  mægter  at  komme 
dem  i  Hu  paa  een  Gang,  da  kan  det  vel  lettelig  hænde 
en  gammel  Krigsmand,  der  snart  gaar  paa  Gravens 
Rand,  at  han  forveksler  sine  egne  Bedrifter  med  andre, 
som  kanske  vare  langt  ringere,  —  naa  —  men  uden- 
vælts er  der  Ære  nok  at  hente  for  alle  modige  Mænd 
—  hej,  spil  op  Musikanter!  lad  os  drikke;  hvem  véd, 
hvor  længe  vi  have  at  leve!« 

Under  øredøvende  Latter  og  Raaben  begyndte 
Musikanterne    atter  at  spille.     Math  Ulrik  foreslog  at 

begrave  Laurits  Galt  under  den  mægtige  Dynge  af 
Skaller,  der  var  ophobet  midt  paa  Lugen,  for  at  han 
atter  kunde  rejse  sig  som  en  genopstanden  Kæmpe, 
men  alles  Opmærksomhed  blev  nu  af  Amund  henledet 
paa  Kysten.  Helt  mod  Nord  saas  Hestmandø,  lig  en 
kæmpemæssig  Rxiter  med  flagrende  Kappe;  tværs 
inde  laa  Torghatten  med  Hullet  igennem,  og  nede 
mod  Syd  viste  sig  den  kvindelignende  Lekø,  der  flyg- 
tede for  Hestmanden.  Solen  gød  sit  klare  Lys  over 
den  hele  sælsomt  forrevne  Kyst.  Inde  under  Land 
dukkede  de  øvrige  Sejlere  op,  og  i  Mellemrummet 
boltrede  der  sig  kæmpemæssige  Hvaler,  der  prustende 
satte  høje  hvide,  solglinsende  Vandstraaler  til  Vejrs. 
Om  Aftenen  ved  otte  Glas  blev  der  fra  »Victor«  givet 
Signal  til  at  vende,  og  straks  et1:er  lagde  den  atter 
samlede  Flaade  over  paa  den  anden  Bov  og  styrede 
for  Stvrbords  Halse  Nord  efter. 


for  Styrbords  Halse:  med  Vinden  ind  paa  Styrbords  Side. 

Anden  Mandag  for  Pinse,  netop  fire  Ugers  Dagen 
efter  Victor  s  Afgang  fra  Kobenha^^l,  om  Morgenen 
tidlig,  styrede  Flaaden  med  Livskibet  i  Spidsen  ned 
mod  Vardo.  Næsten  hele  Mandskabet  var  oppe 
for  at  se  paa  Indsejlingen  til  den  længselsfuldt  ven- 
tede Ha^Ti:  men  selv  de,  der  under  Sejladsen  af  sted- 
kendte Folk  havde  hort  fortælle  om  Stedets  Ufrugt- 
barhed og  Fattigdom,  folte  sig  skuffede  nu,  da  Virke- 
ligheden ^^ste  sig  for  dem.  Øde  og  gold  laa  den  lave 
stenede  0  under  Kystens  højere  Fjælde,  nogne,  træ- 
løse Stenblokke,  langt  ned  dækkede  af  Is  og  Sne. 
Fæstningen  Vardø-Hus<  var  et  lavt  Blokhus,  omrin- 
get af  en  ringe,  sammensunken  Vold,  fra  hvilken  fire 
sorte  Jæmkanoner  mismodig  stirrede  ud  over  Vandet. 
Af  Huse  saa  man  ellers  ingen,  kun  nogle  faa  lave 
H}iter.  Og  da  General-Kaptajnens  Barber  raabte,  at 
nu  saa  han  Ryggen  af  et  stort  Rensdyr,  som  stod  og 
græssede,  fik  han  af  Amund  at  vide,  at  der  fandtes 
intet  Græs,  men  kun  Mos,  og  at  det  formodede  Rens- 
dyr var  Taget  af  Vardø  Kirke. 

»Du  ser  noget  lang  ud  i  Ansigtet,  Sten,«  sagde 
General-Kaptajnen,  »og  det  gør  de  Herrer  Junkere 
med.  —  Ja,  det  er  intet  for  vor  Fornøjelse,  at  vi  ere 
dragne  hid  til  disse  umilde  Steder.  Men  det  stakkels 
Folk  her  oppe  kan  vel  have  vor  Beskyttelse  behov; 
de  trænges  haardt  fra  Søen  af  Hollændere  og  En- 
gelskmænd, der  ødelægge  Fisket  for  dem  og  gøre 
dem  Skade  med  deres  Opkøb  og  Forprang.  Og  fra 
Landsiden  trænges  de  af  Russerne,  som  stadig  rykke 
mer  og  mer  mod  Vest  og  tvinge  dem  til  at  skatte  til 
sig,  uanset  de  ogsaa  besøges  af  vore  Skattefogeder. 
Endnu  i  Mands  Minde  var  Kola,  herinde  Øster  paa, 
en  god  norsk  Plads,  men  ved  Lensmændenes  Forsøm- 
melighed og  Tidernes  Ugunst  har  Rusmanden  sat  sig 
fast  dér  og  kalder  den  paa  sit  Sprog:  Malmis.  Og 
Rigsgrænsen  er  nu  rykket  endda  langt  mere  mod  Vest. 
Men  mest  Magt  ligger  der  dog  paa,  at  vi  med  nogen 
Styrke  vise  Flaget  heroppe  og  hævde  Herredømmet 
over  Rigets  Strømme  paa  disse  Kanter,  saa  ingen  util- 
ladt  driver  Sejlads  paa  St.  Michaelsstad  til  Skade  og 
Efterdel  for  Kronens  Indtægt  af  Tolden  i  Sundet,  eller 
eventyrer  sig  videre  mod  Øst.  Thi  baade  Hollændere 
og  Engelskmænd  slikke  sig  om  Munden  efter  denne 
Sejlads  Norden  om  til  Kina  og  Indialand,  og  Adgan- 
gen til  den  hører  retteligen  med  til  Norges  Krones 
Herligheder.  Der  ligger  to — tre  Fartøjer  derinde,  ser 
jeg;  bedst  for  dem,  om  de  har  deres  Søpas  i  Orden. 
Vi  agte  intet  at  se  gennem  Fingre  med  de  Kompaner.« 


St.  Michaelsstad:  Archangelsk. 

Der  blev  saa  stort  Røre  i  Vardø  Havn,  som  der 
kunde  blive,  da  »Victor«  under  stor  Skyden  og  med 
alle  Flag  i  Top  løb  ind  og  ankrede,  efterhaanden  fulgt 
af  den  øvrige  Flaade.  Straks  hændte  der  det  Uheld, 
at  en  Kugle,  som  man  havde  glemt  at  tage  ud  af  en 
af  Kanonerne,  fløj  over  og  gik  igennem  Maven  paa 
Styrmanden  paa  et  hollandsk  Skib,  som  laa  derinde, 
saa  han  styrtede  død  om  paa  Stedet.  Baade  der  og 
om  Bord  paa  de  to  andre  Skibe,  fra  Hull,  fik  man  en 
Følelse  af,  at  dette  Besøg  ikke  varslede  godt  for  dem, 
men  det  var  for  sent  at  tænke  paa  at  undfly.  Straks 
efter  at  Ankeret  var  faldet  paa  »Victor«,  stødte  der 
en  Baad  fra  Borde,  og  General-Kaptajnen,  fulgt  af 
Mogens  Ulfeld,  Albert  Skeel  og  Sten  Rosensparre,  gik 
om  Bord  i  de  fremmede  Skibe,  som  viste  sig  ikke  at 
have  Pas  fra  deres  Regeringer,  og  som  saaledes  vare 
paa  ulovlige  Veje.  De  to  vare  lastede  med  Fisk  og 
Pelsværk,  som  var  købt  inde  i  Fjordene,  og  vare  fær- 
dige til  at  lette  for  Hjemgaaende;  den  tredje  —  Hol- 
lænderen —  var  netop  kommen,  fuldlastet  med  Vin 
og  Salt,  og  havde  desuden  en  stor  Sum  rede  Penge, 
som  Skipperen  skulde  have  gjort  Indkøb  for  hos  Rus- 
serne. Det  blev  alt  erklæret  for  god  Prise,  og  Mand- 
skabet efterhaanden  fordelt  paa  de  øvrige  Skibe.  Be- 
falingsmændene derimod  blev  førte  over  paa  »Victor« 
og  lagte  i  Jærn  paa  Dækket. 

Da  General-Kaptajnen  atter  var  kommen  om  Bord, 
vare  Børge  Trolle  og  Alexander  Durham  fra  »Gideon« 
og  »Josaphat«  samt  Lensmanden  paa  Vardø-Hus,  Hans 
Olsen,    komne  for  at  hilse  paa  ham.    Den  sidste  var 

aldrig  i  sit  Liv  bleven  saa  forbaA^set  og  saa  glad,  sagde 
han.  Nu  kunde  man  se,  at  det  ikke  var  en  umyndig 
Dreng,  der  var  Konge  i  Landet,  som  nogle  havde  sagt, 
men  en  Herre,  der  vilde  hævde  sin  Magt.  Her  kom 
de  Skarns  Søfolk  fra  alle  Kanter  og  øvede  Vold  mod 
de  stakkels  Mennesker  paa  Kysten,  og  hvad  skulde 
han  stille  op  med  sine  20  affældige  Knægte  og  sine 
4  Kanoner,  naar  der  tidt  og  ofte  kom  Skibe  med  20 
Kanoner  og  90  Mand?  Nej,  en  saadan  Flaade  havde 
han  aldrig  før  set  under  dansk  Flag  —  og  saa  mange 
Adelspersoner,  som  der  var  om  Bord !  Men  nu  maatte 
de  alle  være  saa  snilde  at  tage  til  Takke  hos  ham  til 
Middag. 

»Hans  Olsen,  Hans  Olsen!«  raabte  Børge  Trolle, 
inden  General-Kaptajnen  kunde  faa  sagt  Tak  for  Ind- 
bydelsen. »Hvad  Ondt  har  vi  gjort  Jer,  at  I  vil  be- 
værte os?  Hofmanden  stikker  i  J^r,  gamle  Hans,  og 
I  vil  se  Adelsmænd  og  Riddere  ved  Jert  Bord,  men 
hvad  har  I  at  byde  paa?  Kan  1  huske,  da  I  sidst 
havde  Alexander  Durham  og  mig  til  Gæst,  at  der  intet 
var  at  tage  til,  saa  vi  maatte  gaa  fra  Bordet  lige  saa 
slunkne,  som  vi  havde  sat  os,  og  byde  Jer  om  Bord 
straks  efter,  at  vi  dog  kunde  faa  god  og  ærlig  Mad 
efter  kristelig  Skik.  Lyd  mit  Raad,  Hr.  General-Kap- 
tajn, og  bed  Lensmanden  æde  hos  Jer,  —  det  kommer 
I  dog  til  bagefter  af  Medlidenhed  baade  med  ham  og 
med  os  andre.« 

Lensmanden  mumlede  noget  om  Stedets  store  Fat- 
tigdom, men  at  han  dog  maatte  holde  paa  sin  Vær- 
dighed  og  byde   Skibscheferne  til   Gæst  paa   Slottet; 

de  havde  jo  rigtignok  altid  baade  bedre  og  friskere 
Proviant  end  han,  saa  det  var  sjældent,  at  de  tog 
imod  Indbydelsen,  og  naar  han  havde  gjort,  hvad  han 
ansaa  for  sin  Pligt,  og  de  havde  sagt  Nej,  saa  fandt 
han  det  saa  rimeligt,  at  de  bad  ham  om  Bord. 

Medens  Mandskabet  fra  de  forskellige  Skibe  straks 
blev  sat  til  at  fylde  fersk  Vand  paa  de  tomme  Vand- 
tønder og  bringe  Mel  i  Land  for  at  bage  Brød  i  Fæst- 
ningens Bagerovn,  gik  General-Kaptajnen  og  de  fleste 
af  hans  Officerer  fra  Borde  for  at  bese  Øen. 

»Det  er  en  herlig  Ting  at  føle  fast  Land  under 
Fødder,  naar  man  en  Maaned  har  maattet  balancere 
paa  et  gyngende  Skibsdæk,«  sagde  Sivert  Grubbe  til 
General-Kaptajnen,  da  de  vare  komne  op  paa  Stranden. 

»Ja,  det  kan  være  ret  nok,  men  Luften  er  bedre 
til  Søs ;  her  lugter  fæl  ramt  af  raaden  Fiske  Affald  og 
andet  deslige;  det  er  just  som  paa  den  store  Sal  paa 
Københavns  Slot,  naar  Vinden  staar  paa  fra  Skarn- 
holmen. —  Men  aldrig  saa  jeg,  hvor  jeg  saa  vender 
mig,  et  saa  gudsforladt  Eyland  som  dette!« 

»Befolkningen  svarer  til  Stedet,«  sagde  Albert  Skeel, 
»de  ligner  mer  Bæstier  end  Mennesker;  —  hvem  er 
Præst  heroppe?  Det  maa  være  en  sjælden  Mand,  om 
han  kan  holde  Evangelii  Lys  klart  og  skinnende 
blandt  disse  Høveder.« 

»Præsten  kender  jeg,  ham  traf  jeg  for  15  Aar  siden 
udenvælts,  da  var  han  en  skikkelig  Karl  og  Præcep- 
tor  for  Aksel   Gyldenstjerne,«    svarede   Sivert  Grubbe. 

»Siden  kom  han  i  daarligt  Kompagni,«  afbrød 
Mogens  Ulfeld,  »og  nu  passer  han  til  Menigheden;  et 

Svin  og  et  Dyr  var  han  det  meste  af  sine  Dage;  — 
han  blev  relegeret  fra  Københavns  Universitet  for  den 
skidne  Sag  med  Anneke  Hemmesniders  i  et  Ølhus, 
som  hedder  Paradis,  ved  Nørre  Port.« 

»Saa  er  det  i  tusind  Pokkers  Navn  Mads  Griis!« 
raabte  Laurits  Galt,  »han  kaldtes  siden  efter  altid  »den 
forløbne  Paradisfugl«.  Vi  traf  ham  en  Nat  i  Nørre- 
gade med  nogle  andre  Pér  Cauda'er;  saa  stak  de  fra 
os  og  forputtede  sig  paa  Kirkegaarden,  men  vi  havde 
en  Støver  med;  han  hittede  dem  frem,  og  Paradis- 
fuglen maatte  staa  aaben  Skrifte  i  bar  Skjorte.« 

»Ja,  Frænde  er  Frænde  værst!«  sagde  den  alvor- 
lige Henning  Gjøe  med  et  ringeagtende  Sideblik  til 
Laurits  Galt. 

Lensmanden  havde  ladet  sine  Knægte  træde  an 
ved  Kanonerne,  da  General-Kaptajnen  og  hans  Følge 
kom  op  til  Fæstningen. 

»For  den  rasende,  styrtende  Syge,  som  de  siger  i 
Holsten,  det  er  jo  et  helt  Mønsterkompagni,  I  har  der, 
Hans  Olsen!«  raabte  han  og  lo,  og  hele  Følget  istem- 
mede  Latteren.  »Nu,  skal  Værket  trives  paa  disse 
Kanter,  da  vil  der  tænkes  paa  Midler  til  at  lægge  en 
stærkere  Fæstning  her.  —  Hvad  nu,  Dr.  Jakob?« 

Det  var  Doktoren,  som  kom  løbende  henne  fra 
Kirken;  han  gjorde  Tegn  til  de  forsamlede  Herrerom 
at  være  stille,  og  sagde  sagte: 

»Om  I  vil  komme  hen  til  Kirken,  saa  kan  I  uset 
komme  til  at  høre  en  Prøve  paa  Hr.  Mads'  Veltalen- 


Pér  Cauda:  Haanlig  Betegnelse  for  en  Student. 

hed.  De  kommer  bærende  ovre  paa  den  anden  Side 
Kirken  med  den  hollandske  Styrmand  for  at  jorde 
ham,  og  Hr.  Mads  er  der  alt  til  Stede.« 

I  det  samme  begyndte  Kirkeklokken  at  lade  sig 
høre  med  en  Lyd  som  fra  en  sprukken  Gryde.  Hur- 
tigt og  tyst  skyndte  alle  sig  hen  til  Kirken  og  saa 
ude  fra  gennem  de  sniaa  Vinduer  ind  i  det  fattige 
Gudshus. 

Henne  i  Hjørnet,  lige  inden  for  Døren  var  der  gra- 
vet et  aflangt  Hul  i  Kirkens  Jordgulv.  En  seks — otte 
hollandske  Søfolk  kom  ind  ad  Døren,  fulgte  af  en 
Del  fra  den  danske  Flaade,  bærende  en  uhøvlet,  raat 
sammentømret  og  kultjæret  Ligkiste  imellem  sig.  De 
satte  den  midt  i  Gangen,  tog  saa  Hattene  af  med  et 
plumpt  Buk  op  mod  Alteret  og  Præsten,  som  stod 
ved  Døbefonten  og  skuttede  sig;  han  var  iført  en 
fedtet  og  laset  Præstekjole,  holdt  sammen  om  Livet 
ved  et  Stykke  Sejlgarn,  og  havde  en  snavset,  krøllet 
Pibekrave  om  Halsen.  Han  saa  sløvt  ned  til  Mæn- 
dene, der  satte  Hattene  paa  igen  og  paa  een  Gang  uden 
Takt  og  uden  Tone  istemte  den  sælsomste  Sang,  hvor 
det  selv  med  den  bedste  Vilje  var  umuligt  at  skelne 
Ord  eller  Melodi.  Da  de  en  efter  en  vare  blevne  fær- 
dige med  Salmen,  hilste  de  atter  op  til  Alteret.  Hr. 
Mads  satte  sig  nu  i  Bevægelse  og  rokkede  ned  mod 
Kisten.  Foran  den  blev  han  staaende,  saa  paa  Kisten, 
paa  Graven  og  paa  Forsamlingen  og  virrede  med 
Hovedet.  Saa  drog  han  tre — lire  dybe  Suk,  foldede 
Hænderne  foran  paa  Maven,  lagde  Hovedet  helt  over 

9» 


132 

paa  Siden  og  sagde  endelig  med  en  hæs  og  snøvlende 
Stemme : 

»Denne  Synder,  som  her  for  mig  ligger,  er  mig 
ganske  fremmed  og  ubekendt.  Hvor  han  er  født  er 
mig  ingenlunde  vitterligt,  item  hvem  hans  Forældre 
ere,  saa  lidet  som  jeg  kender  hans  Liv  og  Levned. 
Først  om  hans  Afgang  fra  denne  Verden  er  jeg  til- 
fulde underrettet.  Men  saasom  I  andre  vide  lige  saa 
meget  derom  som  jeg,  aarsages  jeg  ikke  til  nogen 
vidtløftig  Forklaring.  Og  slutter  jeg  derfor  her  min 
Tale  i  Navnet  Faderens,  Sønnens  og  den  Hellig  Aands!« 

Saa  snart  Præsten  holdt  inde,  tog  Hollænderne 
atter  fat  paa  den  samme  ensformige  og  uforstaaelige 
Salme  og  firede  Kisten  ned  i  Graven.  Man  hørte  mel- 
lem de  drævende  Stemmer  Præstens  Røst,  da  han  lod 
tre  Spadefulde  Jord  falde  paa  Kisten  og  opremsede 
Ritualet,  hvorpaa  han  skyndte  sig  barhovedet  ud  af 
Kirken.  Hollænderne  vedblev  med  deres  Sang  og 
skuffede  imidlertid  den  opgravede  Jord  ned  over  deres 
Kammerats  Kiste. 

Uden  for  Kirken  løb  Hr.  Mads  paa  General-Kap- 
tajnen og  hans  Følge.  Hans  lange,  hvidgule  Haar 
hang  i  Tjavser  ned  over  de  opdunstede  Kinder,  og  hans 
smaa  rødkantede,  missende,  gulgraa  Øjne  søgte  urolig 
og  spørgende  rundt  mellem  de  mange  fremmede  Men- 
nesker. 

»I  er  en  Lakoniker,  højlærde  Hr.  Mads,«  sagde 
General-Kaptajnen,  »I  bruger  ikke  mange  Ord.« 

»Nej,  Eders  Velbyrdighed,  hvem  I  ellers  er.  En 
bliver  her  afvant  med  Talens  Brug,   —   her  er  kun 

Høveder  omkring  En,  —  men  det  er  det  mageligste, 
selv  om  En  til  Slut  bliver  ligervis  som  de ;  men  hvad 
er  det  ikke  —  jo,  i  Tremmens  Navn,  vist  er  det  saa, 
min  Studiekammerat  fra  Ungdomsdage,  Sigvardus 
Grubbe,  amice  dilectissime,  quid  novi,   quid  novi?*)« 

Hans  plirende  Øjne  havde  til  sidst  fæstet  sig  med 
et  Udtryk  af  Forbavselse  paa  Sivert  Grubbe,  der  lidt 
nølende  rakte  ham  Haanden. 

»Det  var  i  Padua,  vi  saas  sidst,  Mads  Griis,« 
sagde  han. 

»I  Padua,  i  Padua,  i  den  søjlesmykte  Studiegaard, 
—  aa  ja,  nu  kommer  jeg  i  Hu,  blaa  Himmel,  Sol  og 
Varme,  ja,  ja  —  Sol  og  Varme.  —  Det  er  ligesom  En 
var  død  heroppe.  Nej,  dernede  Syd  paa!  Nej,  se 
det  er  jo  den  velbyrdige  Mogens  Ulfeld.  Tak  for  sidst.« 
Præsten  kyssede  sin  Haand  og  strakte  den  ud  mod 
Adelsmanden.  »De  tre  Rosenobel  kom  mig  godt  til 
Pas;  det  var  smukke  Penge  for  en  Ligtale  paa  disse 
Kanter. « 

»Ja,  men  I  gjorde  ogsaa  lidt  mere  ud  af  den,  end 
af  den,  vi  hørte  nys.« 

»Ak,  strenge  Herre,  denne  var  kun  en  ringe  Sø- 
mand, —  tror  I,  nogen  siger  saa  mange  Ord  over 
mig,  naar  jeg  skal  puttes  ned?  Men  Jer  Broder,  en 
ædelig  Mand!  —  ja,  det  er  jo  ellers  sølle  nok,  at  han 
skal  ligge  her  in  ultima  Thule,  men  det  raader  vi  ikke 
for  —  nu,  han  havde  løftet  Haand  mod  sin  Fader, 
saa  han  kan  endda  være  glad,  han  ligger  i  kristen 
Jord,  hvor  tyndt  et  Lag  der  saa  ogsaa  er  over  ham.« 
*)  Sivert  Grubbe,  min  kæreste  Ven,  hvad  nyt? 

»Naa,  er  I  ellers  tilfreds  heroppe,  Hr.  Mads?« 
spurgte  General-Kaptajnen. 

»Ja,  aa  ja,  er  jeg  det,  gunstige  Herre,«  svarede 
Præsten.  »Menigheden  og  jeg  vi  staar  saa  omtrent 
lige,  saa  den  ene  Part  har  intet  at  lade  den  anden 
høre.  De  højvise  Professores  udi  København  viste 
mig  en  stor  Velgerning,  da  de  jog  mig  fra  Studie- 
gaarden.  Jeg  var  ellers  aldrig  kommen  hid,  og  paa 
intet  andet  Sted  kunde  jeg  leve  saa  fuldkommen  filo- 
sofisk som  her.  —  Jeg  har  kun  et  Savn,  og  det  er 
01.  Godt  stærkt  01.  Jeg  har  intet  andet  at  brygge 
paa  end  den  Mask,  den  gunstige  Lensmand  lader  mig 
faa  fra  Slottet.  Den  var  vel  mere  passelig  til  Svine- 
føde,  om  ellers  de  velsignede  Dyr  kunde  trives  her, 
men  jeg  brygger  01  derpaa  —  se  det  bliver  mig  igen 
for  svinsk  en  Filosofi,  naar  jeg  tænker  paa  Bryhan  — 
—  eller  Rostocker  01  —  eller  Briwisviger  Mumme.« 

»Ja  den,  Anneke  tappede  i  »Paradis«,  smagte  Jer 
nok  sær  lifligt,  Hr.  Mads!«  sagde  Laurits  Galt. 

Præsten  fo'r  sammen,  vendte  sig  lynsnart  om  og 
saa  spørgende  paa  ham.  »Det  er  en  ondsindet  Kom- 
pan, om  han  saa  aldrig  bærer  Guldkæde  som  en  Rid- 
dersmand, en  Spottefugl  og  en  Skalk.  —  Kan  jeg  intet 
faa  Lov  at  leve  i  Fred,  her  i  dette  Hul  engang?  . . .« 

»Hold  Jer  Mund,  Laurits,  og  kom  intet  med  fler 
Gloser.  —  Jeg  véd,  der  er  rigeligt  med  fersk  Vand 
paa  Øen,  Hr.  Mads.  Vask  Jer  saa  ren,  som  I  kan 
blive;  En  skal  ikke  gøre  sig  saa  ydmyg,  at  han  bliver 
skiden  ved  det,  og  kom  saa  og  æd  Middag  med  paa 
»Victor«.     Der  skal  I  faa  det  01,  I  længes  efter.  — 

Men  lad  os  nu  se  indenfor  i  dette  mærkelige  Herrens 
Tempel.« 

De  gik  alle  ind  i  Kirken  paa  nær  Præsten,  der 
med  opkiltet  Præstekjole  satte  i  kort  Trav  over  Kirke- 
gaarden  over  til  den  Jordhytte,  der  tjente  ham  til 
Bolig. 

Hollænderne  vare  blevne  færdige  med  at  kaste 
Graven  til.  Da  de  danske  Herrer  kom  ind,  var  en 
af  dem  i  Færd  med  at  rejse  et  Mindesmærke  paa  den 
afdødes  Grav.  Det  bestod  af  Halvdelen  af  Laaget  af 
en  Smørdrittel.  Midt  paa  var  der  sømmet  en  lang, 
spids  Pind  fast,  der  blev  stukket  i  Jorden  ved  Gra- 
vens Hovedende  op  mod  Kirkemuren.  Og  paa  det 
halvmaaneformede  Laag  fortalte  en  Indskrift  paa  Hol- 
landsk med  tre  Kors  over,  at  Styrmand  Adrian  Møm- 
pels  af  Groningen  hvilede  her  til  Dommens  Dag. 

General-Kaptajnen  tog  sin  Hat  af  foran  den  friske 
Grav  og  foldede  sine  Hænder.  Følget  fulgte  hans 
Eksempel.  »Sig  den  Bøn,  Du  kan,  Sten,  for  dem, 
der  komme  ulykkeligt  af  Dage.«  Og  Sten  traadte 
frem  ved  Graven  og  bad  for  den  ukendte  Sømands 
Sjæl.  »Amen!«  sagde  Hollænderne,  der  kun  havde 
forstaaet  den  gode  Mening,  og  forlod  Kirken  med 
mange  Buk  og  Skrabud. 

Af  saadanne  og  lignende  Mindesmærker  var  der 
mange  i  det  lave,  fattige  Rum,  der  langt  mere  lig- 
nede en  Lade  end  en  Kirke.  Ofte  havde  man  sparet 
sig  den  Ulejlighed  at  tildanne  noget  saa  pralende  som 
det,  der  var  rejst  over  Styrmand  Adrian,  og  havde 
ladet  sig  nøje  med  at  krasse  den  hedengangnes  Navn 

op  paa  Væggen  med  Kønrøg  eller  Tjære.  De  russiske 
Begravelser  vare  kendelige  paa  Andreaskorset  og  de 
ejendommelige  Bogstaver;  Dr.  Carisius  tog  sig  straks 
paa  at  skrive  en  Del  op,  hvor  han  fandt  græske  Ord. 
Foran  det  simple  Fyrretræs  Alterbord  hvilede  Mogens 
Ulfeids  Broder,  Kristoffer,  der  var  død  heroppe  paa 
en  Ruslandsfærd.  Han  ventede  endnu  paa  sin  Lig- 
sten, og  kun  en  Pind  med  hans  Navn  udskaaret  vidnede 
om  Stedet,  hvor  han  laa. 

»Naa,  nu  om  Bord!«  udbrød  General-Kaptajnen. 
»Dette  Eyland  frister  ikke  til  noget  langt  Besøg.« 

Lensmanden  havde  til  Middagen  om  Bord  paa 
»Victor«  maattet  ofre  et  Rensdyr  og  et  Par  Faar,  og 
Maaltidet  var  saa  overdaadigt,  som  det  kunde  blive 
paa  disse  Steder.  Lidt  ferskt  var  altid  en  behagelig 
Forandring  oven  paa  den  tilvante  Saltfadsmad,  og 
Besøget  af  de  øvrige  Skibes  Befalingsmænd  en  kær- 
kommen Adspredelse,  saa  »Kapernaum«  genlød  af 
munter  og  højrøstet  Samtale. 

Efter  at  Maaltidet  var  endt,  blev  Herrerne  paa 
gammel  Vis  siddende  ved  Vinkanderne,  og  Talen 
faldt  snart  paa  et  og  snart  paa  et  andet,  men  til 
sidst  vare  alle  optagne  af  at  drøfte  Begivenheden  med 
Fuglen  og  den  ukendte  Klippe.  »Josaphats«  Kap- 
tajn, Alexander  Durham,  der  var  Skotte  af  Byrd, 
svor  og  bandte  paa,  at  det  var  Trolderi  og  intet 
andet,  ligesom  paa  Skotlandstogtet.  Han  havde  straks 
tænkt  sig,  at  der  var  noget  galt  paa  Færde,  da  »Vic- 
tor« laa  kølhalt  ved  Bradbænken  og  fik  knækket  sine 

Master.     Han  havde   drukket  tæt  og  talte  meget  højt 
og  meget  ivrigt. 

»I  Skotter  lugte  Hekseri  overalt;«  sagde  den  nøg- 
terne Sivert  Grubbe,  »fortæl  os  heller  noget  om  den 
Tid,  I  var  Hofsinde  hos  Skottedronningen,  den  skønne 
Marie  Stuarts  Gemal,  som  hun  selv  pustede  i  Luften 
med  et  Fad  Krudt.  —  I  kan  fortælle  saa  artigt,  Alex- 
ander Durham,  som  ingen  anden  Herremand  ved  Hove.« 

Over  for  saa  smigrende  Ord  maatte  Skotten  give 
tabt  og  lade  sin  Bidskhed  mod  Troldkællingerne  fare. 
Han  var  snart  inde  i  en  lang  og  udførlig  Beretning 
om  Marie  Stuart  og  hendes  Fortrolige,  Sangeren  Riz- 
zio,  som  de  en  Aften  havde  trukket  ud  af  Dronningens 
Kammers  og  prikket  til  Døde  med  deres  Dolke. 

»Ha,  ha!«  lo  han,  idet  han  trak  sin  sølvskæftede 
Daggert  ud  af  Skeden  og  viste  den  frem.  »Denne 
gode  Kniv  var  ogsaa  med,  I  skulde  høre,  hvor  den 
italienske  Skraalhals  kunde  bruge  sin  Røst,  da  vi 
slæbte  ham  ud;  men  Tenoristen  mistede  ganske 
Stemmen,  da  den  ædle  Lord  Douglas  med  sit  Sværd 
skar  Struben  over  paa  ham,  —  ak,  ja!  Det  er  nu 
over  30  Aar  siden ;  —  og  bagefter  maatte  den  papisti- 
ske Dronning  selv  lægge  sit  skønne  Hoved  paa  Blok- 
ken !  Ja,  Tiden  gaar,  og  En  bliver  gammel  og  har  nu 
kuns  ringe  Glæde.« 

»Nu,  nu,  Alexander  Durham!  I  kan  drikke  endnu,« 
udbrød  General-Kaptajnen  »det  er  altid  noget  —  Hvad 
godt,  Amund?« 

Amund  kom  ned  for  at  melde,  at  en  Finnebaad 
kom  over  til  Øen  fra  en  af  Fjordene. 

»Er  Tuikvas  med,«  sagde  Lensmanden  »da  skal 
vi  snart  se  en  Prøve  paa  deres  Kunst.  Han  er  Gan- 
Fin,  og  det  af  den  rette  Slags.« 

»Lad  dem  komme  om  Bord!«  raabte  General- 
Kaptajnen  og  gav  Ordre  til  at  flytte  ud  paa  Halvdæk- 
ket, hvor  Bordene  blev  satte  op  tværskibs  foran  Ka- 
hytterne. 

Finnerne  kom  roende  i  fuld  Fart  ind  i  Havnen; 
saa  slap  de  med  eet  Aarerne  og  lod  dem  hvile  i  Strop- 
perne, medens  de  nysgerrigt  saa  sig  om  og  betragtede 
Flaaden.  Da  de  fik  Øje  paa  »Victor«,  ofrede  de  det 
en  særlig  Opmærksomhed,  roede  et  Par  Gange  rundt 
om  Skibet  og  stirrede  ufravendt  paa  det,  og  det  var 
først  paa  Lensmandens  gentagne  Tilraab,  at  de  kom 
langs  Siden  og  entrede  om  Bord.  De  vare  en  seks 
Stykker,  smaa  firskaarne  Skikkelser  med  røde,  spidse 
Huer  paa  Hovedet  og  klædte  i  Rensdyrsskind  med 
Haarene  udefter;  de  havde  brede  Ansigter  med  frem- 
staaende  Kæbeben  og  smaa  smalle,  urolige  Øjne. 

»Halløj,  Tuikvas!«  raabte  Lensmanden,  idet  han 
efter  Aftale  pegede  paa  Mogens  Ulfeld,  »der  staar 
Skibets  Høvedsmand.« 

Men  Finnerne  lod  til  at  vide  bedre  Besked;  de 
faldt  alle  som  en  med  ydmyge  Lader  paa  Knæ  for 
General-Kaptajnen  og  mumlede  paa  deres  Maal  en 
Mængde  uforstaaeligt  Tøj. 

»Nej,  de  lader  sig  intet  narre,  de  Svartalfer,«  sagde 
General-Kaptajnen  og  lo.  »Lad  dem  nu  først  faa  noget 


Gan-Fin:  troldkyndig  Finlap. 

at  æde,  og  en  Kande  Vin,  at  de  kan  faa  Gejsten  op. 
Saa  kan  vi  siden  forfare,  hvad  de  due  til.« 

Under  Herremændenes  Latter  og  opmuntrende 
Tilraab  styrtede  Finnerne  sig  graadigt  over  de  paa 
Storlugen  fremsatte  Rester  fra  Middagen.  Men  Lens- 
manden lagde  Beslag  paa  Vinkanden  og  lovede  at 
skænke  ud  for  dem,  men  kun  paa  den  Betingelse,  at 
Tuikvas  vilde  fare  hjem  til  Danmark  og  skaffe  Besked 
om,  hvorledes  Sivert  Grubbes  Fæstemø,  Hildeborg, 
befandt  sig.  Dette  var  forud  aftalt.  Thi  da  hun  var 
den  af  Dronningens  Jomfruer,  der  altid  var  om 
hende,  vilde  General-Kaptajnen,  uden  at  forraade  sin 
sande  Stilling,  ved  samme  Lejlighed  spørge  Nyt  fra 
hende. 

Tuikvas  talte  godt  Norsk;  han  gjorde  i  Begrundel- 
sen Vanskeligheder,  men  til  sidst  gav  han  efter,  hen- 
tede sin  Troldtromme  —  Runebommen  —  op  fra  Baaden 
og  satte  sig  paa  Hug  midt  paa  Storlugen.  General-Kap- 
tajnen paabød  Tavshed.  Finnerne  stillede  sig  op  om- 
kring Storlugen  for  at  passe  paa,  at  ingen  forstyrrede 
Tuikvas,  og  denne  begyndte  at  tromme  med  Fingrene 
paa  Runebommens  spændte,  underlig  bemalede  Skind, 
og  samtidig  sang  han  en  dæmpet,  ensformig  Melodi 
og  kastede  Overkroppen  frem  og  tilbage,  i  Beg}'ndel- 
sen  langsomt  og  afmaalt,  men  senere  med  tiltagende 
Hurtighed.  Efterhaanden  blev  Sangen  til  enkelte 
gryntende  Hyl,  Kroppen  sitrede  og  skælvede  under 
den  voldsomme  Bevægelse,  og  til  sidst  styrtede  han 
om  paa  Siden,  strakte  Benene  ud  og  blev  liggende  som 
livløs.    Han  var  sortblaa  i  Ansigtet,  Øjnene  stod  stive 


140 

i  Hovedet,   og   Hænderne  vare  krampagtigt  knyttede 
om  Runebommen. 

»Nu  er  han  borte;«  hviskede  Lensmanden  til  Ge- 
neral-Kaptajnen »se,  hvor  de  andre  passer  paa;  ikke 
en  Myg  skal  faa  Lov  at  sætte  sig  paa  ham.« 

»Trolddom  og  Djævelskab!«  brummede  Alexander 
Durham. 

Efter  et  Kvarters  Forløb  begyndte  Tuikvas  at  røre 
sig;  Fingrene  rettedes  ud,  den  sortblaa  Farve  svandt, 
og  Øjenlaagene  lukkedes;  han  laa  lidt  endnu,  en 
Skælven  løb  af  og  til  igennem  ham,  men  pludselig 
satte  han  sig  over  Ende,  aabnede  Øjnene  og  saa  sig 
forvirret  omkring,  som  en  der  ikke  kan  besinde  sig 
paa,  hvor  han  er. 

»Her,  Tuikvas,«  raabte  Lensmanden  og  rakte  ham 
et  Bæger  Vin  »her  er  til  at  styrke  Jer  paa;  drik  og 
lad  os  høre,  hvad  I  har  set.« 

Finnen  greb  Bægeret  og  drak  begærligt;  saa  drog 
han  et  dybt  Suk,  rejste  sig  op  og  rystede  sig,  gik 
hen  foran  General-Kaptajnen  og  bøjede  sig  dybt  for 
ham  med  Armene  korslagte  paa  Brystet. 

»Herre!«  begyndte  han  i  en  syngende  Tone,  »me- 
dens min  Krop  laa  her,  fo'r  min  Sjæl,  som  I  befalede, 
langt  mod  Syd.  Jeg  kom  til  en  stor  Stad  med  et 
Slot  med  et  højt  Taarn  med  blaat  Tag  og  et  Spir  med 
tre  Kroner  paa,  af  Guld.  Men  den  Mands  Fæstemø 
var  ej  der,  men  med  sin  Frues  Naade,  Nord  paa,  i 
Huset  i  Skoven.  Og  min  Sjæl  kom  did  og  fandt  et 
skønt  Hus  ved  en  Sø  midt  i  den  grønne  Skov.     Og 

der  var  en  høj   Bro   ud  til  Huset  og  tvende  Taarne 
og  mange  Hjortetakker  derpaa.« 

»Ak,   det  kære    Frederiksborg  !<'    udbrød  General- 
Kaptajnen  og  sprang  op. 

»Tys,  tys!«  hviskede  Lensmanden  og  Henning 
Gjøe.  Han  strøg  sig  med  Haanden  over  Panden  og 
satte  sig;  men  Tuikvas  fortsatte. 

»Min  Sjæl  gik  ind  ad  den  store  Dør;  den  var 
dobbeltfløjet  og  med  Jærnbeslag  og  foran  stod  to 
Drabanter  med  blanke  Hjælme  og  Hellebarder.  Men 
i  Fruerstuen  sad  den,  jeg  søgte.  Hun  slog  Væven, 
men  hendes  Frues  Naade  sad  hos  paa  Bænken  ved 
Vinduet  og  saa  ud  over  Søen.  »Der  er  saa  stille  i 
Skoven  nu  om  Dage,«  sagde  hun  og  sukkede;  »det  er 
ikke,  som  naar  Hans  Naade  er  hjemme  og  jager 
histovre,  saa  man  baade  hører  Hornets  Klang  og 
Bøsserne  og  Jægerraabene  og  ser  Hjorten  komme 
farende  ned  over  Bakken  og  styrte  sig  i  Søen.  — 
Syng,  Hildeborg,  jeg  faar  saa  vemodelige  Tanker,  naar 
jeg  mindes,  hvor  han  nu  færdes,  og  hvilke  Farer  han 
er  stedt  i  der  Nord  paa.«  Og  Jomfru  Hildeborg  slog 
Væven  og  sang  dertil,  og  hendes  Frues  Naade  sad 
paa  Løjbænken  ved  Taarnvinduet  og  saa  ud  over 
Søen  og  Skoven  og  græd.« 

Paa  Tuikvas'  Fortælling  herskede  der  almindelig 
Tavshed.    Sivert  Grubbe  var  den  første,  der  brod  den. 

»Og  tog  I  intet  med,  til  Bevis  paa  at  I  var  paa 
det  Sted.  Det  plejer  at  være  Skik  og  Brug  hos  Jer, 
har  jeg  hørt.« 

Nej,  jeg  tog  intet  med,«    svarede  Tuikvas  stolt. 

»Tuikvas'  Ord  er  nok  heroppe;  det  tvivler  ingen  paa. 
Men  den  Vise,  Jomfruen  sang  ved  Væven,  den  næm- 
mede  jeg  det  sidste  Vers  af.     Det  lyder  som  saa: 

Velbyrdig  Jomfru  Hildeborg 
Jeg  maa  det  vel  bekende, 
I  skinner  som  en  Stjerne  klar, 
Ihvor  I  Jer  mon  vende. 

I  smiler  blid 

Og  vender  Jer  hid 
Og  lyser  mig  i  Sinde, 

Saa  jeg  med  Flid 

Nu  og  altid 
Vil  love  saa  fager  en  Kvinde. 

»Guds  Død!«  udbrød  Sivert  Grubbe  og  sprang  op, 
idet  han  slog  i  Bordet,  saa  Bægre  og  Kander  dansede. 
»Det  var  just  det  første  Vers  af  den  Vise,  som  Mester 
Jon  lagde  til  min  Fæstemø  i  mit  Navn  forgangen  Aar. « 

Herremændene  stirrede  forbavsede  paa  General-Kap- 
tajnen, paa  Hr.  Sivert  og  paa  Tuikvas.  Men  Alexander 
Durham,  der  nu  var  over  al  Maade  drukken,  rejste 
sig  og  greb  Finnen  i  Halsen. 

»Fort!«  raabte  han.  »Brænd  den  Troldkarl;  paa 
Baalet  med  de  Djævelens  Udsendinge.  Brænd  dem, 
brænd  dem!« 

Paa  et  Vink  af  General -Kaptajnen  sprang  et  Par 
af  de  yngre  Junkere  til  og  befriede  Tuikvas  fra  den 
vrede  Skotte,  der  udmattet  sank  ned  paa  en  Stol. 
Men  Tuikvas  blev  staaende  foran  ham  og  saa  paa 
ham  med  funklende  Øjne. 

»Om  I  altid  havde  været  styret  af  den  Aand, 
som  styrer  mig,  og  som  jeg  tilbeder,  da  havde  I  ikke 

saa  megel  uskyldigt  Blod  at  svare  til,  I  haarde  og 
strenge  Mand,  —  men  om  ellers  jeg  ser  ret,  skal  I 
snart  blive  mærket  af  en  kold  Haand.  —  Kom,« 
sagde  han  til  sine  Landsmænd,  »lad  os  gaa.« 

Et  Anker  Mjød  og  nogle  Sække  Beskøjter  blev 
langede  ned  i  Finnebaaden  som  Gave,  og  Finnerne 
satte  af.  Men  da  General-Kaptajnen  og  Herremæn- 
dene, der  havde  rejst  sig  og  set  paa  deres  Henfart, 
atter  vendte  tilbage  til  deres  Pladser,  sad  Alexander 
Durham  paa  sin  Stol,  stiv  og  ubevægelig,  med  Hove- 
det bøjet  tilbage,  aaben  Mund  og  blaa-violet  i  Ansig- 
tet. Dr.  Jakob  fik  hurtig  sin  Kniv  frem  og  slog  en 
Aare  paa  hans  venstre  Arm,  men  der  kom  intet  Blod. 
»Det  er  et  Slag,«  sagde  han.  »Han  er  bleven 
rørt.«  Saa  aarelod  han  ham  paa  højre  Arm,  og 
Blodet  begyndte  langsomt  at  flyde.  Bevidstheden 
vendte  tilbage,  men  den  hidsige  Skotte  var  lam  i 
den  ene  Side. 

General -Kaptajnen  gik  op  og  ned  ad  Dækket  i 
dybe  Tanker.  »Bring  ham  i  Land!«  sagde  han. 
»Lensmand,  I  maa  tage  Jer  af  ham;  send  Vin  og 
01  og  Mad  ind  til  ham  til  hans  Nødtørft.  Hans  Si- 
monsen de  Lange  fra  »Duen«  maa  tage  Kommandoen 
over  »Josaphat«  i  hans  Sted.  Kl.  4  i  Morgen  tidlig 
letter  vi  og  staar  Øst  paa,  saa  de  Herrer  maa  se  til 
ikke  at  komme  for  sent  til  Køjs.  Sten!  Du  følger 
med  Dr.  Jakob  Alexander  Durham  i  Land  og  ser  til, 
at  han  bliver  vel  anbragt  og  faar  sit  Tøj  med;  Du 
bringer  mig  Melding,  naar  Du  kommer  om  Bord  igen.^ 

Dermed   slog  General-Kaptajnen  op  med  Haanden 

til  Farvel  og  gik,  ledsaget  af  Mogens  Ulfeld,  Henning 
Gjøe  og  Sivert  Grubbe  op  paa  Skansen,  hvor  de  satte 
sig  paa  Vagtsbænken  og  talte  om  alt,  hvad  der  var 
forefaldet.  Men  nede  paa  Halvdækket  begyndte  Skibs- 
cheferne, saa  godt  de  kunde  —  thi  de  havde  drukket 
tæt  —  at  praje  deres  Skibe,  og  snart  kom  Baadene 
langs  Siden  af  »Victor«  for  at  afhente  deres  Høveds- 
mænd. Det  var  imidlertid  ikke  saa  let  for  disse  at 
komme  ned  i  Baadene,  og  Herluf  Daa  vilde  ikke  paa 
nogen  Maade  gaa  fra  Borde,  før  han  havde  taget  Liv- 
tag med  Knud  Gyldenstjerne,  men  til  sidst  lykkedes 
det  den  besindige  Børge  Trolle  at  faa  dem  alle  ned 
i  deres  forskellige  Fartøjer,  som  derpaa  satte  af. 

Medens  dette  stod  paa  ved  Styrbords  Faldereb, 
havde  man  ovre  om  Bagbord  firet  den  syge  Alexander 
Durham  ned  i  »Josaphats«  Baad,  samt  et  Par  Sække 
Proviant,  V2  Ahme  Rhinskvin  og  2  Tdr.  01  til  hans 
foreløbige  Behov.  Sten  Rosensparre  og  Lensmanden 
fulgte  ind  med  Baaden.  Men  Sten  havde  meldt  sig 
om  Bord  igen,  inden  de  lystige  Skibshøvdsmænd  vare 
komne  op  paa  deres  egne  Planker.  Og  paa  det  sidste 
kom  endda  Larmen  og  Støjen  paa  sit  højeste,  thi 
Herluf  Daa,  der  var  meget  beskænket,  faldt  fra  sin 
Falderebstrappe  paa  Hovedet  i  Søen,  og  under  megen 
Raaben  og  Skrigen  sprang  seks — otte  Mennesker  ud 
efter  ham.  Men  Herremanden  blev  ganske  ædru  af 
det  kolde  Bad,  svømmede  som  en  Fisk  hen  til  Trap- 
pen og  løb  uden  Hjælp  op  ad  den.    Og  medens  han 

stod  paa  Dækket  og  rystede  sig  og  trak  det  vaade 
Tøj  af,  blev  der  prajet  ovre  fra  »Victor«. 

»Hector  aahøj!« 

»Halløj!«  svarede  Kvartermanden  paa  Vagten,  idet 
han  sprang  hen  til  sin  afklædte  Chef  og  fortalte  ham, 
at  det  var  General-Kaptejnen  selv,  der  prajede. 

»Hvor  er  Jer  Kaptajn?  Jeg  vil  se  ham  paa  Skan- 
sen, at  han  intet  kom  til.« 

Og  Herluf  Daa,  der  just  skulde  til  at  trække  et 
Par  tørre  Bukser  paa,  maatte  —  bandende  og  skæl- 
dende —  gaa  op  paa  Skansen  i  sin  bare  Skjorte,  der 
flagrede  lystigt  for  Vinden. 

»Halløj!«  raabte  han  med  en  Stemme,  der  rystede 
af  Kulde. 

»Ej  —  ej!«  svarede  General- Kaptajnen  leende, 
»var  I  alt  til  Køjs!    Naa,  —  velbekomme  Jer  Badet!« 

En  Time  senere  herskede  trods  Midnatssolens 
Straaler  Nattens  Stilhed  i  Havnen;  man  hørte  kun 
Vagtens  Trin  paa  Dækkene  og  den  klirrende  Lyd  af 
Bøjlerne,  naar  de  fangne  Sømænd  rørte  sig  i  deres  Jærn. 

Men  nede  i  »Kapernaum«  laa  General-Kaptajnen 
og  kunde  ikke  sove  for  Solstraalerne,  som  spillede 
ind  i  Kahytten  og  straalede  i  Metallet  og  de  blanke 
Paneler.  Han  laa  og  vendte  og  drejede  sig  og  tænkte 
paa  Finlappens  vidunderlige  Rejse,  —  nej,  der  var 
mere  til  mellem  Himmel  og  Jord,  end  Mennesker 
kunde  granske  ud!  Til  sidst  faldt  han  dog  i  Søvn 
og  drømte,  at  han  som  lille  Dreng  red  med  sin  Fader, 
Kong  Frederik,  i  Frederiksborgs  dybe  Skove;  og  at 

en  stor,  sort  Fugl  svævede  højt  oppe  i  Luften  og  kun 
ventede  paa  et  gunstigt  Øjeblik  for  at  slaa  ned  paa 
ham  og  dræbe  ham.  Og  saa  levende  og  uhyggelig 
var  denne  Drøm,  at  han  vaagnede  badet  i  Sved,  da 
Sten  efter  Ordre  meldte  ham,  at  der  var  slaaet  7 
Glas,  og  at  Mandskabet  var  pebet  op  til  Letning. 


XI 
LODSEN 


Med  fin  og  føjelig  Vind  havde  Flaaden  hele  Dagen 
styret  Syd-Ost  i.  General-Kaptajnen  havde  sat  sig 
som  Maal  at  finde  den  første  faste  russiske  Beboelse 
mod  Vest  og  derefter  regulere  Grænsen,  som  Russerne 
ellers  hvert  Aar  under  forskjellige  Paaskud  skød  læn- 
gere og  længere  frem  i  denne  Retning.  Nu  skulde 
der  være  en  Ende  paa  dette  stadige  Tab  af  Land,  og 
det  var  nærmest  Hovedgrunden,  hvorfor  han  selv  var 
kommen  herop. 

Mod  Aften  saa  man  inde  under  Landet,  som  her 
var  højt  og  bjærgfuldt,  et  Par  Skibe,  der  satte  dansk 
Flag,  da  »Victor«  havde  hejst  Splitflaget  og  affyret 
et  Skud.  »Victor«  holdt  ned  paa  dem,  efter  at  der 
var  givet  »Raphael«  og  »St.  Michael«  Ordre  til  at 
følge,  og  da  de  kom  i  Nærheden  af  de  danske  Far- 
tøjer, satte  disse  Baade  ud,  der  snart  efter  vare  paa 
Siden  af  Admiralskibet.  Det  var  Fiskere  og  Køb- 
mænd fra  Flensborg;  de  blev  jublende  glade  over  at 
se  danske  Orlogsmænd ,  thi  inde  i  en  Havn  tæt  Østen 

for,  fortalte  de,  laa  der  to  engelske  Skibe,  velrustede 
og  bemandede,  og  de  havde  ikke  blot  voldet  dem 
stor  Skade  ved  deres  ulovlige  Fiskeri  og  Opkøb,  men 
ogsaa  tilføjet  dem  Vold  og  forbudt  dem  Havnene, 
saa  de  nu  ikke  kunde  komme  ind  paa  denne  fordel- 
agtige Plads  og  drive  Handel. 

General-Kaptajnen  besluttede  straks  at  løbe  ind 
og  tugte  de  overmodige  Fremmede;  men  nu  viste 
der  sig  en  Vanskelighed.  Thi  Amund  erklærede,  at 
en  Havn  paa  dette  Sted  kendte  han  ikke,  og  han  turde 
ikke  paatage  sig  at  lodse  »Victor«  ind.  Dog,  da  Flens- 
borgerne  fortalte,  at  der  laa  Finner  paa  Fiskeri  inde 
paa  Kysten  lige  under  det  høje,  spidse  Fjæld,  som 
man  saa  for  om  Bagbord,  og  at  de  havde  set  dem 
endnu  samme  Dag,  gav  General-Kaptajnen  Ordre  til 
at  styre  ned  mod  Fj  ældet  og  forhøre,  om  ikke  en  af 
de  der  tilstedeværende  Finner  kunde  lodse  Skibet 
ind  i  denne  ukendte  Havn,  der  kun  laa  et  Par  Mil 
længere  mod  Øst. 

En  mere  vild  og  øde  Kyst  havde  de  søfarende 
Mænd  paa  »Victor«  endnu  ikke  set.  Fjældene,  sorte 
og  nøgne,  stod  her  lige  ud  til  Havet  og  rejste  sig  i 
betydelig  Højde  stejlt  op  som  en  Jærnmur,  uden 
Kløfter  eller  Spalter.  Men  oppe  paa  den  skarpe, 
vildt  forrevne  Kant,  der  afsluttede  dem  foroven,  be- 
gyndte —  efterhaanden  som  »Victor«  nærmede  sig 
Landet  —  et  sælsomt  Spil.  Luften  havde  været  klar 
hele  Dagen  igennem  og  var  klar  endnu,  men  Taagerne, 
der  i  Vaar-  og  Sommerdagene  altid  samle  sig  oppe 
i   Fjældene,  blev  nu  af  Aftenbrisen,  der  blæste  fra 

Land,  førte  ud  fra  deres  Leje  i  Højdalene  og  fra 
deres  Smuthuller  mellem  Fjældtoppene  og  af  Vinden 
kastede  ud  over  KystQældenes  skarpe  Kant. 

Og  her  saa  man  nu,  hvorledes  Taagemassen  blev 
jaget  ud  over  Fjældkanten,  sønderrevet  og  flænget  af 
dens  Takker  og  Tinder,  og  straks,  naar  den  var 
kommen  ud  over  Søen,  ved  sin  egen  Vægt  som  en 
vældig  Lavine  styrtet  ned  over  Havet.  Men  naar  den 
var  sunken  næsten  ned  til  Havfladen,  blev  den  atter 
suget  til  Vejrs  indenfor,  op  langs  Fjældvæggen,  for 
i  mægtige,  sammenrullede  Folder  at  hvirvle  ned  over 
Havfladen  paa  ny.  Det  var,  som  sejlede  de  ind  mod 
en  kæmpemæssig  Fos,  hvis  Masse  maatte  knuse  det 
skrøbelige  Fartøj,  som  bar  dem.  General-Kaptajnen 
og  alle  om  Bord  følte  det  som  en  Mare,  der  trykkede 
dem  paa  Brystet,  saa  Aandedrættet  blev  tungt.  Foden 
ikke  mægtede  at  flytte  sig,  Hjærnen  blev  sløv  og  mat 
og  kun  Angsten  voksede.  Amund  alene,  der  tit  og 
ofte  havde  set  dette  Naturspil,  stod  rolig  ved  Styre- 
hullet og  gav  sine  Ordrer  til  Rorgængeren. 

General-Kaptajnen  tænkte  paa  sin  Drøm  den  fore- 
gaaende  Nat  og  ønskede,  at  Sten  vilde  komme  og 
vække  ham  igen;  —  han  saa  uvilkaarlig  til  Vejrs, 
som  om  han  ventede  at  faa  Øje  paa  den  store,  sorte 
Fugl  deroppe  i  Taagen;  men  der  var  intet  at  se. 

Da  lød  med  eet  tre  hæse  Skrig;  i  samme  Øjeblik 
var  Skibet  ganske  skjult  af  Taagen,  der  væltede  ned 
over  det. 

»Hvad  vil  I  her?«    raabte   pludselig  en  dyb,  stærk 
Stemme  inde  fra  Taagen ;  det  var  vel  fra  en  af  Finne- 


150 

baadene,  at  der  blev  raabt,  men  det  lød,  som  kom 
den  ud  fra  selve  den  haarde  Fjældvæg. 

»Vi  vil  have  Lods!«  raabte  Amund  til  Svar. 

En  Stund  herskede  der  dyb  Tavshed,  —  saa  hørtes 
der  en  Lyd,  som  om  en  Baad  gled  langs  Siden,  men 
intet  kunde  man  se. 

I  samme  Øjeblik  sprang  en  Mand  over  Rælingen, 
—  det  saa  mere  ud,  sagde  Matroserne  senere,  som 
om  han  var  kommen  ned  fra  Fj ældet  paa  de  rul- 
lende Taagefolder,  —  og  gik  med  en  tung,  slæbende 
Gang  hen  agter  efter. 

General-Kaptajnen  hørte  ham  komme,  før  han  saa 
ham,  og  han  følte  hans  skarpe,  funklende  Øjne  fæ- 
stede paa  sine,  før  han  kom  frem  af  Taagen. 

Det  var  en  middelhøj,  bredskuldret  Mand,  klædt 
som  Finne  i  Rensdyrskind;  dog  bar  han  ikke  den 
almindelige  røde,  spidse  Hue,  men-  en  sær  glat  Skind- 
hætte, der  var  syet  tæt  om  Hovedet,  saa  den  dækkede 
Ørene,  og  kun  selve  Ansigtet  kom  til  Syne.  Hætten 
wSluttede  ligeledes  tæt  om  Halsen,  men  faldt  som  en 
bred  Krave  ud  over  Skuldre  og  Bryst. 

»I  er  Nordmand?«  sagde  Amund  forbavset. 

»Jeg  taler  Norsk,«  lød  det  korte  Svar.  »I  er  tæt 
under  Kysten  med  Jert  Fartøj,  vi  maa  vende  straks.« 

Et  Øjeblik  efter  lød  Kommandoordene,  og  Skibet 
gik  over  Stag. 

»Hvor  gælder  Rejsen?«  spurgte  den  Fremmede. 

Mogens  Ulfeld  forklarede  ham  efter  Flensborgernes 
Anvisning,  hvor  den  søgte  Havn  var  at  finde.  Lodsen 
sprang  ned  i  Styrehullet  og  tog  Rattet. 

»Staa  klar  ved  Braser  og  Skøder,«  sagde  han 
med  sin  dybe  Stemme.  »Indløbet  er  fuldt  af  Skær, 
—  jeg  kender  det.« 

Lidt  efter  var  »Victor«  ude  af  Taagen.  Man  saa 
nu  de  to  andre  Fartøjer  længere  ude;  de  fik  Signal 
til  at  følge  saa  tæt  som  muligt. 

»Aldrig  før  i  mine  Dage  var  jeg  saa  beklemt  og 
raadvild  som  nu,«  sagde  General-Kaptajnen.  »Det 
bæres  mig  for,  Sten,  at  der  skal  times  os  en  Ulykke.« 

»Mig  med,  Herre!«  svarede  Sten  Rosensparre. 
»Der  gaar  saa  mange  sælsomme,  forvirrede  Tanker 
rundt  i  mit  Hovede,  at  jeg  intet  formaar  at  samle  dem.« 

Henning  Gjøe,  der  stod  hos,  nikkede  og  sagde 
med  selvbehagelig  Alvor: 

»Kan  hænde  I  bliver  omvendt  til  min  Tro,  inden 
Vagten  gaar  til  Ende,  og  giver  Tyge  Brahe  den  Ære, 
der  kommer  ham  til.  —  Det  er  just  en  af  hans  Dage 
i  Dag,  om  jeg  husker  ret.  —  Ja,  I  smiler,  men 
det  er  kun  med  Læberne  og  intet  med  Hjertet.  Se 
nu  til!« 

»Victor«  løb  for  strygende  Medbør  langs  Landet. 
Taage- Fossen  var  ophørt,  og  den  stejle,  sorte  Kyst 
laa  for  dem  i  al  sin  Utilgængelighed.  Hele  Mand- 
skabet var  efter  General-Kaptajnens  Ordre  paa  Dæk- 
ket.    Selv  stod  han  med  Amund  ved  Styrehullet. 

»Den  Havn  ligger  godt  gemt,«  sagde  han  efter 
lang  Tavshed.  »Der  er  ikke  saa  meget  Hul  at  se 
paa  den  Kyst,  som  en  Mus  kunde  behøve  til  at 
fjæle  sig  i.« 

»Indløbet  ses  først,  naar  vi  er  ved  det,«  svarede 
den  fremmede  Lods. 

Skibene  vare  nu  helt  inde  under  Land.  Paa  bægge 
Sider  brød  Søen  paa  Skær,  der  snart  laa  helt  skjulte, 
snart  viste  deres  takkede  Kanter  over  Vandet.  De 
glitrede  i  den  lave  Sols  Straaler,  og  Sten  kom  ved  at 
se  dem  uvilkaarligt  til  at  tænke  paa  en  uhyre  Hajs 
tandbesatte  Gab. 

»Skal  vi  ikke  mindske  Sejl?«  spurgte  General- 
Kaptajnen  Amund.  »Komme  vi  op  paa  et  af  disse 
Skær  med  den  Fart,  vi  har,  saa  komme  vi  aldrig 
af  igen.« 

Amund  gentog  sagte  Spørgsmaalet  til  Lodsen. 

»Nej,«  svarede  han,  »fuld  Sejl,  om  vi  skal  kunne 
stævne  Strømmen.  —  Bras  ind!« 

Han  lagde  Roret  haardt  Bagbord.  Mandskabet 
halede  i  de  læ  Braser,  og  Skibet  styrede  nu  lige 
mod  Land. 

General-Kaptajnen  og  Amund  stirrede  forbavsede 
derind.  Kun  med  Møje  opdagede  de  et  Brud  paa 
Kystlinien.  En  skarp,  lige  Linie  tegnede  sig  paa  de 
mørke  Masser,  som  Afslutning  af  et  fremspringende 
Fjæld.     Bag  det  maatte  altsaa  Indløbet  findes. 

Og  da  de  havde  passeret  Fjældkanten,  viste  det  sig. 
En  trang  Aabning,  en  Spalte  i  Fjældvæggen,  gennem 
hvilken  et  smalt  Sund  skar  sig  ind  i  mange  Bugt- 
ninger; men  kun  i  Begyndelsen  laante  det  Lys  fra 
Luften,  der  skimtedes  oppe  mellem  de  høje  Fjælde, 
og  viste  sig  som  en  blank  Stribe;  længere  inde  smel- 

tede  det  sammen  med  dem  og  laa  mørkt  og  sort 
som  de. 

Et  Øjeblik  efter  løb  »Victor«  gennem  den  snevre 
Aabning  ind  mellem  de  høje  Bjærgmasser,  der  løftede 
sig  paa  alle  Sider.  General-Kaptajnen  gispede  uvil- 
kaarligt  efter  Vejret,  da  de  fra  det  aabne  Hav  kom 
ind  i  denne  Rende.  Det  var,  som  om  Lys  og  Luft 
og  Liv  og  Haab  lodes  ude,  og  som  om  de  sejlede  ind 
ad  Dødens  mørke  Port.  Han  vendte  sig  og  saa  agterud. 
Flagets  røde  Dug  og  den  blanke  Kobberhat  paa  Kam- 
pagnelanternen lyste  endnu  i  Solens  Straaler,  —  et 
Øjeblik  — ,  og  alt  om  Bord  laa  inden  for  Fjældets 
Skygge. 

Til  Trods  for  den  sugende  Vindstrøm,  der  førte 
»Victor«  med  voldsom  Fart  gennem  Sundet,  laa  Vandet 
spejlglat  og  stille.  Saa  glat  og  stille,  at  man  ikke 
formaaede  at  skelne,  hvor  Vandet  hørte  op,  og  Fj ældet 
begyndte;  thi  dette  spejlede  sig  saa  klart  deri,  at  det 
stod  lige  mørkt  og  truende  forneden  som  foroven. 

»Havde  vi  ikke  Skummet  for  Boven  og  Kølvandet 
agter,«  sagde  General-Kaptajnen  dæmpet,  »skulde  man 
tro,  at  vi  sejlede  i  Luften.  —  Se,  der  ligge  de,  de 
engelske  Røvere !  Skønne  Skibe  at  se  paa ;  saa  faa  vi 
dog  noget  for  vor  Umage!« 

Det  smalle  Indløb  havde  pludselig  aabnet  sig  til 
en  vid,  rummelig  Havn,  indrammet  i  Bunden  af  lave 
skraa  Fjælde  med  bred  Forstrand.  Paa  denne  saas 
flere  Hytter,  fra  hvis  Tagaabninger  Røgen  fredelig  stod 
til  Vejrs,  og  til  venstre  tæt  inde  under  Stranden  laa 
de  to  engelske  Skibe. 

»Klar  ved  Ankeret!«  kommanderede  General-Kap- 
tajnen, der  utaalmodig  havde  ventet  paa  Anvisning 
fra  Lodsen.     »Lad  løbe  Bramsejl!« 

Skibet  løb  endnu  med  betydelig  Fart;  det  styrede 
ned  langs  den  ene  Side  af  den  næsten  cirkelrunde 
Havn,  i  hvis  Midte  man  saa  den  brusende  Bevægelse 
i  Vandet,  der  altid  forraader  et  undersøisk  Skær.  Alle 
Søkyndige  om  Bord  antog,  at  Lodsen  vilde  løbe  i  en 
Bue  hen  foran  om  Engelskmændene,  da  Roret  pludselig 
blev  lagt  saa  haardt  i  Borde,  at  Skibet  under  Drej- 
ningen krængede  helt  over  paa  Siden. 

Der  var  dødsstille  paa  Dækket.  Alle  Mand  havde 
uvilkaarlig  i  Forbavselse  et  Øjeblik  vendt  sig  og  set 
hen  mod  Lodsen,  men  straks  efter  stirrede  de  forud 
igen,  ivrig  optagne  af  Skibets  Bevægelser.  Kun  Sten 
vedblev  at  have  sine  Øjne  stift  hæftede  paa  ham. 
Han  havde  tvunget  Roret  helt  ned  og  hvilede,  frem- 
over bøjet,  paa  Rattet  med  hele  sin  Vægt,  medens 
hans  spejdende  Øjne  søgte  ud  over  Vandet. 

Paa  een  Gang  gled  der  et  ondt  Smil  over  hans 
Ansigt.     Han  syntes  at  have  fundet,  hvad  han  søgte. 

»Nu  kan  I  bjærge  Sejlene,  om  I  vil!«  raabte  han 
med  spottende  Røst,  sprang  fra  Roret  og  styrtede  hen 
til  Rælingen,  aabenbart  for  at  springe  over  Bord. 

Men  i  samme  Nu  som  Sten  med  et  Kattespring 
fløj  paa  ham  og  greb  ham  i  Struben,  kom  der  et 
Stød,  der  kastede  alle  Mand  omkuld  paa  Stedet,  hvor 
de  stod,  og  der  lød  et  Brag,  som  om  Himmel  og  Jord 
skulde  forgaa.  Skibet,  der  voldsomt  blev  standset  i 
Farten,  stod  rystende,   skælvende  og  knagende  i  alle 

Sammenføjninger,  og  Mandskabet,  der  til  Dels  var 
kommet  op  igen,  løb  i  deres  Forvirring  frem  og  til- 
bage og  raabte  og  skreg  i  Munden  paa  hinanden,  at 
Skibet  skiltes  ad  og  sank,  og  at  deres  sidste  Time 
var  kommen.  Nogle  laa  endnu  paa  Dækket  og  jam- 
rede sig,  thi  Topstangen  paa  Stormasten  var  knækket 
af  og  styrtet  til  Dæks  og  havde  kvæstet  adskillige,  og 
andre  vare  af  Stødet  blevne  slyngede  fra  Overløbet 
ned  i  Kulen. 

General-Kaptajnen  var  straks  paa  Benene  igen. 
Den  uhyggelige  Følelse  af  noget  truende  var  for- 
svunden, nu  var  alt  Virkelighed,  og  nu  skulde  der 
handles.  Men  ved  Siden  af  Handletrangen  blussede 
Harmen  og  Forbitrelsen  op  i  ham. 

»Grib  Lodsen,  læg  ham  i  Jærn!«  raabte  han  med 
en  Stemme,  der  lød  over  hele  Skibet  og  rungede  i 
Ørene  paa  hver  Mand.  »Jeg  vil  give  min  Saligheds- 
part  paa,  at  den  Galgenfugl  har  sat  os  paa  Grund 
med  velberaad  Hu.« 

Lodsen  og  Sten  havde  i  tæt  Livtag  rullet  rundt 
paa  Dækket;  nu  var  den  første  kommet  op  paa  det 
ene  Knæ,  men  bestræbte  sig  forgæves  for  at  ryste 
den  smidige  Dreng  af  sig;  Sten  var  skamslaaet  i  An- 
sigtet, men  havde  ikke  sluppet  sit  Tag,  og  General- 
Kaptajnens  opmuntrende  Tilraab  gav  ham  nye  Kræfter. 
Og  da  der  kom  Hjælp,  blev  Lodsens  Modstandskraft 
brudt;  et  Øjeblik  efter  laa  han  nede  under  Dækket 
lænket  paa  Hænder  og  Fødder. 

Skibet  var  løbet  paa  Grunden  et  Par  Timer  før 
Højvande.     Forude  kunde  man  paa  hægge  Sider  lige 

under  Vandfladen  se  de  spidse  Takker  af  Skæret; 
agter  var  der  40  Favne  Vand.  Sagen  var  meget  al- 
vorlig; thi  man  løb  Fare  for,  at  »Victor«,  hvis  ikke 
det  kom  af  Grunden,  inden  Ebben  indtraadte,  naar 
Vandet  løb  ud,  enten  vilde  blive  hængende  i  en 
meget  truende  Stilling  med  Forskibet  paa  Grunden, 
eller  vilde  kæntre  over,  eller  i  heldigste  Tilfælde  glide 
tilbage.  Og  selv  i  saa  Fald  vilde  det  sandsynligvis 
synke  paa  Stedet.  Thi  Stødet  havde  været  saa  vold- 
somt, at  Splinter  og  Spaaner  vare  blevne  revne  af 
Kølen  og  Klædningen  og  drev  op  paa  Siden,  og  Van- 
det strømmede  ind  i  Lasten. 

Medens  en  Del  af  Mandskabet  begyndte  at  komme 
til  Ro  igen  og  udføre  de  givne  Ordre  om  at  sætte 
Baadene  i  Vandet,  skyde  Trosser  op  paa  Dækket, 
hive  Lasten  op  o.  s.  v.,  o.  s.  v.,  gik  General-Kaptajnen 
op  og  ned  ad  Halvdækket  i  stor  Vrede. 

»Hvor  Djævelen  bliver  »Raphael«  og  »St.  Michael« 
af?«  udbrød  han.  »Kan  de  Dannemænd  intet  finde 
Vejen,  uden  at  vi  løber  foran  og  render  Panden  itu! 
Og  de  Hundsvotter  af  Engelskmænd,  som  vi  skulde 
besøge,  har  de  intet  rørt  en  Haand  for  at  hjælpe  os?« 
Han  saa  spejdende  over  til  de  engelske  Skibe,  hvor 
man  saa  Folkene  staa  rolig  paa  Dækket  og  se  paa 
Orlogsskibets  Nød.  »Nej,  i  Tremmens  Navn,  om  de 
har,  de  Kæltringer!  Giv  dem  en  Kugle,  Mogens  Ul- 
feld,  til  at  vække  dem  med,  og  giv  dem  en  til,  at  de 
kan  komme  lidt  rask.  —  Se,  der  —  der  kommer  bægge 
de  Ærkeengle  smølende.« 

Der  blev  straks  sendt  Ordre  om  Bord  for  at  sige 

dem,  hvor  de  skulde  ankre,  og  at  de  ufortøvet  maatte 
komme  til  Hjælp  med  Baade,  Trosser  og  Mandskab. 

Der  blev  nu  stor  Travlhed  med  at  bringe  Varpe- 
gods ud  og  gøre  alt  klart  til  at  prøve  at  hive  Skibet 
af  Grunden,  saa  snart  det  blev  Højvande.  Men  imid- 
lertid rettede  Mogens  Ulfeld  et  Par  Kanoner  paa  de 
engelske  Skibe.  Den  første  Kugle  fløj  over  Dækket 
paa  det  største  af  dem  uden  at  gøre  nogen  Skade. 
Den  anden  derimod  knuste  Spejlet  paa  det  mindre 
Fartøj,  og  her  fik  man  nu  travlt  med  at  sende  Baade 
ud  til  Hjælp. 

General-Kaptajnen  havde  givet  sine  Ordre,  Mand- 
skabet var  overalt  i  Gang  med  Arbejdet,  og  der  var 
nu  for  ham  intet  andet  at  gøre  end  at  afvente  det 
Øjeblik,  da  Højvandet  indtraadte.  Men  denne  Uvirk- 
somhed kunde  han  efter  den  stærke  Spænding  ikke 
finde  sig  i,  og  da  han  blev  opmærksom  paa,  at  det 
store  engelske  Skib  endnu  ikke  havde  givet  Livstegn 
fra  sig,  greb  han  med  Iver  Lejligheden  til  at  give  sin 
Forbitrelse  Luft. 

»Om  ikke  det  var  Synd  for  sligt  stateligt  Fartøj,« 
udbrød  han,  »skulde  vi  lade  ti  Stykker  spille  paa 
det,  til  det  var  skudt  i  Grund;  saa  vaagnede  de  vel 
af  deres  Døs  derovre.  Nu  faar  vi  vække  dem  i  egen 
Person.  Sivert  Grubbe,  Albert  Skeel,  Markus  Pens 
og  Laurits  Drabelig!  gør  Jer  klar  til  at  følge  med; 
tag  Brystharnisk  paa,  en  Huggert  og  et  Par  Pistoler 
—  der  kan  gerne  vanke  en  Dyst.  Naar  Storbaaden 
kommer  til  Borde  igen  fra  »Raphael«,  sætter  vi  der- 
over.    Du,  Sten,   henter  mine  Vaaben   op.  —  Hurtig 

nu!  der  kommer  Baaden.  Lad  Folkene  faa  deres 
Huggerter  og  Økser  med,  Mogens,  og  sørg  Du  for 
Skibet  imens.« 

Lidt  efter  var  Storbaaden  fuld  af  kampberedte 
Mænd,  I  sidste  Øjeblik,  lige  som  den  skulde  sætte 
af,  sprang  Sten  ubemærket  ned  i  den  og  dukkede  sig 
ned  mellem  Søfolkene  for  i  Baaden. 

De  roede  hurtigt  over  mod  Engelskmanden.  Det 
var  et  smukt,  vel  udstyret  Fartøj,  og  da  de  kom 
nærmere,  saa  de  Navnet  »Charitas«  med  store  for- 
gyldte Bogstaver  i  Agterspejlet. 

»De  vil  bide  fra  sig,  skønt  der  ikke  er  mange 
Mand  om  Bord,«  sagde  Sivert  Grubbe,  som  havde 
fulgt  Mandskabets  Bevægelser,  »de  lægger  Kanoner  op 
paa  Skansen.« 

»Saa  lad  os  hellere  vende  om,«  udbrød  Laurits 
Galt.  »Jeg  kan  ikke  for  min  "Død  fordrage,  at  de 
peger  paa  mig  med  de  sorte  Sataner,  naar  der  er 
Krudt  og  Kugle  i.  —  Vi  kan  jo  lige  saa  godt  skyde 
dem  i  Sænk  fra  »Victor«. 

»Hold  Jer  Mund,  I  Ærtekælling!«  raabte  General- 
Kaptajnen.  »Det  er  for  skønt  et  Skib  at  lægge  øde.  — 
Er  I  ræd,  saa  spring  over  Bord  og  svøm  hjem!« 

»Ræd!  Jeg  ræd!«  udbrød  Laurits  Galt,  men  lagde 
sig  plat  ned  i  Bunden  af  Baaden;  thi  i  det  samme 
knaldede  der  et  Skud,  og  en  Kugle  fo'r  hen  over 
Hovedet  paa  dem. 

»Ro  væk.  Folk!  Ro  væk,  saa  Blodet  springer  af 
Neglene  paa  Jer!«  raabte  General-Kaptajnen.  »Lad 
ham  ikke  faa  Tid  til  at  gøre  flere  Skud.« 

Søfolkene  trak  vældigt  paa  Aarene,  og  et  Øjeblik 
efter  løb  Baaden  paa  Siden. 

»I  Hælene  paa  mig!«  raabte  General-Kaptajnen  og 
sprang  op  midtskibs,  tæt  fulgt  af  Albert  Skeel,  Markus 
Pens  og  de  fleste  af  Baadfolkene.  Her  stod  Skipperen 
og  fem  Mand  og  vilde  afværge  Angrebet  med  deres 
Spyd  og  Huggerter.  Men  da  Herremændene,  idet  de 
entrede  op,  løsnede  Pistolerne  imod  dem,  opgav  Skip- 
peren sin  første  Stilling  og  løb,  alt  hvad  Remmer  og 
Tøj  kunde  holde,  agterud  for  at  komme  op  paa  Skan- 
sen, hvorfra  fire  Kanoner  truende  vare  rettede  mod 
Angriberne. 

»Efter  ham,  efter  ham!«  raabte  General-Kaptajnen. 
»Der  ligger  brændende  Lunter  deroppe,  —  kommer  han 
først  til  Kanonerne,  vil  det  gaa  os  ilde.« 

Skipperen  havde  dog,  medens  Angriberne  baksedes 
med  hans  Matroser,  alt  faaet  saa  stort  et  Forspring, 
at  han  ikke  stod  til  at  indhente.  Men  just  som  han 
var  kommen  halvt  op  ad  Trappen  til  Skansen,  sprang 
Sten,  der  var  entret  op  fra  Forenden  af  Baaden  og 
havde  set  de  brændende  Lunter  ved  Kanonerne  paa 
Skansen  og  forstaaet  Faren  derved,  over  Rælingen 
derop  og  modtog  Skipperen  med  et  voldsomt  Slag 
af  en  Haandspage.  Han  styrtede  ned  paa  Halvdækkket, 
men  havde  dog  Kræfter  endnu  til  at  sparke  og  slaa 
om  sig,  saa  der  maatte  fire  Mand  til  for  at  baste  ham. 

»Du  kom  som  en  Engel  fra  Himlen,  Sten,«  sagde 
General-Kaptajnen,  »om  end  Du  har  stjaalet  Dig  med 
paa  dette  Eventyr.  Der  kan  snart  blive  en  Mand  af 
Dig,  og  naar  Du  kommer  saa  vidt,  saa  skal  jeg  ruste 

Dig  ud,  saa  det  skal  spørges,  hvor  Du  kommer  fra. 
—  Saa  smaat,  derhenne  —  tag  ikke  Livet  af  en  bunden 
Mand!« 

Den  sidste  Udtalelse  gjaldt  Søfolkene,  der  havde 
knubset  den  fangne  Skipper  vel  haardt  til  Tak  for 
alle  de  Slag,  han  havde  voldet  dem.  Nu  fik  han 
Fred  og  maatte  til  General-Kaptajnen  opgive  sit  Navn, 
Hjemsted  og  Last;  denne  bestod  særlig  af  Salt,  men 
desuden  havde  han  henved  et  Par  Tusinde  Daler 
om  Bord  til  at  gøre  Indkøb  for.  Han  tilstod,  at  de 
fire  Kanoner  vare  ladede  med  Smaakugler  og  op- 
hakkede  Tintallerkner,  saa  det  var  blevet  en  slem 
Historie,  om  han  havde  faaet  dem  fyret  af  mod  An- 
griberne; og  hvis  han  havde  haft  sit  hele  Mandskab 
om  Bord,  vilde  det  heller  ikke  være  gaaet  saa  glat; 
men  de  vare  alle  paa  Opkøb  inde  i  Landet. 

Det  andet  Skib  overgav  sig  tiden  Modstand.  Der 
blev  lagt  Vagt  i  dem  bægge,  og  Folkene  førtes  bundne 
over  paa  »Victor«. 

Her  havde  Mandskabet  haft  nok  at  gøre,  særlig 
med  at  vende  Lasten  og  stoppe  Lækken.  Og  det 
lykkedes  saa  godt,  at  da  Skibet  ved  Højvande  lidt 
efter  Midnat  med  store  Anstrengelser  blev  hevet  af 
Grunden,  var  man  i  Stand  til  at  holde  det  paa  Pum- 
perne. Men  disse  maatte  ogsaa  stadig  holdes  gaaende, 
og  de  fangne  Søfolk  blev  løste  af  deres  Jærn  og  for- 
delte til  Pumpesvinglerne. 

Men  Skibsmandskabet,  som  havde  troet,  at  de  nu 
skulde  faa  Lov  at  komme  til  Køjs,  havde  ganske  for- 
regnet sig.  Paa  een  Gang  hørte  man  den  dumpe,  hule 

Lyd  af  Trommeslag,  og  saa  vidste  de  alle,  at  der 
forestod  en  Exekution.  Og  at  det  var  Lodsen,  det 
gjaldt,  var  man  ikke  i  Tvivl  om.  Tre  Trommeslagere 
marcherede  fra  den  ene  Side  af  Halvdækket  over 
Overløbet  ud  paa  Bakken,  foran  om  Fokkemasten  og 
tilbage  igen  paa  den  anden  Side,  stadig  rørende  deres 
Trommer.  Bag  dem  gik  Lodsen.  Han  havde  været 
i  Forhør  hos  General-Kaptajnen,  men  til  alle  de  Spørgs- 
maal,  denne  havde  gjort  ham,  havde  han  ikke  svaret 
et  Muk.  Hans  Hænder  vare  lænkede,  og  to  Mand 
paa  hver  Side  holdt  i  et  Reb,  der  laa  om  Halsen  paa 
ham  i  en  Løkke. 

Samtidig  gik  der  en  Mand  ud  paa  hver  Nok  af 
Fokkeraaen  og  gjorde  en  lille  Blok  fast.  I  disse 
Blokke  løb  der  et  smækkert  Reb,  der  gik  fra 
Styrbords  Raanok  under  Skibets  Køl  op  til  Blokken 
paa  Bagbords  Raanok  og  fra  bægge  Blokke  ned  til 
Dækket.  Der  blev  fastgjort  en  Kanonkugle  paa  Midten 
af  dette  smækre  Reb,  og  Mikkel  Neb  lod  gøre  Prøve 
dermed.  Det  gik  nok  saa  nydeligt.  Naar  man  hejsede 
Kuglen  op  under  den  ene  Raanok,  lod  den  plumpe 
ned  og  samtidig  halede  rask  ind  paa  den  anden  Side, 
gik  den  nok  saa  pænt  under  Skibets  Bund  og  kom 
op  under  den  anden  Raanok.  Og  saadan  kunde  man 
blive  ved. 

Da  Fangen  var  ført  tre  Gange  rundt  paa  Skibet, 
gjorde  de  Holdt  med  ham  paa  Bakken.  General- 
Kaptajnen,  Mogens  Ulfeld,  og  alle  Herremændene  kom 
op.  Trommeslagerne  slog  tre  korte  Hvirvler,  og  saa 
blev  alt  stille.    Kun  Fangerne  blev  ved  at  dreje  rundt 

i  Pumpesvinglerne,  og  man  hørte  den  ensformig  ris- 
lende Lyd  af  Vandet,  der  løb  ud  gennem  Spygatterne 
og  i  Søen. 

General-Kaptajnen  tog  Ordet. 

>Den  Kæltring,  der  staar  dér,  har  intet  villet  be- 
kende, —  han  har  intet  svaret,  hverken  af  Ja  eller 
Nej  til  vore  Spørgsmaal.  Men  det  er  hver  søkyndig 
Mand  vitterligt,  at  han  med  Hensigt  og  ondt  Forsæt 
har  sat  dette  skønne  Skib  paa  et  farligt  og  spidst 
Skær,  for  ganske  at  lægge  det  øde  og  bringe  alle  os, 
som  her  ere  om  Bord,  om  vort  Liv  og  Velfærd.  Thi 
næst  Guds  naadige  Forsyn  har  vi  kun  vort  gode 
danske  Egetømmer  og  stærke  Skibbygning  at  takke 
for,  at  hans  onde  Vilje  ikke  blev  fuldbyrdet,  —  dog 
at  Skibets  Styrke  og  Sødygtighed  er  bleven  mærkelig 
forringet.  Og  spørger  jeg  da  alle  søfarne  og  kyndige 
Mænd  her  om  Bord,  om  ikke  det  er  retvis  Dom,  at 
han  for  saadan  formastelig  Gerning  skal  gaa  tre 
Gange  under  Skibets  Køl,  og,  om  han  slipper  derfra 
med  Livet,  være  fredløs,  hvor  han  færdes?« 

»Det  er  kun  retfærdig  Straf!«   raabte  Mandskabet. 

»Vel,  Hr.  Niels,  saa  lad  ham  skrifte  sine  Synder, 
—  men  lad  det  gaa  lidt  fort!« 

Præsten  nærmede  sig  Fangen  med  Biblen  i  Haan- 
den  og  holdt  Bogen  hen  til  ham,  for  at  han  skulde 
kysse  den  og  derved  vise,  at  han  vilde  modtage  Re- 
ligionens Trøst;  men  i  Stedet  for  at  gøre  dette,  brast 
han  ud  i  en  vild  Latter,  der  fik  selv  de  haardeste 
Halse  blandt  Mandskabet  til  at  gyse,  og  slog    med 

sine  sammenlænkede  Hænder  til  Bogen,  saa  den  hvirv- 
ledes højt  op  i  Luften. 

»Gør  Jer  Pligt,  Baadsmand!«  befalede  General- 
Kaptajnen  med  rynkede  Bryn.  »Lad  ham  ikke  faa 
for  megen  Vægt  paa,  saa  han  gaar  for  dybt,  men  lad 
ham  komme  saa  tæt  til  Kølen,  at  han  kan  se,  hvad 
Fortræd  hans  Ondskab  har  voldet  paa  vort  skønne 
Skib.« 

Fangen  blev  ført  hen  til  Rælingen;  Kanonkuglen 
blev  gjort  los  paa  Midten  af  det  smækre  Reb  og 
tilligemed  en  anden  gjort  fast  til  hans  sammenbundne 
Fødder  og  Rebet  selv  lagt  i  dobbelt  Løkke  om  hans 
Krop  helt  oppe  under  Skuldrene. 

»Alt  klart!«  sagde  Baadsmanden  og  tog  Kabussen  af. 

»Huerne  af  for  en  retfærdig  Straf!«  bød  Mogens 
Ulfeld,  og  alle  Mand  strøg  Huerne  af  Hovedet. 

»Hiv  op!«  kommanderede  Baadsmanden. 

Folkene  paa  Styrbords  Side  løb  langs  Dæks  med 
det  smækre  Reb,  og  et  Øjeblik  efter  hang  Lodsen 
under  Styrbords  Raanok. 

»Klar  om  Bagbord!«  varskoede  Baadsmanden,  der 
ikke  tog  sine  Øjne  fra  Forbryderen,  medens  han 
halvhøjt  talte  de  enkelte  Sekunder  indtil  ti. 

»Lad  gaa  her!« 

Med  et  Plump  fo'r  Legemet,  draget  af  Kuglernes 
Vægt,  lodret  ned  i  Vandet. 

Baadsmanden  talte  videre  til  fem. 

»Hal  ind  derovre!« 

Nu  løb  Folkene  paa  Bagbords  Side  langs  Dæks 
med   Rebet,    og  et  Øjeblik  efter  hejsedes  han  op  af 

Vandet  paa  den  anden  Side  og  op  under  Bagbords 
Raanok. 

»Han  har  skrabet  paa  Kølen  —  se,  han  bløder  — 
Tøjet  er  revet  af  ham  paa  Ryggen,  og  se.  Skindhætten 
er  flænget  — « 

Folkene  raabte  i  Munden  paa  hinanden. 

»Stille  over  alt!«  tordnede  General-Kaptajnen. 

Baadsmanden  havde  atter  talt  til  ti.  Men  netop 
som  han  havde  kommanderet:  Lad  gaa!  og  For- 
bryderen paa  ny  plumpede  i  Vandet,  fløj  Hætten 
af  ham. 

»Han  har  ingen  Øren!«   udbrød  Sten  forfærdet. 

»1 — 2  —  3  —  4 — 5 —  Hal  væk  om  Styrbord!«  lød 
Baadsmandens  Røst.  Paa  Halvdækket  styrtede  alle 
hen  til  Rælingen  for  at  se  ham  dukke  frem  paa  ny. 

Men  der  kom  intet  menneskeligt  Legeme  til  Syne. 

—  En  Finnepels  var  alt,  hvad  der  blev  hejset  op  over 
Vandfladen. 

»Han  har  smøget  sig  ud!  —  Han  er  hevet  midt 
over!«  raabte  Folkene. 

Men  Baadsmanden  saa  fornærmet  ud  og  brummede : 
»Er  det  en  Maade  at  tage  en  reglementeret  Straf  paa? 

—  Sikken  en  Kæltring.« 

»Huden  har  vi  —  men  Skælmen,  som  stak  i  den, 
er  væk,«  udbrød  Mogens  Ulfeld,  da  den  Fremmedes 
Pels  blev  halet  ind  paa  Dækket. 

»Pas  vel  paa,  om  han  dukker  op  nogetsteds!« 
raabte  General-Kaptajnen. 

»Nej,  han  dukker  vist  ikke  op  mere,«  sagde  Mo- 

gens  Ulfeld  alvorligt,  »se,  Vamsen  er  fuld  af  Blod, 
—  og  det  endda  den  kommer  op  af  Vandet.« 

Pelsen  blev  nøje  undersøgt,  men  man  blev  ikke 
meget  klog  deraf.  Herremændene  opstillede  den  ene 
Gisning  efter  den  anden  om  Maaden,  hvorpaa  Lodsen 
kunde  være  undsluppen,  men  ingen  af  Forklaringerne 
kunde  holde  Stik. 

»Lad  Frivagten  gaa  til  Køjs,«  sagde  General-Kap- 
tajnen til  sidst,  »og  lad  os  holde  inde  med  disse 
Granskninger,  men  befale  os  Gud  i  Vold.  —  Kan  I 
intet  holde  læns  ved  Pumperne,  Mikkel  Neb,  da  varsko 
mig  straks.« 

Lidt  efter  laa  de  fleste  om  Bord  i  dyb  Søvn  oven- 
paa  den  anstrengende  Dag.  Men  Sten  laa  længe, 
inden  han  kunde  sove.  »Han  havde  ingen  Øren  — 
og  han  kunde  smøge  Bolt  og  Jærn  af  sig«  laa  han 
og  gentog  i  et  Kørevæk.  Og  da  han  endelig  faldt  i 
Søvn,  drømte  han,  at  Gert  Øreløs  laa  i  en  Klippekløft 
under  Kølen  og  huggede  Huller  i  Bunden  paa  Kon- 
gens Livskib.  Og  saa  tydelig  blev  Drømmen,  at  han 
fo'r  op  af  Søvne  og  endnu  halvvaagen  troede  at  høre 
Lyden  af  tunge  Hammerslag. 

Nej,  det  var  Slagene  i  Pumperne,  som  Fangerne 
paa  Dækket  stadig  holdt  i  Gang. 


XII 
VEJS  ENDE 


Det  var  General-Kaptajnens  Hensigt  at  løbe  ud  den 
følgende  Dag  og  forene  sig  med  den  øvrige  Flaade, 
og  om  Formiddagen  blev  de  to  erobrede  Skibe  gjort 
sejlklare  og  besatte  med  danske  Sømænd.  Paa  »Cha- 
ritas«  blev  Albert  Skeel  Kaptajn;  det  andet  Fartøj,  som 
fik  Navnet  »Lilleperten«,  fik  Erik  Urne  at  føre. 

Men  lidt  efter  Middagstid  kom  der  et  helt  Selskab 
om  Bord,  ti  velklædte  Russere  i  lange  blaa,  røde  eller 
grønne  Kaftaner,  som  vare  forede  og  kantede  med 
Lammeskind,  og  med  Ærmerne  hængende  en  halv 
Alen  ud  over  Hænderne.  De  kom  for  at  tilbyde  den 
fremmede  Skibshøvding  deres  Hjælp  i  Anledning  af 
Grundstødningen  og  bragte  ham  Gaver  af  Skinker  og 
blødt  Rugbrød.  Og  General-Kaptajnen  trakterede  dem 
til  Gengæld  med  sin  søde  Alicantevin.  Og  alle  om 
Bord  havde  stor  Moro  af  at  se,  hvorledes  de  pæne 
og  adstadige  Russere  med  deres  lange  Skæg  og  al- 
vorlige Miner  efterhaanden  blev  mere  og*mere  drukne. 
Og  Lystigheden  naaede    sit  Højdepunkt,    da  et  Par 

Stykker  af  dem  prøvede  paa  at  besinde  sig  og  mande 
sig  op  og  bære  deres  faldne  Kammerater  ned  i  Baaden. 
Thi  det  oversteg  ganske  deres  Kræfter,  og  det  [tog  sig 
over  al  Maade  pudsigt  ud  at  se  dem  til  Trods  for 
Rusen  forsøge  paa  at  holde  en  vis  ydre  Anstand, 
men  til  sidst  tumle  om  og  blive  liggende  paa  Val- 
pladsen. 

»Drukkenskab  er  en  hæslig  Last,«  sagde  General- 
Kaptajnen,  medens  Matroserne  bar  de  faldne  Russere 
ned  i  Baaden  for  at  ro  dem  i  Land  og  lægge  dem 
op  paa  Stranden.  »Paa  mindre  end  to  Timer  ere 
disse  sindige  Mænd  blevne  værre  end  Svin  og  Bæster ! 
Ser  Jer  i  Spejl,  I  gode  Herrer,  og  betænk,  hvor  ilde 
det  lader  for  et  Menneske  at  komme  i  slig  Tilstand; 
—  hvad  tager  I  Jer  for  dér,  Sivert  Grubbe?  hvad 
skal  vi  med  den  Stol?« 

Sivert  Grubbe  havde  slaaet  en  Foldstol  op  og  viste 
hen  til  den  med  en  Haandbevægelse,  idet  han  buk- 
kede for  General-Kaptajnen. 

»Jeg  vilde  kun  allerydmygst  skaffe  Eder  en  god 
Plads,  Herre,  at  ogsaa  I  i  Ro  og  Mag  kan  se  i  Spejlet.« 

»Saa  Gu',  I  har  Ret,  Sivert !»  sagde  han  med  et 
Smil,  medens  Herremændene  brast  i  Latter.  »Den 
Snært  var  ikke  ilde.« 

Af  Russerne  havde  han  faaet  at  vide,  at  et  Par 
Mil  længere  mod  Øst  fandtes  de  første  faste  Bopladser 
under  det  moskovitiske  Rige.  Om  Eftermiddagen  løb 
alle  fire  Skibe  derfor  ud  og  ankrede  endnu  samme 
Nat  i  den  nærmest  derved  liggende  Havn,  Tiriberka. 

Den    næste    Morgen    gik    General-Kaptainen    med 

alle  sine  Herremænd,  Musikanterne  og  en  Del  Ma- 
troser over  Fj ældet,  som  skilte  Havnen  fra  den  lille 
russiske  Plads.  Matroserne  bleve  efterladte  under 
Vejs,  for  —  i  smaa  Delinger  —  at  rejse  Stenpyra- 
mider paa  de  højeste  Steder  til  Afmærkning  af  den 
yderste  Del  af  Rigsgrænsen  mellem  Norge  og  Rus- 
land. Sten  Rosensparre  var  ogsaa  med  og  morede 
sig  højlig  over  Russernes  Rensdyrhjorde,  deres  Hytter 
med  den  runde  Bagerovn  og  Badstuen  og  deres  bro- 
gede Dragter.  Følget  lejrede  sig  paa  Skraaningen  af 
det  solbeskinnede  Fjæld  og  blev  beværtet  af  de  gæst- 
fri Folk  med  Kvas,  Brød  og  Smør  og  Ost  af  Rensdyr- 
mælk. General-Kaptajnen,  hvem  de  forærede  en  Pels 
af  hvide  Ræveskind,  trakterede  dem  med  Mjød  og 
Vin  og  lod  Musikken  spille  op  for  dem.  Og  for  at 
vise,  hvad  de  for  deres  Part  formaaede,  afholdt  de 
Bry delege,  afførte  sig  Tøjet  til  Bæltestedet,  smurte 
sig  ind  med  Talg  og  Fedt  og  brødes  saa  Parvis  med 
hinanden,  hvorved  de  viste  stor  Styrke  og  Behændig- 
hed. Og  da  General-Kaptajnen  til  sidst  gav  sig  til 
at  smide  Sølvdalere  i  Grams,  var  der  ingen  Ende  paa 
Lystigheden. 

Da  Selskabet  om  Eftermiddagen  kom  tilbage  til 
»Victor«,  viste  det  sig,  at  det  i  Længden  vilde  være 
umuligt  at  holde  Skibet  paa  Pumperne,  og  General- 
Kaptajnen  bestemte  sig  derfor  til  straks  at  sejle  over 
til  Øen  Kildin,  hvor  den  øvrige  Flaade  havde  faaet 
Ordre  til  at  ankre.  Her  var  der  paa  Grund  af  Hav- 
bundens Beskaffenhed  Mulighed  for  at  faa  »Victor« 
kølhalet  og  Skaden  udbedret. 

Efter  store  Anstrengelser  lykkedes  det  endelig  at 
faa  »Victor«  hevet  over  i  en  lille  Vig  i  Øens  natur- 
lige Havn.  General-Kaptajnen,  der  var  meget  ivrig 
efter  at  maale  Skadens  Omfang,  var  straks  med  Mo- 
gens Ulfeld  og  Skibets  Tømmermænd  paa  en  Tømmer- 
flaade  ude  paa  Siden,  saa  snart  den  skadelidte  Del 
af  Fartøjet  var  kommen  over  Vandet. 

»Det  er  Kram,  der  kan  tage  en  Tørn,«  sagde  han, 
idet  han  slog  med  sin  Stok  paa  Skibets  svære  Ege- 
træskøl. »Se,  hvor  Klippespidserne  har  pløjet  Spaaner 
ud  af  Kølen  —  men  der  er  intet  Brud  at  se.« 

»Nej  —  Bruddet  er  her!«  raabte  Mogens  Ulfeld. 
» Det  er  Klædningsplankerne,  der  ere  revne  fra,  —  se. 
Boltene  ere  trukne  ud,  som  om  det  havde  været 
Smaasøm,  og  Plankerne  have  givet  sig  vidt  ud  fra 
hinanden. « 

»Det  begynder  her,«  føjede  Overtømmermanden  til. 
»Havde  de  tre  Bolte  holdt,  saa  var  de  Planker  aldrig 
kommen  saa  vidt  fra  hinanden,  at  de  kunde  brækkes 
fra.  Men  de  tre  Bolte  ere  sprungne  som  Glas,  og  det 
er  sært  nok;  de  ere  dog  ellers  gjorte  af  samme  Kram 
som  de  andre.« 

General -Kaptajnen  spidsede  Øren  ved  Tømmer- 
mandens Ord.  Han  havde  Stens  Feberfantasier  i  frisk 
Minde  og  var  forberedt  paa,  at  Ulykken  paa  en  eller 
anden  Maade  stod  i  Forbindelse  med  Boltene.  Han 
vilde  gerne  give  det  hele  en  naturlig  Forklaring,  men 
Stens  Aabenbaringer,  Fuglen,  Stormene  og  sidst  den 

fremmede  Lods,  Skibets  planlagte  Grundstødning  og 
Lodsens  gaadefulde  Forsvinden,  —  alt  syntes  at  tyde 
paa  onde  Magters  Indgriben. 

Medens  han  stod  dér  paa  Tømmerflaaden,  grub- 
lende og  uvis,  kom  Sten  i  en  Baad  fra  »Gideon«  med 
Bøsse  og  Jagtspyd,  som  han  var  bleven  sendt  ud  efter 
af  sin  Herre,  der  vilde  se  at  komme  nogle  af  Øens 
mange  blaa  og  hvide  Ræve  paa  Skud.  Det  var  mod 
Aften  og  paa  Grund  af  den  skyfulde,  overtrukne  Luft 
usædvanlig  mørkt.  »Victor«,  som  i  Søen  var  saa 
hurtigt  og  levende,  laa  helt  paa  Siden  med  de  nøgne 
Master  næsten  vandret  ind  over  Land,  dødt  og  livløst 
som  Liget  af  en  strandet  Hval. 

»Se,  Sten,«  sagde  General-Kaptajnen,  drevet  af  en 
pludselig  Indskydelse,  da  Drengen  traadte  over  paa 
Flaaden,  »dér  laa  Du  oppe  ved  Fokkerøst,  den  Morgen 
vi  fandt  Dig  med  Flængen  ved^Skuldren  —  hvad  er 
der.  Dreng,  hvad  skader  Dig?« 

Sten  havde  krampagtigt  grebet  sin  Herre  i  Armen, 
medens  han  vildt  stirrede  op  paa  Tømmermanden, 
der  løb  op  ad  en  Stige  agterude  paa  Skibssiden  og 
gik  hen  mod  Storerøst,  hvor  han  svang  sin  tunge 
Hammer  i  Luften. 

»Gert!«  hviskede  Drengen  aandeløs.  »Gert  Øreløs! 
Han  kapper  Vantene!« 

Hans  Stemme  var  saa  hæs,  at  Ordene  næppe  kunde 
høres. 

»Endelig!«  tænkte  General-Kaptajnen,  »endelig  faa 
vi  Begyndelsen  til  Kogleriet.« 

Men  paa  een  Gang  udbrød  Sten  med  et  Skrig, 
som  om  han  havde  besindet  sig  paa  noget; 

»Boltene!  BoUene,  som  Gunild  læste  Trolddom 
over ! « 

»Ja,  de  har  udrettet,  hvad  de  skulde,«  sagde  hans 
Herre,  »men  vi  har  haft  en  med,  der  var  stærkere 
end  al  deres  Djævelskab.  —  Tag  Spydet  og  gaa  med 
op  i  Land.  Og  beret  mig  saa  alt,  hvad  der  rinder 
Dig  i  Hu  om  hin  Nat  paa  Bremerholm.« 

Og  de  gik  op  ad  Fjæld  og  ned  ad  Fjæld,  men 
General-Kaptajnen  mærkede  intet,  thi  han  lyttede  til 
Stens  Beretning  og  maatte  halvt  modstræbende  er- 
kende, at  en  rimeligere  Forklaring  kunde  der  ikke 
gives  paa  deres  forskellige  Modgang,  end  den,  at  det 
altsammen  skrev  sig  fra  Hekseri. 

»Naa,  nu  ere  de  Bolte  drevne  ud,«  sagde  han,  da 
Sten  sluttede  af,  »og  nu  ere  vi  vel  færdige  med  deres 
Ondskab  fra  den  Kant.« 

»God  Kvæld,  høje  Herre!«  sagde  pludselig  en  pi- 
bende Stemme  lige  ved  Siden  af  dem. 

Forbavsede  vendte  de  sig  hægge  om.  Der  trak  en 
Byge  hen  over  Øen,  og  det  var  nu  mørkere,  end  de 
havde  haft  det  i  lang  Tid.  Kun  med  Møje  skelnede 
de  en  gammel  Kvinde,  der  siddende  paa  et  Klippe- 
stykke i  sin  graa  Dragt  næsten  smeltede  sammen  med 
Fjældet. 

»Hvem  er  I,  og  hvor  kommer  I  fra?«  spurgte  Ge- 
neral-Kaptajnen, paa  hvem  den  Gamles  Øjne  hvilede 
med  en  sær  skinnende  Glans. 

»Det  blev  vist  Jer  for  vidtløftigt  at  høre  paa  det,« 

svarede  Kællingen.  »I  er  ellers  kommen  vel  langt  fra 
Jert  Fartøj,  og  det  bliver  helt  sort  og  bistert,  —  nu 
skal  jeg  vise  Jer  Vej  tilbage.« 

Dermed  hoppede  hun  af  Sted  med  en  Hurtighed, 
som  ingen  skulde  have  tiltænkt  hende,  ned  ad  den 
bratte  Fjældsti. 

»Følg  kuns  trygt!«  raabte  hun  og  drejede  om  en 
skarpt  fremspringende  Fjældkant,  saa  hun  svandt  af 
Syne. 

General-Kaptajnen  gik  foran  med  Bøssen;  Sten 
fulgte  efter  med  Jagtspydet.  Stien  var  smal;  til  den 
ene  Side  den  stejle  Fjældvæg,  til  den  anden  en  dyb 
Kløft.  Men  næppe  var  den  første  drejet  om  det  skarpe 
Hjørne,  før  Sten  hørte  et  Udraab  af  Forbavselse  og 
hans  Navn  blive  raabt  med  en  Klang,  som  han  ikke 
før  havde  hørt  i  sin  Herres  Stemme.  Hurtig  sprang 
han  til,  og  paa  den  anden  Side  Fjældkanten  saa  han 
sin  Herre  paa  det  ene  Knæ,  sigtende  med  Bøssen  paa 
en  stor  sortbrun  Landbjørn,  der  kom  luntende  op  ad 
Stien. 

Den  gamle  Kælling  var  forsvunden. 

»Fejler  Bøssen,  Sten,«  raabte  General-Kaptajnen 
uden  at  vende  sig,  »saa  rend  ham  Spydet  i  Bringen, 
men  stød  godt  til.« 

Skudet  knaldede  løs;  Bjørnen  syntes  ikke  at 
ænse  det,  men  rejste  sig  paa  Bagbenene. 

General-Kaptajnen  sprang  op  og  drev  med  al  Kraft 
Bøssekolben  mod  Hovedet  af  Dyret.  Han  kunde  lige 
saa  gerne  have  drevet  den  imod  det  haarde  Fjæld. 
Bjørnen  virrede  blot  med   Hovedet,   og  Skæftet  paa 

Bøssen  sprang  i  Stumper  og  Stykker.  Endnu  et  Slag 
fik  han  Tid  at  give  med  det  tunge  Jærnløb,  men  i 
det  samme  slog  Bjørnen  med  sin  vældige  Lab  oven 
fra  ned  efter  og  vilde  ufejlbarlig  have  slaaet  ham 
ned,  om  ikke  han  havde  dukket  sig  dybt  til  Jorden. 

Først  nu  fik  Sten  Ram  til  Dyret,  som  hidtil  havde 
været  dækket  af  hans  Herre,  og  med  fuld  Fart  løb 
han  Spydet  ind  i  dets  lodne  Bringe.  Uden  en  Lyd 
rullede  det  bagover  og  til  Siden  og  styrtede  paa  Ho- 
vedet i  Kløften  med  Jagtspydet,  som  han  ikke  fik 
Tid  at  rykke  ud  igen. 

General-Kaptajnen  rejste  sig,  tilsølet  af  Blodet  af 
Dyrets  Saar. 

»Havde  Du  ikke  været  saa  sikker  paa  Haanden, 
Sten,  saa  havde  baade  Du  og  jeg  nu  ligget  dernede. 
Jeg  kommer  efterhaands  i  nogen  Skyld  til  Dig,  —  men 
det  skal  Du  vide,  at  jeg  har  lige  saa  gerne  Dig  ved  min 
Side,  naar  det  gælder  noget,  som  nogen  Mand  i 
Danmarks  Rige.« 

Mørket  havde  lettet,  og  de  fandt  uden  Vanskelig- 
hed Vejen  til  Havnen.  Netop  som  de  vilde  gaa  i 
Baaden  for  at  ro  om  Bord  i  »Gideon«,  hvor  Gene- 
ral-Kaptajnen midlertidigt  havde  taget  Ophold,  kom 
en  stor,  sort  Kat  løbende  hen  til  Sten  og  strøg  sig 
kælent  og  knurrende  op  ad  hans  Ben. 

»Tag  den  med,  Sten,«  raabte  hans  Herre,  »det 
giver  Lykke  og  god  Rejse,  siger  et  gammelt  Ord,  at 
have  en  stjaalen  sort  Kat  om  Bord.« 

Sten,  som  havde  kærtegnet  det  smukke  Dyr,  var 
ikke  sen  til  at  tage  i  Nakkeskindet  og  med  i  Baaden. 

»I  har  haft  god  Jagt  —  til  Lykke  med  Byttet!« 
raabte  Børge  Trolle  leende,  da  han  saa  Katten  i 
Baaden. 

»Jagten  var  god,  for  saa  vidt  som  vi  bringe  Livet 
med  som  bedste  Bytte,«  sagde  General-Kaptajnen  og 
fortalte  dem  om  Mødet  med  Bjørnen. 

»Og  den  gamle  Kælling  var  forsvunden,  straks 
som  I  kom  om  Hjørnet,  Herre?«  spurgte  Amund. 
»Det  var  ellers  Skade,  jeg  ikke  fik  hende  at  se;  det 
kunde  hænde,  jeg  kendte  hende;  hun  har  været  dyg- 
tigere end  de  fleste.« 

»Der  er  Folk  heroppe,«  tilføjede  Børge  Trolle  som 
Forklaring,  »der  kan  skabe  sig  om  i  hvad  Skikkelse, 
de  vil.  —  Hvad  var  det  ellers  for  et  Spyd,  Du  stødte 
i  den,  Sten?  Del  undrer  mig  mest,  at  Bladet  ikke 
sprang  lige  som  Skæftet  paa  Bøssen;  saadan  plejer 
det  mest  at  gaa  over  for  den  SlagS  Djævelskab.« 

»Det  var  et  af  min  Herres  Vildsvinespyd«,  svarede 
Sten,  »et  af  dem,  som  kom  sidst  fra  Greven  i  Thu- 
ringen  —  med  et  Krucifix  paa  Bladet,  tror  jeg.« 

»Et  Salvator-Spyd!«  udbrød  Henning  Gjøe.  »Ja,  det 
skal  nok  holde  Troldtøj  fra  Livet;  det  var  en  Gang 
der  nede,  at  Djævelen  var  faret  i  nogle  Vildbasser  og 
hverken  Bøsse  eller  Spyd  kunde  bide  paa  dem.  Saa 
fandt  en  hellig  Biskop  paa  at  hærde  Spydbladene  i 
Vievand  og  ridse  et  Krucifix  ind  derpaa  og  læse  over 
dem  og  ringe  over  dem  med  Kirkeklokkerne  —  og 
saa  kunde  de  holde!« 

Dermed  gik  Herrerne  ned  til  Kvældsmaden.  Men 
oppe  i  Rigningen  sprang  Katten  fra  Tov  til  Tov  og 

lod  til  at  føle  sig  ganske  som  hjemme.  Men  Svart- 
mand  knurrede  ad  den  nye  Gæst,  hvergang  den  kom 
i  hans  Nærhed,  og  viste  sine  skarpe  Tænder. 

Et  Par  Dage  senere  styrede  Skibene  Vester  i. 
General-Kaptajnen  besluttede  sig  til  at  give  de  fangne 
Søfolk  fri  og  sende  dem  hjem  med  et  af  de  holland- 
ske Skibe,  som  han  havde  taget  i  Vardø.  Men  inden 
han  lod  dem  fare,  udspurgte  han  dem  nøje  om  For- 
holdene inde  Øster  paa.  Og  her  kunde  særlig  Skip- 
peren fra  »Charitas«  give  ham  god  Besked;  thi  han 
havde  et  Par  Aar  i  Forvejen  overvintret  paa  Novaja- 
Semlja  og  været  langt  inde  i  det  kariske  Hav.  Og 
Forhaabningerne  om  at  kunne  naa  videre  mod  Øst 
og  finde  en  Genvej  ud  til  Kina  og  Indien  blussede 
op  med  fornyet  Styrke. 

I  Vardø  blev  der  kun  gjort  et  kort  Ophold  for  at 
indtage  Vand  og  Brød.  Alexander  Durham,  der  stadig 
var  syg,  blev  bragt  om  Bord  i  sit  Fartøj  og  lagt  til 
Køjs,  og  den  sidste  Dag  i  Maj  styrede  Flaaden,  der 
var  bleven  forøget  med  fire  smukke  Skibe,  saa  den 
nu  talte  tolv  Fartøjer,  ud  fra  Vardø,  og  rundede 
Nordkap  samme  Dag.  Det  blæste  friskt  af  Øst,  og 
hele  Flaaden  gik  for  fulde  Sejl  Sydvest  over. 

Om  Bord  saa  man  kun  glade  Ansigter;  det  gik  jo 
atter  mod  Syd,  mod  civiliserede  Lande,  og  Afskeden 
fra  Nordlands  Fjældkyster  kostede  ingen  Taarer.  Om 
Bord  i  »Victor«  begyndte  man  alt  at  regne  ud,  naar 
de  kunde  være  i  Bergen,  hvor  General -Kaptajnen 
havde  sat  de  danske  Rigsraader  Stævne  til  Herredagen 
ved  St.  Hans. 

Men  den  Herlighed  varede  ikke  længe.  Anden 
Dagen  efter  at  de  havde  forladt  Vardø,  forandrede 
Vejret  sig  ganske. 

»Sover  I,  Mogens?«  spurgte  General-Kaptajnen  en 
Morgen  tidlig  ind  i  Næstkommanderendes  Lukaf. 

»Sove,  —  nej,  hvem  kan  sove,  saadan  som  dette 
Fartøj  springer  i  Søen,  —  det  hopper  ligesom  en 
Loppe  paa  en  gloende  Æggekage.« 

»Det  er  nu  paa  tjortende  Dag,  vi  har  det  Vejr,« 
sagde  General-Kaptajnen  og  satte  sig  paa  Køjekanten. 

»Det  Vejr!  —  Sig  hellere  de  hundrede  Slags  Vejr, 
Herre,«  udbrød  Mogens  Ulfeld  gnaven,  idet  han  rejste 
sig  paa  Albuen  i  Køjen.  »Den  ene  Vagt  død-dam- 
stille  og  klart,  den  næste  Taage  og  Regntykning,  saa 
en  Storm  fra  alle  de  Kanter,  hvor  den  ikke  kan  nytte 
os  noget,  men  aldrig  i  Enden  paa  os,  og  saa  Taage 
og  Dis  igen.    Hør  blot!  —  nu  er*det  tykt  paa  ny.« 

Man  hørte  Signalerne,  som  Hornblæseren  fra 
Hækken  blæste  i  sit  Horn,  for  at  advare  de  andre  af 
Flaadens  Skibe,  at  de  ikke  kom  for  nær. 

»Ja  —  nu  har  jeg  intet  faaet  Søvn  i  mine  Øjne  i 
tre  Nætter  for  det  Tuderi,«  svarede  General-Kaptajnen. 
»Og  om  en  halv  Time  kan  vi  have  klart  Vejr  og  en 
Storm  i  Stævnen!  —  Jeg  kender  intet  mig  selv  igen; 
jeg  har  hverken  Lyst  til  nogen  Slags  Drik,  eller  til 
Brædtspil  eller  til  Musik.  Havde  jeg  ikke  den  Kat 
om  Bord,  saa  tror  jeg,  jeg  gik  til  af  Kedsommelighed.« 

»Gid  den  Kat  laa  i  sin  Madmors  Skød  paa  Kil- 
din!«  udbrød  Mogens  Ulfeld  og  stak  Benene  ud  af 
Køjen.    »Jeg  skal  fortælle  Jer  noget,  General-Kaptajn. 

I  Nat  kom  Amund  til  mig;  han  turde  ikke  gaa  til 
Jer,  med  hvad  han  havde  paa  Hjerte,  men  nu  skal 
jeg  stikke  det  i  Jer.  Det  er  Finne-Vejr,  sagde  han, 
jeg  kender  det,  sagde  han.  Jeg  skulde  næsten  tro, 
sagde  jeg,  at  en  eller  anden  har  faaet  en  Vindsæk 
eller  et  Par  Vindknuder  med  om  Bord  deroppe  fra. 
Nej,  hvis  saa  var,  sagde  han,  havde  han  vel  lugtet 
det,  for  han  kender  ogsaa  lidt  til  de  Kunster.  Nej, 
det  er  Katten,  sagde  han.  Saalænge  vi  har  den  for- 
bandede Kat  om  Bord,  beholder  vi  det  Vejr  og  driver 
blot  længere  og  længere  Nord  paa.  —  Ja,  I  ler  af  det, 
men  jeg  véd  snart  ikke,  hvad  man  skal  tro.« 

»Det  véd  jeg  knap  heller  selv,  Mogens,«  svarede 
General-Kaptajnen.  »Jeg  har  set  Ting  heroppe,  som 
jeg  aldrig  havde  tænkt  mig,  men  jeg  vil  dog  ikke  i 
mine  unge  Aar  gjøre  mig  lige  saa  overtroisk  som  en 
gammel  Kælling.  Den  Kat  skiller  jeg  mig  ikke  ved, 
—  jeg  har  snart  faaet  den  lige  saa  kær  som  Svart- 
mand.  Sten!«  raabte  han  ud  i  Gangen.  »Tag  Fattig- 
bøssen og  gaa  rundt  til  Herremændene  og  sig  dem, 
at  jeg  ønsker,  at  enhver  efter  sit  eget  Tykke  giver 
en  Skærv  til  de  Fattige.  Lad  os  se,  hvad  det  kan 
hjælpe. « 

Det  lod  imidlertid  heller  ikke  til,  at  denne  fromme 
Gerning  skulde  bringe  nogen  Forandring,  thi  en  Times 
Tid  senere  blæste  det  en  Storm  af  Sydvest. 

Medens  General-Kaptajnen  stod  agterude  og  mis- 


Vindsæk    og    Vindknuder:    Efter    Overtroen    Genstande,    ved 
hvilke  Finlapperne  fremkaldte  Storm  og  Uvejr. 

fornøjet  saa  paa  de  rebede  Sejl  og  Skibets  Drift  i 
Vandet,  blev  han  meget  overrasket  ved  at  se  otte — ni 
Stykker  af  Herremændene  med  Præsten  i  Spidsen  i 
sluttet  Følge  komme  hen  ad  Halvdækket  imod  ham. 

»Hvad  er  det  for  Optog,  I  møder  i?«  spurgte  han. 
»I  ser  saa  gravitetiske  ud,  som  om  I  skulde  rundt 
og  bede  til  Barsel.  —  Lad  høre,  hvad  I  har  paa 
Hjerte,  Hr.  Niels,  om  I  er  Fortaler,  jeg  er  helt  ny- 
figen.« 

Ja,  de  kom  da,  for  alle  som  en  og  en  som  alle 
indstændigt  at  bede  General-Kaptajnen  om  at  smide 
Katten  over  Bord. 

»Se  se,  I  kommer  i  Republikkens  Navn  for  at 
forlange  et  Offer  til  Æolus  og  Neptunus;«  udbrød 
General  -  Kaptajnen  leende,  »det  var  en  subtil  Idé. 
Men  jeg  kan  intet  tjene  Eder  derudi.  Kis-Mis!  — 
se,  hvor  kælen  den  er  mod  mig.  * —  Jer  andre  gaar 
den  aldrig  til.  Var  det  ikke  Synd  og  Skam  at  smide 
den  over  Bord  for  Amunds  Grillers  Skyld!  Nej,  gaa 
til  Jere  Kahytter,  I  gode  Herrer  og  hold  Jer  fra  Drik 
og  Svir  og  Banden  og  Sværgen,  og  bed  Jere  Bønner, 
saa  skikker  Vor  Herre  os  nok  Medbør,  —  men  lad 
mig  beholde  min  Kat.« 

Om  Eftermiddagen  stillede  det  saa  meget  af,  at 
man  kunde  holde  Gudstjeneste  paa  Dækket.  General- 
Kaptajnen  havde  paalagt  Hr.  Niels  eftertrykkeligt  at 
foreholde  sine  Tilhørere,  at  dette  Vejr,  de  havde   at 


Republikken :  Staten,  her  spøgefuld  Betegnelse  for  Skibet  med 
Besætning. 

drages  med,  var  en  Straf  fra  Gud,  og  at  man  kun 
havde  at  ydmyge  sig  og  afbede  sine  Synder. 

Og  Hr.  Niels  dundrede  løs  og  fortalte  Søfolkene, 
at  det  var  for  deres  egen  Ugudeligheds  Skyld,  at 
Skibet  laa  her  og  kunde  ikke  komme  frem,  men  løb 
Fare  for  at  drive  helt  op  under  Nordpolen,  hvor  der 
laa  store  Sejlsten  paa  Havets  Bund,  som  holdt  Skibene 
fast,  saa  de  aldrig  nogen  Sinde  slap  hjem  mere. 

Men  medens  Hr.  Niels  blev  mere  og  mere  ivrig 
og  slog  hyppigere  og  hyppigere  i  Prækestolen,  havde 
han  ikke  lagt  Mærke  til,  at  alle  de  af  hans  Tilhørere, 
der  stod  foran  ham,  efterhaanden  havde  vendt  Blikket 
mod  et  bestemt  Sted  til  Vejrs  bag  ved  ham.  Der 
havde  Katten  længe  drevet  sit  Abespil  i  Rejsningen, 
sprunget  fra  Raaen  til  Tovværket  og  udført  de  mest 
halsbrækkende  Kunster,  og  det  havde  optaget  dem 
langt  mere  end  Hr.  Nielses  Tordentale.  Men  da  den 
paa  een  Gang  i  Forbifarten  sprang  over  paa  et  Tov 
der  hang  og  dinglede  ned  fra  Merset,  og  som  et 
Pendul  svingede  frem  og  tilbage  lige  over  Lydhatten 
paa  Hr.  Niels's  Prækestol,  og  til  sidst  med  sit  aller- 
pudsigste Krumspring  og  med  et  Miau!  lod  sig  falde 
ned  paa  denne,  —  saa  kunde  Folkene  ikke  modstaa 
læ.ngere,  og  fra  et  Par  Hundrede  kraftige  Struber  lød 
der  en  skraldende  Latter,  lige  som  Hr.  Niels  med 
dyb  Stemme  sagde  Amen. 

Søfolkene  blev  selv  forskrækkede  over  det  vold- 
somme Latterudbrud  i  et  saa  højtideligt  Øjeblik,  og 


Sejlsten:  Magnet. 

straks  efter  var  der  dødsstille  paa  Dækket.  Og  Hr. 
Niels,  der  straks  forstod,  at  det  var  Katten,  der  havde 
været  paa  Spil,  da  han  saa  den  med  Halen  i  Vejret 
galopere  forefter  paa  Rælingen,  benyttede  sig  uden 
megen  Betænkning  deraf.  General-Kaptajnen  var  faret 
op  i  den  Tanke,  at  hans  Mandskab  var  bleven  besat 
af  en  ond  Aand,  og  vilde  have  taget  Ordet,  men  da 
han  saa,  at  Hr.  Niels  var  i  Aande,  lod  han  ham 
tale  ud. 

»Sandelig,«  skreg  Præsten  og  slog  i  Prækestolen 
med  sin  buttede,  røde  Haand,  »sandelig!  Kun  ved  en 
Planke  ere  I  skilte  fra  det  store  Havdybs  utallige 
Farer !  Men  hvad  ere  alle  disse,  uhyre  og  gruelige  som 
de  ere,  at  regne  mod  den,  at  ej  engang  en  Spaan  eller 
en  Splint  skiller  Jer  fra  Djævelen,  saa  han  kan  fare 
lukt  ind  i  Eders  forhærdede  Hjerter,  saa  I  glemme 
den  hellige  Stund  og  oplade  Eders  Munde  til  Ugude- 
ligheds og  Forargelses  Latter.  Thi  Tiden  er  ikke  til 
at  le,  men  til  at  paakalde  Herren.  Men  Ve  den,  fra 
hvem  Forargelsen  kommer!«  Hr.  Niels  vendte  sig  og 
saa  stift  paa  General-Kaptajnen,  idet  han  dundrede 
med  hægge  Hænder  i  Prækestolen.  »Ve  den,  fra  hvem 
Forargelsen  kommer!  Sandelig  det  var  bedre,  at  der 
blev  hængt  en  Møllesten  om  dens  Hals,  og  den  blev 
smidt  i  Havet,  —  ja,  om  I  saa  var  General-Kaptajn 
over  al  Jorderig  og  Jer  Kat  det  kosteligste  Dyr  af 
alle  Skabninger,  siger  jeg  Jer^  at  det  var  bedre,  den 
fik  en  Møllesten  om  sin  Hals  og  blev  smidt  i  Havet! 
—  Modtager  saa  Herrens  Velsignelse!« 

»Om  ikke  I  selv  lader  Katten  smide  over  Bord, 

saa  ender  det  med,  at  Hr.  Niels  bringer  den  uden 
Bords,«  hviskede  Henning  Gjøe  til  General-Kaptajnen, 
medens  de  sang  den  sidste  Salme. 

Denne  nikkede  alvorlig.  At  Dyret  saa  øjensynlig 
havde  forstyrret  Gudstjenesten  voldte  ham  megen 
Eftertanke,  og  han  kunde  ikke  udelukke  Forestillin- 
gen om,  at  det  dog  ikke  hang  rigtigt  sammen  med 
den  Kat.  Og  endelig  bekvemmede  han  sig  til  at  give 
efter  for  den  offentlige  Mening  og  overlod  Amund 
at  tage  Bestemmelse  om,  hvad  man  skulde  gøre 
ved  Dyret. 

»Tre  tipunds  Kanonkugler  i  et  Beb  om  Halsen 
og  over  Bord  med  den  uden  Naade,«  lød  øjeblikke- 
ligt Amunds  Dom,  og  alle  Herremændene  gav  den 
sit  Bifald. 

»Se,  hvor  den  kryber,«  sagde  Henning  Gjøe.  »Her- 
ren hjælpe  mig,  om  den  ikke  forstaar  hvert  Ord  vi 
taler!  —  Over  Bord  med  den,  den  Helvedes  Ud- 
sending ! « 

Men  det  kunde  General-Kaptajnen  dog  ikke  bære 
over  sit  Hjerte,  og  han  ændrede  Dommen  derhen, 
at  den  skulde  sæites  bunden  i  en  Balje,  forsynes 
med  Proviant  af  Brød,  Smør  og  Fisk  og  sættes  i 
Søen,  om  den  mulig  kunde  komme  til  Land  igen. 

En  halv  Time  senere  sejlede  Katten  sin  egen 
Kurs  i  Baljen  paa  de  vippende  Bølger,  og  —  vid- 
underligt nok  —  samme  Dag  sprang  Vinden,  der  i 
fjorten  Dage  havde  været  sydlig,  om  til  Nordvest. 
Alle  Sejl  blev  satte  til,  selv  Blinden  under  Sprydet, 
og  for  strygende  Medbør  gik  det  nu  Syd  over. 

Men  om  Aftenen  var  der  Gilde  i  »Kapernaum«  i 
Anledning  af  den  gode  Lejlighed.  Alle  vare  lystige 
og  glade,  og  lidt  før  Midnat  tumlede  Herrerne  ud 
af  Kahytten;  de  gamle  Modstandere,  Henning  Gjøe  og 
Laurits  Galt  dinglede  af  Arm  i  Arm  og  tilsvor  hinan- 
den evigt  Venskab. 

Men  ude  paa  Bakken  sad  Amund  og  fortalte  de 
lyttende  Søfolk  om  det  store  Fjæld,  Hornelen,  som 
de  skulde  passere  nede  under  Kap  Stat.  Om  de 
kunde  faa  Held  til  at  sejle  indenskærs  forbi  det 
St.  Hans  Nat,  kunde  de  mulig  faa  at  se,  naar  Sten- 
støtten bevægede  sig.  Thi  oppe  midt  paa  det  stejle 
Fjæld  sad  der  en  Jættekvinde  af  Sten  med  sit  Barn 
paa  Skødet.  Og  de  havde  siddet  der  lige  fra  den 
Tid,  da  Olaf  den  Hellige  kom  til  Norges  Land  med 
kristne  Præster  i  Følge.  Da  han  var  sejlet  ind 
gennem  Skærene,  raabte  Jættekvinden,  som  lugtede 
Kristenblod : 

Hør  Du  Olaf  Rødeskæg 

Hvi  sejler  Du  gennem  vor  Stuevæg? 

Men  Hellig  Olaf  kunde  tumle  den  Slags  Troldtøj 
og  svarede  vredt: 


stat  Du  og  bliv  til  Stok  og  Sten 
Og  ingen  Dannemand  mer  til  Men. 


God  Lejlighed:  gode  Vind-  og  Vejrforhold. 

Men  naar  Heksene  St.  Hans  Nat  fløj  fra  Lapland 
ned  til  Møde  paa  Fjældet  Lyderhorn  ved  Bergen,  saa 
rørte  det  arge  Troldtøj  sig  og  søgte  at  lette  sig  for  at 
komme  med  til  Stævnet.  Og  den,  der  var  saa  hel- 
dig at  faa  det  at  se,  han  var  klarsynet  herefter  og 
kendte  alle  skjulte  Ting. 


XIII 
I  BERGEN 


Jomfru  Øllegaard,  Søster  til  Slotsherren  paa  Bergen- 
hus,  Laurits  Kruse,  havde  i  den  senere  Tid  ofte  haft 
urolige  Drømme.  Det  kom  sig  af  den  Spænding,  hvor- 
med hun,  som  alle  i  den  Stad  Bergen,  imødesaa  Hs. 
Naades  Besøg.  Der  var  rigtig  nok  dem,  som  bestemt 
paastod,  at  Kongen  kom  aldrig,  thi  Flaaden  var  gaaet 
under  med  Mand  og  Mus  deropge  Nord  paa;  men 
spurgte  man,  hvorfra  de  havde  slige  sørgelige  Tiden- 
der, saa  satte  de  blot  et  meget  dybsindigt  Ansigt  op 
og  svarede  med  et  Skuldertræk. 

Men  denne  blanke  Junimorgen  kom  Jomfru  Ølle- 
gaard,  der  styrede  Huset  for  sin  ugifte  Broder,  et 
Par  Timer  tidligere  i  Klæderne  end  ellers.  Thi  det 
var  ud  paa  Natten  kommet  hende  grangiveligt  for,  at 
Hs.  Naade  kom  sejlende  ind  paa  Vaagen  med  sine 
Skibe,  og  paa  Slottet  var  intet  i  Stand  til  hans  Mod- 
tagelse, og  hun  selv  maatte  gøre  Honnør  i  Salen  i  en 
meget  mangelfuld  Paaklædning.  Og  saa  var  hun  faret 
op  i  Forfærdelse  og  kunde  ikke  faa  det  mindste  Blund 

Vaagen:  Bergens  Havn. 

i  sine  Øjne  mere.  Og  snart  efter  var  hun  med  sine 
Terner  i  fuld  Gang  med  at  lægge  sidste  Haand  paa 
Istandsættelsen  af  den  store  Hal,  der  alt  i  en  Uges 
Tid  havde  staaet  draget  med  kostelige  skotske  og 
flamske  Tapeter.  Gulvet  fik  en  sidste  Skuring  og  blev 
derefter  bestrøet  med  Sand  og  Gran,  og  de  store  Mes- 
sing-Brandryttere foran  Kaminen  samt  Lysekronerne 
i  Loftet  fik  endnu  en  Pudsning,  saa  de  straalede  som 
det  pureste  Guld. 

Slotsherren  var  morgengnaven.  Han  var  kommen 
for  tidligt  op  og  gabede  og  strakte  sig  hvert  Øjeblik. 
Da  han  havde  sat  Davren  til  Livs  —  i  al  Ensomhed, 
thi  Jomfru  Øllegaard  havde  faaet  sin,  længe  før  han 
kom  i  Tøjet,  —  lukkede  han  et  Vindue  op  og  saa  ud 
over  Byen  og  Fjorden. 

Solen  var  netop  kommet  op  over  Fløj fj ældet,  i  hvis 
Skygge  Kongsgaarden  og  Tyskebryggen  laa.  Nede  til 
venstre  laa  Aalrekens  store  Fjæld,  purpurrødt  i  Morgen- 
solens Skin,  lige  overfor  rejste  Lyderhorn  sin  krumme 
Ryg,  og  til  højre  bredte  Bergensfj ordens  blaalige  Vande 
sig.  Men  mellem  Fjældene  skarVaagen  sig  ind,  spejl- 
blank og  stille,  indrammet  af  Byens  Huse  med  deres 
blanke  Ruder  og  røde  Tage,  af  grønne  Haver  og  bag 
dem  Kirkernes  mørke  Mure  med  Taarne  og  Tinder,  og 
helt  ude  paa  Nordnæs  den  høje,  sorte  Galge  med  tre 
dinglende  Skikkelser.  Ude  paa  Fjorden  stævnede  en 
Mængde  Nordlandsj ægter,  med  deres  dragelignende 
Forstævn  og  de  høje  Bredsejl,  ind  mod  Byen.  Derude 
viste  Fartøjernes  Bevægelse  og  en  let  Krusning  paa 
Vandet,  at  der  var  en  Smule  Vind;  men  de,  som  laa 

nærmest  inde  ved  Byen,  havde  alt  opgivet  at  sejle  ind 
og  lod  sig  trække  af  deres  Baade.  Der  var  kun  et  Par 
Mand  i  hver  af  Baadene,  saa  det  gik  langsomt,  og 
man  kunde  høre  Matrosernes  Stønnen  og  Pusten  under 
den  tunge  Roning,  medens  de  vaade  Aarer  snart  blin- 
kede i  Morgensolen  og  snart  slog  Hul  i  den  spejlblanke 
Flade  og  frembragte  en  Række  store  Ringe  i  Vandet. 

Nede  under  Slottets  Vinduer  stod  en  Flok  Piger 
og  skyllede  Tøj  i  Stranden;  et  Par  andre  skurede 
Mælkefade  og  Bøtter,  og  endelig  viste  Jomfru  Ølle- 
gaard  sig  ogsaa  hernede  for  at  se,  om  alle  vare  ved 
deres  Arbejde,  og  ingen  lurede  den  af. 

Og  over  det  hele  hvilede  der  en  egen  Duft  af  Sø- 
vand, Tang,  Tjære  og  Klipfisk. 

Den  fredelige  Morgenstemning  blev  brat  forstyrret 
ved  et  Kanonskud,  hvis  Knald  som  en  Torden  blev 
ved  at  rulle  mellem  Fjældene;  saa  kom  der  et  til  og 
saa  et  tredje. 

Ved  Lyden  af  Skuddene  strakte  Laurits  Kruse  sin 
lange,  tynde  Hals  saa  langt  frem,  at  han  fik  Hovedet 
udenfor.  Men  der  var  ingen  Orlogsskibe  at  se  paa 
den  smilende  Fjord. 

»Det    er   det   danske  Løsen,    min   Hjerte   Søster,« 

raabte  han  til  Jomfru  Øllegaard.     »Hs.  Naades  Skibe 

ligge  nok  for  Vindstille   ved  Kvarven.   —  Halløj   Du, 

Jon!   stik  hen  paa  Tyske-Bryggen  og  varsko  dem,  at 

de  gaar  ud  med  Garpebaadene  og  byde  sig  til  at  ro 

Fartøjerne  ind.« 

Garpebaade :  Baade,  som  tilhørte  de  tyske  Købmænd  i  Bergen. 
De  roedes  stundom  af  16  »Drenge«  o:  Karle. 

Dermed  trak  Laurits  Kruse  sit  Hoved  tilbage  fra 
Vinduet  og  skyndte  sig  ned  paa  Slottets  Skanse  for 
at  faa  Løsenet  besvaret,  at  de  ude  paa  Skibene  kunde 
høre,  at  Folk  i  Byen  vare  paa  Benene  for  at  tage 
imod  dem. 

Overalt  mylrede  der  nu  Mennesker  frem,  paa  Bryg- 
ger og  alle  fremspringende  Pynter  og  i  Baade  paa 
Vaagen.  Og  da  Hs.  Naade,  som  om  Bord  i  Flaaden 
beholdt  sin  Titel  General-Kaptajn,  med  sit  Følge  un- 
der Klokkeringning,  Saluteren  og  Musik  roede  i  Land, 
saas  allevegne  en  bølgende,  hurraraabende  Mængde, 
der  tilviftede  ham  velkommen  tilbage  fra  den  farlige 
Færd. 

»Ak,  Bergen,  Bergen,  hvor  est  Du  fager!«  udbrød 
Sivert  Grubbe  begejstret,  da  de  roede  ind  paa  Vaagen. 
»Aldrig  saa  jeg  Din  Lige;  Venetia  og  Napoli  ere  Sin- 
ker mod  Dig,  —  Nota  bene,  naar  man,  som  vi,  kom- 
mer hertil  fra  Verdens  yderste  Ende.« 

»Ja  vist.  Sivert!«  udbrød  Kongen;  »den  fede  Laks 
er  dobbelt  lækker  oven  paa  den  tørre  Stokfisk.  — 
Men  nyd  nu  dette  Slaraffenland  med  Maade  efter  den 
lange  Faste,  I  gode  Mænd.  Og  vogt  Jer  alle  for  de 
Bergens  Piger!  Glem  ikke,  at  salig  Kong  Kristjern 
maatte  tage  en  Sigbrit  med  i  Købet  for  at  faa  en 
Dyveke.« 

Herremændene  havde  alle  faaet  Lov  til  at  bo  i 
Byen,  saa  længe  Flaaden  laa  i  Bergen,  og  da  Mod- 
tagelsen paa  Bergenhus  var  overstaaet,  skyndte  de  sig 
alle  ud  for  at  finde  Herberge. 

Men  snart  begyndte  Festlighederne.   St.  Hans  Aftens 

Dag  havde  Hs.  Naade  budt  alle  sine  Hofsinder  og 
Skibsbefalingsmænd  til  Gæst  hos  sig  paa  Bergens  Raad- 
hus.  Og  alle,  som  ikke  laa  værkbrudne  til  Sengs,  vare 
henne  for  at  se  det  Optog,  da  de  gik  til  Raadhuset. 
Hs.  Naade  havde  atten  Musikanter  foran  sig  og  et 
Følge  paa  hundrede  Mand,  alle  i  straalende  Dragter. 
Alle  Byens  unge  Piger  vare  ligeledes  inviterede  og 
mødte  i  deres  fineste  Puds  og  under  sikker  Bevogt- 
ning af  Forældre  eller  ærbare  Fastre  eller  Mostre. 
Og  Herremændene  vare  henrykte  over  at  faa  sig  en 
Dans  og  hviskede  mange  smigrende  Ord  i  Ørene  paa 
de  blufærdige  Jomfruer.  Laurits  Galt  gik  rundt  med 
en  Ungmø  paa  de  fyrre  saa  vel  og  betroede  hende 
med  sagte  Stemme,  at  det  var  en  langt  farligere  Leg 
at  gaa  her  med  hende  under  Armen  og  se  dybt  i 
hendes  Øjne,  end  at  bakses  med  Isbjørne  og  Hval- 
fisk, som  han  daglig  havde  maattet  gøre  deroppe 
Nord  paa.  Og  hun  stirrede  paa  ham  med  beundrende 
Øjne,  og  Laurits  Galt  fortalte  om  alle  de  Farer,  han 
havde  udstaaet,  og  om  alt  det  Heltemod,  han  havde 
udvist.  Og  Jomfruen  smilede  til  ham  og  sukkede  og 
trykkede  sagte  hans  Haand  i  Dansen  og  sang  de  fagre 
Ord  i  Danselegen  med  bævende  Røst. 

Men  Sten  stod  ved  sin  Herres  Stol  og  tænkte  paa, 
om  det  var  i  denne  Sal,  at  Kong  Kristjern  for  mange 
Aar  siden  havde  set  den  dejlige  Dyveke,  og  han  spej- 
dede efter  en,  som  han  kunde  maale  med  hende,  saa- 
ledes  som  han  nu  havde  tænkt  sig,  at  hun  saa  ud. 
Men  hans  Tanker  vare  dog  langt  mere  optagne  af 
Heksemødet  paa  Lyderhorn,  og  naar  han  kunde  se 

sit  Snit  dertil,  løb  han  udenfor  og  saa  op  til  Fjældet, 
om  ikke  han  kunde  faa  et  lille  Glimt  at  se  af,  hvad 
dér  gik  for  sig. 

Men  hver  Gang  Hs.  Naades  Skaal  blev  drukket, 
og  det  skete  tidt  og  mange  Gange,  eller  hver  Gang 
han  selv  udbragte  en  Skaal,  blev  der  skudt  tre  Ka- 
noner af  uden  for  Huset.  Og  der  skete  da  den  Ulykke, 
at  en  Konstabel,  som  løb  til  med  Lunten  for  at  tænde 
an,  var  altfor  ivrig  og  glemte  at  se  efter,  om  de,  der 
ladede  Kanonerne,  vare  helt  færdige.  Og  saaledes  gik 
det  til,  at  et  Skud  gik  af,  medens  de  endnu  stod  med 
Ladestokken  i  Løbet.  Og  den  ene  fik  hægge  Armene 
revet  af,  men  den  anden  fik  Ladestokken  lige  gennem 
Maven  og  faldt  død  om  paa  Stedet. 

Da  Hs.  Naade  og  Herremændene  havde  spist  sig 
mætte  og  danset  sig  trætte  og  drukket  sig  rigelig  fulde, 
slog  de  i  stor  Lystighed  alle  Ruderne  ud  i  Gildehallen. 
Men  Hs.  Naade  slog  straks  til  Lyd  og  lovede  Bergens 
By,  at  der  skulde  blive  sat  nye,  kostelig  farvede  Ru- 
der ind,  med  hans  og  alle  hans  Mænds  Navne  og 
Valgsprog,  saa  deres  Bedrift  skulde  ikke  komme  Raad- 
huset  til  Skade  i  nogen  Maade.  Og  da  Børge  Trolle 
hørte  Tale  om  Valgsprog,  saa  troede  han  straks,  at 
der  var  Brug  for  hans  med  det  samme  og  klavrede 
op  paa  Bordet  og  raabte,   saa  det  rungede  i  Hallen: 

»Børge  Trolle  skal  der  staa,  af  ædelig  Æt,  saa 
gammel  som  Patriarkerne  —  Glem  ikke  det!  —  og 
udenom  mit  Valgsprog  og  Devise:  Hvad  agter  jeg 
Maanen,  mens  Solen  den  skinner!« 

Og  det  blev  han  ved  med  at  gentage,  indtil  Albert 


190 

Skeel  tog  ham  i  sine  stærke  Arme  og  satte  ham  ned 
paa  Gulvet  og  hældte  et  Bæger  Vin  i  hans  Hals  for 
at  stoppe  Munden  paa  ham. 

Men  i  et  Hjørne  af  Salen  stod  Knud  Gyldenstjerne 
og  tog  Afsked  med  sin  Hjerterdame. 

»Mit  Valgsprog  er  parisisk,  ædle  Jomfru,  og  intet 
er  saa  høvisk  som  parisiske  Sprikworter :  Si  fortune  me 
tourmente,  l'espoir  me  soustente*).«  Og  saa  sukkede 
han  dybt,  lagde  Haanden  paa  Hjertet  og  Hovedet  paa 
Siden  og  bukkede  efter  den  allernyeste  Pariserfacon. 


Men  da  Sivert  Grubbe  gik  hjem  til  Slottet  med 
Hs.  Naade,  straalede  hans  Ansigt  som  Solen,  og  han 
smilede  venligt  og  huldsaligt  til  enhver,  som  han 
mødte  i  den  lyse  Nat,  og  sagde  — <.  stundom  med  et 
Hik:    »O,  Du  velsignede  By!    O,  Du  velsignede  By!« 

Den  næste  Dag  var  Kongen  og  hele  hans  Følge 
henne  paa  Tyskebryggen  for  at  se  paa  de  kontorske 
Spil,  nogle  gammeldags  Lege,  ved  hvilke  nye  Køb- 
mænd blev  optagne  i  de  tyske  Handlendes  Lav.  Der 
vankede  mange  Prygl  og  andre  Ubehageligheder  til 
dem,  som  skulde  optages,  men  Hs.  Naade  og  alle  i 
hans  Følge  morede  sig  kosteligt  over  de  kaade  Løjer. 

Saaledes  gik  det  Maaneden  ud,  ustandseligt  i  Sus 
og  Dus;  men  paa  den  sidste  Dag  i  Juni  erklærede 
Hs.  Naade,   at  nu  var  det  nok,   nu  skulde  der  være 


")  Naar  Lykken  gaar  mig  imod,  holder  Haabet  mig  oppe. 

en  Ende  paa  det.  Henning  Gjøe  paastod  rigtignok, 
at  han  kun  gjorde  en  Dyd  af  Nødvendighed,  og  at 
han  ikke  havde  Kræfter  til  at  svire  mere;  men  Kon- 
gen lod  sig  ikke  lokke  og  befalede,  at  alle  Mand  skulde 
være  om  Bord  den  1ste  Juli  Kl.  8  Formiddag.  Efter 
<judstj enesten  og  Middagsspisning  satte  Flaaden  Sejl 
og  tog  en  dundrende  Afsked  med  Bergen. 

Dette  Farvel  blev  dog  ikke  af  lang  Varighed;  thi 
Vinden  var  enten  imod  eller  saa  svag,  at  Skibene  ikke 
vare  i  Stand  til  at  stævne  Strømmen,  men  maatte 
ankre  et  Par  Mil  ude  i  Fjorden.  Og  saaledes  blev 
der  Lejlighed  til  enkelte  smaa  Svipture  endnu  ind  til 
den  glade  og  gæstfri  By.  Først  den  8.  Juli  kom  der 
Vind,  saa  Skibene  kunde  lette  og  staa  til  Søs  gennem 
Karmsund. 


XIV 
FOR  HJEMGAAENDE 


Herremændene  opholdt  sig  nu  næsten  hele  Dagen 
paa  Halvdækket.  Det  blæste  friskt,  men  var  dog  som- 
merlunt,  og  Sejladsen  langs  Kysten  gennem  det  klare, 
blaa-grønne  Vand  som  den  skønneste  Lystfart. 

De  gode  Herrer  syntes  dog  ikke  tilbørligt  at  sætte 
Pris  paa  det  dejlige  Vejr.  De  sad  "eller  laa  alle  paa 
Dækket  og  saa  trætte,  gnavne  og  misfornøjede  ud. 
Der  var  ingen,  der  talte  synderligt,  og  lukkede  En 
en  Gang  imellem  Munden  op,  lød  Stemmen  arrigt  og 
vrissende. 

Men  inde  fra  »Kapernaum«  hørtes  de  dybe  Brum 
fra  Viol  de  Gamben,  blandet  med  en  Giges  og  en 
Fløjtes  kælne  Lyd,  og  af  og  til  hørte  man  Musikanten 
tælle  Takten  1  —  2  —  3  —  4,  1—2  —  3—4.  Naar  Mu- 
sikken lød  ud  paa  Dækket,  stak  Henning  Gjøe  en 
Finger  i  hvert  Øre. 

Tremmen  maa  vide,  hvor  han  kan  holde  ud  at 
lave  Musik  nu !  Hans  Hovede  maa  dog  være  stærkere 
end  baade  mit  og  Jeres.    Hver  Gang  jeg  hører  Stren- 

gen  pibe  paa  Buen,  saa  er  det,  ligesom  om  det  hvinede 
inde  i  min  arme  Hjærne.  —  Pyh,  hvor  det  banker 
derinde!« 

»Tag  Hatten  af,  Henning  Gjøe!«  sagde  Sivert  Grubbe. 
»Det  er  herUgt  at  faa  luftet  ud  i  Hovedet  af  en  frisk 
Nordvest  efter  det  Bergensbesøg.« 

»Saa  Gu',  Sivert,  det  kan  nok  gøres  nødig,«  svarede 
Marsken  og  tog  Hatten  af;  alle  de  yngre  Herremænd 
fulgte  hans  Eksempel,  og  et  Øjeblik  efter  sad  de  alle 
med  blottede  Hoveder  og  lod  Søbrisen  vifte  sig  om  de 
hede  Pander. 

»Jeg  tror,  en  Kande  stærkt  01  kunde  gøre  godt,« 
sagde  Laurits  Galt  med  hæs  Stemme  og  saa  sig  rundt 
i  Kredsen  med  sine  blodskudte  Øjne. 

»Huha,  tal  ikke  om  stærkt  01  nu!«  udbrød  Hans 
Bylov  gysende.  »En  Kande  sur  Mælk,  det  kunde  jeg 
bruge. « 

»Føj!«  svarede  de  andre  Herrer  som  med  een 
Mund,  og  saa  blev  de  atter  stille. 

»Hille  den  styrtende  Syge!  Hvor  I  ser  gudfrygtige 
og  angergivne  ud!«  udbrød  General-Kaptajnen,  idet 
han  traadte  ud  af  »Kapernaum«,  ledsaget  af  Sten  og 
et  Par  af  sine  Musikanter.  »I  spæger  vist  Jert  Kød 
for  stærkt  oven  paa  den  Bergens  Overdaadighed ,  og 
der  bør  være  Maade  med  al  Ting.  —  Jeg  faar  vel 
lade  min  Vin  fra  Monte  del  Cabo  springe,  at  I  kan  se 
lidt  menneskelige  ud,  nu  I  komme  hjem  til  Hustruer 
og  Børn.« 

Den  fyrige  Kapsvin,  som  der  endnu  ikke  var  druk- 
ket af  paa  hele  Rejsen,  satte  snart  Farve  paa  Kinderne 

13 

og  bragte  Humøret  til  Vejrs  hos  de  forsvirede  Herre- 
mænd. 

»Det  er  en  hel  Øjenslyst  at  se  paa  de  Fartøjer,« 
sagde  General-Kaptajnen,  idet  han  saa  agterud  efter 
Flaadens  elleve  Skibe,  som  for  svulmende  Sejl  skød 
gennem  Vandet.    »Se,  hvor  de  sætte  Vandet  fra  Boven.« 

»Ja,  de  render,  som  de  var  tossede,  for  at  komme 
hjem.  Det  er  ligesom  med  Hestene.  De  kan  altid 
mærke,  naar  det  gaar  hjemefter  til  Stalden.« 

»Det  kan  I  vist  selv  med,  Jægermester!«  raabte 
Mogens  Ulfeld.  »Men  I  har  ikke  saa  meget  Hastværk 
for  at  komme  hjem.  I  sidder  saa  spag  og  forklemt 
og  tænker  blot  paa  Rykkerne,  som  staar  og  venter 
paa  Jer,  saa  snart  Ankeret  er  kommet  i  Bund.  I 
havde  vist  lovet  dem  at  finde  en  rig  Pige  i  Bergen.« 

»Ja,  der  var  nok  af  gammelt  norsk  Adelskab,« 
svarede  Joakim  Bylov  bittert.  »Meh  de,  der  havde 
Penge,  de  vilde  intet  have  mig,  og  de,  der  vilde  have 
mig,  havde  ingen  Penge.  —  Og  saa  kom  jeg  lige  vidt. 
Nej,  det  er  bedre  at  leve  paa  Vandet  end  paa  Land- 
jorden. Med  Eders  Forlov,  General-Kaptajn,  vil  jeg 
gaa  til  Søs  herefter  og  give  Fastlandet  Fanden.  Her 
er  En  da  fri  for  Indlager,  Rykkere   og  al  det  Pak.« 

»Sig  ikke  det,  Joakim  Bylov,«  sagde  Henning  Gjøe; 
»det  er  En  kun,  naar  han  er  slig  behændig  Karl  som 
Herluf  Daa,  der  nu  er  Høvidsmand  paa  »Raphael« 
hist  ovre.  Han  laa  en  Gang  i  en  hollandsk  Havn,  og 
der  kom  et  Par  Købmænd  rejsende  til  med  store  For- 


indlager:   Gældsfængsel. 

dringer  paa  ham.  Men  Herluf  stillede  sig  an,  som 
om  han  var  syg  og  bad  dem  ved  et  Bud  med  minde- 
lige Ord  komme  ud  til  sig,  at  han  kunde  tale  med 
dem  om  Tingene.  Og  de  enfoldige  Mennesker  gik 
om  Bord ;  men  næppe  vare  de  komne  op  paa  Skibet, 
før  Herluf  tog  sit  Anker  hjem  og  gik  Sejl.  Og  saa 
turede  han  rundt  med  dem  i  Vesterhavet,  og  da  de 
til  sidst  var  møre  af  Søsyge  og  anden  Elendighed,  saa 
satte  de  deres  Navne  under  en  Forskrivning,  at  den 
velbyrdige  Hr.  Herluf  havde  fyldestgjort  dem  i  alle 
Maader,  og  saa  slap  han  dem  endelig  i  Land  nede 
paa  Kysten  etsteds.« 

Herremændene  lo,  men  blev  paa  een  Gang  tavse, 
da  General-Kaptajnen  stampede  med  sin  Fod  i  Dækket 
og  udbrød  med  en  Stemme,  der  dirrede  af  Harme: 

»Ja,  Lovens  Arm  er  kort  over  for  en  Adelsmand 
nu  om  Stunder,  og  hans  Misgerninger  skulle  være 
arge  og  aabenbare,  før  han  kan  blive  dømt,  —  men 
der  kommer  vel  den  Tid,  da  der  kan  blive  lige  Ret 
for  en  Borger  eller  Bonde  som  for  en  Herremand. 
Om  Gud  under  os  Helsen,  skal  vi  gøre  vort  dertil.« 

Dermed  vendte  han  sig  brat  og  gik  op  paa  Skansen. 

Men  Mogens  Ulfeld  puffede  Henning  Gjøe  i  Siden. 
»Han  faar  skarpe  Kløer,  om  ikke  de  blive  stumpet 
af  i  Tide,«  hviskede  han. 

»Det  bliver  de  nok,«  hviskede  Henning  Gjøe  igen. 
»Vi  er  mange,  og  han  er  mestens  alene,  —  og  Tiden 
skal  nok  gøre  Resten.« 

Norske  Kyst  var  sejlet  af  Sigte,  og  ud  paa  Natten 

saa  de  Skinnet  af  Kulilden  i  Vippekurven  paa  Skagens 
Odde. 

Men  den  næste  Nat  spejdede  de  forgæves  efter 
Fyret  paa  Kullen. 

»De  paa  Skagen  var  dog  vaagne  og  holdt  Blusset 
ved  Magt  Natten  over,«  sagde  General-Kaptajnen;  »det 
er  mere,  end  man  plejer  at  kunne  sige  om  de  Kom- 
paner, der  skulde  passe  Lygten  paa  Kullen.  De  sidste 
Gange,  vi  har  gaaet  forbi,  har  der  været  sort  og  mørkt 
som  i  en  Grav.« 

»Ja,  det  har  vel  saa  sine  egne  Grunde,  Herre!« 
sagde  Mikkel  Neb,  der  stod  ved  Roret. 

»Det  kan  hænde.  Men  den  første  var  nok  den,  at 
Tyge  Brahe,  som  fik  god  Betaling  for  at  lade  den 
Lygte  passe,  havde  altfor  meget  at  bestille  med  de 
himmelske  Lys  til,  at  han  fik  Tid  at  se  efter,  om  saa- 
dan  et  lille  jordisk  Lys  blev  tændt  og  passet.« 

Mikkel  smilede  overbærende.  »Nej,  det  er  vel  ikke 
det,«  sagde  han.  »Den,  som  volder,  at  den  Lygte 
aldrig  kan  brænde,  det  er  Kuliebonden.« 

»Aa,  Prat,  Mikkel  Neb!  Tryk  ikke  slige  Narre- 
historier  i  os.  —  Kuliebonden  er  der  vel  ingen,  der 
har  set.  Jeg  kender  ham  kun  fra  Sagnet  om  en  af 
de  gamle  henfarne  danske  Konger,  Valdemar  den  sejr- 
rige, hvem  Kuliebonden  sagde,  hvad  Kongen  tænkte 
paa  en  Dag,  han  stak  Foden  i  Bøjlen  og  vilde  stige 
til  Hest,  men  blev  staaende  i  dybe  Tanker.  —  Men 
hvad  det  var,  han  tænkte  paa,  det  kommer  jeg  ej  i  Hu.« 


Vippekurven:  Det  ældste  Fyr  paa  Skagen  bestod  i  et  Kulbaal 
i  en  Jærnkurv,  som  var  anbragt  i  en  Vippebom. 

»Det  gør  jeg,  Herre!«  svarede  Sten.  ;>Han  tænkte 
paa,  hvordan  det  skulde  gaa  hans  Sønner,  naar  han 
var  gangen  af  Live,  og  hvordan  det  skulde  gaa  Dan- 
marks Rige.« 

»Ha!«  udbrød  General-Kaptajnen  og  lagde  sinHaand 
tungt  paa  Stens  Skulder.  »Sønner  har  jeg  ingen  af 
endnu,  men  det  sidste  kunde  det  lyste  mig  selv  at 
spørge  om,  thi  dette  gamle  Riges  Skæbne  ligger  mig 
stærkt  paa  Hjerte.« 

Nathuslampen  kastede  sit  Skær  op  over  hans  Skik- 
kelse, og  Sten  saa,  at  hans  Ansigt  var  saare  alvorligt 
og  grublende. 

»For  Guds  Skyld,  Herre!  Tænk  intet  paa  sligt,« 
sagde  Mogens  Ulfeld.  »Nu  har  vi  sejlet  al  det  Trold- 
tøj og  Djævelskab  langt  agterud  og  er  sluppen  vel  fra 
det,  —  lad  os  nu  ikke  af  egen  Drift  gaa  ind  under 
det  farlige  Kullens  Fjæld,  hvor  sligt  Pak  ogsaa  holder 
til,  og  komme  i  Kast  med  det  paa  ny.« 

»Lad  os  være  glade  til,  om  vi  slippe  forbi  uden 
Forlis,«  sagde  Mikkel.  »Ellers  er  der  da  nok  dem, 
der  baade  har  set  og  talt  med  Kuliebonden.  Finne- 
Gunilds  Gert  har  staaet  i  Lære  hos  ham,  fortæller 
Folk,  og  fra  ham  skulde  han  have  sin  Smedekunst, 
men  om  det  har  noget  paa  sig,  véd  jeg  intet  bestemt.« 

»Gert  Boltesmed!«  udbrød  Kongen  heftig.  »Han 
har  snart  gjort  hele  Rejsen  med,  den  Helvedesbrand. 
—  Pyh!  Man  mærker,  vi  er  kommen  mod  Syd;  her 
bliver  saa  lummert.« 

»Ja,  det  saa  stærkt  ud  til  Torden,  da  Solen  gik 
ned,«  sagde  Mogens  Ulfeld. 

»Saa  faar  vi  den  nok  i  Nat,  saa  trykkende  som 
det  er  —  tys!  hvad  var  det?« 

General-Kaptajnen  afbrød  sig  selv  og  lyttede  spændt; 
man  hørte  kun  den  svage  Brises  Susen  i  Rigningen 
og  Vandets  Plasken  for  Boven. 

»Det  lød  som  Sang,«  sagde  han;  »nu  er  det  der 
igen.« 

Denne  Gang  hørte  alle  en  svag,  hendøende  Klang 
som  af  en  fjern  Kvindesang. 

»I  hvad  det  saa  er,  saa  lad  os  vende,  Mikkel;  det 
kom  mig  for,  der  var  en  varende  Lyd  i  de  Toner.« 

General-Kaptajnen  sprang  op  paa  Vagtsbænken. 
Det  var  mørkt  og  overtrukket. 

»Det  var  en  Havfrue,«  sagde  Mogens  Ulfeld. 

»Eller  en  Svane,«  svarede  General-Kaptajnen. 

Skibet,  der  hidtil  havde  gaaet  støt  og  roligt  med 
langsomme,  bløde  Bevægelser,  var  ulider  Mikkel  Nebs 
Kommando  næppe  kommet  over  paa  den  anden  Bov, 
før  et  pludseligt  og  voldsomt  Vindstød  hev  det  over 
paa  Siden. 

»Lad  løbe  Topsejl!«  raabte  General-Kaptajnen.  »Det 
var  da  Satan  til  Byge!  Op  med  Roret,  at  vi  kan 
komme  væk  fra  den.« 

Vinden  tog  af  i  Voldsomhed,  da  Regnen  samtidig 
begyndte  at  strømme  ned.  Et  Øjeblik  efter  spaltede 
et  Lyn  det  sorte  Mørke,  og  et  Tordenskrald  bragede 
lige  over  Hovedet  paa  dem. 

»Der  er  Fjæld  til  Luvart!«  raabte  Amund,  der  kom 
styrtende  agter  ud.  »Jeg  kender  det  paa  Lyden  af 
Tordenskraldet. « 

»Alle  Mand  op!«  kommanderede  General-Kaptajnen. 
»Klar  ved  Ankeret!« 

Efter  Tordenskraldet  tog  Vinden  paa  med  forøget 
Styrke,  saa  løjede  det  pludseligt  af,  og  Regnen  tog 
fat  med  fornyet  Kraft  med  tunge,  hede  Draaber. 

»Jeg  hører  Brænding  forude!«  raabte  Amund;  i 
det  samme  jog  et  vældigt,  flammende  Lyn  ud  fra  de 
lave  Skyer  og  ned  i  Vandet  lige  ved  Siden  af  Vagts- 
bænken.  Tordenbraget  rystede  Skibet  og  trykkede 
næsten  alle  til  Dæks,  da  et  andet  Lyn,  endnu  mæg- 
tigere end  det  forrige,  viste  dem  Kuliens  furede  Klippe- 
væg for  til  Luvart. 

»Op  med  Roret!    Giv  op  Mesanen!« 

Men  idet  Skibet  faldt  af  fra  Vinden  og  fjernede 
sig  fra  den  farlige  Kyst,  var  det,  som  om  alle  Under- 
verdenens Magter  havde  samlet  sig  paa  Fjældets  Top 
og  sendte  dens  Ild  ud  over  Søen.  En  tyk  Sky  laa 
deroppe,  og  herfra  jog  under  stadig  rullende  Torden 
de  knitrende  Lyn  uden  Ophør,  sydende  og  hvislende 
ned  i  det  sorte,  oprørte  Vand. 

»Der  staar  han,  der  staar  han!«  raabte  Sten. 

»Hvem?    Hvor?«  lød  det  fra  alle  Sider. 

»Kuliebonden!  —  den  gamle  Mand dér  paa 

Pynten.« 

Belyst  af  de  stadig  flammende  Lyn  stod  paa  en 
lav  Klippespids  en  Skikkelse  som  en  høj,  krumrygget 
Olding  med  et  mægtigt,  hvidt  Skæg. 

»Det  er  en  Klippeblok!«  raabte  en. 

»Nej,  nej,  det  var  Kuliebonden!«  raabte  mange 
andre.     »Hør  hans  Latter!« 

Men  Latteren  kunde  lige  saa  godt  være  Genlyden 
af  Tordenen,  som  vedblev  at  rulle  inde  under  Bjærget. 

»Det  Djævelskab  følger  os  lige  til  Dørs,«  sagde 
General-Kaptajnen.  »Bestikket  var  saa  ret  i  Middags 
og  Kursen  med,  og  saa  staar  vi  dog  ved  Midnat  inde 
i  Skeldervik!«  — 

Hvilen  blev  kun  kort  den  Nat.  Straks  efter  Sol- 
opgang blev  General-Kaptajnen  purret.  Da  han  kom 
ud  paa  Dækket,  laa  Kullens  blaalige  Bjærge  agterude 
om  Bagbord,  og  »Victor«,  der  var  bleven  sinket  af 
Uvejret  om  Natten  og  saaledes  atter  forenet  med  Flaa- 
den,  styrede  Sundet  ind.  Herremændene  kom  alle  op 
og  saa  længselsfulde  ind  mod  Sjællands  Kyst.  Gil- 
bjerg  og  Nakkehoved  tegnede  sig  skarpt  mod  den 
klare  Morgenluft;  efterhaanden  kom  de  skovklædte 
Klinter  ved  Hellebæk  til  Syne,  og  nu  traadte  Kårnans 
firkantede  Kæmpeskikkelse  frem  paa  den  ene  og  Kron- 
borgs slanke  Taarne  frem  paa  den  anden  Side. 

»Saa  skøn  en  Port  har  ingen  anden  Konge  til  sit 
Rige,«  sagde  Sivert  Grubbe,  idet  han  saa  ud  over  det 
solskin-smilende  Sund,  som  nu  aabnede  sig  for  deres 
Blik,  og  op  imod  Hveen,  der  dukkede  frem  i  det 
fjerne. 

»Deri  har  I  visselig  Ret,  Sivert,  og  ingen  har  en 
skønnere  Laas  paa  Porten  til  sit  Rige,  end  det  kro- 
nede Slot,  som  min  kongelige  Hr.  Fader  lod  lægge 
dér.  I  Sandhed,  det  er  en  Laas  for  al  Danmarks  Lande. 
—  Der  har  vi  Hr.  Niels;  kim  op  til  Gudstjeneste,  og 
hejs  Flaget  paa  Toppen.« 

Skibsklokkens  dæmpede  Kimen  kaldte  Mandskabet 

agterefter.  Hr.  Niels  holdt  ingen  Præken,  men  bad  en 
Bøn  og  takkede  for  naadig  Beskyttelse  og  Beskærmelse 
fra  Havs  og  Vinds  og  Uvejrs  Farer  og  onde  Magters 
Anslag  og  Rænker. 

Men  inden  Mandskabet  gik  forefter,  rejste  General- 
Kaptajnen  sig. 

»Og  saa  siger  jeg  Jer  Tak  for  godt  Sømandsskab 
paa  Rejsen.  Men  inden  vi  sætter  vort  Anker,  har  jeg 
eet  at  gøre.    Træd  frem,  Sten  Rosensparre!« 

Sten  traadte  frem  med  blussende  Kinder  og  bøjede 
sig  for  sin  Herre. 

»Jeg  tror,  at  det  er  vitterligt  for  alle  Jer,  Hofsinder 
og  Herremænd  samt  menigt  Folk,  som  her  til  Stede 
ere,  at  vor  Livdreng,  som  her  staar,  har  tjent  os 
med  sær  Troskab  paa  denne  Rejse,  sat  sit  Liv  i  Vove 
for  os  og  vist  saa  megen  Mod  og  Manddom,  som 
man  ikke  skulde  vente  af  en  Dreng,  men  af  en  moden 
Mand,  hvorfor  han  bør  at  agtes  som  Mand  og  ikke  som 
Dreng.  Vel  véd  jeg,  at  det  er  gammel  Sæd  først  at 
gøre  sin  Dreng  værgagtig  og  tage  ham  ind  i  Mænde- 
nes Kreds  efter  fyldte  tyvende  Aar;  men  jeg  agter  at 
gøre  en  Undtagelse  dermed,  og  giver  alle  og  enhver  til 
Kende,  at  Sten  Rosensparre  er  værgagtiggjort  med  disse 
ire  Slag  paa  sin  højre  Skulder  med  mit,  hans  Konges 
Sværd.  Rejs  Dig,  Sten,  at  jeg  dernæst  kan  spænde 
det  om  Dig,  at  Du  herefter  kan  bære  det  som  Dit 
eget  Værge.  Brug  det  vel !  Du  er  sidste  Mand  af  Din 
Slægt.  Jeg  tror  for  vist,  at  Du  vil  arte  Dig  saa,  at 
Dit  Navn  skal  leve,  skulde  end  Din  Slægt  dø  ud  med 
Dig.    Anden  Rustning  skal  Du  faa  fra  mit  eget  Kam- 

mer,  saa  det  skal  ses,  hos  hvem  Du  tjente  i  Gaarde. 
Og  fra  nu  af  skal  Du  staa  ved  Knægtene  under  Mar- 
skens Opsyn,  indtil  vi  videre  maatte  faa  Brug  for  Din 
Tjeneste  igen.« 

Sten  trykkede  sin  Herres  udstrakte  Haand  mellem 
hægge  sine  og  saa  paa  ham  med  tindrende  Øjne.  Saa 
drog  han  Sværdet  ud  af  Skeden,  saa  henrykt  paa 
Klingen,  som  skinnede  i  Solen,  hilsede  paa  sin  tidligere 
Herre  paa  Krigervis  og  gik  saa  over  til  Marsken,  der 
tog  imod  ham  med  Haandslag.  Men  om  det  saa 
skulde  gælde  hans  Liv,  kunde  han  ikke  faa  et  Ord 
frem  til  nogen  af  Herremændene,  som  omringede  ham 
og  ønskede  ham  til  gode  Lykke. 

En  Løber  bragte  Vin,  og  Sten  blev  straks  druk- 
ket til. 

»Fly  Drik  som  Pesten,  Sten!«  sagde  Laurits  Galt, 
»og  hold  Jer  nøgtern  som  jeg,  —  saa  kan  der  komme 
en  Mand  ud  af  Jer.« 

»Victor«  var  nu  i  Spidsen  for  Flaaden  ud  for  Lappe- 
grunden.  General-Kaptajnen  stod  med  Mogens  Ulfeld 
og  de  andre  Herremænd  paa  Skansen  og  saa  paa  det 
smilende  Sommerlandskab,  som  laa  for  dem,  med  det 
mørke,  alvorlige  Slot  som  Midtpunkt. 

Ud  fra  Sundet  stævnede  en  Flaade  paa  halvhun- 
drede hollandske  Handelsskibe.  Alle  lod  de  deres 
Topsejl  løbe  af  Ærbødighed  for  Splitflaget.  De  to 
Orlogsmænd,  som  ledsagede  dem,  begyndte  nu  at 
salutere. 

Men  højest  paa  Skansen  stod  den  unge  Konge  og 
svingede  over  til  Hollænderne  med  sin  Hat. 

Paa  een  Gang  væltede  den  hvide  Krudtrøg  ud  fra 
Kanonmundingerne  paa  Kronborg  og  blev  liggende 
som  langagtige,  sammenrullede  Skyer  over  Vandet, 
og  straks  efter  hørte  man  Skuddenes  Dundren  baade 
fra  Kårnan  og  fra  Slottet. 

Men  over  Krudtdampen  knejsede  i  Solens  Skin 
Slottets  Taarne  og  det  store  Flag,  som  fra  Strand- 
bastionens høje  Flagstang  langsomt  foldede  sig  ud 
for  den  lette  Sommerbrise. 

